
Mulţumiri 


Mulţumirile mele pentru sfaturile neprețuite și cercetare se 
îndreaptă spre Simon Bainbridge, Jonathan Caplan QC, Gillian 
Green, Alison Prince, Catherine Richards și Johnny van Haeften. 

Mulţumiri deosebite sergentului detectiv Michelle Roycroft și 
superintendentului-şef John Sutherland. 


În timpul bătăliei pentru Copenhaga, din 1901, amiralul i-a 
transmis lordului Nelson că ar trebui să oprească atacul asupra 
flotei daneze și să se retragă. 


Nelson și-a dus la ochiul cu care nu vedea o lunetă și a spus: 
„Nu se vede nicio semnalizare.” Nesupunându-se ordinului, 
Nelson a continuat atacul şi a câştigat bătălia. 


Acest incident a devenit cunoscut ca 
„fă-te că nu vezi”. 

19 MAI 1987 


Primul a clipit sergentul Warwick. 

— Daţi-mi un motiv serios pentru care să nu demisionez, a 
spus el, provocator. 

— Pot găsi patru, a replicat comandantul Hawksby, 
surprinzându-l pe William. 

Acesta putea prezenta unul-două motive, posibil trei, dar, în 
niciun caz patru, aşa că a înţeles că Hawk îl încolțise. A rămas 
însă încrezător în ideea că putea demisiona. A scos din buzunar 
cererea şi a pus-o pe masă, în fața lui. Un gest ostentativ, cu 
toate că nu voia să o înregistreze până când comandantul nu-i 
dezvăluia cele patru motive ale sale. Ceea ce nu știa William era 
că tatăl lui îl sunase pe comandant în acea dimineață, mai 
devreme, pentru a-l preveni că fiul său plănuia să demisioneze, 
ceea ce-i oferise lui Hawk răgazul de a se pregăti pentru 
întâlnire. După ce ascultase cuvintele înțelepte ale lui sir Julian, 
comandantul știa motivul pentru care William Warwick se 
gândea să se retragă. Nu fusese o surpriză pentru el și 
intenționa să preîntâmpine cuvântarea pregătită de William. 

— Miles Faulkner, Assem Rashidi şi superintendentul 
Lamont, a spus Hawk, servindu-i astfel primele sale argumente, 
dar nu și asul. 

William nu a comentat. 

— După cum știi, a continuat comandantul, Miles Faulkner 
este încă fugar şi, în ciuda unei alerte către toate porturile, pare 
să fi dispărut de pe fața pământului. Am nevoie să-l scoţi din 
indiferent ce vizuină s-ar ascunde și să-l pui după gratii, acolo 
unde îi este locul. 

— Sergentul detectiv Adaja este foarte capabil să ducă la 
îndeplinire sarcina aceasta, a trimis William mingea înapoi peste 
plasă. 

— Dar șansele lui Faulkner vor fi considerabil diminuate, 
dacă voi doi lucraţi împreună ca o echipă, cum aţi făcut în 


operaţiunea Calul Troian. 

— Dacă Assem Rashidi este al doilea dvs. argument, a spus 
William, încercând să-și recâştige locul de iniţiator al 
întrevederii, vă asigur că superintendentul Lamont a adunat 
mai mult decât suficiente dovezi pentru a se asigura că Faulkner 
nu va mai vedea lumina zilei câțiva ani buni și, cu siguranţă, nu 
aveţi nevoie de mine ca să-l țin de mână. 

— Așa ar sta lucrurile dacă Lamont nu ar fi demisionat în 
dimineața asta, a contraatacat comandantul. 

A doua oară, William a fost luat pe nepregătite şi nu i s-a 
oferit niciun moment pentru a analiza ramificaţiile acestei 
dezvăluiri, înainte ca Hawk să continue: 

— A trebuit să-și sacrifice drepturile la pensie întreagă, așa că 
s-ar putea să nu fie cooperant când va fi cazul să depună 
mărturie în procesul lui Rashidi. 

— Va fi mai mult decât recompensat de banii pe care i-a găsit 
în sacoşa goală din laboratorul de droguri al lui Rashidi, a 
replicat William, fără a încerca să-și ascundă cumva sarcasmul. 

— Nu așa se va întâmpla. Mulțumită intervenţiei tale, banii 
au fost returnați până la ultimul penny. Şi un lucru e clar, cu 
siguranță nu am nevoie de două demisii în aceeaşi zi. 

15-0, a încuviințat William, pe mutește. 

— De asemenea, tu eşti, în mod evident, cel ales să iei locul 
lui Lamont ca martor principal al acuzării, din partea Coroanei, 
la procesul lui Rashidi. 

30-0. 

William era încă nedumerit cu privire la ce alt atu mai avea 
Hawk în mânecă. A decis să tacă până când comandantul îşi va 
fi expus al treilea motiv. 

— M-am întâlnit mai devreme cu comisarul, a continuat 
Hawk, după o scurtă pauză, şi mi-a cerut să înființez o secţie 
nouă care să se ocupe de corupţia din interiorul poliției. 

— Poliția Metropolitană are deja o unitate anticorupţie, l-a 
întrerupt William. 

— Aceasta va fi mai proactivă şi va lucra sub acoperire. 
Comisarul mi-a dat mână liberă în selectarea echipei, cu unicul 
scop de a îndepărta merele putrede din coş, ca să folosesc 


propriile lui cuvinte. Vrea ca tu să acționezi ca ofițer însărcinat 
cu investigarea, zi de zi, a operațiunilor și să-mi raportezi direct 
mie. 

— Ca şi cum comisarul nu m-ar ști de la Adam, a ţinut-o 
William pe-a lui. 

— l-am spus că tu ai fost ofițerul din spatele succesului 
operaţiunii Calul Troian. 

40-0. 

— Cinstit vorbind, e o numire fără valoare, a continuat 
Hawk. Se va pierde mult timp cu investigarea colegilor care au 
comis fraude minore. Comandantul a făcut, din nou, o pauză, 
apoi a dezvăluit următorul său motiv: Cu toate acestea, urmare 
a incidentului cu Lamont, comisarul nu mai vrea să ignore 
această problemă, fapt pentru care eu te-am recomandat pe tine. 

William nu a avut replică şi a cedat prima rundă. 

— Dacă te hotărăşti să accepţi, aceasta va fi prima ta sarcină, 
a continuat el și a împins spre William un dosar cu stampila 
CONFIDENTIAL. 

Conștient că i se întindea o altă cursă, William a ezitat un 
moment, dar nu s-a putut abține să nu deschidă dosarul. Pe 
prima pagină a acestuia, era imprimat cu caractere îngroșate 
SERGENT DETECTIV J.R. SUMMERS. 

Rândul lui William la serviciu. 

— Am fost la Hendon cu Jerry. Era unul dintre cei mai buni 
din echipa noastră. Nu sunt surprins că e făcut sergent. A fost 
propus spre promovare. 

— Și pe bună dreptate. Primul lucru pe care trebuie să-l 
facem este să găsim o scuză credibilă pentru ca tu să iei din nou 
legătura cu el, să-i recâștigi încrederea şi să afli dacă stă în 
picioare vreuna dintre acuzațiile făcute împotriva lui de un 
ofițer superior. 

Greşeală de picior. 

— Dar, dacă el ştie că sunt membru al echipei anticorupţie, 
cu greu mă va întâmpina ca pe un prieten de mult timp pierdut. 

— Atâta timp cât pentru toţi cei interesați din această clădire 
tu lucrezi încă la unitatea antidrog, acum te pregătești pentru 
procesul lui Rashidi. 


Al doilea serviciu. 

— De departe cea mai tentantă însărcinare: să-ţi spionezi 
prietenii și colegii. Nu voi fi nimic altceva decât iarbă sub 
acoperire. 

— Nici eu nu m-aş fi putut exprima mai bine, a consimțit 
Hawk. Dar, dacă contează vreun pic, sergent detectiv Adaja și 
sergent detectiv Roycroft s-au înscris deja şi te voi lăsa pe tine să 
selectezi doi noi polițiști pentru a-ți constitui echipa. 

0-15. 

— Sir, se pare că sergent Roycroft s-a făcut că nu vede când 
Lamont s-a servit cu acea sacoşă plină cu bani în timpul 
operaţiunii Calul Troian. 

— Nu, nu s-a făcut că nu vede. Sergent Roycroft mi-a dat un 
raport cuprinzător, destinat numai ochilor mei. Este unul din 
motivele pentru care am avansat-o din nou la gradul de sergent, 
a clarificat Hawk situaţia. 

0-30. 

— Desigur, aşa ceva nu era pentru ochii oricui, a admis 
William. 

— Nu, de vreme ce asta m-a ajutat să-l conving pe Lamont nu 
numai să returneze banii, ci și să-şi prezinte demisia. 

0-40. 

— Va trebui să discut despre oferta dvs. cu Beth și cu părinții 
mei, înainte de a lua o decizie, a adăugat William, făcând apoi o 
scurtă pauză, cât să ia o înghiţitură de apă. 

— Mă tem că nu va fi posibil, a punctat Hawk. Dacă eşti de 
acord să-ți asumi această sarcină extrem de sensibilă, nimeni în 
afara acestui serviciu nu poate avea cunoștință de ea. Chiar și 
familia ta trebuie să continue să creadă că lucrezi încă în echipa 
antidrog şi te pregăteşti pentru procesul lui Rashidi. Măcar 
lucrul acesta are virtutea de a fi adevărat, pentru că, până nu se 
încheie procesul, tu vei ocupa ambele poziţii, în același timp. 

— Poate fi ceva mai rău de-atât? 

— Oh, da! Sunt informat de către un ofițer superior de la 
Pentonville că Assem Rashidi are întâlnire în dimineaţa asta cu 
vechiul nostru prieten, dl Booth Watson, şi ceea ce părea un caz 
deschis-şi-închis trebuie considerat acum unul în desfășurare. 


Lui William i-au trebuit câteva momente pentru a-şi da 
seama că Hawk îşi scosese asul din mânecă. A luat de pe masă 
cererea sa de demisie și a pus-o înapoi în buzunar. 


— Ne vedem peste două zile, Eddie, a spus Miles Faulkner în 
timp ce cobora din mașina neînmatriculată și începea singura 
parte din evadarea lui care nu se bucurase de repetiţie. 

A coborât cu grijă poteca bătătorită, spre plajă. După 
aproximativ o sută de yarzi, a zărit strălucirea unei țigarete 
aprinse. Un far l-a ghidat pe evadat să se îndepărteze în 
siguranţă de stânci. 

Un bărbat îmbrăcat din cap până în vârful picioarelor în 
negru se îndrepta pe jos spre el. Cei doi şi-au strâns mâinile, dar 
niciunul nu a spus vreo vorbă. 

Traversând zona cu nisip, căpitanul şi-a condus singurul 
pasager spre o barcă cu motor ce sălta pe suprafaţa apei. Odată 
urcați, un membru al echipajului a pornit motorul și s-au 
îndreptat către yachtul care îi aștepta. 

Miles nu s-a relaxat până când căpitanul nu a ridicat ancora 
şi a pornit strigând Aleluia când au ajuns cu mult în afara apelor 
teritoriale. Ştia că, dacă l-ar prinde, nu numai că sentinţa i-ar fi 
dublată, dar nu ar mai fi avut o a doua șansă de evadare. 

Domnul Booth Watson, consilier al reginei, s-a aşezat în fața 
clientului său potențial, a scos un dosar gros din sacul 
Gladstone și l-a aşezat pe masa de sticlă din fața lui. 

— Am studiat cu mare interes cazul dvs. dle Rashidi, a 
început el, şi aş vrea să recapitulăm pe scurt acuzațiile 
împotriva dvs., precum și posibilitățile de apărare. 

Rashidi a dat din cap fără a-şi lua ochii de la avocatul aflat în 
fața lui. Nu se hotărâse încă dacă să-l angajeze sau nu pe Booth 
Watson, cum îi spunea acestuia Faulkner. La urma-urmelor, o 
sentință cu închisoarea pe viață depindea de această decizie a 
lui. Avea oare nevoie de un spaniel King Charles, pentru a-i 
fermeca pe juraţi, încrucișat cu un Rottweiler, care să-i poată 
rupe în bucăţi pe martorii Coroanei? Oare era Booth Watson 
acel animal? 

— Coroana va fi determinată să dovedească faptul că dvs. 
Conduceţi un imperiu al drogurilor. Vă vor acuza de importul 
de cantități uriaşe de heroină, cocaină și alte substanţe interzise, 
din care vor susține că ați avut profit milioane de lire sterline și 
că ați controlat o rețea criminală de agenţi, intermediari, 
traficanţi și curieri. Eu voi aduce argumente că nu sunteți mai 
mult decât un spectator inocent prins în focul încrucişat al 
raidului Poliţiei Metropolitane şi nimeni nu a fost mai îngrozit 
decât dvs. când aţi aflat ce sedii au fost folosite pentru asta. 

— Poţi alege juraţii? 

— Nu în această țară, a replicat cu fermitate Booth Watson. 

— Dar cu judecătorul cum este? Poate fi mituit? Sau șantajat? 

— Nu. Totuși, am descoperit recent ceva în legătură cu dl 
Justice Whittaker ce s-ar putea dovedi neplăcut pentru el și, prin 
urmare, folositor pentru noi. Dar asta va avea nevoie de o dublă 
verificare. 

— Cum adică? 

— Nu doresc să dezvălui asta decât după ce decid dacă vreau 
să vă reprezint. 

Niciodată nu-i trecuse lui Rashidi prin minte că Booth 


Watson nu putea fi cumpărat. Considerase întotdeauna că 
avocaţii nu erau cu nimic diferiți de curvele de pe stradă: Aveai 
numai de negociat serios preţul. 

— Între timp, haide să folosim timpul limitat pe care-l avem 
la dispoziţie pentru a trece în revistă acuzațiile, mai în detaliu, și 
posibila dvs. apărare. 

Două ore mai târziu, hotărârea lui Rashidi era luată. 
Abordarea juridică a detaliilor și felul în care Booth Watson 
putea interpreta legea, ocolind-o fără a o nega, îi clarificase 
cauza pentru care Miles Faulkner îl aprecia atât de mult pe 
acesta. Dar, va dori el să-l apere în situaţia în care nu are nici 
măcar o urmă de talpă, ca să nu mai vorbim de un picior, pe 
care să se sprijine? 

— După cum ştii, Serviciul Urmăriri Penale al Coroanei a 
stabilit provizoriu procesul dvs. pentru data de 15 septembrie, 
la Old Bailey, a spus Booth Watson. 

— Deci va trebui să te consult cu regularitate. 

— Taxa mea e de 100 de lire sterline pe oră. 

— Îţi voi plăti zece mii de lire, în avans. 

— Procesul ar putea dura câteva zile, posibil câteva 
săptămâni. Chiar și răcoritoarele vor costa mult. 

— Atunci să fie douăzeci de mii, a plusat Rashidi. 

Booth Watson a consimţit dând din cap, în tăcere. 

— Mai am un lucru pe care ar trebui să-l ştii. Coroana va fi 
reprezentată de sir Julian Warwick QC şi de fiica lui, Grace, care 
va fi asistenta. 

— Şi, desigur, fiul lui va fi acolo, în speranța că va putea 
depune mărturie. 

— Dacă nu o face, tu vei fi pierdut procesul, înainte să 
înceapă, a spus cu fermitate Booth Watson. 

— Atunci, va trebui să sprijinim rămânerea lui în funcţie cel 
puţin până când îl iei tu la întrebări, în boxa martorilor. 

— Se poate chiar să nu-l interoghez pe numitul Corist. De ex- 
superintendentul Lamont, nu așa de sfânt, vreau eu să-și aducă 
aminte juraţii, nu de sergentul William Warwick, a adăugat 
Booth Watson, în timp ce ușa se deschidea și intra în sală 
ofiţerul de serviciu. 


— Încă cinci minute, sir. Aţi depășit deja timpul. 

Booth Watson a dat din cap. 

— Domnule Rashidi, mai aveţi vreo întrebare? i s-a adresat el 
clientului său, după ce uşa s-a închis în urma ofițerului. 

— Ai veşti de la Miles, recent? 

— DI Faulkner nu mai este clientul meu. După un moment 
de ezitare, Booth Watson a adăugat: de ce mă întrebi? 

— Am o propunere de afacere, care ar putea să-l atragă. 

— Poate îmi poți spune mie, pe scurt, despre ce este vorba, a 
spus Booth Watson, ascunzând faptul că el și Faulkner erau încă 
în legătură. 

— Acţiunile mele Marcel & Neffe s-au prăbuşit ca urmare a 
presei negative ce-a urmat arestării mele. Am nevoie de cineva 
care să cumpere 51% din acțiuni, la prețul actual de pe piață, 
pentru că mie nu mi se permite să tranzacţionez pe piața de 
capital cât timp sunt în închisoare. Îi voi plăti dublu pentru 
acțiuni, în ziua în care voi fi eliberat. 

— Dar s-ar putea ca asta să mai dureze ceva timp. 

— Îţi voi plăti dublu, dacă mă scoţi de-aici. 

Booth Watson a dat din cap, dovedind că era, într-adevăr, o 
curvă, de altfel una foarte scumpă. 


William nu a rezistat tentaţiei de a face călătoria de întoarcere 
la Brixton cu autobuzul. Totuși, de această dată, nu a fost 
acompaniat de 40 de ofițeri de poliție înarmați, puși să distrugă 
cel mai mare lanț de droguri din capitală, ci de o ceată de 
gospodine, care se grăbeau spre magazine. 

În timpul călătoriei a tras cu ochiul la nişte repere pe care şi le 
amintea de la operațiunea Calul Troian, din ziua anterioară. Dar 
acest autobuz oprea la fiecare staţie, pentru a permite 
pasagerilor să coboare şi să urce, şi platforma lui superioară nu 
fusese transformată într-un centru de comandă, de unde Hawk 
să poată supraveghea cel mai mare raid contra drogurilor din 
istoria Poliţiei Metropolitane. În peisaj, au apărut două blocuri 
turn. La stația următoare, William s-a prăvălit pe scară în jos şi a 


sărit din autobuz, ca s-o găsească pe colega lui, sergent Jackie 
Roycroft aşezată la adăpost, așteptându-l. De această dată, nu se 
mai vedea niciun paznic bine plasat care să le interzică accesul 
în clădire. 

În timp ce se apropiau de Blocul B, pe lângă ei a trecut o 
femeie în vârstă, care împingea un cărucior încărcat la refuz cu 
niște sacoșe pline. Lui William i s-a făcut milă, dar ceva l-a 
determinat să se întoarcă și să se mai uite o dată la ea, înainte de 
a-şi continua drumul spre clădire. Împreună cu sergent Roycroft 
a intrat în lift — nicio matahală de om care să le împiedice 
intrarea — şi Jackie a apăsat pe buton pentru etajul douăzeci și 
trei. 

— Sediile au fost deja scotocite de SOCO şi n-au găsit nimic, 
dar Hawk a simţit c-ar trebui să ne uităm cu mai mare atenţie, 
pentru cazul în care lor le-ar fi scăpat ceva. Au plecat de-aici 
când se crăpa de ziuă, i-a povestit Jackie. 

— Nu am nicio idee despre ce ar putea fi, dar sunt sigur că 
trebuie să fie ceva extrem de dezagreabil, s-a văitat William. 

— Continuă, spune-mi tot, l-a rugat Jackie. 

— Sir Harcourt Courtly adresându-se lui lady Gay Spanker, 
în London Assurance. Văzând expresia de pe fața lui Jackie, 
William a adăugat: este o piesă de Boucicault. 

— Îţi mulțumesc pentru această dovadă convingătoare, a 
ripostat Jackie, în timp ce coborau din lift şi ieșeau pe coridor, 
unde o ușă masivă era sprijinită de un perete. Lucrătorului nu-i 
păsase de nenumăratele lacăte, el îndepărtase pur şi simplu uşa, 
lăsând la vedere o grotă. Grota lui Aladin? 


— Bine lucrat, Jim, a spus William, în timp ce intra într-un 
apartament care nu ar fi arătat deplasat în Mayfair. Mobilier 
modern stilat în fiecare cameră, un covor atât de gros că te 
cufundai în el, iar pereţii erau ornaţi cu picturi contemporane, 
printre care erau lucrări de Bridget Riley, David Hockney şi 
Allen Jones. Vase Lalique erau așezate la întâmplare prin 
apartament, amintindu-i lui William de educaţia franceză a lui 


Rashidi. William nu putea decât să se întrebe cum un om cu 
asemenea cultură a putut să ajungă atât de jos. 

Jackie a început să caute în salon vreun semn de existență a 
drogurilor, iar William s-a concentrat pe dormitorul principal. 
Nu i-a luat mult timp pentru a accepta că SOCO făcuse treabă 
bună, cu toate că era uluit de absenţa obiectelor de zi cu zi pe 
care s-ar fi aşteptat să le găsească într-un apartament locuit: nu 
tu pieptene, nu tu perie de păr, nu tu perie de dinţi, nu tu 
săpun. Numai o bară cu umeraşe pe care erau puse costume 
marca Savile Row şi o duzină de cămăși confecţionate manual, 
de la Pink, din Jermyn Street, care arătau de parcă tocmai ar fi 
fost aduse de la curățătoria uscată. Nimic ce Booth Watson să nu 
poată respinge cu ușurință că ar aparţine clientului său. Dar, 
apoi, a zărit inițialele A.R. brodate pe buzunarul interior al 
hainei unuia dintre costume. Va fi în stare Booth Watson să 
respingă și faptul acesta la fel de uşor? William a împăturit 
frumos haina și a pus-o într-un sac pentru dovezi. Următorul 
lucru spre care și-a întors atenţia a fost o fotografie pusă într-o 
ramă de argint ornată și pe care era gravată litera A, aflată pe 
noptiera care semăna mai mult a Bond Street decât a Brixton. A 
luat-o de pe noptieră şi s-a uitat cu mai mare atenţie la femeia 
din fotografie. 

— Te-am prins! a spus el, punând rama grea de argint într-un 
alt sac pentru dovezi. 

După ce și-a notat numărul de telefon de pe cealaltă parte a 
patului, a început să examineze picturile de pe pereţi. Scumpe, 
moderne, dar nicicum dovezi, decât dacă s-ar demonstra că 
Rashidi le achiziționase de la vreun traficant notoriu care să 
vrea să compară la proces, ca martor al Coroanei, şi să dezvăluie 
numele clientului său. Greu de crezut! La urma-urmelor, aceasta 
n-ar fi în interesul lor. Fotografia în ramă de argint rămânea încă 
cel mai bun pariu. 

William s-a oprit să admire un tablou al lui Warhol care o 
reprezenta pe Marilyn Monroe, tablou pe care SOCO îl 
amplasase pe podea, pentru a atrage atenţia asupra unui seif 
nedeschis. Imediat, a pornit în căutarea lui Jim meseriașul, care 
a scos un set de chei ce l-ar fi impresionat pe Fagin. În câteva 


minute, seiful era descuiat. William l-a deschis și a descoperit că 
era... gol. 

— Al dracului bărbat! Probabil că ne-a văzut vorbind. 

Brusc, şi-a amintit de geanta doamnei care trecuse pe lângă el 
mai devreme, împingându-și căruțul cu cumpărături. Ceva nu i 
se păruse în regulă cu ea, dar abia acum și-a dat seama ce 
anume. Totul părea în regulă cu ea, cu excepția pantofilor. 
Doamna purta ultimul model de pantofi Nike. 

— La dracu! a repetat el, în momentul în care a apărut Jackie 
în cadrul ușii. 

— Ai găsit ceva care să merite? a întrebat ea. Pentru că eu nu 
am găsit. 

Împurpurându-se, William a ridicat sacul de plastic care 
conţinea fotografia cu ramă de argint. 

— Game, set, meci, a spus Jackie, cu un salut prefăcut 
destinat şefului ei. 

— Game, accept, posibil și set. Dar, atâta timp cât Booth 
Watson este avocatul apărării pentru Rashidi, la Old Bailey, 
meciul încă urmează să se joace. 


Niciunul nu voia să se așeze la masa lui, până nu se 
convingeau că el nu se va întoarce. 

În a treia dimineaţă de la evadarea lui Faulkner, când Rashidi 
a coborât la cantină pentru micul dejun, a ocupat locul din capul 
mesei și i-a invitat pe doi dintre colaboratorii lui, pe Tulip și 
Ross, să i se alăture. 

— Cred că Miles a ieșit din țară, de-acum, a spus Rashidi, 
când un ofițer al închisorii a pus în faţa lui o farfurie cu şuncă și 
ouă. Rashidi era singurul prizonier a cărui şuncă nu avea crustă. 
Un alt ofițer i-a adus un exemplar din Financial Times. 

Personalul închisorii a acceptat rapid că vechiul rege plecase 
și că un nou monarh ocupa acum tronul. Curtenii nu erau 
alarmațţi. Noul rege era succesorul normal al lui Faulkner şi, mai 
important, se va asigura că infiltraţii lor erau activi încă. 

Rashidi a parcurs lista tranzacţiilor pe bursă şi s-a încruntat. 


Peste noapte, Marcel & Neffe scăzuse cu încă zece pence, fapt 
ce-i făcea compania vulnerabilă în faţa unei eventuale oferte de 
preluare. Nu putea face nimic în acest sens, în ciuda faptului că 
se afla la numai două mile distanţă de Bursă. 

— Nicio veste bună, boss? a întrebat Tulip, luând cu furculița 
un cârnat și îndesându-și-l în gură. 

— Cineva încearcă să mă elimine din afaceri, a răspuns 
Rashidi. Dar, avocatul meu are totul sub control. 

Marlboro Man a dat din cap. Rareori vorbea el și, când 
vorbea, o făcea numai pentru a pune câte o întrebare. „Prea 
multe întrebări l-ar face suspicios pe Rashidi”, îl avertizase 
Hawk pe ofițerul său sub acoperire. „Ascultă numai, şi culege 
mai mult decât suficiente dovezi, pentru a fi sigur că nu-l vor 
elibera curând”. 

— Cum stăm cu furnizarea mărfii? 

— Totul este sub control. Tocmai am câștigat peste o sută pe 
săptămână, l-a asigurat Tulip pe Rashidi. 

— Ce știi despre Boyle? Pare că este încă furnizorul vechilor 
lui clienţi, ceea ce-mi mănâncă mie din profit. 

— Nu mai este o problemă, boss. Transferarea lui la o 
închisoare de pe Insula Wight este în curs. 

— Cum ai reuşit? 

— Ofiţerul de la transferuri a rămas în urmă cu plata ratelor 
pe ultimele două luni, a răspuns Tulip, fără explicaţii 
suplimentare. 

— Atunci, haide să plătim rata, în avans, pentru luna viitoare 
pentru că Boyle nu este singurul nostru tovarăș pe care-l vrem 
transferat şi calea aceasta este mai puțin riscantă decât 
alternativa. Dar, tu, Ross? Tu când ne vei părăsi? i s-a adresat 
Rashidi celuilalt aghiotant al sau. 

— Voi ieşi cândva, săptămâna viitoare, pentru Ford Open. 
Asta, în situaţia în care nu vrei tu să rămân. 

— Nu. Am nevoie de tine pe străzi cât mai repede posibil. 
Îmi eşti cu mult mai de folos afară. 

În închisoare, evreii și musulmanii sunt singurele etnii care 
iau religia lor în serios. Cu toate acestea, creștinii sunt cei care 
obișnuiesc să participe în cel mai mare număr la orice slujbă. 

În fiecare duminică dimineaţa, capela închisorii este plină- 
ochi cu păcătoşi care, nu numai că nu cred în Dumnezeu, ci, în 
cele mai multe cazuri, nu au participat niciodată, până atunci, la 
vreo slujbă. Dar, cum participarea la slujbă înseamnă că 
prizonierul va fi scos din celulă pentru peste o oră, toți văd 
lumina şi se alătură celor mai mari congregaţii din Londra, în 
duminica respectivă. Este nevoie de aproape tot personalul 
închisorii pentru a-i însoţi pe cei 700 de convertiți, de la celulele 
lor la capela din subsolul închisorii, unde capelanul își 
întâmpină turma de oi negre cu semnul crucii și nu-și livrează 
rugăciunea izbăvitoare până când și ultimul frate nu este aşezat 
pe locul lui. 

Capela este cea mai mare încăpere din închisoare: 
semicirculară, cu 21 de rânduri de bănci de lemn cu faţa spre 
altarul dominat de o cruce mare de lemn. Cei mai mulţi 
prizonieri îşi ştiu locurile. Cele două rânduri de bănci, din față, 
sunt ocupate de cele câteva oi albe care au venit chiar pentru a 
se ruga. În timpul rugăciunii, acestea cad în genunchi și strigă 
Aleluia, de fiecare dată când capelanul pronunță numele 
Dumnezeu. De asemenea, ascultă cu atenţie slujba. Nu la fel se 
comportă ceilalți, care constituie marea majoritate. Aceștia au, 
de asemenea, fiecare propriul loc, în funcţie de ierarhia în 
ciugulitul favorurilor, şi, spre deosebire de oricare alt loc de 
rugăciune, în acea duminică dimineaţă, locurile mai căutate din 
capela închisorii au fost cele din spate. 

Cel mai puternic stă pe ultimul rând şi-şi conduce afacerile 
cu cei așezați în faţa lui. Assem Rashidi s-a aşezat la mijlocul 
rândului din spate, poziţie care, până recent, fusese ocupată de 
Miles Faulkner. Tulip s-a aşezat la stânga lui, iar Ross, la 
dreapta lui. 

Încontinuu, spre rândul din spate, erau trecute din mână în 


mână, bucăţi de hârtie pe care erau înscrise, în detaliu, 
solicitările prizonierilor pentru săptămâna următoare: 
drogurile, alcoolul, revistele porno fiind cele mai populare 
lucruri cerute, deși un prizonier a comandat odată și un borcan 
de Marmite. 

— Cel ce nu se va teme, este primul nostru imn, a anunţat 
capelanul. ÎI găsiți la pagina 211, în cartea de imnuri. 

Pelerinii din primele două rânduri s-au ridicat în picioare și 
au cântat cu elan, cu inima şi cu vocea, în timp ce traficanţii din 
spatele sălii, pe care Hristos, cu siguranţă, i-ar fi aruncat afară 
din templu, continuau să-şi facă tranzacţiile. 

— Trei bucăţi de cocaină solidă pentru celula 44, a spus Tulip, 
în timp ce despăturea o bucată de hârtie. Treizeci de lire. 

Atâta timp cât plățile se adunau la sfârșitul fiecărei 
săptămâni, Rashidi nu putea furniza prea multe produse. În 
închisoare, nimeni nu primeşte credit pentru mai mult de o 
săptămână. Trei dintre gardieni acționau drept curieri, ceea ce le 
aducea, zilnic, un câștig mai mare decât salariul lor săptămânal. 
Doi erau responsabili cu introducerea produselor în închisoare, 
iar al treilea, cel mai de încredere, strângea banii de la soții, 
prietene, frați, surori şi, chiar, de la mamele deţinuţilor. 

..a fi pelerin... 

Adunarea s-a aşezat din nou și un prizonier indian tânăr a 
ieșit în față pentru a citi prima lecţie... 

Și am văzut lumina... 

Tulip i-a înmânat boss-ului o altă comandă, pentru un 
pacheţel cu heroină. 

— Bastardul nu a tușit deloc, în ultimele două săptămâni. 
Aplicăm dușul? 

— Nu, i-a răspuns, cu fermitate, Rashidi lui Tulip. Încetăm 
să-i mai furnizăm marfă. În felul acesta, vom afla, în curând, 
dacă are ceva bani afară. 

Tulip a părut dezamăgit. 

— Cred că unul din curieri a băgat mâna, pentru că profitul 
nostru a scăzut cu peste două sute de lire, săptămâna trecută. Ce 
dorești să fac în această privinţă, boss? a întrebat el. 

— Spune-i clar că, dacă se mai întâmplă așa ceva, pe biroul 


guvernatorului va ateriza un raport anonim şi amândouă 
sursele lui de venit vor seca peste noapte. 

— Altceva, boss? 

— Da. Săptămâna trecută, cina a fost rece când a ajuns la 
mine în celulă, așa că schimbă furnizorii din afara închisorii. 

— Mă ocup, a promis Tulip, în timp ce credincioşii se aşezau. 

— Textul predicii mele din săptămâna aceasta este din Cartea 
Exodul, capitolul 34: Când Moise a coborât de pe Muntele Sinai... 

— Care sunt ultimele noutăți în legătură cu Sergentul 
detectiv Warwick? 

— Nu mai stă mult pe lumea asta, a răspuns Tulip. Tot ce-mi 
doresc este să fiu eu cel care face treaba. 

— Nu până ce nu se termină procesul. Atunci vei putea să te 
ocupi de S.D. Warwick. S-o faci încet, să fie o moarte lungă și 
dureroasă, în așa fel încât colegii lui să se gândească de două ori 
înainte de a mă înfuria. 

Ross a simţit că i se face rău. 

— Să nu ucizi! a spus capelanul. 

— Amin, a spus încet Ross. 

— Haide să ne rugăm, a continuat capelanul. Primele două 
rânduri au căzut în genunchi. Dumnezeule Atotputernic... 

— La momentul potrivit, să-i trimiți o duzină de trandafiri 
văduvei lui și să nu-i laşi nicio îndoială cu privire la persoana 
care i-a trimis trandafirii, a spus Rashidi. 

Ross a ascultat în tăcere fiecare cuvânt, cu mare atenţie. Va 
trebui să-i trimită un mesaj lui Hawk, cât mai repede posibil, 
pentru ca William să poată fi avertizat. Asemenea lui Rashidi, 
avea şi el, în închisoare, un ofițer în care avea încredere că putea 
trimite mesaje în lumea de afară; cu toate că, în cazul lui, nu se 
aştepta să fie răsplătit. Ross trebuia să se asigure că, în ziua 
următoare, după micul dejun el va fi cel care va face curat pe 
coridorul din faţa biroului ofițerului superior Rose. 

— Săptămâna viitoare, când te vor trimite la Ford Open, a 
intervenit Rashidi în gândurile lui Ross, să iei legătura cu 
Benson, care are controlul asupra drogurilor în zona aceea, şi să- 
| previi că, dacă nu-mi primesc partea, nu vor mai fi transferate 
niciun fel de droguri la Ford. 


Ross a aprobat, dând din cap. 

— Mai e ceva, boss? a întrebat Tulip. 

— Da. Ai clarificat cealaltă problemă a mea? a spus Rashidi, 
întorcându-şi atenţia spre Tulip. 

— Desigur, boss! Dar, nu va fi ieftin, mai mulţi gardieni se 
vor aștepta la un bacşiș gras. 

— Dă-le. Este un lux pe care nu vreau să mi-l sacrific. 

— Atunci va fi adusă o prostituată în celula ta, imediat după 
stingere. 

— Vreo veste de la Faulkner? a intervenit Ross, conștient că 
toate antenele lui Hawk se dovediseră inutile. 

— Tocmai mi-au oferit celula lui, așa că eu cred că putem 
presupune că a ieșit din ţară. Mâine-dimineaţă, am o altă 
întâlnire cu avocatul lui, așa că poate aflu mai multe atunci. 

După ce-i adresase lui Rashidi singura sa întrebare, Ross a 
continuat să asculte. 

— Au stabilit data procesului? a întrebat Tulip. 

— Pe 15 septembrie. Și, mâine, voi afla ce dovezi vor apărea, 
ca urmare a faptului că mi-au perchiziționat apartamentul. 

Ross știa exact ce dovezi avea poliția, chiar și a cui era 
fotografia în ramă de argint. 

— E vreo speranţă să trec eu în celula ta, după ce te muţi în 
celula lui Faulkner? 

— Consider-o ca rezolvată, a răspuns Rashidi, care înțelegea 
în amănunt valoarea recompensei, la fel de bine ca și pe cea a 
pedepsei. 

S-a uitat spre un gardian și i-a făcut semn cu capul, pentru a-l 
înştiința astfel că trebuie să se întâlnească, după slujbă. 

— Binecuvântarea Sf. Treimi, a Tatălui, a Fiului şi a Sf. Duh, să fie 
cu voi cu toții! 

— Amin!, au răspuns toți trei. 


— Ce fac gemenii? a întrebat Christina. 
— Eu nu prea dorm în perioada asta, a recunoscut Beth, care 
împingea căruciorul, în timpul plimbării celor două prin Hyde 


Park. Par că lucrează în tandem, ori de câte ori vor ceva. Sunt 
epuizată permanent şi, dintr-odată, plină de admiraţie pentru 
părinţii mei. 

— Eu te invidiez, a spus Christina, uitându-se la gemeni, cu 
un vag sentiment de regret. Cum se descurcă William cu această 
nouă responsabilitate? 

— Este minunat când este acasă, dar, dacă e să-mi reiau și eu 
serviciul, urmează să angajăm o bonă cu normă întreagă, ceea ce 
va costa la fel de mult cât banii pe care îi câștig eu. 

— Merită fiecare bănuţ, a apreciat Christina, mai ales dacă 
asta îi lasă lui William mai mult timp să-i ia urma soțului meu, 
care pare să fi plecat pe mare pentru un an și-o zi. 

— Cât timp se pregăteşte pentru procesul lui Rashidi, nu 
prea are ce face în legătură cu Miles. 

— Dacă jumătate din cele ce spun gazetele despre acest om 
este adevărat, sper să ardă în iad. 

— Unde, fără nicio îndoială, se va întâlni cu Miles, a fost de 
acord Beth. 

— Crezi că li s-au intersectat cărările la Pentonville? 

— William este convins de asta, mai ales că Booth Watson îl 
va reprezenta pe Rashidi la proces. Și el este un om căruia nu i 
se va permite să participe la funeraliile mamei lui și aceasta nu 
pentru că mama lui este cât se poate de vie. Totuşi, William îmi 
spune că ea nu și-a vizitat nici măcar o dată fiul, la închisoare. 

— Poate va găsi o altă cale să evadeze. 

— Nicio șansă. Poţi fi sigură că va fi însoțit de o mică armată 
în deplasarea de la închisoare la Old Bailey, după evadarea lui 
Miles. 

— Miles a fost întotdeauna cu câțiva paşi înaintea poliţiei. 
Evadarea lui a fost planificată ca o operaţiune militară şi poți fi 
sigură că nu a lăsat nimic la voia întâmplării. 

Beth a tăcut. Cu toate că o trata pe Christina ca pe o prietenă, 
ştia că William nu avea încredere în ea. Când plecase la serviciu, 
în dimineaţa aceasta, William îi sugerase mai mult să asculte, 
deoarece Christina ar putea spune ceva ce avea să regrete mai 
târziu. 

— N-a fost o coincidenţă că, înainte cu o zi de a evada, în 


timp ce se afla la funeraliile mamei sale, yachtul lui Miles a 
plecat din Monte Carlo și s-a îndreptat spre coasta engleză, a 
continuat Christina. 

— De unde știi? 

— Unul dintre marinarii săi s-a întors la Monte Carlo, după 
ce au ancorat la New York, și, mai târziu, mi-a raportat mie. 
Pariul meu este că nu vom mai auzi niciodată de Miles. 

Beth și-a amintit că Miles avea un apartament și în New YorK. 

— Dar cu colecţia lui de artă ce s-a întâmplat? a întrebat Beth. 

— Colecţie din care, teoretic, jumătate îmi aparţine. Dac-ar fi 
să fac o previziune, aş spune că eu nu voi mai vedea niciodată 
vreuna din acele comori. Urmăresc fiecare catalog al marilor 
case de licitaţii, în caz că vreuna dintre lucrări ar fi pusă în 
vânzare, dar, până acum, nimic! 

— Dar apartamentul din Eaton Square? a continuat Beth cu 
întrebările, când au ajuns la Serpentine. 

— Leasingul se încheia peste două luni, dar m-am gândit să-l 
reînnoiesc. 

— Cum îți permiţi asta, dacă Miles a fugit şi te-a lăsat fără 
niciun fel de resurse? 

— Când a dat foc casei noastre de la ţară, iubitul meu soț a 
scăpat din vedere un detaliu minor și a crezut că m-a lăsat fără 
niciun sfant. 

— M-ai pierdut de tot... a mărturisit Beth, când Christine a 
luat-o, împingând căruciorul, pe Rotten Row. 

— M-a sunat agentul meu, săptămâna trecută. Consiliul local 
a garantat că va solicita permisiunea de a construi o duzină de 
case pe locul casei noastre. Are deja o ofertă de o jumătate de 
milion de lire pentru teren și terenul nici măcar nu a fost 
anunţat pe piaţă. 

— Da! Asta ar trebui să-ți rezolve problemele imediate. 

— Posibil. Dar nu voi sărbători până când Miles nu e adus 
înapoi în închisoare, preferabil pus la izolare, și până când 
jumătate din picturi nu vor atârna pe pereţii apartamentului 
meu. 

— Ca să nu mai vorbim de Vermeer-ul pe care l-a furat de la 
Fitzmolean, a spus Beth. 


Când au ajuns la Albert Crescent, Beth s-a uitat la ceas. 

— Să nu uiţi să-i spui lui William să nu-şi piardă vremea cu 
Miles, i-a reamintit Christine, când s-au despărțit. Să se 
concentreze pe picturi. Să le găsească şi, poți fii sigură, că nu va 
mai pleca departe de casă. 

Beth a oprit brusc căruciorul, făcând-o pe Artemisia să 
izbucnească în plâns. Peter i s-a alăturat, puţin mai târziu. Oare 
aceasta era sentința pe care o aştepta William și pe care 
Christine putea s-o regrete, mai târziu? 


— William? 

William a ridicat privirea și l-a văzut pe sergentul detectiv 
Summers trecând prin ușile batante ale cantinei. 

— Jerry? Ce faci aici? a întrebat el, cu toate că știa prea bine 
totul. 

— Presupun că ceea ce faci şi tu. Ţin o cuvântare despre cum 
este să fii copoi umil şi nu o sculă importantă în Scotland Yard. 

— Dificil. Eu ţin o cuvântare introductivă despre droguri, în 
fața unor recruți care tocmai au ieșit de pe băncile școlii şi habar 
nu au să recunoască un drog, dacă văd unul. 

William a ridicat de jos o servietă și a așezat-o pe masă, în 
fața lui. A deschis-o şi a scos câteva cutiuțe de plastic care 
conțineau mostre din toate drogurile ilegale, de la heroină la 
tablete de ecstasy. 

— Impresionant, a spus Summers, servindu-se cu o ceașcă de 
ceai. Dar nu la fel de impresionant ca prinderea, în sfârșit, a 
acelui răufăcător de Rashidi şi punerea lui după gratii. Sper că 
ai destule probe pentru a-l ţintui deoarece mi s-a spus că este la 
fel de lunecos ca un ţipar şi poți fi sigur că va folosi cea mai 
bună mătase ce poate fi cumpărată cu bani. 

— ÎI cunoşti? 

— Numai după faimă. Dar cunosc vreo două din scursurile 
lui, care lucrează în Romford și Barking. Am remarcat că lanţul 
lor de distribuție a dispărut recent, datorită ţie și 
superintendentului Lamont. 


— De unde-l cunoşti pe Lamont? 

— A fost primul meu şef, când am început viaţa de patrulare, 
în Romford. După vreo doi ani, el a fost transferat la Yard şi, de- 
atunci, nu m-am mai intersectat cu el. Ce mai face bastardul 
bătrân? 

— S-a pensionat anticipat, aşa că nu l-am mai întâlnit în 
ultima vreme. 

— De ce-a făcut asta? a întrebat Summers, adresându-se mai 
degrabă sieşi. Nu putea să aibă mai mult de un an sau cam așa 
ceva, până la împlinirea vârstei legale de pensionare, a 
continuat el. Și-a pus două bucăţi de zahăr în ceai, apoi a 
întrebat: Așadar, cum este să lucrezi în punctul cel mai 
fierbinte? 

— Jumătate din timp mi-l petrec completând formulare şi 
arestând drogaţi care ar trebui trimiși mai degrabă la spital, 
decât la închisoare. Dacă te intersectezi cu noul furnizor din 
Romford, te rog să mă anunti, a spus William. 

— Ar trebui să fii cu ochii pe familia Payne, a răspuns S.D. 
Summers. Ei controlează traficul de droguri în parohia mea, dar 
nu sunt destul de mari ca să preia imperiul lui Rashidi. De fapt, 
probabil că se roagă ca el să iasă din pușcărie, pentru că fără un 
rechin, plevușcă nu are hrană. 

William și-a notat în carnet ceva ce ştia deja și, în minte, 
faptul că Summers nu a menţionat familia Turner. 

— Şi, felicitări, a continuat Summers, luând un biscuit cu 
ciocolată. Aud că tu eşti primul dintre colegi care va fi făcut 
inspector. Nu că s-ar mira cineva... 

— Promovarea are dezavantajele ei, a spus William, cu un 
oftat, care, spera el, nu fusese prea exagerat. 

— Cum ar fi? a întrebat Summers, mușcând din momeală. 

— Inspectorilor nu li se plătesc orele suplimentare, cu toate 
că se așteaptă încă de la ei să le menţioneze în scris. 

— Asta face parte din înţelegere, dacă vrei să fii în clasa 
ofițerilor, a subliniat Summers. Fapt pentru care eu sunt fericit 
să rămân la bază. Te-ai căsătorit? 

— Da. Şi avem şi gemeni, așa că, în ciuda promovării, abia ne 
descurcăm, a răspuns William, sperând să-l tenteze pe Summers 


să facă şi el o indiscreţie. 

— De aceea eu sunt încă burlac, a spus acesta. Mai bine am 
pleca... Sunt gata în cinci minute, a adăugat, terminându-și 
ceaiul și apucând ultimul biscuit cu ciocolată. Dacă aflu prin 
zonă cine este noul furnizor, te sun. 

Cei doi bărbaţi şi-au strâns mâinile, apoi Jerry a plecat în sala 
de clasă. William nu-și dădea seama dacă presupusa întâlnire 
accidentală servise la ceva. Hawk aranjase să se adreseze 
amândoi nou-veniţilor la Hendon, în aşa fel încât întâlnirea să 
nu pară prea aranjată. Dar, chiar și așa, William a trebuit să stea 
în cantină, bând ceai rece, timp de peste o oră, înainte ca 
Summers să apară, în cele din urmă, și, acum, William nu era 
convins că va mai auzi de el vreodată. 

Hawk îi desemnase deja pe SD Adaja şi pe polițista Nicky 
Bailey, un recrut proaspăt, să-l fileze pe Summers, douăzeci și 
patru de ore din douăzeci şi patru. Bailey patrula pe străzile din 
Romford ca poliţist, iar Adaja era sub acoperire. La sediul 
Yardului, sergentul Jackie Roycroft continua să lucreze 
îndeaproape cu William, împreună cu un alt recrut al echipei, 
comisarul-adjunct Rebecca Pankhurst care-i ţinea în alertă, 
permanent. 

Hawk voia să ştie cine erau prietenii lui Summers, cu cine se 
întâlnea după serviciu, dacă exista vreo înregistrare neexplicită 
în cazierul lui. A avut vreun informator? Cine a fost ultima lui 
iubită? Era polițistă? 

Adaja şi Bailey au putut răspunde la câteva din aceste 
întrebări în câteva zile, dar altele au rămas un mister. Se putea 
ca Summers să fie burlac, dar când depănau poveşti, la cantină, 
polițistul Bailey îi spusese ei că nu puţine polițiste erau fericite 
să sucombe în faţa farmecelor tânărului detectiv. De asemenea, 
ea îi spusese lui William despre recordul impresionant ai lui 
Summers în prinderea hoţilor şi faptul că recordul lui la arestări 
nu fusese depăşit de nimeni. 

William și-a scris raportul despre întâlnirea cu Summers, în 
timpul întoarcerii cu metroul spre staţia Victoria şi voia să-l lase 
pe biroul comisarului, înainte de a pleca acasă. 

Hawk îi spuse că are numai de plantat sămânţa: 


— Pentru că, dacă el crede că ai oarecare necazuri financiare, 
s-ar putea să ia legătura cu tine mai devreme decât te aștepți. 

Eu nu prea cred, şi-a spus în gând William, pentru că cel care 
îl poreclise Coristul, pe vremea când erau amândoi la Hendon, 
fusese chiar Jerry Summers. 


— Superintendentul detectiv Lamont la aparat? 

— Cine vrea să știe? 

— Sergent detectiv Summers, sir. Poate că nu vă amintiţi de 
mine, dar... 

— Summers Lunecosul, a spus Lamont, râzând. Cum aș 
putea să te uit? Datorită muncii tale sub acoperire, am pus pe 
fugă pe cei mai mulți din gaşca lui Payne. De ce mă suni? 

— Am auzit că v-aţi pensionat, sir. 

— Cine ţi-a spus? 

— Inspectorul detectiv Warwick. Am vorbit amândoi 
recruților de la Hendon, săptămâna trecută. 

— Chiar aşa? Și ce altceva a mai avut de spus nemernicul 
mic? 

— Nu cine știe ce. De fapt, după ce i-am mărturisit eu că ați 
fost primul meu șef, n-a mai spus nimic. 

— Tot nu mi-ai răspuns la întrebare. 

— Mă întrebam dacă v-aţi luat deja altă slujbă, pentru că eu 
nu vă pot imagina deloc la pensie. 

— Mai lucrez în vreo două locuri, dar asta nu înseamnă că nu 
sunt deschis la oferte. 

— Mă bucur să aud asta, sir, pentru că s-ar putea să am ceva 
ce v-ar atrage. Dar cel mai bine, să nu discutăm la telefon. Poate 
ne-am putea întâlni undeva, în privat? 

— Doriţi să luaţi loc? l-a întrebat politicos o tânără. 

— Nu, mulțumesc, a spus comandantul, atingându-și borul 
pălăriei şi simțindu-și, dintr-odată, vârsta. La naiba, și-a spus el 
în gând, nu am încă șaizeci de ani, cu toate că trebuia să 
recunoască faptul că fiica lui era mai în vârstă decât tânăra 
amabilă. 

Câţiva pasageri au coborât la stația următoare, ceea ce i-a 
permis lui Hawk să se așeze. Şi-a deschis ziarul de dimineaţă. 
Titlul de pe prima pagină era POLIŢIA CHEMATĂ SĂ 
CONTROLEZE PICHETUL LA WAPPING. A început să 
citească articolul, dar mintea i-a lunecat spre întâlnirea ce urma 
să aibă loc. Ross Hogan, ofițerul lui sub acoperire, fusese 
eliberat recent de la închisoarea Ford Open, așa că a trecut din 
nou în revistă întrebările la care aştepta el răspuns. Se simţea ca 
un copil pe punctul să desfacă, în sfârșit, mult așteptatul cadou 
de Crăciun. La stația următoare, Hawk s-a ridicat şi a oferit 
locul unei doamne în vârstă, care l-a acceptat cu recunoştinţă. 
Nu sunt încă mort... 

Când trenul a oprit în staţia Victoria, Hawk a fost printre 
primii pasageri, la coborâre, şi s-a alăturat mulţimii care se 
îndrepta alergând ca niște rozătoare spre scările rulante. Şi-a 
prezentat biletul controlorului de la barieră și a ieșit în lumina 
soarelui strălucitor al dimineții. 

A încercat să-și adune gândurile în timp ce mergea încet pe 
Victoria Street, înspre Scotland Yard, dar, pe la jumătatea 
drumului, a luat-o la dreapta, a părăsit trotuarul aglomerat şi a 
intrat într-o piaţetă dominată de o catedrală magnifică. 
Neluându-i în seamă pe puținii credincioși și pe simplii curioşi 
care se îndreptau spre intrarea principală a Bisericii Romano- 
Catolice, principalul loc de rugăciune din Anglia și Wales, a 
mers fără grabă pe partea dreaptă a uriașei clădiri din cărămidă 
roşie şi crem şi nu s-a oprit până când nu a ajuns la intrarea 
laterală, discretă, care era folosită, în mod normal, de către 
preoți și corişti. 


A deschis uşa și a pășit înăuntru, încrezător că, atâta timp cât 
arăta ca şi cum ar aparţine locului acestuia, nimeni nu-și va 
pune întrebări cu privire la prezenţa lui acolo. În timp ce se 
îndrepta spre sacristie, o slujnică stând în genunchi, curăța 
podeaua de piatră. 

Şi-a ridicat privirea spre el: 

— Bună dimineaţa, copilă! 

— Bună dimineaţa, părinte, a răspuns ea, în timp ce ei şi-a 
continuat, grăbit, drumul. Ajuns în sacristie, s-a dus la ultimul 
dulap şi l-a deschis. Şi-a scos haina și cravata şi le-a înlocuit cu o 
sutană lungă, neagră, un anteriu alb, guler alb clerical și eșarfă, 
transformându-se din comisar în canonic. El chiar era, măcar, 
romano-catolic şi înșelătoria ocazională fusese aprobată de 
cardinalul arhiepiscop al Catedralei Westminster, dacă nu chiar 
de Dumnezeu, Domnul nostru. O scurtă verificare a 
corectitudinii noii ţinute în oglinda de pe perete, și și-a făcut din 
nou apariţia în corpul principal al catedralei. A înaintat încet 
către Capela Fecioarei — spre deosebire de poliţişti, preoţii nu 
merg, niciodată repede -— şi, în continuare spre nava catedralei, 
până a ajuns la un relief în bronz familiar, reprezentându-i pe 
Sf. Benedict, care se uita în jos, la el. S-a simţit ușurat când a 
constatat că nu era ocupat confesionalul. A intrat înăuntru, a 
tras perdeluța roşie pentru a semnala că era liber pentru 
confesiune și s-a pregătit pentru o anume persoană din parohie, 
despre care știa că va căuta absolvirea de păcate și că nu-l va 
lăsa să aştepte. 

Câteva momente mai târziu, a auzit că a intrat cineva în 
confesional și o voce familiară i s-a adresat prin grilajul care îi 
separa: 

— Părinte, am păcătuit şi caut iertare de la Dumnezeu. 

— Când te-ai spovedit ultima oară, fiule? 

— În urmă cu peste şase luni, părinte, perioadă în care am 
comis un păcat grav, participând, în fiecare duminică dimineața 
la slujbă, la Biserica Anglicană. 

Comandantul a fost încântat să afle că ofițerul lui sub 
acoperire nu-şi pierduse simţul umorului. 

— Şi ce-ai învăţat din această experienţă nefericită, fiule? 


— Că Assem Rashidi va fi reprezentat de Diavolul încarnat, 
la procesul de luna viitoare. 

— Eram convins de asta, fiule. Domnul lucrează prin căile 
sale misterioase. Ai aflat cum evaluează dl Booth Watson 
șansele sale de a-și scăpa clientul de diferitele acuzaţii? 

— Crede că-l va scăpa de cea mai gravă acuzație, aceea că ar 
conduce un cartel ce se ocupă cu traficul de droguri, pentru că 
este convins că nu aveţi destule probe pentru a-i lămuri pe 
jurați. 

— Avem mai mult decât destule, a spus Hawk, cum va 
constata şi el când va vedea lista obiectelor pe care le vom 
prezenta spre analiză juraților. 

— Dar Rashidi m-a asigurat că apartamentul a fost curăţat de 
orice dovadă incriminatoare, chiar înainte de a se întoarce 
băieţii noştri acolo. 

— A lăsat un dulap plin cu costume pe comandă şi o duzină 
de cămăși făcute manual și care, s-a întâmplat, să fie chiar 
măsura ce i se potrivește perfect. 

— După cum, s-ar potrivi miilor de bărbaţi inocenți, cum va 
sublinia Booth Watson. De asemenea, el va sugera că nu aveţi 
nicio dovadă că Rashidi a deținut sau ocupat acel apartament. 

— Atunci va avea de explicat ce-i cu fotografia găsită pe 
noptieră, în dormitorul principal. 

— Va obiecta, afirmând că nu există nicio dovadă că A este de 
la numele Assem. 

— Nu este, dar tot va trebui să spună ce căuta o fotografie cu 
chipul mamei lui, pe noptiera aceea. 

O fluierătură scurtă a fost urmată de cuvintele lui Ross: 

— Auch! Măturătorii vor regreta că au lăsat-o acolo. Asta ar 
putea însemna o condamnare a lui Rashidi la douăzeci de ani de 
detenţie. 

— Amin, a confirmat comandantul. Ce altceva ai mai aflat de 
la păgâni, cât timp ai fost cu ei? 

— Fabrica de zvonuri din închisoare spunea că Faulkner a 
ajuns în Statele Unite. Nume nou, pașaport nou şi identitate 
nouă. Dar că ar fi încă activ în lumea artei, pentru că locuinţa lui 
din Monte Carlo este scoasă la vânzare şi nu mai există nicio 


pictură pe pereții ei. 

— Au plecat pe acelaşi vapor cu Faulkner, l-a informat Hawk. 
Cu toate că, până acum, nimic nu a apărut pe piaţa de artă.. 

— Faulkner este prea inteligent pentru a face o asemenea 
greşeală. Va sta cuminte o vreme și, dacă va vinde ceva, va 
vinde unui cumpărător privat. 

— Ai putut să-i afli noul nume sau să prinzi vreun indiciu 
despre locul unde ar putea să se afle? 

— Nu, părinte. Dar Rashidi credea că nu pare a fi la New 
York, pentru că acesta ar fi primul loc în care l-ar căuta FBI. În 
orice caz, apartamentul lui din Fifth Avenue a fost pus în 
vânzare cu câteva săptămâni înainte de evadarea lui și... 
surpriză!, fără corpuri de iluminat şi accesorii. 

— Eu cred că picturile sunt toate într-un singur loc. Dar 
unde? 

— N-am idee, boss! 

— Atunci lasă asta în responsabilitatea mea. Următoarea ta 
sarcină va fi să încerci şi să afli cine conduce imperiul lui 
Rashidi, în absenţa acestuia, ca să poată împărți celula cu el, în 
viitorul apropiat. 

— Ştiu deja răspunsul la această întrebare, dar, din motive 
evidente, nu-i voi menţiona numele. Totuşi, v-aş preveni, este o 
coincidenţă care nu o să vă placă. 

— Sunt intrigat. 

— Altceva, sir? 

— Da. După ce ai comis câteva din cele mai dizgraţioase 
păcate nepermise în închisoare, noi ne vom întâlni din nou şi-ţi 
voi spune totul despre un anume sergent-detectiv Summers. 

— Cine e? 

— Nu acum. Fii binecuvântat, fiule, şi fii sigur că eşti iertat de 
păcatele tale. Mergi în pace! 

Hawk a mai aşteptat, câteva momente rugându-se ca nici un 
alt păcătos să nu ceară iertarea de păcate în timp ce el își 
răsfoieşte agenda pentru a verifica dacă are răspunsuri la toate 
întrebările lui. 

Satisfăcut, şi-a pus la loc agenda în buzunarul sutanei, s-a 
strecurat afară din confesional, a pornit spre cutia milei care era 


înconjurată de lumânări, dintre care multe nu erau aprinse. A 
tras cu ochiul în jur, apoi a scos din buzunarul de la pantaloni o 
cheiță cu care a deschis cu îndemânare cutia, unde a găsit câteva 
monede, în principal din cupru, și o cutie de țigarete Marlboro, 
fixată într-un colţ. Şi-a ridicat privirile spre Fecioara Maria care 
se uita în jos, spre el. A zâmbit enigmatic înainte de a scoate 
pachetul roșu cu alb și l-a strecurat uşor în celălalt buzunar. A 
încuiat la loc cutia milei și a pornit încet înapoi spre sacristie, 
convins că nimeni nu a asistat la demonstraţia lui de 
prestidigitaţie. Câteva minute mai târziu, comandantul 
Hawksby s-a furișat prin ușa laterală a catedralei și a pornit spre 
Scotland Yard. Avea două lucruri în minte: cine a preluat 
conducerea de la Rashidi, un nou conducător suprem al 
drogurilor şi la ce s-a referit Ross când a vorbit de o coincidență 
care lui nu-i va plăcea. Răspunsul se va lăsa așteptat până când 
experţii de la subsol vor desface în bucăţi pachetul de ţigări gol 
și vor dezvălui secretul lui tainic. 


— William a plecat deja la serviciu, a spus Beth, ţinând cu o 
mână biberonul și cu cealaltă telefonul. Îi pot transmite eu un 
mesaj? 

— Nu. Vreau să-i spun veştile bune, personal, a refuzat 
Christina. 

— Un indiciu? 

— Eşti mai rea decât William. 

— De ce nu treci pe la noi diseară, la un pahar? E rândul lui 
William să le facă baie gemenilor, şi astfel, cu un dram de noroc, 
va fi acasă pe la ora șapte. 

— Chiar că vreau să văd asta. Voi fi la voi cu puţin după ora 
șapte, a răspuns Christina. 


Când a ajuns la Scotland Yard, comandantul nu a urcat, ci a 
coborât treptele care duceau la subsol și s-a îndreptat cu pași 


repezi spre biroul de la capătul coridorului. Nu a bătut la ușă 
înainte de a intra în lumea de groază și mister. 

— Bună dimineaţa, sir, a spus un laborant în halat alb, 
ridicându-și privirile de la microscop. Cred că e ceva important, 
dacă ați venit personal. 

— Este, a răspuns comandantul, în timp ce-i întindea 
pachetul gros de Marlboro. 

— Atunci mă voi apuca de lucru chiar acum și vă voi trimite 
rezultatul la birou, imediat ce-l voi avea. 

— Voi aştepta aici, a spus comandantul, aşezându-se pe un 
scaun. 

Laborantul a dat aprobator din cap, apoi s-a întors spre masa 
lui de lucru. Cu o pensetă a extras foița subţire argintie din 
interiorul pachetului de țigarete şi a pus-o pe o plăcuţă de 
bronz. Hawk se gândea că-i va rămâne veșnic îndatorat 
profesorului Abrahams pentru faptul că-i povestise despre 
aparatul electrostatic de analiză a documentelor, care, acum, era 
parte a dispozitivului standard de investigaţii al Scotland Yard- 
ului și care se dovedise cu mult mai demn de încredere decât 
mare parte dintre martori şi aceasta nu în ultimul rând când 
avusese de dovedit că tatăl lui Beth, Arthur Rainsford, nu era un 
ucigaș. 

Tânărul laborant a pus un film Mylar peste folie, apoi a luat 
un bureţel de pe etajera de deasupra lui și l-a plimbat ușor peste 
toată suprafaţa bucății de film, până când au fost îndepărtate 
toate bulele de aer, apoi şi-a pus o pereche de ochelari negri de 
protecţie și a pornit detectorul cu raze infraroşii, pe care l-a fixat 
la un inch distanță deasupra plăcuței de bronz, scanându-i 
suprafața pentru a detecta orice urmă ar exista pe ea. Apoi, a 
luat ceva ce părea a fi o pipetă și a stropit folia argintie până 
când aceasta a fost în totalitate acoperită cu toner pentru 
fotocopiere. A aşteptat câteva minute, apoi a șters cu grijă 
surplusul de toner de pe plăcuţă. În cele din urmă, a îndepărtat 
stratul subțire de film Mylar și s-a aplecat pentru a vedea dacă 
experimentul lui produsese ceva care să merite, convins fiind că 
Hawk era acum în picioare lângă el, așteptând cu nerăbdare 
rezultatul. S-a ridicat și s-a tras într-o parte de la masa de lucru, 


ca să arate că terminase experimentul și Hawk s-a uitat lung la 
literele micuţe care apăruseră pe folia argintie. Nu i-a luat mult 
timp ca să-și dea seama care era coincidenţa și ce abordare va 
avea Booth Watson, când va prezenta cazul din perspectiva 
apărării. 

— Impresionant! a fost reacția imediată a lui Hawk. Dar 
Rashidi tot va avea de explicat fotografia cu ramă de argint, pe 
care Booth Watson nu va putea s-o respingă aşa de uşor. 


— Nu s-a întors încă de la Yard, a spus Beth, când a deschis 
uşa de la intrare, unde se afla Christina, cu o sticlă de șampanie 
în mână. 

— Atunci, asta va avea de așteptat până când vine el, ceea ce 
ne va oferi nouă şansa de a le face baie gemenilor, a comentat 
Christina. 

— Dar eu vreau să aud veșştile tale, a strigat Beth. Când e 
vorba de timp, nu poţi conta niciodată pe William. Ca să-l citez 
chiar pe el, crima nu ţine cont în mod necesar de ora îmbăierii 
gemenilor. Aşadar, pot presupune că ţi-ai găsit un bărbat nou? 

— Nu, dar l-am găsit pe cel vechi, a replicat Christina, în 
timp ce Beth punea sticla de şampanie în frigider. Şi, înainte de 
a-mi mai pune alte întrebări, răspunsul meu este NU. Nu, până 
nu se întoarce William. 

— Atunci, s-ar putea să rămâi aici peste noapte. 

Au luat fiecare câte un copil în braţe și au urcat la baia de sus, 
Artemisa şi Peter fiind foarte mulțumiți de atenţia deosebită pe 
care o primeau și gungurind de încântare. Au auzit amândouă 
ușa de la intrare trântindu-se și, câteva minute mai târziu, 
William năvălea în baie, alăturându-li-se. 

— Tocmai ia timp pentru a-i şterge pe micii monștri și a-i 
pune în pat, a spus Beth, în timp ce Christina şi cu mine 
coborâm şi ne bucurăm de câte un pahar cu șampanie. 

— Ce sărbătorim? a întrebat William, învelindu-l pe Peter 
într-un prosop. 

— Christina nu ne va spune până când tu nu-i vei adormi pe 


copii. 

— Este în regulă, în ce mă privește, a spus William, în timp ce 
amândouă femeile îl abandonau, lăsându-l să-și ducă la 
îndeplinire sarcina casnică. Acesta era momentul lui favorit, din 
întreaga zi. De fapt, el nu a coborât până când nu a mai citit un 
capitol din P.C. Plod şi gemenii nu au adormit. 

A intrat în camera de zi chiar când Beth umplea cu șampanie 
paharul Christinei. 

— Exact la timp, a spus ea, altfel se putea ca noi să golim 
sticla, înainte să ajungă Christina să ne spună ce sărbătorim. 

— Să presupun că ai un nou iubit? a întrebat William, 
încercând să pară interesat. 

— Nu, să nu presupui nimic, a intervenit Beth, întinzându-i și 
lui un pahar cu șampanie. Eu am pus deja această întrebare şi 
nu sunt deloc mai deşteaptă. Aşa că șşșșt! 

— Bine. Atunci, probabil că ai vândut terenul de la Limpton 
Hall pentru o sumă exorbitantă? 

— Fumat! Șşșșşt! a intervenit din nou Beth. 

Şi-au întors amândoi privirile spre Christina, evident în 
aşteptare, dar ea nu s-a abținut să mai ia o înghiţitură de 
șampanie, înainte de a spune: 

— Miles a murit! 

— Când și unde au loc funeraliile? a întrebat comandantul 
mai înainte chiar ca William să se așeze. 

— La Geneva, sir. Mâine-dimineaţă la ora zece. 

— Cum a murit? 

— Raportul poliţiei locale spune că a făcut atac de cord, în 
timpul nopții. (William și-a deschis agenda.) O cameristă a 
descoperit cadavrul, în dimineața următoare, devreme. Pe 
noptiera lui s-au găsit niște cocaină și un card de credit. 

— Păcat. Speram să aibă o moarte chinuitoare, a spus Hawk. 
Dar... de ce la Geneva? 

— Mă aştept să aibă un cont anonim la o bancă elveţiană 
serioasă. 

— Şi un bancher care nu a pus prea multe întrebări cu privire 
la ultima lui adresă, a completat Hawk, apoi a păstrat un 
moment de tăcere. Asta este! Vreau să pleci la Geneva să te 
asiguri că nu suntem din nou dirijaţi spre o cale înfundată. Nu 
voi crede că Faulkner a murit, până când nu vezi tu cadavrul 
pus în pământ şi un preot dându-i ultima binecuvântare. Şi să 
nu pleci de-acolo, până când nu-și termină groparii treaba. 

— Cred că va fi incinerat, sir. 

— Atunci, să aduci cenușa aici, ca s-o putem expune în 
Muzeul Ororilor, împreună cu toţi ceilalți criminali notorii care 
au ajuns în camera cu orori a Poliţiei Metropolitane. 

— Să mai iau pe cineva cu mine? 

— Da. la-o pe sergent Roycroft. Dacă-mi spuneţi amândoi că 
Faulkner a murit, atunci s-ar putea să cred. 


Stabiliseră să se întâlnească pe Aleea Circului, între nouă şi 
nouă şi un sfert, în seara aceea. Se vor urca în metrou la staţii 
diferite şi se vor întâlni în ultimul vagon. Întâlnirea nu va dura 
mai mult de cinci stații: nu voiau să riște să fie văzuți împreună 
mai mult decât era necesar. 


Sergentul detectiv Summers s-a urcat în metrou la stația 
Barbican, încântat să constate că ultimul vagon era aproape plin. 
Dar ora fusese aleasă cu grijă și nu putea fi descrisă ca 
aglomerată. Nu a durat mult pentru ca Summers să afle de ce 
Lamont optase pentru pensionarea anticipată, în ciuda 
succesului operațiunii Calul Troian. Expresia cu mâna până la cot 
circula frecvent în cantina poliţiei și nu i-a luat prea mult timp 
pentru a i se confirma dependenţa lui Lamont de jocurile de 
noroc. Câteva întrebări obişnuite la un pahar, după muncă, 
făcuseră posibil ca el să pună lucrurile cap la cap și, cum 
Lamont returnase toţi banii și, în schimb, comandantul se făcuse 
că nu vede, să deducă simplu că n-ar trebui să-i fie greu să se 
întoarcă. 

Când metroul a oprit în stația Aldgate, lui Summers i s-a 
alăturat fostul său coleg din poliţie, care așteptase la capătul 
peronului. Lamont a urcat și s-a aşezat lângă el, dar nu s-au 
salutat. Din obișnuință, Lamont a scanat vagonul, dar singurul 
alt pasager se aşezase la celălalt capăt al vagonului și începuse 
imediat să citească dintr-o carte broșată. Cu toate că femeia era 
prea departe de ei pentru a auzi conversaţia, au vorbit în şoaptă. 

— Mă bucur să te revăd, Jerry, a spus Lamont. Și felicitări 
pentru avansarea ta binemeritată. 

— Vă mulţumesc, sir. 

— Bruce, spune-mi, te rog, Bruce. Nu uita că nu mai sunt 
ofiţer activ. 

— Mulțumită Coristului... 

— Aminteşte-mi de unde îl ştii pe bastardul ăsta. 

— Am fost împreună la Hendon. Era primul la toate, cu 
excepția băuturii, aşa că eram destinaţi să nu fim prieteni. 

— La ce te gândeşti? 

— M-am întrebat dacă ai fi disponibil pentru un mic part-time 
bine plătit. Summers s-a scuzat pentru cuvintele bine plătit. Dar, 
poate că ai găsit deja altă slujbă. 

— Adevărul este că sunt prea mulți ofițeri de poliție 
pensionari care se prezintă drept consultanţi, care se bat pentru 
aceleaşi câteva slujbe. Eu m-am gândit să deschid o cârciumă: 
am găsit chiar locaţia ideală în Blackheath, dar, din păcate, nu 


am putut da avansul. 

— Cât au cerut? 

— Douăzeci de mii. N-am putut să adun decât zece, dar, cu 
două soții şi o rată, n-am putut găsi o soluţie pentru diferenţă. 

— Ştiu pe cineva care s-ar putea să vrea să te ajute, în această 
problemă. 

— La ce s-ar aștepta, în schimb? 

— La nimic prea exagerat. Și nu mă pot gândi la nimeni 
altcineva mai bine plasat decât tine pentru a duce la bun sfârşit 
ceea ce am să-ți propun. 

— Te ascult. 

Summers i-a explicat fără grabă şi cu exactitate ce aştepta 
contactul său în schimbul unui împrumut de zece mii de lire 
sterline, bani peşin. 

— Va trebui să mă gândesc, a spus Lamont, odată ce 
Summers i-a spus ce avea de spus. 

— Bineînţeles, Bruce. Vei fi informat de data returnării 
împrumutului. 

Trenul s-a oprit într-o staţie şi, când uşile s-au deschis, 
sergent detectiv Summers a coborât fără măcar să verifice în ce 
stație erau. Lamont a continuat călătoria spre stația Victoria, 
unde a schimbat cu linia districtului. 

Tânăra care citea nu l-a urmat. Dar, polițista Pankhurst ştia 
exact încotro se îndrepta superintendentul Lamont. 


— Vreau să văd cadavrul, a spus William. 

— Sunteţi membru al familiei? a întrebat, politicos, preotul în 
vârstă. 

— Nu, părinte, dar am mandat de arest pentru domnul 
Faulkner, a răspuns William, conștient că autoritatea lui nu 
trecea dincolo de stâncile de la Dover. 

Preotul a studiat mandatul, dar nu a fost impresionat. 

— Mă tem că, acum, el nu mai poate fi judecat decât de o 
autoritate mai înaltă, fiule. 

— Sunt sigur că aveţi dreptate, părinte, dar tot trebuie să văd 


cadavrul înainte de a mă întoarce la Londra. 

— Îmi pare rău, inspectare, dar, cum am spus deja, numai 
membrii de familie pot... 

— Eu sunt membru de familie, a spus Christina, făcând un 
pas în față. Şi-a deschis poşeta și a scos paşaportul, care era încă 
pe numele Christina Faulkner. 

Preotul a studiat documentul, apoi şi-a plecat capul. 

— Permiteţi-mi să vă prezint condoleanţele mele sincere 
pentru pierderea survenită, doamnă Faulkner. Vă rog să mă 
urmați. 

— O pot însoți pe doamna Faulkner? a întrebat William. 

— Nu, inspectare, a spus cu fermitate preotul. 

William și Jackie nu au avut altă alegere decât să rămână pe 
loc, în timp ce preotul o conducea pe Christina spre o ușă 
laterală a capelei, pe care scria Intrarea interzisă. Preotul s-a tras 
în lateral pentru a-i permite Christinei să intre. 

— Aş fi preferat să văd eu însumi cadavrul, a spus William. 

— Şi eu la fel, a adăugat Jackie. Dar, dacă există o singură 
persoană care să fie chiar mai bucuroasă să-l vadă mort decât 
noi, aceasta este soţia lui îndurerată. 

William a dat aprobator din cap. 

N-au avut mult de așteptat până când ușa capelei s-a deschis 
din nou și Christina a reapărut cu un zâmbet nepotrivit pe față. 
A traversat biserica pentru a li se alătura, în timp ce preotul 
plana în ritm, în urma ei. 

— Este Miles. Am descoperit chiar eu ceasul lui favorit, a 
spus ea, ridicând ca să le arate un ceas Cartier Tank cu inițialele 
MHF gravate pe capac. L-a pus, apoi, în geantă. Să mergem să-l 
vedem cum arde în iad, a șoptit ea. 

— Dacă veniţi cu mine, doamnă Faulkner, vă duc în strana 
rezervată familiei, a spus preotul, care i-a condus pe toţi trei 
spre partea din faţă a capelei și, odată ce s-au așezat, el a plecat 
să se pregătească pentru slujbă. 

— Ai remarcat cine tocmai a intrat şi s-a aşezat în spate? a 
întrebat în şoaptă Jackie. 

William s-a întors şi a văzut inconfundabila siluetă a lui 
Booth Watson, cu capul plecat ca și cum ar fi fost cufundat 


adânc în rugăciune. 

— Acum sunt convins că Miles Faulkner e mort, pentru că 
Booth Watson este singura persoană pe care o cunosc care ia 
taxă pentru participare la funeralii şi apoi trimite factura la 
moșie. Cine e bărbatul care stă la câteva rânduri în spatele lui? 

— N-am idee. Arată ca un pitic suedez. Probabil unul din 
bancherii lui Faulkner. 

— Crezi că Booth Watson ştie unde sunt picturile mele? a 
intervenit Christina. 

— Bineînţeles că știe, a răspuns William, dar asta nu 
înseamnă că are de gând să-ţi spună secretul. 

— Dar, dacă el este executorul testamentar al lui Faulkner, nu 
prea are de ales, a spus Jackie. 

— Este capabil să găsească o cale de a depăşi această mică 
problemă, a spus William. 

— Coristule, ce se întâmplă cu tine? a întrebat Christina. 

= Începem prin a spune Tatăl nostru, a anunțat preotul, 
privind spre puținele persoane care alcătuiau adunarea. 

Tatăl nostru carele eşti în ceruri... 

— Locul în care, sigur, Miles nu va merge, a șoptit Christina. 

Preotul a continuat ceremonia cu diferite rugăciuni 
inadecvate momentului, oferite întristaților participanți, care nu 
stăteau în genunchi. 

— Înainte de a avea loc arderea, ştiu că e cineva care doreşte 
să spună câteva cuvinte în memoria dragului prieten plecat de 
la noi. 

Lui William nu-i venea să-şi creadă ochilor când Booth 
Watson şi-a croit drum, încet, spre partea din față a capelei și s-a 
întors cu faţa spre adunare. 

— Am avut privilegiul să-l cunosc pe Miles timp de douăzeci 
de ani, fiind consilierul lui legal și prieten apropiat. 

— Atât timp cât îţi plătea taxele... a şoptit Christina. 

— A fost un om dedicat marilor acte de generozitate şi 
binelui, un om care, întotdeauna, a pus interesele prietenilor 
mai presus de ale sale. 

— Ne gândim la acelaşi om? a murmurat Christina. 

— A făcut servicii anonime comunităţii locale și și-a dat 


averea pentru interesul naţional. Prietenii îi vor simți lipsa. 

— Nu văd prea mulţi dintre ei pe-aici, astăzi, a spus 
Christina, privind împrejur. 

— Abţine-te! i-a spus William, în timp ce Booth Watson 
continua să preamărească virtuțile dragului său client plecat, 
uitând să spună faptul că jumătate dintre cei ce constituiau 
adunarea erau ofițeri de poliţie de la Scotland Yard. Booth 
Watson şi-a încheiat cuvântarea: Nu pot spune cât de tare ne va 
lipsi. 

— Ca să nu menţionăm cât ne vor lipsi taxele și onorariile, a 
șoptit Christina, în timp ce Booth Watson s-a întors cu fața spre 
sicriu, și-a înclinat uşor capul, apoi a pornit spre locul lui. 

William a urmărit cu atenţie cum preotul apasă pe un buton 
și sicriul începe să se miște de-a lungul platformei cu role 
electronice. Apoi, s-au deschis două uși şi sicriul a dispărut din 
vedere, lăsându-se o cortină peste viaţa lui Miles Faulkner. 

După câteva momente de tăcere, preotul s-a întors în capelă 
pentru a da ultima binecuvântare. Aceasta a fost urmată de o 
înregistrare a corului care interpreta Aleluia, o versiune pe care 
Handel nu ar fi aprobat-o. 

După ce s-a încheiat ceremonia, Christina a ieșit în grădină, 
însoțită de William şi de Jackie. Booth Watson stătea în picioare 
în mijlocul aleii înguste, aşteptându-i, în mod limpede, pe ei. 

— Mă întreb dac-am putea vorbi în particular, doamnă 
Faulkner? a întrebat-o acesta, cu solicitudine. 

— Tot ce ai să-mi spui, domnule Booth Watson, poate fi 
ascultat de prietenul meu, inspectorul Warwick, a răspuns 
văduva, tare pe poziţie. 

— Cum doriţi, doamnă Faulkner. Veţi afla că, prin hotărârea 
de divorţ concepută de sir Julian Warwick, sunteți îndreptățită 
la jumătate din colecţia de artă a defunctului meu client. 

— Ştii unde se află? 

— In prezent, este adăpostită în seifurile unei bănci private 
de aici, din Geneva, a spus Booth Watson. Sunteţi liberă să cereţi 
lucrările când doriți. 

— Astăzi, de exemplu? 

— Totuşi, a continuat Booth Watson, ignorând întrebarea ei, 


ceea ce nu veți putea şti... 

— Ce e scris cu litere mici, a spus Christina. 

— Este că fostul dvs. soț a murit fără testament. Cum 
divorțul dvs. nu a fost declarat încheiat de un tribunal și Miles 
nu are moștenitori de sânge, sunteţi, prin urmare, următoarea 
cea mai apropiată rudă şi singura moştenitoare a proprietăților 
lui. 

— Primesc eu totul? a întrebat Christina cu neîncredere. 

— Totul, doamnă, a spus Booth Watson, înclinându-se uşor 
în faţa ei. 

— Acum, chiar cred că a murit, a spus William, în timp ce 
preotul se apropia de ei, cu capul plecat. Pentru că singurul mod 
în care ai putea pune mâna pe colecţia de artă a omului ar fi... 
peste cadavrul său. 

— Voi aranja ca toată cenușa să vă fie trimisă, doamna 
Faulkner, a spus preotul. Sunt sigur că veţi vrea să o împrăştiați 
undeva unde vi se va părea potrivit. 

— În iad? a sugerat Christina. 


Trei scrisori au aterizat pe covoraș, în acea dimineață. Două 
dintre ele în plicuri maro. Una era extrasul de credit de la 
Ladbroke, care-i amintea clientului său numele câtorva cai care 
nu aveau aceeași încredere în ei pe cât le acordase el. A doua era 
o solicitare de plată de la Inland Revenue, cu un avertisment că 
penalizarea va fi adăugată, dacă nu se plătea întreaga sumă 
până la sfârşitul lunii. Al treilea plic, unul alb, era de la un 
avocat a cărui semnătură nu a putut s-o descifreze, care-i 
amintea că plata pensiei alimentare către a doua soţie era în 
urmă cu o lună și ameninţa cu procedurile legale. Acela a fost 
momentul în care Lamont a luat decizia. 

A părăsit apartamentul din Hammersmith la zece fără zece şi, 
în loc s-o ia la dreapta și să se îndrepte spre cea mai apropiată 
staţie de metrou, cum făcuse în fiecare dimineaţă lucrătoare, în 
ultimii opt ani, a luat-o la stânga. După aproximativ o sută de 
yarzi, a cotit iarăși la stânga și a continuat să meargă până când 


a ajuns la o cabină telefonică de la capătul drumului. Privind de 
jur-împrejur spre a se asigura că nu-l vede nimeni, a împins ușa 
și a intrat în cabină. A așteptat un moment, nehotărât dacă să 
sune sau nu, dar, când a auzit clopotul unei biserici din 
apropiere bătând ora zece, a ridicat receptorul şi a format un 
număr pe care-l ştia pe de rost, pentru că nu-și permitea să-l 
scrie și să lase hârtia pe undeva, să dea soţia de ea. A format cu 
atenție şapte numere, conştient că Summers aştepta într-o altă 
cabină telefonică, în cealaltă parte a oraşului. Acesta a ridicat 
receptorul după primul apel. 

— Alo? Fără nume, fără nimic. 

— Accept oferta ta. Dar nu condiţiile tale. Am nevoie de un 
avans. 

— Nu așa ne-am înțeles. 

— Atunci va trebui să găseşti pe altcineva să-ți facă treaba ta 
murdară. 

A urmat o tăcere prelungită, apoi s-a auzit cuvântul: 

— Cât? 

— Două mii şi restul la livrare. 

— Unde și când? 

— În seara asta, aceeaşi oră, acelaşi loc. 

Lamont a închis telefonul și a pornit înapoi spre casă. Pentru 
un moment, a avut senzația inconfortabilă că tânăra care aştepta 
în stația de autobuz de lângă casa lui i se părea cunoscută. Când 
autobuzul 211 a oprit, detectiv Pankhurst a urcat, întrebându-se 
dacă el o văzuse. Dacă Rebecca s-ar fi uitat înapoi, ar fi aflat 
răspunsul. 

— Azi avem o agendă încărcată, a spus comandantul, 
aşezându-se pe locul lui, în capul mesei, aşa că nu pierdeţi 
timpul. Putem începe prin a închide dosarul Miles Faulkner, 
inspector Warwick? 

— Sergent Roycroft și cu mine am călătorit la Geneva, joia 
trecută, pentru a participa la funeraliile lui Faulkner. În timp ce 
el poate nu arde în iad, noi l-am văzut arzând măcar pe pământ. 
Văduva veselă s-a întors în Anglia câteva zile mai târziu cu ceva 
mai mult decât cu cenușa ex-soțului ei, pe care a împrăștiat-o pe 
terenul din Limpton, așa că noi putem cu adevărat să închidem 
dosarul defunctului Miles Faulkner. 

— Pari dezamăgit, inspectore, a spus Hawk, ridicând dintr-o 
sprânceană. 

— Sunt dezamăgit, sir. Îmi amintesc cuvintele lui Hilaire 
Belloc despre moartea unui membru din Parlament: „Aici zace 
cadavrul politicianului bogat cu înfățișare ridicolă. În vreme ce 
toate cunoştinţele lui l-au batjocorit şi alungat, eu lăcrimez 
pentru că doream să-l văd spânzurat.” 

Echipa a izbucnit în hohote cu lacrimi şi toți au bătut cu 
palmele în masă. 

— Şi care sunt planurile doamnei Faulkner, pentru viitor? 

— Va rămâne în Anglia până se vând toate tablourile şi, apoi, 
se va duce să stea cu sora ei în Florida. 

— Nu-mi va lipsi niciunul din ei, a recunoscut comandantul 
în timp ce închidea un dosar și deschidea altul. Haide să trecem 
la sergent Summers. Ne-am mai apropiat vreun pic de a dovedi 
că merită să fie investigat? Pare că deţine primul loc la prinderea 
de hoți. 

— Şi tot primul loc la a-i scăpa pe alţi răufăcători de ștreang, 
a spus Paul. Ceea ce ar putea explica de ce are atâta succes. 

— Speculaţiile și dovezile sunt lucruri total diferite, sergent 
Adaja, i-a reamintit acestuia Hawk. 

— De acord, sir, dar atât detectiv Pankhurst cât şi polițist 
Bailey vin cu câteva lucruri interesante. 


William s-a uitat peste masă la Paul, care de vreo doi ani 
devenise prietenul lui apropiat pe şi în afara câmpului de bătaie. 
Nu se uita la ceas când era vorba să lupte contra criminalității şi, 
ca şi Hawk, îi considera pe copoii mânjiţi chiar mai răi decât pe 
criminalii profesionişti. 

— În ultima lună, detectiv Pankhurst a fost umbra lui 
Summers, în timp ce polițistul Bailey s-a alăturat diviziei 
Romford ca femeie — polițist. Mai presus de sarcinile obișnuite, 
rolul ei este să nu-l scape din ochi pe Summers şi să afle dacă 
este el chiar așa de curat cum ar vrea să credem noi cu toții. 

William şi-a întors atenţia spre cele două polițiste tinere care 
se alăturaseră de curând unităţii și a zâmbit la gândul că nu 
puteau fi mai diferiți unul de celălalt. 

Detectiv Pankhurst anunţase la interviu că era descendentă a 
Emmelinei Pankhurst, care fusese arestată de nenumărate ori ca 
şefă a sufragetelor și îşi petrecuse mult timp în închisoare din 
cauză că făcea mereu greva foamei. William o primise fericit în 
echipa lui pe această tânără sclipitoare şi tenace. A descoperit 
repede că el şi Paul trebuiau să fie cu ochii mari deschişi pentru 
a ţine ritmul cu ea. Nu ezita să-i corecteze fără măcar să pară că 
le era subordonată. În contrast cu ea, Nicola Bailey nu-şi 
cunoscuse tatăl care petrecuse, de asemenea, mult timp în 
închisoare. Părăsise școala la 14 ani şi trecuse de la o slujbă la 
alta, înainte de a cere intrarea în poliție. Fusese refuzată de trei 
ori, dar Nicky nu era una care să renunţe așa de uşor. William îi 
ceruse să intre în echipa lui pentru că, asemenea Rebeccăi 
Pankhurst, avea mintea la fel de ascuţită ca a oricărui criminal. 

— Detectiv Pankhurst, prezintă-ne datele la zi, a spus Paul. 

— L-am supravegheat pe superintendent douăzeci și patru 
de ore din douăzeci şi patru, a spus Rebecca. Nu a fost nimic 
care să necesite să fie raportat până când nu l-am urmărit pe 
Lamont în metrou, la stația Aldgate, unde s-a întâlnit cu fostul 
lui coleg, sergentul Summers. 

— Ar putea exista o explicație perfect nevinovată pentru 
aceasta, a intervenit Hawk, făcând pe avocatul diavolului. Nu 
uita că el şi Summers au fost colegi la Romford, aşa că s-ar putea 
să fie chiar prieteni. 


— Atunci, de ce să se întâlnească la capătul ultimului vagon 
al unui tren aproape gol, pentru o întâlnire nevinovată, când 
puteau să iasă la o bere, lângă casă? 

— Ce s-a întâmplat, după aceea? a întrebat Hawk, domolit, 
dar nu potolit. 

— Au stat de vorbă vreo cincisprezece minute, nu mai mult, 
apoi Summers a coborât la Westminster, iar Lamont a călătorit 
pe distanţa a două stații și a schimbat linia la stația Victoria. 

— E tot de ce am nevoie, a spus Hawk. 

— Când Lamont a plecat de-acasă, din Hammersmith, în 
dimineața următoare — Rebecca şi-a verificat însemnările — la ora 
nouă şi cincizeci şi unu de minute, s-a dus la o cabină telefonică 
din apropiere și a vorbit la telefon un minut. Mă întreb de ce n-a 
dat telefon de acasă. 

— Probabil nu voia ca soţia să ştie pe cine a sunat, a sugerat 
Hawk. 

— Soţia era la coafor, în acel moment, sir. 

— Poate fi ceva mai rău de-atât? a întrebat Hawk. 

— Mă tem că da, sir, a intervenit poliţista Bailey. După ce 
sergent Summers a ieșit din tură, ieri-seară, l-am urmărit până 
la cea mai apropiată staţie de metrou. A schimbat trenul la 
strada Liverpool şi, trei stații mai târziu, s-a mai întâlnit o dată 
cu Lamont. 

— Fără îndoială, într-un alt ultim vagon gol, a spus Paul. 

— Da, sir. 

— Ce pun ăștia la cale? a întrebat William, mai mult pentru 
sine însuși. 

— Tot ce vă pot spune, sir, este că Summers i-a dat lui 
Lamont un plic maro, voluminos şi, la stația următoare, acesta a 
coborât. 

— Ai continuat să-l urmărești? 

— Nu, sir. Sergent Adaja îmi spusese să rămân în metrou şi 
să văd unde coboară Summers. 

— Lămureşte-mă, a spus Hawk. 

— Monumental. Summers s-a întors la strada Liverpool şi a 
luat următorul tren spre Romford. 

— Detectiv Pankhurst, tu îl urmăreai în continuare pe 


Lamont? 

— Da, sir. El s-a întors acasă, în Hammersmith. A ajuns cu 
puţin înainte de ora zece. 

— Crezi că te-a observat? a întrebat William. 

— Este posibil. Dar nu a existat niciun indiciu că m-ar fi 
identificat. 

— Dacă şi-a dat seama că îl urmăreşti, nu vei ști niciodată cu 
siguranță. Să nu uiţi că este un profesionist cu experienţă și 
foarte capabil să construiască cercuri în jurul tău cu mult timp 
înainte să ajungi tu pe circumferința cercului. 

— Aveţi poveşti de acoperire, în cazul în care unul dintre ei s- 
ar fi apropiat de vreunul dintre voi? a întrebat William. 

— Da, sir, a răspuns detectiv Pankhurst. Eu sunt bibliotecar- 
adjunct la Biblioteca Publică Hammersmith. 

— Credibil, a apreciat Paul. Dar nu prea rezistă la o 
verificare. 

— Lucrez acolo ca voluntar, în fiecare sâmbătă dimineaţa, a 
spus Rebecca, iar bibliotecara șefă ştie exact ce să spună, dacă 
Summers sau Lamont intră în contact cu ea. Am fost colege la 
universitate. 

Hawk și-a dus mâna la frunte. 

— Chapeau! a spus el. 

— Şi tu, poliţist Bailey? 

— Eu nu am fost niciodată la universitate, sir. Am renunţat la 
școală la paisprezece ani. 

Toţi au izbucnit în râs, cu excepţia lui Hawk. 

— Răspunde la întrebare, polițist Bailey, a spus acesta. 

— Atâta timp cât Summers continuă să creadă că sunt numai 
un recrut proaspăt la patrulare, n-aş putea avea o poziție mai 
bună. 

— De acord, a spus Hawk. Dar, dacă vreunul dintre voi are 
vreodată cea mai mică senzaţie că a fost dibuit, abandonaţi 
operaţiunea și asigurați-vă să nu mai fiți văzuți vreodată în 
Romford sau în perimetrul respectiv, iar eu voi înlocui echipa. 

— S-a înţeles, a spus Paul. Mai ales că Jackie şi cu mine nu 
putem risca să fim cumva, prin preajma lui Lamont. Sper, însă, 
ca polițiștii Bailey și Pankhurst să rămână la supraveghere cât 


mai mult timp posibil. 

— Concluzia: niciun risc, a spus, cu fermitate, Hawksby. 
Acum, trecem mai departe, a continuat el, luând în mână alt 
dosar. Eşti pregătit total pentru procesul lui Rashidi? a întrebat 
el, întorcându-și atenţia asupra lui William. Pentru că va trebui 
să fii cu mai mult de un yard înaintea acestui om, dacă vrei să ai 
certitudinea că va fi condamnat. 

— Avocatul principal al Coroanei este încrezător că are mai 
mult decât suficiente probe pentru a-l trimite după gratii pentru 
mult, mult timp, a spus William, fără a menţiona numele tatălui 
său. 

— Probe solide? 

— Rashidi a lăsat în dormitorul principal din apartamentul 
din Brixton câteva costume pe comandă şi o duzină de cămăși 
de la Pink, de pe strada Jermyn. 

— Rashidi are 5,9 picioare înălțime și e de talie medie, a spus 
Hawk. Booth Watson va afirma că atât costumele cât şi cămășile 
puteau fi făcute pentru oricare din mia lor de clienţi, inclusiv 
pentru doi-trei dintre jurați. 

— Nu cu inițialele AR brodate pe buzunarul interior și, 
potrivit etichetelor, toate costumele au fost confecționate de 
Bennett & Reed din Savile Row, a spus William, verificându-și 
însemnările. Eu am luat deja legătura cu dl Bennett. 

— Vrea să depună mărturie sub jurământ? 

— E reticent. Trebuie să trimitem o citaţie, dacă vrem să 
compară ca martor. 

— N-avem altceva mai serios decât costumele și cămășile, ca 
probe? 

— O fotografie a mamei lui Rashidi, pe care am găsit-o pe 
noptiera din dormitorul principal al apartamentului din 
Brixton, a răspuns William. 

— Asta da, pare să fie ce trebuie, a spus Hawk. Şi avem un 
martor pe care să contăm mai mult decât pe croitorul reticent? 

— Da, sir, un domn Gerald Sangster, care a devenit martor al 
Reginei, în schimbul unei sentințe mai mici. 

— Sper că nu e în aceeași închisoare cu Rashidi, a spus 
Hawk. Pentru că, dacă este, poţi fi sigur că nu va apărea în boxa 


martorilor. 

— Este cazat într-o casă sigură de cinci luni şi nu-l vom aduce 
de-acolo până în ziua în care începe procesul. Fostul doctor are 
o dovadă pe care Booth Watson nu o va putea explica cu 
ușurință. 

— Anume? 

— A fost responsabilul pentru ambalarea drogurilor, înainte 
de distribuirea lor către vânzători şi Rashidi îi verifica cu 
regularitate înainte de a li se permite să iasă pe străzi. 

Hawk a zâmbit pentru prima oară, apoi a întrebat: 

— Cum va fi transportat Rashidi de la închisoare la Old 
Bailey? Întreb pentru că el îşi va fi dat desigur seama că aceasta 
este singura lui ocazie de a evada. 

— Va fi într-un vehicul blindat însoţit de trei mașini de poliție 
și o duzină de poliţişti pe motociclete, precum și de un elicopter 
care va supraveghea fiecare centimetru al traseului. 

— La fel a fost şi în cazul lui Faulkner, le-a reamintit Hawk, şi 
acesta tot a reușit să ne prostească. 

— Dar, spre deosebire de Faulkner, Rashidi nu va trebui să se 
oprească pe traseu pentru a participa la funeraliile mamei lui. 

— Asiguraţi-vă să nu cumva să lăsaţi garda jos niciun 
moment, altfel Rashidi va avea de participat la funeraliile 
voastre. Omul ăsta are destule resurse pentru a mitui pe oricine, 
inclusiv pe şofer şi pe oricine poate instala un semafor. Nu uitaţi 
că procesul este planificat să dureze câteva zile. Rashidi nu va 
face nicio mișcare în prima zi, dar, în momentul în care începem 
să ne relaxăm... 

— Suntem stăpâni pe situaţie, l-a asigurat William. 

— Tu eşti, de asemenea, pregătit să fii făcut bucăţi de Booth 
Watson, din clipa în care păşești în boxa martorilor? 

— Suprapregătit, sir. Mi-am petrecut ultimul sfârşit de 
săptămână pus pe grătar de sora mea Grace, care nu a dat deloc 
dovadă de milă. 

— Mă bucur să aud asta, pentru că Booth Watson apreciază 
că poliţiştii joacă cinstit, cu atât mai mult când este vorba de fiul 
avocatului principal al acuzării. 


Întâi a trebuit să decidă în ce zi a săptămânii va trebui să 
opereze înlocuirea, conștient că, acum, avea o umbră. A ales 
duminica de dinainte de proces. Apoi, ce moment din zi sau din 
noapte putea fi cel mai potrivit să se facă mai puțin remarcat. A 
ales ora trei dimineața, pentru că, la ora aceea, ar fi la datorie 
numai un echipaj redus la număr. Şi, în cele din urmă, trebuia 
să poarte uniformă sau să fie în haine civile? A ajuns la 
concluzia că cineva și-ar aduce aminte mai greu de el dacă ar fi 
îmbrăcat în haine civile. 

La ora trei dimineaţa, în duminica următoare, stătea în 
picioare pe trotuarul din fața Scotland Yardului, cu un mic 
pacheţel sub braţul stâng. 

Şi-a folosit cartela de acces pentru a deschide uşa de sticlă, 
apoi s-a apropiat de recepţie, unde se afla o tânără care citea o 
revistă de modă. Şi-a prezentat legitimaţia. 

— Bună dimineaţa, superintendent, a spus tânăra, strecurând 
revista sub tejghea. 

— Trebuie să iau ceva ce-am lăsat pe birou, a explicat 
Lamont. N-ar trebui să dureze mult. 

— Desigur, sir, a spus tânăra, pivotând registrul pentru ca el 
să poată semna. Numai că el pornise deja spre lift şi ea nu a 
considerat că-şi poate părăsi postul pentru a alerga după 
superintendent. Îl va pune să semneze când va ieşi. Lamont a 
stat cu spatele la ea cât timp a aşteptat liftul și a intrat în lift 
imediat ce s-au deschis ușile. A apăsat pe butonul 7, 
Administraţia, departamentul în care era cel mai puţin posibil 
să lucreze cineva la ora trei dimineaţa, într-o zi de duminică. 

Când ușile liftului s-au deschis, Lamont a ieșit pe coridorul 
neluminat şi a așteptat câteva momente înainte de a porni spre 
capătul acestuia unde a deschis ușa de evacuare în caz de 
incendiu şi a alergat pe treptele de piatră în jos, spre subsol. A 
luat-o pe un alt coridor întunecat şi a aprins lumina. Ştia exact 
unde mergea. A pornit încet de-a lungul coridorului până a 
ajuns la capătul lui. Pentru că verificase deja cine era de serviciu, 
a fost sigur că paznicul de noapte fie dormea dus, fie citea 


Racing Post. Numai cei mai leneși se ofereau voluntari pentru 
tura de dimineaţă devreme, ştiind că vor fi plătiți chiar dacă, 
ocazional, mai ațipesc câte un pic. 

— Bună dimineaţa, Sam, a spus Lamont, grăbindu-se să intre 
și deranjând somnul bătrânului polițist. Trebuie numai să verific 
ceva. Nu mai mult de câteva minute. 

— Sunteţi invitatul meu, domnule super, a spus Sam, 
sperând că nu va fi menţionat la raport. 

Lamont a trecut pe lângă el, a intrat împingând o altă uşă şi s- 
a îndreptat spre sala cu probe. I-au trebuit numai câteva minute 
ca să găsească ce căuta și să facă înlocuirea. Pachetul a intrat 
perfect în buzunarul fulgarinului său. 

— Noapte bună, a spus el când s-a întors şi l-a găsit pe Sam 
cu capul aplecat, încercând să evalueze caii şi călăreţii din cursa 
de la ora 4:30, din Kempton Park, din ziua următoare. 

— Noapte bună, domnule super, a spus acesta, fără să-și 
ridice privirile. 

Lamont a pornit să urce spre parter, unde personalul de la 
curățenie semna deja de sosire. A traversat rapid holul, 
îndreptându-se spre ieşirea din clădire, fără să o ia în seamă pe 
recepționera care striga în urma lui: „Scuzaţi-mă, sir!” Când i-a 
venit ideea să alerge după el, Lamont ieșise deja din raza ei 
vizuală. Când a ajuns la Buckingham Cafe, a chemat un taxi. O 
cheltuială necesară. Nu putea să riște să fie recunoscut de cineva 
pe drumul lung spre Hammersmith. Ofițerii de poliție se uită cu 
mai mare atenţie la tine, la ora aceasta din noapte. S-a instalat pe 
bancheta din spate, în colţ, unde şoferul nu-l putea vedea în 
oglinda retrovizoare, şi a zâmbit. Tot exercițiul fusese efectuat 
în mai puţin de cincisprezece minute. Mâine-dimineaţă, va mai 
primi opt mii de lire sterline și problemele lui se vor rezolva. 
Dar... pentru cât timp? 

Beth i-a turnat încă o ceașcă cu cafea, surprinsă că William nu 
se atinsese de şuncă și de ouă. Acesta părea preocupat, chiar 
neliniștit şi, în momente ca acestea, simțea nevoia să tacă. 

A încercat vechiul truc. 

— Care-i problema, om al cavernelor? Este ca şi cum nu ai 
mai fi compărut până acum în boxa martorilor. 

— Aceasta ar putea să fie ultima mea apariție, dacă eu fac un 
talmeşș-balmeş și juraţii decid că Rashidi este un cetățean decent 
şi demn, care a fost arestat din greşeală de către un copoi super- 
zelos. 

— Asta pare puţin cam forțat, a spus Beth, începând să-i 
hrănească pe gemeni. 

— Forţat este obiectivul lui Booth Watson. Şi nu uita ce a 
insinuat el când l-am înfruntat ultima dată, din boxa martorilor. 

— Şi, nu uita că a pierdut procesul, a spus Beth, și Faulkner a 
căpătat opt ani de închisoare. 

— Ceea ce-l va face și mai hotărât să... 

— Dar tu ţi-ai petrecut toată după-amiaza de ieri suportând 
interogatoriul surorii tale și Grace nu ia prizonieri. 

— Adevărat. Dar nici chiar ea nu poate ghici cu ce va veni 
Booth Watson și eu sunt cel care va trebui să-l înfrunt pe marele 
inchizitor. 

— De ce nu depune mărturie Lamont, în locul tău? La urma 
urmelor, el a fost şeful tău, în cazul acesta. 

— Ultima oară, Booth Watson l-a luat deoparte și ştie acum 
cu exactitate de ce s-a pensionat Lamont anticipat. 

— Ţi-a dat tatăl tău vreun sfat? 

— N-a ieşit din biroul lui deloc, toată după-amiaza. Şi-a 
pregătit interogatoriul pentru Rashidi. Când am plecat eu tot ce- 
a spus a fost să fiu atent la mingea lui. 

— Ce înseamnă asta? 

— Cum niciodată nu ai arătat vreun interes pentru crichet, 
draga mea, mi-ar trebui o săptămână să-ți explic, a spus 
William, luând cuțitul şi furculița și atacând un gălbenuş care se 


întărise, deja. 

— Va fi bine, a spus Beth, încercând să-i liniştească. Juraţii nu 
vor avea nicio îndoială cine dintre voi spune adevărul. Un baron 
notoriu al drogurilor sau un polițist. 

— Mi-aş dori să fie așa de simplu. William a renunţat și a dat 
la o parte farfuria. Booth Watson este maestru când vine vorba 
să sădească îndoiala în mintea unui jurat, pe când tata, ca avocat 
al acuzării, trebuie să dovedească precis că acest caz este dincolo 
de orice îndoială rezonabilă. 

— Cum se face că Booth Watson îl reprezintă pe Rashidi? 

— Din cauza unei greşeli pe care am făcut-o noi, fără să ne 
gândim de două ori, în acel moment, a spus William, după ce a 
luat o sorbitură din cafeaua care se răcise. L-au pus pe Rashidi 
în aceeași închisoare cu Faulkner, aşa că a fost numai o 
problemă de timp până când magnetul să atragă pilitura. 

— Mă întreb dacă Rashidi a mâncat şuncă şi ouă, în 
dimineața asta. 


— Mai doriţi o cafea, domnule Rashidi? a întrebat unul dintre 
ofiţeri. 

Rashidi a dat afirmativ din cap, în timp ce se ocupa de al 
doilea ou fiert trei minute şi jumătate. 

— Ce vrei să fac cât timp ești tu la Old Bailey? a întrebat 
Tulip, de-acum un obișnuit la masa șefului. 

— Numai să ţii lucrurile în viață, în absenţa mea. Vei putea să 
mă informezi în fiecare dimineaţă, la micul dejun, și, duminica, 
la biserică. Între timp, ai avut de-a face cu ofițerul care fură? 

— A fost transferat la altă închisoare. În Wolverhampton. 

— Dar ai găsit pe cineva să-i ia locul? 

— A fost coadă, boss, şi toți și-au asumat consecinţele 
contactului cu tine. 

— Prezintă-mi pe scurt dimineața mea de mâine. 

— Se poate să nu vă mai întoarceţi, a spus Tulip, rânjind. S-ar 
putea să fie respins căzul de către tribunal... 

— Nu conta pe asta, a spus Rashidi, examinând marmelada 


să vadă dacă era Frank Coopers Oxford sau nu, înainte de a-i 
scoate capacul. Cu toate că avocatul meu - avocat al Reginei — 
spune că problema cea mare a fost rezolvată, fapt pe care 
Warwick îl va descoperi numai când va fi în boxa martorilor. 

— Eu sunt surprins că este încă în viață. 

— Booth Watson nu mi-a prea dat de ales. Dar, odată ce se 
încheie procesul... 

— Dar cu domnul doctor cum stăm? S-ar putea dovedi încă o 
problemă? 

— Nu şi când juraţii vor descoperi ce nepriceput a fost 
doctorul Sangster. Eu sunt mai îngrijorat în legătură cu croitorul 
meu, a spus Rashidi, dregându-și reverul jachetei, pentru a 
verifica dacă inițialele AR au fost cusute pe interior. 

— Nu te îngrijora, el a fost cusut bine, a spus Tulip, râzând de 
propria-i glumă. 

— Domnule Rashidi, maşina dvs. a sosit, a spus ofițerul de 
serviciu, plasându-se lângă el. 

— Nu uita să-i trimiți niște flori mamei, a spus Rashidi, 
înainte de a-și termina cafeaua. 

— Va fi şi ea la tribunal? 

— Sper că nu, a răspuns Rashidi. 

Rashidi s-a ridicat de la masă. 

— Cum arată escorta mea? l-a întrebat el pe unul dintre 
ofiţerii care-l însoțeau, la ieşirea din cantină. 

— Trei mașini blindate, o duzină de motociclişti şi un 
elicopter. Nimeni nu a mai avut parte de acest fel de tratament 
de la procesul gemenilor Kray. 

— Nu contează cine mă duce acolo. Contează numai cine mă 
aduce înapoi, a precizat Rashidi. 

— Îmi cer scuze, a spus gardianul, punându-i cătuşele 
prizonierului. Acestea sunt instrucțiunile. 

Când Rashidi a pășit în curtea închisorii, doi ofițeri l-au prins 
cu putere de braţe şi l-au condus spre a doua din cele trei mașini 
blindate. 


Grace a sărit peste micul dejun, pentru a putea ajunge la 
tribunal, înainte de sosirea tatălui ei acolo. Ştiuse că va trebui să 
se trezească foarte devreme pentru a reuşi să facă asta. Nu-i era 
de niciun ajutor faptul că el avea un apartament confortabil la 
Lincoln's Inn, unde rămânea întotdeauna peste noapte, înainte 
de un proces important. 

Partenera ei, Clare, ar fi certat-o pentru că sare peste micul 
dejun — „Pleacă la muncă cu un ou” era prima povaţă pe care 
Grace și-o amintea din vremea când era copil — dar Clare 
plecase deja la Brent, unde apărea într-un caz de protecția 
copilului, așa că nu va afla niciodată că ea nu mâncase nimic în 
dimineața aceea. Clare o sunase să-i ureze noroc, chiar înainte 
ca Grace să plece spre tribunal. 

Era încă întuneric când Grace a închis în urma ei uşa de la 
intrarea apartamentului și a pornit spre stația de metrou. Când, 
douăzeci de minute mai târziu, a ieșit la stația Chancery Lane, 
soarele tocmai își făcea apariţia. A înjurat tot drumul cât a 
traversat curtea cu piatră cubică a Lincoln's Inn, în pantofii ei cu 
tocuri înalte, nu din cauza burniţei ușoare, ci din cauza imaginii 
becului strălucitor de la intrarea în tribunal. 

Când a ajuns la Essex Court 1, a urcat alergând treptele până 
la etajul al treilea şi a bătut la ușa avocatului principal, cum 
făcea întotdeauna, înainte de a intra pe teritoriul tatălui ei. Ca 
un orator roman, sir Julian îşi începea cuvântul de deschidere în 
faţa soarelui ce răsărea. 

— Onorată instanță, membri ai juriului, apar astăzi în fața 
dvs. ca reprezentant al Coroanei, în timp ce distinsul meu 
prieten Booth Watson îl reprezintă pe acuzat. Aş vrea să încep 
pledoaria Coroanei declarând că, în toți anii mei la bară, 
niciodată nu am întâlnit un răufăcător mai mișel. 

— Sunt aproape aceleași cuvinte ca şi cele de la acuzarea lui 
Faulkner, a intervenit Grace, în timp ce căuta în geantă copia 
cuvântării de deschidere. 

— E alt judecător şi sunt alţi jurați, a replicat sir Julian, aşa că 
nimeni nu-și va da seama. 

— Cu excepţia lui Booth Watson. lar răufăcătorul mişel sună 
ca pe vremea reginei Victoria, nu ca pe vremea reginei Elisabeta. 


Îţi sugerez formularea individ rău, a spus Grace. 

Sir Julian a aprobat dând din cap şi a făcut schimbarea, apoi a 
continuat: 

— Assem Rashidi este un bărbat bine educat și inteligent, 
care ar fi putut avea succes în orice profesiune şi-ar fi ales, dar el 
a hotărât să-și folosească talentele neîndoielnice nu în beneficiul 
prietenilor... 

— Şi prietenelor, a sugerat Grace. Vor fi mai multe femei 
printre jurați. 

— ...prietenilor şi prietenelor, ci ca să le facă rău. Niciodată 
să nu uitaţi, stimați membri ai juriului, unicul și singurul său 
scop a fost să... 

— Unic şi singur sunt sinonime. Trebuie să renunţi la unul 
dintre ele. 

— Singurul său interes a fost să facă mai mulți și mai mulți 
bani, în timp ce nu a arătat niciun interes pentru suferinţele pe 
care le provoca altora. 

— Ai folosit cuvântul interes de două ori în aceeași frază. 
Dorinţă călăuzitoare? a sugerat Grace. 

Tatăl ei a confirmat și a mai făcut o corectură în original, apoi 
a continuat: 

— Domnul Rashidi a fost președintele unei companii 
respectabile care a făcut întotdeauna mai mult decât suficient 
profit pentru el, bucurându-se de un fel de viaţă dincolo de cele 
mai îndrăzneţe vise ale oamenilor. (Notase indicaţia: Priveşte 
direct spre jurați.) Cu toate acestea, nimic nu a fost destul pentru 
acest om lacom şi indulgent cu sine, care a preferat să ducă o 
viață dublă. Ziua, un negustor de ceai respectabil și noaptea, 
negustor de moarte. Un lanus modern. 

— Crezi că juraţii ştiu cine este Ianus? 

— Posibil să nu ştie, dar Înălţimea-Sa ştie. Întotdeauna, este 
bine-venit un element ocazional pentru judecător, a spus sir 
Julian, înainte de a continua: în fiecare zi de luni, după-amiază, 
el pleca din biroul său din City şi, fără ştirea cuiva dintre colegi 
sau a secretarului său, călătorea cu metroul la Brixton, unde 
intra în cealaltă lume a lui. Dar, atât de mare a fost vanitatea şi 
aroganţa sa, încât nu a putut renunţa la luxul şi extravaganţa 


vieţii şi acest fapt se va dovedi, cu siguranţă, a fi căderea lui. În 
nopțile în care rămânea la Brixton, locuia într-un apartament de 
milionar în blocul de lângă fabrica lui de droguri. Domnilor 
juraţi, odată ce veţi vedea voi înşivă fotografiile apartamentului, 
nu veţi avea nicio îndoială asupra câşștigului pe care-l avea el 
din viața alternativă pe care a ales să o ducă. Și, poate mai 
important de-atât, cine locuia în acel apartament. La ultimele 
trei etaje ale blocului de alături, o lume departe de apartamentul 
lui luxos, se afla mizerabilul sediu al afacerii lui ilegale cu 
droguri. Nu unul specializat în importul de ceaiuri selectate din 
Malaiezia și Sri Lanka, de vândut pe străzile principale, ci unul 
care importa heroină, cocaină și canabis din Columbia şi 
Afganistan, pentru a fi vândute pe străzile dosnice. În City, avea 
angajate treizeci de persoane care se întorceau la familiile lor la 
ora cinci, în fiecare seară, exaltându-i virtuțile. În Brixton, ținea 
captivi treizeci de imigranţi ilegal, care trudeau din greu pentru 
el, noaptea, temându-se că vor fi pârâţi la poliţie, dacă nu-și 
făceau norma. 

— Nu-i duceau la bun-sfârșit cererile, a intervenit Grace. 
Norma e prea de modă veche. Mai mult F.E. Smith, decât J.N. 
Warwick. 

— În momentul în care voi face o pauză, a spus sir Julian, 
pauză care-ţi va oferi destul timp pentru a expune pe un panou 
un plan al fabricii de droguri a lui Rashidi, în așa fel încât eu să 
pot prezenta ce se petrece acolo, tu vei putea arăta fiecare din 
încăperile în chestiune. În acest fel, juraţii vor reuși să evalueze 
dimensiunea veritabilă a operaţiunii. Să te asiguri că ai pus 
panoul într-un unghi la care juraţii şi judecătorul îl pot vedea 
bine. Nimeni altcineva nu contează, dacă vede bine sau nu. 

Grace a aprobat, dând din cap. 

— Etajul treizeci al blocului, a continuat Sir Julian, întorcând 
o filă a scriptului, este cel unde se fac afacerile sordide. Bani 
peşin din mână în mână şi, în schimb, se furnizează drogurile. 
Câștigul zilnic mediu este în jur de zece mii de lire sterline. De 
zece ori mai mult decât ar putea domnul Rashidi să câștige într- 
o săptămână, ca preşedinte al companiei Marcel & Neffe. Şi, nu 
uitaţi, niciun penny taxă. 


— Aluzia asta m-a neliniștit întotdeauna, a spus Grace. 
Induce oarecum ideea că tu ai putea aproba vânzarea de 
droguri, atâta timp cât profitul este taxat. Noaptea trecută, m- 
am gândit la o alternativă pe care am sperat s-o analizezi. 

Sir Julian a ridicat din sprânceană. Grace a continuat: 

— În poziţia sa de președinte al unei companii respectabile 
de import de ceai, cu sediul în City, Rashidi și-a condus 
afacerile la vedere, în boardul companiei, în timp ce rolul de 
baron al drogurilor în Brixton l-a jucat în întuneric și pe ascuns. 

Sir Julian a tăiat pasajul și l-a înlocuit cu exprimarea 
asistentei sale. 

— Mulţumesc, Grace, a spus el, zâmbindu-i cu căldură 
acesteia. Onorată Instanță şi stimaţi juraţi, Coroana va 
demonstra dincolo de orice îndoială rezonabilă că acest individ 
cinic şi corupt, în timp ce poza în preşedintele respectabil al 
unei companii din City, a dus o viaţă dublă ca baron 
internaţional al drogurilor, folosindu-se de cei vulnerabili și 
nenorociți din societatea noastră. Nu i-a păsat deloc de 
consecinţe, chiar și când acţiunile lui aveau ca rezultat pierderea 
vieţii unor ființe umane nevinovate. 

— Ai spus deja asta, cu alte multe cuvinte, tata! De ce să 
repeţi? 

— Pentru că asta este imaginea pe care vreau să o las în 
minţile juraţilor și care, de asemenea, să fie pe primele pagini 
ale ziarelor de mâine-dimineaţă. Prin urmare, când Booth 
Watson va încerca să-i convingă pe juraţi de virtuțile clientului 
său bisericos şi caritabil, universal admirat şi respectat de către 
partenerii lui, sămânţa îndoielii va fi fost deja aruncată și tot ce 
ar avea de făcut presa va fi numai să ude planta. Deci, dacă 
Booth Watson alege să sugereze că clientul său nu a fost nimic 
altceva decât un fumător ocazional în intimitatea propriei lui 
case și un reținut nevinovat aflat în focul încrucișat din noaptea 
aceea, juraţii vor respinge, pe loc, ideea. 

— Presupun că vei întreba de ce Rashidi avea un apartament 
într-un bloc din Brixton, când ar fi putut locui în West End sau 
cu mama lui, în The Boltons. 

— Ar fi putut chiar să-și închirieze un apartament mai 


aproape de City. Abia aştept să aflu cum va încerca Booth 
Watson să ocolească problema asta. Cu toate acestea, mă tem că 
nu va permite ca Rashidi să se apropie cumva de boxa 
martorilor şi nici eu n-aş face-o. Apropo, cum s-a descurcat ieri 
William, la interogatoriul la care l-ai supus? 

— Este întru totul stăpân pe el şi nu am nicio îndoială că 
juraţilor nu le va fi greu să aleagă între un baron al drogurilor 
corupt şi un băiat de cor. 

— Nu ne putem permite să lăsăm scutul jos cât timp Booth 
Watson este implicat, a spus Sir Julian, revenind la prima pagină 
a scriptului. Încă o dată: Onorată Instanță, stimați membri ai 
juriului, apar astăzi în faţa... 


Booth Watson era așezat la masa lui din Savoy Grill și devora 
un mic-dejun englezesc, în timp ce citea The Times. Un editorial 
pe câțiva centimetri le atrăgea atenţia cititorilor ziarului să 
urmărească procesul Coroana versus Rashidi, care va fi condus 
de domnul judecător Justice Whittaker, în sala numărul 1 din 
Old Bailey, în acea dimineaţă. Booth Watson era sigur că, în 
chiar acel moment, sir Julian își repeta unele dintre replicile 
tăioase, în speranţa că acestea nu numai că-i vor influența pe 
juraţi, ci vor garanta şi niște titluri agresive în cele mai 
senzaţionale  fițuici din dimineața următoare, în ciuda 
indicațiilor judecătorului de a nu proceda astfel. Booth Watson 
își prevenise clientul că, după ce sir Julian își va fi prezentat 
alocuţiunea de deschidere, juraţii vor fi convinşi că el era 
Diavolul încarnat. Dar, i-a amintit şi că cel care are ultimul 
cuvânt este avocatul apărării. 

— Mai doriţi o cafea, sir? a întrebat chelnerul atent. 

Booth Watson a dat afirmativ din cap, înainte de a mai 
completa şase pătrăţele din cuvintele încrucișate din The Times. 
Despre singurul lucru pe care îl are el în comun cu stimatul său 
coleg. Era oare posibil ca cele mai intime gânduri ale cuiva să fie 
sarcastice? se întreba el. Oricare alt client care a remarcat pofta 
cu care mânca Booth Watson micul dejun, în dimineața aceea, ar 


fi putut fi surprins să afle că, în două ore, el va apărea la Old 
Bailey ca apărător al unui bărbat care, la prima vedere, părea că- 
și va petrece următorii douăzeci de ani în închisoare. Totuşi, 
Booth Watson era perfect conștient că numai prima salvă va fi 
trasă în acea dimineaţă și nu se aştepta ca el să fie chemat până 
după-amiază târziu, când îl va interoga pe domnul Cyril 
Bennett, primul martor al Coroanei - un croitor amărât din 
Savile Row. Dacă micul complot pe care l-a pus la cale peste 
noapte cu clientul său va funcționa, acesta îi va ului pe juraţi și-i 
va face să nu mai știe pe cine să creadă. 

Va urma trădătorul care spera să-și salveze propria-i piele 
distrugând probele Coroanei, în schimbul unei sentințe mai 
ușoare. Cu toate acestea, asistentul său făcuse câteva investigații 
aprofundate cu privire la domnul Gerald Sangster și 
descoperise vreo două -— trei nestemate care scăpaseră chiar și 
Consiliului Medical General. 

Următorul personaj care va apărea în boxa martorilor va fi 
inspectorul detectiv William Warwick, despre care bănuia că va 
fi interogat de sora lui, nu de tatăl lui. O decizie pe care, spera 
el, cei doi o vor regreta. Poate că sir Julian credea că are o 
dovadă incriminatoare de netăgăduit, dar va descoperi 
contrariul, când Booth Watson va apăsa pe trăgaci. Dacă al 
doilea său glonţ va lovi ţinta, nu va mai fi nevoie să fie chemat 
să depună mărturie clientul său, pentru că procesul se va 
încheia și Assem Rashidi va fi liber să iasă prin uşa din față, 
moment în care Booth Watson își va dubla taxa. 

— Încă o cafea, sir? 

— Nu, a răspuns Booth Watson, consilier al reginei. Apoi, a 
împăturit ziarul, s-a uitat la ceasul de la mână și a spus: Adu 
nota. 

Poliţista Pankhurst stătea în colțul staţiei de autobuz 
aglomerate, dar când Nr. 72 a oprit, nu a urcat. Avea vedere 
perfectă spre ușa din față a casei lui Lamont şi, atâta timp cât 
era destul de multă lume în staţie în aşteptarea următorului 
autobuz, indiferent de numărul acestuia, nu era posibil ca el s-o 
vadă. 

Uşa casei s-a deschis imediat după ora şapte în dimineața 
aceea și, în uşă, a apărut Lamont, care a pornit spre stația de 
autobuz. Când numărul 211 a apărut în depărtare, polițist 
Pankhurst a decis să-şi asume riscul. 

În timp ce autobuzul se apropia de staţie, Lamont a început 
să alerge, un indiciu suficient pentru ca ea să urce în autobuz. A 
urcat pe scară la platforma superioară şi s-a așezat în spate, 
nevrând să riște să rămână jos, acum, că el era posibil s-o 
recunoască. 

Rebecca Pankhurst a văzut pe fereastră cum Lamont se uită, 
pe furiș, jur-împrejur. Îndată ce a fost convins că ea nu se află în 
zonă, a urcat în autobuz. Rebecca a zâmbit. Planul ei 
funcționase. Dar, era încă neliniștită să nu fie cumva descoperită 
şi să fie înlocuită. Parcă simţea deja mâna Emmelinei Pankhurst 
strângând-o uşor de încheietura mâinii. 

Lamont s-a aşezat pe locul lui obișnuit, pe platforma de jos. 
Când autobuzul a oprit, Rebecca a urmărit dacă el coboară, cu 
toate că era convinsă că ştia încotro se ducea. 

Dar, în această zi, el nu a coborât unde cobora de obicei și nu 
s-a îndreptat direct spre centrul de pariuri. În loc să facă aceasta, 
a rămas în autobuz până la stația Victoria. Altă apăsare ușoară 
pe încheietura mâinii — trebuia să fi anticipat lucrul acesta. La 
urma urmelor, centrul de pariuri nu se deschidea până la ora 
nouă. 

Se putea să meargă la Scotland Yard? s-a întrebat. Dar, nu, el 
a luat-o spre metrou. Probabil că se îndreaptă spre linia 
circulară a metroului și spre o altă întâlnire clandestină cu Jerry 
Summers. Dar, a fost surprinsă, a doua oară, când el s-a oprit la 


un punct de vânzare a presei și a cumpărat un pachet de ţigări 
şi un exemplar din Daily Mail. S-a aşezat, apoi, pe o bancă din 
apropiere, şi-a aprins o ţigară și s-a prefăcut că citeşte ziarul, în 
timp ce îşi arunca în mod repetat privirile dincolo de stradă, la 
treptele ce coborau spre stația subterană de metrou. 

Rebecca a intrat într-o cafenea și și-a comandat un cappucino. 
S-a aşezat lângă o fereastră de la care îşi putea urmări direct 
ținta. Se îndoia că Lamont ar putea s-o vadă în cafeneaua 
aglomerată, însă, niciodată, el nu a privit în direcţia cafenelei. 
Ochii lui au rămas fixaţi pe intrarea la metrou. În mod evident, 
aştepta pe cineva. Pe cine, oare? 

Şi, atunci, a identificat prada lui Lamont. Comandantul 
Hawksby a ieşit de la metrou și a pornit pe Victoria Street, în 
direcția Scotland Yard-ului. Poliţista Pankhurst şi-a întors 
privirile spre Lamont, care își stingea ţigara și îşi împăturea 
ziarul. S-a ridicat şi s-a luat după Hawk, dar nu a făcut nicio 
încercare de a-l prinde din urmă. 

Rebecca a ieşit din cafenea şi a continuat să fie umbra lui 
Lamont. Ce naiba punea el la cale? Un hărţuitor hărțuind un 
hărțuitor. Hawk a continuat să meargă în pas vioi spre Scotland 
Yard, dar, spre surprinderea Rebeccăi, pe la jumătatea străzii 
Victoria, a luat-o la dreapta și a dispărut din vedere. Lamont a 
menținut distanţa, ştiind că nu poate risca să se apropie prea 
mult. 

Rebecca a intrat în piață şi s-a ascuns în spatele unui grup de 
turiști japonezi, care se îndreptau spre Catedrala Westminster, 
cu umbrelele deschise, cu toate că nu ploua. A ajuns exact la 
timp pentru a-l vedea pe comandant dispărând după vasta 
clădire. Lamont nu l-a urmat, ci a intrat în catedrală prin uşa 
principală, lăsând-o pe Rebecca în drum, încă şi mai năucită. 

A rămas lipită de grup când a intrat înăuntru și l-a zărit pe 
Lamont croindu-şi drum pe culoarul din centru. S-a așezat în 
față, printre cei câțiva credincioşi cu capetele plecate, indiferenți 
la cei din jurul lor. 

Despărţindu-se de turiști, Rebecca s-a strecurat într-o strană 
din spate, parţial ascunsă după o coloană de marmură, de unde 
îl putea încă vedea pe Lamont îngenuncheat şi cu capul plecat şi 


întors uşor spre dreapta. Era în continuare uluită că Lamont îşi 
urmărise fostul șef până la catedrală și, apoi, lăsase să-i dispară 
din vedere. Ce ştia el şi ea nu? 

Apoi, a venit a treia surpriză, cu mult mai șocantă, când 
Rebecca a văzut un bărbat care semăna cu comandantul 
mergând încet pe culoarul sudic, îmbrăcat în veșminte sfinte. S- 
a mai uitat o dată, ca să se convingă că era Hawk. O privire 
scurtă către Lamont i-a arătat că nu era singura persoană care-l 
urmărea cu atenţie pe acesta. Singura diferenţă era, în mod clar, 
că el îl aştepta pe Hawk. 

Preotul s-a îndreptat spre confesional şi a intrat ca şi cum era 
pe punctul să-și facă datoria de cleric. Câteva momente mai 
târziu, pe ușa laterală a intrat un bărbat, care s-a aşezat și a tras 
perdeluța. 

Rebecca știa acum de ce Lamont se afla îngenuncheat în 
catedrală, prefăcându-se că se roagă. Era acolo numai pentru a-l 
identifica pe ofițerul sub acoperire al comandantului, ca să-l 
poată preveni pe Summers să fie atent la un bărbat înalt, subţire, 
de vârstă mijlocie, uşor chel și cu mustață neagră. S-a gândit să-l 
avertizeze pe șeful ei, imediat, dar şi-a dat seama că acesta era 
ultimul lucru pe care şi-l dorea, pentru că toți acoperiţii lor ar fi 
deconspiraţi. Aşa că a stat şi a aşteptat să vadă ce se va întâmpla 
în continuare. 

Cincisprezece minute mai târziu, UCO!" a apărut din nou. S- 
a înclinat în fața crucii, ca un credincios adevărat, apoi a pornit 
spre uşa dinspre apus. Lamont s-a ridicat din genunchi și l-a 
urmărit cu prudență până în piaţă, cu Rebecca în urma lui, 
urmărindu-l şi ea de la mare distanță. UCO era bun. S-a oprit de 
mai multe ori să admire vitrinele, un vechi truc pentru a vedea 
dacă avea coadă. Apoi a dispărut, intrând într-un magazin de 
bijuterii și, când a ieşit, avea în mână un pacheţel. A continuat 
cu cel mai îndrăzneț plan al lui: a intrat nonşalant într-un 
boutique-hotel, cu aerul unuia care locuia acolo. Lamont nu l-a 
urmat în hotel, riscul fiind prea mare. S-a întors, în schimb, la 
staţia Victoria şi a coborât la metrou. La urma-urmelor, acum 
ştia cum arăta informatorul — Marlboro Man al comandantului. 

Rebecca nu a continuat să-l urmărească pe Lamont, nu 


pentru că ştia încotro se va îndrepta, ci pentru că trebuia să facă 
raportul pentru comandant, cât mai repede posibil. 


Ross a lăsat să treacă puţin timp, înainte de a face următoarea 
mişcare. Odată ce a fost mulţumit că toți trei (Lamont, Rebecca 
și UCO) părăsiseră catedrala și nu urmau să se mai întoarcă, s-a 
îndreptat încet spre confesional şi a intrat înăuntru. 

— Lamont v-a urmărit până aici, sir, au fost primele lui 
cuvinte, după ce a tras perdeluța. Şi când penitentul nevinovat a 
ieșit, el l-a urmărit afară din catedrală şi nu s-a mai întors. 

— Înseamnă că va avea o călătorie lungă, a spus Hawk. 
Penitentul era un om de afaceri din Montreal, care voia să 
mărturisească, înainte de a se întoarce acasă la copii și la 
nevastă, că a fost la un club de striptis, noaptea trecută. Dar, de 
acum înainte, vom schimba adresa și felul în care vom face 
schimb de mesaje. 

— Am înțeles, a spus Marlboro Man. Apropo de asta, sir, 
noua fată e bună. 

— Noua fată? 

— Cea care l-a urmărit pe Lamont afară din catedrală. Până 
atunci, nu am identificat-o. Va fi interesant să aflăm unde s-a 
încheiat urmărirea. 

Hawksby a zâmbit. Aşa cum se aştepta, polițist Pankhurst 
stătea deja în fața biroului său şi îl aştepta să-i spună ceea ce 
tocmai văzuse. 

— Când ne vom întâlni, data următoare, eu voi fi în mişcare, 
a spus el. Un mesaj MM codat, înţeles pe deplin. Dar, până 
atunci, fiule, mergi în pace şi fie ca Domnul să te binecuvânteze, 
pentru că următoarea ta misiune va fi să salvezi un păcătos care, 
mă tem, este dincolo de mântuire. 


Au trecut două săptămâni până când poliţista Nicky Bailey s- 
a întâlnit cu sergentul Summers, cu toate că mersese regulat la 


cantina poliţiei, la cea mai mică oportunitate. Începuse să-și facă 
o idee despre acest om pe care trebuia să-l ţină sub observaţie, 
chiar dacă, pentru asta, trebuia să intercepteze conversațiile 
colegilor ei, ori de câte ori, în ele, era pomenit numele lui 
Summers. Niciodată, nu a arătat nici cel mai mic interes pentru 
comentariile lor și nu le-a adresat vreo întrebare. 

Cuvintele norocos, viclean și bun la prinsul hoților erau 
obișnuite, împreună cu sfatul dat oricărui recrut-femeie de a nu 
se duce singură în apartamentul lui, mai ales dacă au băut 
împreună ceva alcool. 

Nicky își formase o părere cu privire la caracterul lui 
Summers cu mult înainte ca el să intre în cantină, în dimineaţa 
aceea, dar realitatea a fost ceva ce ea nu anticipase. 

Sergentul Jerry Summers era înalt, bine-făcut, cu un ciuf 
vâlvoi şi cu ochi albaștri, pătrunzători, care ei i-au amintit de 
Paul Newman. A încercat să nu se uite încă o dată după el, dar 
nu a prea avut de ales când acesta a traversat încăperea şi s-a 
așezat exact lângă ea. 

Deşi s-a simţit flatată, Nicky ştia că a fost numai pentru că ea 
era fata cea nouă din bloc. A fost totuşi fascinată să afle cum 
aborda el fetele: cu subtilitate, cu grosolănie, fermecător? Sau, 
poate, cu o combinaţie a celor trei. 

Sergentul Roycroft îi spusese clar că sarcina ei era să afle cât 
mai multe posibil despre ce punea el la cale, fără să devină prea 
apropiată. Jackie o prevenise că, dacă va face asta, va fi înlocuită 
şi, mai rău de-atât, va fi înlăturată din echipa lui William. Va 
ajunge, probabil, la circulaţie, undeva, în afara oraşului. Nu 
acesta era planul lui Nicky. 

— Salut! Sunt Jerry Summers. 

— Nicky Bailey, s-a prezentat ea, având grijă să nu sune ca și 
cum nu-și dădea seama de cât de important se credea el. 

— Eşti nouă pe-aici. 

— Dar nu ageamie, a spus ea, pe un ton respingător. 

— Atunci va trebui să mă păzesc, nu-i așa? 

— Ar fi înțelept. Mai ales că am deja o relaţie, a spus ea, 
introducând o nouă direcție la povestea ei. 

— Norocos bărbat! Ei, trebuie s-o şterg. Am de prins nişte 


răufăcători. Să ai o zi bună, doamnă poliţist. 

Nicky avea pregătită a doua sa idee, dar, înainte ca să apuce 
să şi-o expună, el era deja la jumătatea drumului spre uşă și a 
ieșit, fără să se uite în urmă. 

— În picioare! a spus grefierul. 

Domnul Justice Whittaker a intrat în sala de judecată 
numărul unu, descoperind că aceasta semăna mai degrabă cu 
seara de deschidere a stagiunii la Teatrul West End, decât cu 
prima dimineaţă de judecată la Old Bailey. Actorii, criticii şi 
auditoriul erau la locurile lor şi așteptau să se ridice cortina. 

Judecătorul ştia că era datoria lui să fie neutru şi nepărtinitor 
şi să se asigure că juraţilor li se oferă toate condiţiile pentru a 
ajunge la un verdict bazat pe dovezi, dincolo de orice 
suspiciune. Înainte de numirea sa ca judecător, fusese mulți ani 
avocat al Coroanei și credea că, în decursul vieţii lui 
profesionale, fusese martor la puține greșeli serioase, dacă o fi 
existat vreuna, din partea justiției. Dar, după studierea 
prezentărilor acestui caz, ar fi fost greu să nu-și formeze o 
părere nefavorabilă despre acuzat, cu mult timp înainte ca 
juraţii să-și fi ocupat locurile. Ceea ce înrăutățea și mai tare 
situația, pentru judecător, era faptul că acesta trebuia să se lupte 
cu propria-i conştiinţă, întrucât fiul său cel mic fusese dat afară 
de la universitate pentru că fusese prins fumând canabis în 
cameră. Ştia foarte bine că o mulțime de studenţi experimentau 
drogurile, dar Roddy avusese nenorocul să fie prins. Îi sugerase 
lordului cancelar că, date fiind circumstanţele, poate ar fi bine să 
se gândească la un alt judecător pentru acest caz. Dar, lordul 
Havers a fost neclintit. El avea nevoie de un judecător 
experimentat şi respectat, pentru a prezida un proces de o 
asemenea importanță. 

Domnul Justice Whittaker s-a așezat în fotoliul de piele cu 
spătar înalt din mijlocul podiumului, şi-a aranjat roba lungă și 
roşie, şi-a potrivit vechea lui perucă asemănătoare cu o cască de 
jucător internaţional de crichet, care indica la câte jocuri luase 
parte. S-a uitat la avocaţii de la bară, prea conștient de faptul că 
următoarele lui prejudecăţi vor fi mai dificil de ascuns. 

ÎL admira pe sir Julian Warwick, atât ca avocat, cât și ca 
judecător. Un bărbat care ar face tot ce stătea în puterea lui ca să 


câştige cazul, fără să depăşească vreodată limitele. 

Domnul Booth Watson, pe de altă parte, nu avea limite. 
Singurul lui interes era să câştige cu orice preț şi judecătorul se 
temea deja că, pe măsură ce procesul va înainta, avocatul 
apărării îi va pune la încercare răbdarea, până la limita 
imposibilului. Cu toate acestea, era hotărât să nu se lase 
provocat. De-a lungul anilor, Booth Watson reușise să scape, 
cumva, de mânia Consiliului Avocaţilor care-i arătase mai multe 
cartonașe galbene, dar niciodată unul roșu. Însă acum, cu 
siguranță, chiar el trebuia să accepte că era nevoie de un miracol 
ca să-și scape clientul de pușcărie. 

Judecătorul şi-a întors atenţia spre juraţi și le-a adresat un 
zâmbet încurajator. Era important ca ei să creadă că el a fost, 
întotdeauna neutru, pentru că ştia că, dacă exista un singur 
lucru pe care juraţii nu-l puteau suporta, acesta era sentimentul 
că judecătorul luase deja hotărârea chiar înainte de începerea 
procesului. Şi-a trecut privirea peste cei şapte bărbaţi şi cinci 
femei care urmau să decidă soarta lui Assem Rashidi, 
acordându-i o atenţie deosebită bărbatului pe care juraţii îl 
aleseseră ca preşedinte. Acesta stătea țeapăn, creând impresia 
de profesionist care ar fi putut lucra în Square Mile?. Arăta ca 
unul care credea cu fermitate în regula legii și, la fel de 
important, că era conştient că aceasta putea să fie printre cele 
mai importante decizii din viaţa lui și de necesitatea de a-i ține 
pe restul juraţilor lângă el. 

— Doamnelor şi domnilor juraţi, a spus judecătorul. Înainte 
de începerea procesului, simt că trebuie să vă avertizez asupra 
unei anomalii în ceea ce priveşte acest caz special... 

Ochii celor doisprezece  jurați erau  fixați asupra 
judecătorului. 

— Coroana va fi reprezentată în acest caz de sir Julian 
Warwick consilier ai reginei şi de fiica lui, domnişoara Grace 
Warwick, ca asistentă. Acest lucru nu este neobișnuit. Cu toate 
acestea, fiul lui sir Julian Warwick, inspectorul-detectiv William 
Warwick s-ar putea să fie chemat la bară, la un moment dat, ca 
martor al acuzării. Prin urmare, mi-am asumat eu însumi să-l 
întreb pe domnul Booth Watson dacă are vreo obiecție față de 


acest aranjament și m-a asigurat că nu are. Dar, date fiind 
circumstanţele, aş dori ca el să confirme acest lucru, în faţa 
dumneavoastră. 

Booth Watson s-a ridicat fără grabă de la locul său și cu ceva 
ce putea trece drept zâmbet, a spus: 

— Nu am nicio obiecție, Onorată Instanță, de fapt, chiar mă 
bucur. 

Expresia de pe faţa avocatului Coroanei n-a dezvăluit nimic, 
dar sir Julian a trebuit să admită, în sinea lui, că Booth Watson 
câştigase runda de deschidere, înainte chiar ca fluierul să dea 
semnalul de începere a meciului. 

Judecătorul şi-a întors din nou atenţia către sir Julian, care 
aştepta răbdător începerea procedurilor. Micul său pupitru de 
lemn fusese ridicat şi alocuţiunea de deschidere era la locul ei. I- 
a aruncat o privire lui Booth Watson, care era aşezat la celălalt 
capăt al băncii și-și muşca unghiile afişând o expresie de 
indiferență nonşalantă față de tot ce se petrecea în jurul lui. 

Grefierul s-a ridicat de la locul său, cu fața către sală. 

— Acuzatul este rugat să se ridice în picioare, a spus el, plin 
de importanţă. 

Rashidi s-a ridicat în picioare. Îmbrăcat într-un costum făcut 
pe comandă, cu cămașă albă şi cravată albastră de mătase, 
semăna perfect cu preşedintele unei companii din City, care nu 
ştia unde este localizat Bixton-ul. 

— Cum pledaţi față de prima acuzaţie, anume, producerea de 
droguri? 

— Nevinovat. 

— Şi față de a doua acuzaţie, anume, posesie de droguri cu 
scopul de a le vinde? 

— Nevinovat. 

— Şi faţă de a treia acuzaţie de posesie de droguri? 

— Nevinovat. 

Judecătorul a așteptat ca sala să se liniștească, apoi a spus: 

— Sir Julian, vă rog să începeţi, prezentând alocuţiunea de 
deschidere. 

— Vă mulțumesc, Onorată Instanță, a spus avocatul acuzării. 

S-a ridicat calm de la locul său, s-a înclinat în faţa 


judecătorului şi și-a plecat privirile spre prima pagină a 
cuvântării, pe care o știa pe de rost. 

— Onorată Instanță, membri ai Juriului, a început el, apar în 
fața dumneavoastră, astăzi, în numele Coroanei, în timp ce 
stimatul meu coleg, Booth Watson - consilier al reginei, îl 
reprezintă pe pârât. (Sir Julian abia dacă i-a acordat 
adversarului său o privire, în niciun caz nu s-a înclinat în 
direcția lui.) Deschid expunerea Coroanei spunându-vă că în 
toți anii mei la bară... 

Juraţii ascultau cu atenţie fiecare cuvânt al lui sir Julian, aşa 
cum fac întotdeauna juraţii, în prima zi de proces. Judecătorul 
putea deja spune că avocatul principal al Coroanei era într-o 
formă special de bună și remarcile sale concluzive n-ar fi lăsat 
pe nimeni cu un sentiment de îndoială cu privire la care va fi, cu 
siguranţă, verdictul. 

— Dumneavoastră și numai dumneavoastră veți decide 
soarta pârâtului din boxa acuzaților, a proclamat sir Julian, 
privind direct spre jurați. După ce veți analiza toate dovezile din 
acest caz, vreau să vă imaginaţi că propriul dumneavoastră 
copil a suferit din cauza acestui bărbat lipsit de scrupule. (Pe 
judecător l-a trecut un fior dar a sperat că nimeni nu a observat.) 
Fără nicio îndoială, lumea ar fi mai bună dacă Assem nu s-ar fi 
născut, a continuat sir Julian. Acum, este în puterea 
dumneavoastră ca el să nu mai poată niciodată distruge viețile 
celor mai vulnerabili și lipsiţi de ajutor din societatea noastră. A 
propriului vostru copil, a repetat el, neluându-și deloc privirea 
de la jurați. 

Când Sir Julian s-a reaşezat pe locul său, juraţii arătau de 
parcă ar fi fost fericiți să reînvie pedeapsa cu moartea, iar 
jurnaliștii s-au îmbulzit să iasă din sală pentru a le da editorilor 
titlul de mâine, Propriul tău copil, convinşi că tot ce s-a spus în 
tribunal putea fi imprimat cu majuscule, fără teama de proces 
de calomnie. 

— Vă mulțumesc, sir Julian, a spus judecătorul. Puteţi chema 
primul dumneavoastră martor. 


— Dar el știe că noi ştim că ştie? a întrebat comandantul. 

— Nu cred, sir, a spus Rebecca, pentru că am urmărit 
amândoi pe cine nu trebuia, când a ieșit din catedrală şi s-a oprit 
la Hotelul Goring. Așa că niciunul dintre noi nu avem idee cum 
arată Marlboro Man. 

— Hai să trecem peste asta, a spus Hawk. 

— Dar de ce vrea Lamont să afle cine este Marlboro Man, a 
întrebat Paul. Acesta-i adevăratul mister. 

— Pariul meu este că bănuiește că este încă supravegheat 
după dispariția unor bani, în urma incidentului cu cele trei 
sacoşe pline, a intervenit Jackie. 

— Banii au fost returnați până la ultimul bănuţ, a replicat 
abrupt Hawk. 

— Sau, poate, vrea să intre în contact cu MM, dintr-un cine 
ştie ce motiv, despre care noi nu știm nimic, a sugerat Rebecca. 

— Nu-i mare lucru să-ţi dai seama din a doua încercare, a 
spus Hawk. Pentru moment, polițist Pankhurst, continuă să-l 
supraveghezi de-aproape pe Lamont, dar, dacă bănuiești chiar 
numai pentru o clipă că te-a dibuit, dispari! În momentul în care 
se întâmplă aşa ceva, trebuie să te înlocuim. 

— Am înţeles, a spus Rebecca. 

— Tu cum stai, polițist Bailey? a întrebat Hawk. Ai ceva 
valoros de raportat? 

— Deloc, a recunoscut Nicky. M-am întâlnit, în sfârşit, față-n 
față cu Summers, dar nu pot pretinde că a mers bine. 

— Ai răbdare, a intervenit Paul, și, în cele din urmă, își va da 
arama pe faţă. Ai putut să verifici vreuna din cele mai recente 
investigaţii ale lui? 

— Da. Și sunt destul de impresionante. În ultimul an, a făcut 
câteva arestări pentru droguri, spargeri de case și una pentru 
GBH" când a dat dovadă de mult curaj. Este admirat de colegii 
săi, chiar dacă nu-l prea plac. 

— Ai dat peste ceva suspect? a întrebat Jackie. 

— Există un borfaş pe care şi l-a făcut informator şi, în câteva 
situaţii, a venit cu informaţii care au dus la arestări pentru furt 
din case și altele pentru trafic de droguri. 


— Fantoma asta are nume? a întrebat Paul. 

— John Smith. Nu prea original, dar niciun detectiv nu vrea 
să divulge identitățile informatorilor lui. Odată ce li se cunoaște 
numele adevărat, sunt eliminați. 

— A primit bani pentru serviciile aduse? a întrebat Hawk. 

— De câteva ori. La vedere, sume mici, întotdeauna 
autorizate de controlorul său, un inspector local care rareori iese 
din Romford. 

— Asta nu-i ceva neobișnuit la mulți din poliţişti, a spus 
Hawksby. Bine lucrat, polițist Bailey. Şi Paul are dreptate. Ai 
răbdare, pentru că Summers este corupt şi ceea ce-l va da de gol 
vor fi micile găinării. 

— Anume ce? a întrebat Nicky. 

— Stilul lui de viață, hainele, proprietăţile, chiar şi iubitele. 
Dar fii atentă, pentru că, dacă este corupt, se poate să fie în 
vizorul oricui îi este superior. Așadar, să nu te grăbești deloc. 
Bun! Cu toţii la treabă, acum, și să sperăm că Booth Watson se 
împiedică în propriile-i şireturi, a spus comandantul. 

— Eu ştiu că poartă pantofi fără... a spus Paul. 


Ea 


— Domnul Cyrill Bennett este chemat în boxa martorilor! a 
anunţat grefierul. 

În sala de judecată, a intrat un bărbat scund, îmbrăcat 
impecabil, care s-a îndreptat spre boxa martorilor. În timp ce 
depunea jurământul, Grace a remarcat costumul lui format din 
trei piese care era identic cu costumul purtat de Rashidi. 

— Sir, a spus sir Julian, înainte de a începe interogatoriul, aş 
sublinia că domnul Bennett a trebuit să fie convocat, pentru că a 
fost reticent în a accepta să depună mărturie. 

Judecătorul a dat din cap şi a notat ceva în carnetul lui 
galben, înainte de a se uita cu mai mare atenţie la martor. 

— Vă rog să vă spuneţi numele și ocupaţia pentru a fi 
menționate în registru, a spus sir Julian. 

— Mă numesc Cyrill Bennett. Sunt croitor şi proprietar al 
firmei Bennett & Reed, din Savile Row. 


— Deci, ar fi corect să spunem că faceți costume pentru 
câteva din cele mai la modă persoane din Londra. 

— Şi dincolo de Londra, sir. 

— Permiteţi-mi să vă întreb, domnule Bennett, cât ar costa un 
costum făcut de Bennett & Reed din Savile Row? 

— Depinde. 

— Cel mai scump. 

— Poate ajunge la trei sute de lire sterline. 

— Deci, lucraţi numai pentru cei mai bogaţi clienți? 

— Cum spuneţi dumneavoastră. 

— Cum trei sute de lire este aproape dublul salariului mediu 
săptămânal pentru orice muncitor din țara aceasta, da, așa aș 
spune. 

— Nu știu cât este salariul mediu săptămânal pentru un 
muncitor din această țară. 

— Sunt sigur că nu ştiţi, domnule Bennett, a spus sir Julian, 
zâmbind spre jurați. Acum, vă voi arăta un costum făcut de 
mână care a fost găsit în apartamentul din Brixton al pârâtului. 

Booth Watson s-a ridicat rapid în picioare. 

— Obiectez, Onorată Instanță. Coroana nu are nicio dovadă 
că a locuit vreodată în Brixton clientul meu, ca să nu mai 
spunem că ar avea un apartament acolo. 

— Îmi cer scuze, Onorată Instanță, a spus sir Julian. Dar fiți 
sigur că vom avea toate dovezile. Cu toate acestea, tot aş vrea ca 
domnul Bennett să confirme că acest costum găsit în 
apartamentul din Brixton a fost confecționat de Bennett & Reed. 
Proba numărul 9, Onorată Instanță. 

Funcţionarul tribunalului a prezentat juraților un costum, 
aceştia l-au studiat un timp, dar n-au făcut niciun comentariu. 

— Dacă priviți eticheta roşie din interiorul hainei, veți vedea 
că acest costum a fost făcut de Bennett & Reed. 

Martorul s-a uitat lung la etichetă, apoi a spus: 

— Așa pare. 

— Şi observați, de asemenea, inițialele clar cusute pe 
buzunarul interior? 

— Da. 

— Puteţi spune asistenţei ale cui sunt aceste inițiale? 


— Habar nu am ale cui sunt aceste iniţiale. 

— Dacă așa spuneţi, domnule Bennett, atunci, poate veți 
spune asistenţei ce iniţiale sunt. 

— AR. 

Un val de comentarii șoptite, dar susținute, au erupt printre 
cei aflați în sală. Sir Julian a aşteptat un moment înainte de a se 
uita direct spre jurați şi a repetat: A.R. Apoi şi-a îndreptat 
atenția spre martorul său reticent și a întrebat: Pentru cine ați 
făcut acest costum, domnule Bennet? 

— Habar n-am pentru cine a fost făcut, a răspuns martorul. 
Aceste inițiale puteau fi cusute după ce a fost achiziționat. 

— Atunci, haideţi să vă întreb altfel: vedeţi pe vreunul dintre 
clienţii dumneavoastră, în această sală, acum? 

Domnul Bennett s-a uitat fără grabă prin sală. Privirile i-au 
rămas pentru scurt timp asupra acuzatului, dar s-au deplasat 
până când, în cele din urmă, s-au oprit asupra judecătorului și a 
spus: 

— Cred că, în trecut, am făcut costume pentru 
dumneavoastră, Onorată Instanță. 

Domnul Justice Whittaker a aprobat dând din cap, părând 
oarecum stânjenit. 

— Nu l-aţi văzut niciodată pe prizonierul din boxa 
acuzaților? a întrebat sir Julian, încercând să-şi revină din 
lovitura neașteptată. 

— Nu, nu l-am văzut, a spus Bennett. 

Grace s-a uitat la Rashidi, care s-a înclinat și a privit fix 
martorul, ca o mangustă care vede o cobră, A zâmbit când a 
văzut eticheta roșie de pe interiorul jachetei lui Rashidi. A făcut 
o notiţă şi i-a dat-o tatălui ei. 

— Dar nu negaţi că a fost cusut de compania dumneavoastră, 
domnule Bennett. 

— Confirm că a fost făcut în atelierul meu, dar am cam 
douăzeci de croitori și peste o sută de clienţi în registrele mele, 
inclusiv pe domnul judecător. 

— Sunt convins de asta. Totuşi, mă întreb cât de mulți sunt 
înalți de 5,7 picioare, solizi şi au inițialele A.R. Îmi imaginez că 
aceste date vor reduce considerabil numărul. 


— Nu-mi dau seama. 

— Eu bănuiesc că-i știți pe fiecare din clienții dumneavoastră, 
domnule Bennett, a spus sir Julian, oftând de exasperare. Nu 
mai am întrebări, Onorată Instanță, a adăugat el şi s-a așezat. 

— Domnule Booth Watson, doriți să-l interogaţi pe martor? 

— Numai vreo două întrebări, a răspuns Booth Watson, 
ridicându-se cu lentoare de la locul său. 

— Domnule Bennett, puteți să confirmaţi că distinsa 
dumneavoastră companie nu a făcut niciodată un costum 
pentru acuzat? 

— Am verificat registrele înainte de a veni la tribunal, în 
această dimineaţă, şi nu am găsit nimic care să sugereze că am 
făcut vreodată vreun costum pentru un domn Rashidi. 

Sir Julian a citit notiţa lui Grace și și-a dat seama că, dacă 
Rashidi intră în boxa martorilor, această afirmaţie va fi capcană 
pentru el. S-a întors şi a dat din cap spre fiica lui. 

— Distinsul meu prieten s-a bazat mult pe faptul că pe 
buzunarul interior al hainei se află inițialele A.R., a spus Booth 
Watson. Aţi făcut vreodată vreun costum pentru domnul 
Arthur Rainsford? 

Sir Julian părea luat prin surprindere. 

— Nu cu știrea mea, a spus Bennett, lovind ca la comandă. 
De ce întrebaţi? 

— Acestea se întâmplă să fie inițialele numelui tatălui nurorii 
distinsului meu prieten. Dar, permiteți-mi să asigur Curtea că 
aceasta este încă una dintre coincidenţe, pentru că, precum 
domnul Rashidi, domnul Arthur Rainsford nu are apartament 
în Brixton, nu are costum de la Bennet & Reed și nu este 
traficant de droguri, a spus Booth Watson, îndepărtându-și 
braţele într-un gest care sugera oroarea. Nu mai am întrebări, 
Onorată Instanță, a încheiat Booth Watson, oferindu-le juraților 
cel mai mieros zâmbet al său. 


— Intră, iubiţelule, a spus ea dispreţuitor. 
Nicky privea prin fereastră cum Jerry Summers intra în 


cârciumă și se îndrepta direct spre un coleg de la tejghea, unde 
îl aștepta deja o halbă de bere. 

— Poţi fi însă liniştită, a spus poliţista din faţa ei, sorbind din 
paharul cu coca-cola. Jerry Summers este interesat numai de 
blondele cu sâni mari. 

Cu greu, Nicky şi-a putut ascunde surpriza. De obicei, Liz 
Morgan, poliţista-mentor a ei — era un munte de discreție când 
venea vorba despre colegii ei, dar, cu siguranţă, nu și cu această 
ocazie. 

— Vorbești din experienţă? a riscat s-o întrebe Nicky. 

— A durat vreo două săptămâni, apoi a trecut mai departe. 

— Atât de mult? a întrebat Nicky, încercând s-o ia în glumă. 
Hai să fim corecte, toți spun despre el că e bun la prins hoți. 

— Cel mai bun, a admis Liz. Mai multe arestări și mai multe 
condamnări decât toți ceilalți din divizie. Dar, mi s-a spus, asta 
nu-l opreşte să facă bani pe alături. 

— Vrei să spui că e corupt? a întrebat Nicky, prefăcându-se 
şocată. 

— Linia dintre corupt şi corect este foarte subțire. Este ceea ce 
tu ai putea numi maleabil. Dar nimeni nu se va plânge de 
Summers, atâta timp cât are un ciripitor care-i livrează 
informații, în mod regulat. 

— Aşadar, este în stare să strângă ceva bani în plus. Şi ce-i 
rău în asta? a întrebat Nicky. 

— Bani cu care se laudă. Dar, lucrul acesta nu-l face cea mai 
populară persoană din pârnaie. Oricum, Inspectorul Castle pare 
fericit să-i semneze toate formularele necesare pentru a menţine 
în legalitate și în afara board-ului micul lor aranjament, a 
continuat Liz, uitându-se spre tejghea, unde cei doi ofițeri își 
spuneau bancuri. Ţine minte ce-ţi spun: nu aş fi surprinsă dacă, 
din când în când, el primeşte mai mult decât o halbă de bere 
pentru deranj, a adăugat ea, cu amărăciune. 

— Ce faci în seara asta? a întrebat Nicky, dorind să schimbe 
subiectul, pentru că aflase destule, pentru o singură seară. 

— Merg la Hornchurch Youth Club. Se tot plâng câţiva 
localnici de petreceri gălăgioase, care durează toată noaptea. Nu 
pot spune că-i condamn. Cred că va trebui să facem o vizită 


acolo şi să-i dăm şefului o palmă peste mână. 

— Şi dacă aşa nu funcționează? 

— Vom merge săptămâna următoare, vom face lumină și-i 
vom trimite la închisoare pe micii gălăgioșşi. 

Nicky a râs, și-a terminat băutura și a spus: 

— E timpul să plecăm, dacă vrem să nu figurăm în raport. 

Cele două s-au ridicat și s-au îndreptat spre uşă. Nicky s-a 
uitat, scurt, în spate și l-a surprins pe Summers privind după ea. 
El i-a zâmbit şi ei nu i-a venit să creadă, dar s-a îmbujorat. A 
închis repede ușa în urma ei și a luat-o spre sediul poliției. 

— Sir Julian, îl puteţi chema pe următorul dumneavoastră 
martor. 

— Vă mulțumesc, Onorată Instanță. Îl chem pe domnul 
Gerald Sangster. 

— Să intre Gerald Sangster, a strigat aprodul şi cuvintele lui 
au răsunat pe coridor. 

Uşa s-a deschis și în prag a apărut un bărbat de vârstă 
mijlocie, ușor încovoiat, al cărui păr şi a cărui barbă tunsă scurt 
erau încărunţite înainte de vreme. A intrat în sala de judecată și 
s-a îndreptat spre boxa martorilor. Purta un sacou albastru- 
marin, vechea lui cravată de elev și pantaloni de bumbac, 
frumos călcaţi, ceea ce crea impresia unui profesionist care s-a 
pensionat recent. Booth Watson l-a considerat mult prea tânăr 
pentru pensionare. 

Aprodul a ridicat un carton și martorul a citit jurământul cu 
atitudinea unuia care credea sincer în modesta lui acţiune. 
Booth Watson și-a notat ceva în mapa lui galbenă și i-a dat-o 
asistentului său, care a ieşit repede din sală. 

— Vă rog să vă spuneţi numele și ocupaţia pentru 
înregistrare, a spus sir Julian. 

— Mă numesc Gerald Sangster şi, în prezent, nu am slujbă. 
Booth Watson a făcut o a doua notiţă. 

— Domnule Sangster, pot reţine pentru registru că, în trecut, 
aţi fost dependent de droguri? 

— Da, este adevărat, sir, dar, acum, sunt curat. Am fost la 
dezintoxicare și nu m-am mai atins de droguri de luni de zile. 

— Şi, înainte de asta, aţi fost doctor și ați practicat cu succes 
în Harley Street? a întrebat sir Julian. 

— Corect. 

— Dar, ca urmare a dependenţei, numele dumneavoastră a 
fost îndepărtat din Registrul Medicilor şi, nu mult după aceea, 
s-a destrămat, din păcate, şi căsătoria dumneavoastră. 

Sangster și-a înclinat capul. 

— Să aducem viorile, a comentat Booth Watson şi nu numai 


pentru sine. 

— Atunci ați început să lucraţi pentru domnul Rashidi. 

— Ceva ce voi regreta tot restul vieții mele. 

— Eu n-aş aştepta atât de mult, a comentat, din nou, Booth 
Watson. 

— ÎI vedeţi în sala de judecată pe domnul Rashidi? a întrebat 
sir Julian. 

— Da, sir, a răspuns Sangster, arătând înspre boxa acuzaților. 

Rashidi s-a uitat alb la el, de parcă nu l-ar fi cunoscut 
vreodată. 

— Vă pot întreba ce rol ați avut în imperiul domnului 
Rashidi? 

— Sunt licenţiat în chimie şi am putut să-l sfătuiesc pe 
domnul Rashidi cu privire la concentraţia şi compoziţia 
drogurilor pe care le distribuia, în special a cocainei. 

— Vă rog să ne prezentaţi mai în detaliu ce anume făceaţi, 
domnule Sangster, pentru că juraţii, ca şi mine, de altfel, înoată 
în ape tulburi. 

— Un plic de cocaină, probabil de două grame, va fi de mai 
bună calitate şi va costa mai mult pentru un client bogat din 
Mayfair, decât un plic inferior vândut unui drogat, la un colț de 
stradă din East End. Am verificat fiecare lot, după care 
distribuitorul, ca oricare alt vânzător, decidea prețul, în funcție 
de cumpărător. 

— Puteţi fi mai explicit cu privire la modul în care făceați 
aceasta? 

— Luam cea mai fină cocaină columbiană, care, de obicei, are 
în jur de 90% puritate şi o amestecam cu praf de copt ca s-o 
facem să pară mai multă, păstrându-și asemănarea cu cocaina 
adevărată. Clienţii mai sofisticați gustau și refuzau s-o cumpere, 
dacă nu era de cea mai înaltă calitate. De asemenea, eram 
responsabil de controlul calităţii pentru heroină, cocaina 
impură, metamfetamină şi marihuana. Ocazional, dădeam 
cantități din stoc gratis. 

— De ce făceaţi acest lucru? a întrebat Sir Julian, știind prea 
bine care urma să fie răspunsul. 

— Dacă îi furnizezi unui copil droguri, timp de o săptămână, 


el va deveni dependent. Atunci va începe să plătească. 

— Cine sunt distribuitorii, în aceste cazuri? 

— De obicei, alți copii care lasă marfa pe terenurile de joacă 
ale şcolarilor. 

— Şi acești copii continuă şi ajung distribuitori de droguri 
veritabili, după ce părăsesc şcoala? 

— Nu le ia mult timp să constate că, astfel, ei câştigă mai 
mult decât părinţii lor și, în plus, adesea, acesta este singurul 
serviciu pe care-l vor avea vreodată. Niciodată nu a existat un 
exemplu mai bun de slujbă: din pântec, în mormânt. 

— Propriul dumneavoastră copil, a repetat sir Julian uitându- 
se direct la jurați, apoi a continuat: şi unde vă îndeplineaţi 
această activitate, domnule Sangster? 

— În fabrica de droguri a domnului Rashidi. 

— Puteţi fi mai exact? 

— Fabrica sa era la etajele douăzeci și trei, douăzeci și patru 
şi douăzeci și cinci ale blocului turn din Brixton. 

Grace s-a dus lângă un panou pe care era afișat un plan al 
blocului şi a indicat fiecare etaj menţionat de către Sangster. 

— Şi cât de des venea domnul Rashidi la sediu? 

— Era acolo cea mai mare parte a timpului, supraveghea 
întreaga operaţiune din biroul său de la etajul douăzeci și trei, 
când nu era în apartamentul său. 

— Avea un apartament în aceeaşi clădire? 

— Nu. Apartamentul era în blocul alăturat. Dar cele două 
clădiri erau legate printr-o pasarelă care constituia ruta lui de 
fugă, în caz că fabrica ar fi fost supusă unei percheziții. 

— A încercat să fugă pe acolo, în noaptea raidului poliției? 

— Da, sir, dar cred că ieşirea era blocată, pentru că, după 
vreo două minute, l-am văzut intrând în goană înapoi în 
cameră, însoţit de doi bodyguarzi ai săi. Nu a avut timp să mai 
iasă prin ușa din faţă, înainte de apariţia poliției. 

— Când l-ai mai văzut, după aceea? 

— Era în genunchi, în mijlocul camerei, prefăcându-se că este 
unul dintre muncitori. 

— Ai fost acolo când a fost arestat? 

— Nu, nu am fost. 


De ce nu? a scris Booth Watson în carnetul lui, înainte ca sir 
Julian să continue. 

— La ce etaj lucrai? 

— La etajul douăzeci şi patru. Acolo unde sunt pregătite 
drogurile pentru distribuţie. 

Grace a indicat etajul douăzeci și patru, pe plan. 

— Cum erai plătit? 

— Cu bani peşin, la sfârșitul fiecărei zile de muncă. 

— Şi cât câștigai pe săptămână? 

— Cel puţin o mie. Uneori, mai mult. 

— Peste cincizeci de mii de lire sterline pe an, a spus Sir 
Julian, accentuând fiecare cuvânt. De şase ori mai mult decât 
salariul mediu anual al unui muncitor din această ţară. Şi cine îţi 
dădea banii? 

— Întotdeauna domnul Assem Rashidi. Nimeni altcineva nu 
avea voie să mânuiască banii. 

— Dacă lucrai peste program, primeai bani în plus? 

— Bineînţeles. Orele de muncă pentru un vânzător de 
droguri sunt între ora zece noaptea și patru dimineaţa. Dacă 
voiai să lucrezi noaptea și în weekenduri, îți puteai dubla 
veniturile. 

— Deci, cât spera un vânzător experimentat să câștige, pe 
săptămână? 

— Vreo două mii. 

— Peste 100 de mii pe an, a spus sir Julian, prefăcându-se că 
nu putea crede aşa ceva. 

— Chiar şi un distribuitor aflat încă în şcoală poate face două 
sau trei sute de lire, pe săptămână. Dar, dacă devii dependent 
de marfă tu însuţi, nu o duci prea mult. Şi, dacă eşti prins 
stricând bunurile sau cu mâna în bani, ţi se taie mâna. 

— Presupun că e un fel de a spune, nu chiar ţi se taie mâna, a 
spus sir Julian. 

— Ba, chiar aşa se întâmplă, a replicat Sangster. La etajul 
vânzătorilor, cu toți ceilalți vânzători ca martori la aplicarea 
pedepsei. 

Sir Julian a păstrat tăcerea, câteva momente, pentru a le 
permite juraţilor să rumege ceea ce tocmai auziseră. 


— A raportat vreuna dintre victime poliției despre aceste 
atrocități barbare? 

— Eu cunosc numai una. 

— Şi unde este omul acela, acum? 

— N-am mai auzit de el şi nu l-am mai văzut, de-atunci. 

Sir Julian s-a întors să privească spre juraţi și a constatat că 
erau plecate câteva capete, dar nu și al președintelui; el se uita 
direct spre boxa acuzatului. 

— Ar fi corect să spun că dumneavoastră riscați mult mai 
mult decât să vă pierdeţi o mână, acceptând să depunețţi 
mărturie în acest proces. 

— În prezent, sunt sub protecţia poliţiei, a spus Sangster, așa 
că mă simt relativ în siguranță, cât timp Rashidi este în 
închisoare. Dar, dacă va fi eliberat, voi fi în primul avion care 
zboară afară din ţară, a adăugat el, privindu-l direct pe acuzat. 

— Şi cine v-ar putea acuza pentru asta? a întrebat retoric sir 
Julian. Sunt sigur că salutăm cu toții decizia dumneavoastră 
curajoasă de a depune mărturie în acest proces, domnule 
Sangster, ţinând cont de consecinţele ce ar putea urma dacă 
acuzatul va fi pus în libertate. 

— Este puţin din ce putem face, a spus Sangster, întorcându- 
se cu faţa spre Rashidi. Sper numai că dând mărturie astăzi, voi 
juca un rol cât de mic în demersul pe care-l face, în sfârşit, 
poliția în apărarea victimelor fără ajutor, tineri şi bătrâni, care 
au suferit de pe urma acestui monstru. 

— Puțin cam prea teatral, a comentat Booth Watson, destul 
de tare încât să audă și jurații. 

Sir Julian nu a luat în seamă comentariul. Între timp, 
asistentul lui Booth Watson a dat năvală în sală şi i-a înmânat 
șefului său un bilet. Booth Watson a zâmbit, în timp ce sir Julian 
l-a privit pe judecător şi a spus: 

— Nu mai am întrebări, Onorată Instanță. 


— Ce otravă preferi? a întrebat el, așezându-se lângă ea. 
— Shandy!“, a spus Nicky. In mod normal, ar fi comandat o 


halbă de bere, dac-ar fi ieșit cu echipa ei la un pahar. Dar nu în 
această seară. 

Jackie o avertizase să fie precaută, pentru că nu va dura mult 
până când el va face prima mişcare. Jerry Summers-ii din 
această lume nu fac curte, o asigurase Jackie. Ei consideră că tot 
ce poartă fustă este un joc frumos. Era deja o legendă istoria din 
vremea în care Jackie era poliţist stagiar, când un inspector şi-a 
pus mâna pe coapsa ei şi ea i-a tras un pumn. Cu toate că asta 
nu a ajutat-o să promoveze, a fost singura dată când a fost 
deranjată de niște mâini rătăcite. 

— Să-l laşi pe el să vorbească, o sfătuise Jackie. Dacă speră să 
te prindă în plasa lui, va începe să facă pe grozavul, 
exagerându-și aventurile. Dar, dacă vei crede, chiar şi pentru o 
singură clipă, că te suspectează că lucrezi sub acoperire, 
raportează-mi imediat, şi te voi scoate de-aici, în aceeași zi. 

— O halbă de bere și o jumătate de bere cu lămâie, a spus 
Summers, făcându-i cu ochiul barmanului. Deci, cum e viaţa la 
patrulare? a întrebat el. 

— E foarte distractivă, a spus Nicky, nevrând să recunoască 
că ura să se întoarcă la uniformă. 

— Și Liz? a întrebat el, cu un anume scop. 

— Sunt norocoasă s-o am ca mentor. 

— Numai să fii cu grijă. Nu e chiar atât de prietenoasă cum 
pare. 

— Ce vrei să spui? 

— Când e vorba de promovare, este nevoită să te considere o 
rivală. 

— Are trei ani mai mult decât mine în poliție. 

— Adevărat, dar, spre deosebire de tine, acești trei ani n-au 
fost petrecuţi la universitate. Cu un grad în plus, ai cu mult mai 
multe șanse de promovare. 

Nicky uitase cât de multe îi povestise Liz despre el. 

— Cum e să fii detectiv? a întrebat ea, schimbând subiectul. 

— Nu ai niciun moment de plictiseală. Ar trebui să te 
gândeşti să dai examen. Ai fi un detectiv grozav. 

— Sunt în poliție abia de vreo două luni, dar trebuie să 
recunosc că nu m-am gândit la asta, a spus ea, sorbind din 


Shandy. 

— Ştii că Liz nu a luat examenul de detectiv, aşa că nu 
deschide subiectul cu ea. 

Nicky chiar ştia și nu abordase subiectul acesta cu Liz. 

— Dar tu cu ce te-ai ocupat astăzi? a întrebat ea. 

— Am arestat un vânzător de droguri lângă Midland Bank. 
Unul mărunt. Nu m-a văzut apropiindu-mă de el. 

— Pe stradă? 

— Da. Încerca să se facă dispărut când te-a văzut pe tine 
venind împreună cu Liz și a luat-o la fugă, nimerind chiar în 
braţele mele. 

— Bună treabă, a spus Nicky. Noi a trebuit să ne mulțumim 
cu un hoţ din magazine care furase o conservă cu somon. 

— Închisoare pe viaţă, a spus Summers, după ce a luat o 
înghiţitură zdravănă de bere. 

Nicky a râs. 

— Traficantul tău a opus rezistență? 

— Nu. Mi-aş fi dorit să se opună, pentru că am centura 
neagră, aşa că ar fi descoperit imediat că nu trebuie să se pună 
cu mine. 

Nicky s-a arătat impresionantă, chiar dacă ştia că negrul era, 
de fapt, maro. 

— Trebuie să fie interesant să nu ştii niciodată ce sau pe cine 
vei înfrunta mâine. 

— Mâine, voi aresta un hoţ de maşini care a furat cu un 
Jaguar mai mult. 

— Cum poţi fi sigur de asta? 

— L-am supravegheat câteva zile. Ştiu chiar și garajul, 
modelul şi momentul exact în care intenționează să dea lovitura, 
a spus Summers, punând halba jos. Mai ai timp pentru una? 

— Nu, mulțumesc. Trebuie să ajung acasă. Mâine sunt în tura 
de dimineaţă. 

— Unde locuieşti? 

— În Peckham. Împart un apartament cu cineva. 

— Cu o fată, sper. 

Nicky a dat din cap, afirmativ, în timp ce-și termina băutura. 

— Este una de-a noastră? 


— Nu. Rebecca e mult prea sensibilă pentru asta, a răspuns 
ea,  regretând imediat  scăparea. Este  bibliotecară în 
Hammersmith. Am fost colege de școală, a adăugat ea încă un 
amănunt la povestea ei. Poate ne vedem dimineaţă, a spus 
Nicky, ridicându-se să plece. 

— Ştiu unde aş vrea să te văd eu, dimineaţa, a răspuns el 
dându-i un sărut pe obraz. 

Nicky a tăcut. Dar, în drum spre stație, nu s-a putut abține să 
nu se întrebe... 

— Domnule Booth Watson, doriți să interogați martorul? 

— Cu siguranță da, Onorată Instanță, a răspuns avocatul 
apărării, ridicându-se de la locul lui. Și-a rearanjat peruca și și-a 
netezit reverele robei negre, apoi s-a uitat la lista lui lungă cu 
întrebări. Nu s-a grăbit să înceapă să vorbească; o veche 
șmecherie care-i garanta că toată lumea va aştepta prima lui 
întrebare. 

— Domnule Sangster, a început el fixându-l pe martor cu un 
ochi sfredelitor ca un burghiu, aş vrea să ne întoarcem la 
primele dumneavoastră cuvinte de după prestarea 
jurământului, pentru că intenționez să vă adresez aceeaşi 
întrebare ca şi stimatul meu prieten. Vă rog să vă spuneţi 
numele și ocupaţia. 

Martorul a părut uluit. 

— Gerald Sangster, în prezent șomer. 

— Când un doctor revine la apelativul domn se întâmplă, de 
obicei, pentru că a fost numit chirurg sau consultant. În cazul 
dumneavoastră s-a întâmplat la fel? 

— Nu. 

— Poate veţi dori să explicaţi Curţii de ce nu vi se mai spune 
doctor. 

— Am spus deja Curţii că mi-a şters numele din registru, 
Consiliul General al Medicilor. 

— V-a dat afară, cred că ar fi exprimarea exactă. Şi care a fost 
greşeala dumneavoastră, dacă pot spune aşa? 

Sangster a ezitat un moment, înainte de a recunoaște: 

— Am fost acuzat că am încălcat jurământul lui Hipocrat. 

Booth Watson nu a rezistat să nu facă o altă pauză lungă. 

— Încălcat... a repetat el. De fapt, ce înseamnă lucrul acesta? 

— Am prescris prea multe medicamente controlate care s-au 
dovedit dăunătoare pentru câțiva dintre pacienţii mei. 

— Câţi pacienţi? 

— Au fost trei martori care au depus mărturie. La audieri. 

— Nu asta v-am întrebat, domnule Sangster, a spus Booth 


Watson, în timp ce asistentul său îi dădea un dosar gros. 

— Unsprezece, a spus Sangster, mai încet. 

— Puteţi să spuneţi Onoratei Curți care a fost soarta unui 
pacient anume: domnișoara Amy Watson? 

— Din păcate, ea a murit. 

— Cum a murit? 

— De la o supradoză. 

— O supradoză de droguri prescrise de dumneavoastră, 
domnule Sangster? Câţi ani avea? 

— Douăzeci și trei. 

— Şi un alt pacient al dumneavoastră, o anume doamnă 
Esther Lockhat. Ea cum a murit? 

— Sinucidere. 

— S-a spânzurat, a precizat Booth Watson, înainte de a 
întoarce o altă pagină a Raportului Consiliului General al 
Medicilor. Nu voi intra în detaliile celorlalți pacienţi fără noroc 
pe care-i aveaţi în grijă, domnule Sangster, decât dacă 
dumneavoastră doriţi să fac acest lucru. 

Sir Julian s-a ridicat în picioare: 

— Onorată Instanță, nu ştiam că domnul Sangster este dat în 
judecată pentru aceasta. 

— Nu este, Onorată Instanță, a sărit Booth Watson, înainte ca 
judecătorul să apuce să răspundă, dar credibilitatea mărturiei 
lui este și-i voi lăsa pe juraţi să decidă dacă pot lua în 
considerare vreo vorbă din ce spune acest martor. 

— V-aţi spus părerea, domnule Booth Watson. Treceţi mai 
departe. 

— Cum doreşte Onorata Instanță, a spus avocatul apărării, 
înainte de a se întoarce cu fața spre martor. Domnule Sangster, 
când aţi fost eliminat din Registrul Medicilor? 

Sangster a ezitat, din nou. 

— Haideţi, haideţi, nu pot crede că data nu vă este întipărită 
în memorie. 

— Pe 9 iunie, anul trecut. 

— Cât timp aţi afirmat că aţi lucrat pentru domnul Rashidi? 

— M-am alăturat lui destul de recent. 

— Cât de recent? 


— Cu câteva săptămâni înainte de raidul poliţiei la fabrică. 

— Cu două săptămâni înainte, ar fi mai exact, nu-i așa, 
domnule Sangster? Dar exactitatea nu este punctul 
dumneavoastră forte. 

— A fost cu mai mult de două săptămâni înainte. 

— Bine, hai să zicem, trei săptămâni. De câte ori te-ai 
intersectat cu domnul Rashidi, în acele trei săptămâni. 

— De câteva ori. 

— Și o dată cu ocazia raidului poliţiei. 

— Da, a răspuns cu fermitate Sangster. 

— Când aţi și fost arestat? 

— Domnule Booth Watson, procedaţi cu grijă, a intervenit cu 
fermitate judecătorul. 

— Încerc, pur şi simplu, să ajung la adevăr, Onorată Instanță. 
Şi... aţi fost acuzat, în acea ocazie, domnule Sangster? 

— Da. 

— Pentru ce faptă? 

— Furnizare de substanţe ilegale. 

— În contravenţie cu folosirea Legii utilizării greşite a 
drogurilor, din 1971. Şi, când cazul a ajuns la tribunal, cum aţi 
pledat? 

— Vinovat, a spus Sangster atât de încet încât abia a putut fi 
auzit. 

— Vreţi să repetaţi, domnule Sangster? Nu sunt sigur că 
juraţii au auzit. 

— Vinovat. 

— Şi pedeapsa? 

— Doi ani. 

— Numai doi ani pentru o faptă pentru care, de obicei, 
primeşti șapte? Asta pare o sentință neobișnuit de blândă 
pentru o asemenea faptă. Pot să înțeleg că sunteți încă în 
închisoare? 

— Nu. Am fost eliberat săptămâna trecută. 

— Ce convenabil! Exact la timp pentru a fi martor în acest 
proces. 

— V-aţi atins scopul, domnule Booth Watson. Treceţi mai 
departe. 


Booth Watson s-a uitat la jurați şi a trebuit să fie de acord cu 
judecătorul. A pus jos dosarul, a luat un altul în mână şi a întors 
câteva pagini, înainte de a aborda următoarea sa stratagemă. 

— Domnule Sangster, mă interesează să ştiu cât de bine îl 
cunoașteți pe domnul Rashidi. De exemplu, îmi puteţi spune 
numele companiei al cărui președinte a fost în ultimii zece ani? 

— Marcel & Neffe, a răspuns, triumfal, Sangster. 

— Şi cu ce se ocupă? 

— Import de ceai. 

— Pe care nu cred că-l vom găsi pe lista substanţelor ilegale, 
în Legea relei folosiri a drogurilor, din 1971. 

Câteva persoane au zâmbit, una sau două din rândul 
juraţilor. 

— Şi unde sunt birourile companiei Marcel & Neffe? 

— In City. 

— Puteţi fi mai exact? 

Sangster şi-a muşcat buzele și nu a răspuns. 

— Nu, desigur că nu puteţi, domnule Sangster, și eu aş 
sugera că nu știți prea multe despre domnul Rashidi, altceva 
decât ce aţi citit în ziare sau aţi cules pe când erați în închisoare. 

— Ştiu unde era fabrica de droguri pentru că am lucrat acolo. 

— Nu am îndoială că aţi lucrat acolo, domnule Sangster, ci 
mă îndoiesc numai că l-aţi văzut vreodată pe Rashidi acolo, cu 
excepția nopții raidului. 

— Dar ştiu că avea un apartament în același bloc. 

— În acelaşi bloc? a repetat Booth Watson, cuvânt cu cuvânt, 
pentru a se asigura că va fi înregistrat. 

— Vreau să spun, în blocul alăturat. 

— Poate că dumneavoastră aveaţi un apartament în același 
bloc, a sugerat Booth Watson, dar a fost întâmpinat de o tăcere 
mormântală. 

Sir Julian s-a încruntat și i-a dat un bilet lui Grace. 

— Aţi vizitat vreodată acel apartament? 

— Nu, nu am fost prieten cu Rashidi. 

— Atunci, cum se face că ştiţi de acel presupus 
apartament...? 

— Toată lumea ştie. 


— Toată lumea știe că regina Elisabeta I s-a întâlnit cu regina 
Mary a Scoției în Castelul Fotheringhay, dar vă pot asigura că 
niciodată nu a avut loc o asemenea întâlnire. Aș sugera că 
dumneavoastră nu l-aţi întâlnit niciodată pe Assem Rashidi şi că 
toată povestea dumneavoastră nu e nimic altceva decât o 
încropeală de lucruri pe care le ştie toată lumea, pe care le-aţi 
cules din închisoare, brodată cu niște invenţii elaborate proprii, 
care vă va garanta o sentință mai ușoară. 

— Nu este adevărat. Am lucrat pentru Rashidi. 

— Şi cel care v-a oferit slujba a fost domnul Rashidi? 

— Nu, m-a recomandat un traficant. 

— Furnizorul dumneavoastră personal? 

A urmat o altă tăcere îndelungată până când Sangster a 
răspuns: 

— Da. În trecut, am recunoscut că am fost utilizator ocazional 
de cocaină, dar am lăsat totul în urmă acum. 

Booth Watson a luat încă o dată în mână Raportul CGM şi şi- 
a acordat timpul să găsească fila lămuritoare, apoi a spus: 

— Ocazional nu a fost cuvântul pe care l-a folosit președintele 
CGM pentru a descrie dependenţa. (Sangster nu a făcut nicio 
încercare de a obiecta.) În mod clar, sunteți cineva care numai 
ocazional este asociat cu adevărul. (Sir Julian s-a ridicat de la 
locul său.) Dar, înainte ca distinsul meu prieten să protesteze, 
permiteți-mi să vă întreb dacă a fost același furnizor cu care aţi 
împărțit celula, în timpul perioadei surprinzător de scurte în 
care aţi fost în pârnaie? (De această dată, ezitarea a fost chiar și 
mai lungă.) Și, tot în această perioadă v-a spus el povestea cu 
dealerul care şi-a pierdut mâna. 

— S-ar putea. 

— Caz în care, povestea n-ar fi nimic mai mult decât o bârfă 
și juraţii pot respinge mărturia pentru lipsa ei de valoare. Și, 
acum, unde este traficantul acela? a întrebat Booth Watson, 
înainte ca martorul să-și poată reveni. 

— El este încă în închisoare. 

— Un alt martor nedemn de încredere, pe care, îmi imaginez, 
sir Julian nu-l va chema să depună mărturie în acest proces, a 
spus Booth Watson şi s-a întors înspre jurați. Deci, permiteți-mi 


să sintetizez mărturia domnului Sangster. Aţi fost doctor înainte 
de a fi radiat din Registrul Medicilor, pentru violarea codului de 
conduită profesională. Sunteţi un dependent de droguri fericit 
să depună o mărturie sub jurământ, care s-a dovedit a fi un 
zvon auzit de la alt prizonier, în timp ce vă aflaţi în închisoare. 
Aţi lucrat la fabrica de droguri timp de numai două săptămâni, 
posibil trei şi, cu toate acestea, afirmați că-l cunoaşteţi pe acuzat 
de ceva timp considerabil. Aţi fost exclus pentru că le-aţi făcut 
rău pacienţilor dumneavoastră prescriindu-le medicamente 
periculoase şi, mai târziu, aţi primit o surprinzător de 
îngăduitoare sentință de doi ani în închisoare, și, cumva, aţi 
ajuns să staţi în închisoare mai puţin de un an. Măcar acest 
lucru este cunoscut de toată lumea. 

— Îmi răstălmăciți vorbele, a strigat Sangster. 

— Eu cred că sunt deja răstălmăcite, domnule Sangster, dar 
sunt fericit să vă dau șansa de a le îndrepta, înainte ca eu să vă 
mai adresez alte întrebări. 

Booth Watson s-a uitat impasibil la martorul-star al Coroanei, 
așteptând un răspuns, dar nu a urmat nimic. 

— Adevărul este, domnule Sangster, că sunteți un super- 
ciripitor, fără nimic substanţial de ciripit. Pot numai să sper că 
avocatul Coroanei va chema niște martori mai demni de 
încredere pentru cazul lor şi aşa destul de subţire. 

Judecătorul nu părea încântat. 

— Mai aveţi alte întrebări pentru martor, domnule Booth 
Watson, a întrebat el. 

— Niciuna care să cred că ar produce un răspuns onest, 
Onorată Instanță, a spus avocatul apărării, reluându-şi locul pe 
bancă, cu un oftat exagerat. 


— Nimic nu e rău în a vrea să devii milionar, a spus Marty. 

Jerry şi-a pus braţul în jurul umerilor lui Nicky şi a tras-o cu 
blândeţe spre el. 

— Este foarte bine, dar eu n-am un sfant. 

— Atunci, va trebui să înveți să furi de la cei bogaţi şi fii sigur că 


nu dai nimic înapoi celor săraci. 

Ea și-a pus capul pe umărul lui. 

— Dar este imoral. 

El s-a întors cu fața spre ea și a zâmbit, fără ca Nicky să-i 
vadă zâmbetul, în întunericul sălii de cinema. 

— Unde tragi linie când e vorba despre încălcarea legii? 

El s-a aplecat şi a sărutat-o ușor pe buze. 

— Nu pun. ÎI las pe avocatul meu să ia aceste decizii. 

Limbile li s-au atins. 

— Deci, cum intri în clubul celor lacomi? 

Ea s-a desprins şi și-a îndreptat atenţia spre ecran, deşi 
pierduse firul intrigii. 

— Întâi, identifici o companie de familie cu active solide, care este 
acum condusă de a treia generație. 

El i-a pus mâna pe coapsă. 

— Ce fel de active? 

Ea i-a îndepărtat cu blândeţe mâna. 

— Pământ, proprietăți, picturi, bijuterii chiar. Orice de care poți 
dispune repede. 

El a sărutat-o din nou cu o încredere câştigată din practică, 
ceea ce a făcut-o să nu aibă nicio îndoială că aceasta nu era 
prima oară când stătea el pe ultimul rând. Posibil, pe același 
scaun. 

— Care-i următoarea mişcare? 

Mâna lui s-a strecurat sub sarafanul ei. 

— Începi să cumperi acțiunile companiei sub nume diferite, dar nu 
multe deodată, altfel îşi vor da seama ce pui la cale. 

El i-a desfăcut sutienul. 

— Şi dacă reuşeşti? 

El a mângâiat-o ușor pe sâni. 

— Înlocuieşti conducerea şi dai afară toți muncitorii. 

— Cum se va sfârși asta? 

Sfârcurile i s-au întărit. 

— Vinzi toate activele şi comiți o crimă, înainte ca deținătorii de 
acțiuni să afle ce ai făcut. 

Acum ea nu a mai opus rezistenţă. 

— Cum se numeşte asta? 


— Despuierea de active. 


— Putea să fi mers mai bine, a spus William. 

— Lămureşte-mă, a spus comandantul, cufundându-se în 
fotoliul lui preferat de lângă șemineu şi ascultând cu atenţie. 

— Tata a început cu specialistul criminalist care a prezentat 
câteva lucruri din fabrica de droguri, care, în mod clar, aveau pe 
ele amprentele lui Rashidi. 

— Nu cred că Rashidi a negat că a fost acolo, a spus Hawk. 

— Dr. Webb, şefa secţiei droguri din guvern, a fost 
următoarea. Aceasta a fost convingătoare în tot ce a spus şi nu a 
lăsat niciun jurat în dubiu în ceea ce privește anvergura 
operaţiilor pe care le conducea Rashidi. Booth Watson nu s-a 
deranjat nici măcar să o interogheze. 

— Sună ca şi cum am fi avansat mult... 

— Până când a apărut domnul Bennett, croitorul de Savile 
Row. Mă tem că el nu a fost de ajutor. A spus că nu-și putea 
aminti nici măcar să-l fi întâlnit vreodată pe Rashidi, ca să nu 
mai vorbim de faptul de a-i fi făcut vreun costum. 

— Înseamnă că are o memorie foarte selectivă, a comentat 
Hawksby. 

— Mai ales că eu cred că Rashidi purta unul din costumele 
făcute de el, chiar în sala de tribunal. 

— Dacă așa stă situaţia, va fi demascat în momentul în care 
intră în boxa martorilor. 

— Dacă intră în boxa martorilor, ceea ce eu nu prea cred, 
pentru că nu va recunoaşte a cui fotografie a fost găsită pe 
noptiera din apartamentul lui. 

— EI şi Booth Watson au pregătit asta de săptămâni bune şi 
presupunem că, acum, vor veni cu o altă explicaţie. 

— Nu vor reuşi să scape cu sugestia că eu am plantat acolo 
fotografia. În primul rând, cum să fi putut eu să pun mâna pe 
ea? 

— Când ai fost în casa mamei lui din The Boltons, pentru a o 
interoga. 


— Din momentul arestării, ea a refuzat să mai aibă vreun 
contact cu el, aşa că se poate ca el să nici nu știe că eu am fost la 
ea. 

— Ea are un şofer şi o menajeră plătiți de Rashidi, aşa că știe, 
a subliniat Hawk. Dar, cum a fost cu Sangster? E sigur că jurații 
au considerat mărturia lui convingătoare? 

— După ce tata și-a încheiat interogatoriul, juraţii păreau a 
nu avea nicio îndoială că Rashidi a fost șeful lui Sangster. De 
fapt, am crezut că noi suntem stăpâni pe situație până când s-a 
ridicat Booth Watson în picioare. 

— Nu din nou! 

— Trebuie să recunosc că interogatoriul lui a fost letal. Când 
s-a aşezat, jurații puteau fi iertați că se întrebaseră dacă nu 
Sangster ar fi trebuit să fie în boxa acuzaților. 

Hawk a oftat lung. 

— Aşadar, William, de tine depinde să faci totul ca, după ce 
vei depune mărturie, mâine, juraţii să treacă înapoi de partea 
îngerilor. 

— Nu prea am șanse. 

— Amintește-le cum ai aflat că Rashidi ducea o viață dublă, a 
spus Hawk, de parcă nici n-ar fi auzit comentariul lui William, 
temându-se că ar putea primi, din belșug, variante ale acestuia. 
Şi să închei cu ce s-a întâmplat în noaptea percheziției. Apoi, îi 
putem lăsa pe juraţi să decidă pe cine cred - pe baronul 
drogurilor sau pe Corist. 

— Dacă voi reuși, a spus William, Rashidi s-ar putea chiar să 
depună mărturie el însuși, într-o ultimă încercare disperată de a 
evita să fie trimis înapoi în închisoare. 

— Booth Watson îl va sfătui să nu facă ceva atât de nebunesc. 
Totuşi, bănuiesc că s-ar putea ca Rashidi să nu ia în seamă sfatul 
acestuia. Este un om care riscă până la ultima aruncare a 
zarurilor, care crede că îi poate convinge pe jurați de 
nevinovăția lui, indiferent de șanse. 

— Nu poate fi atât de prost! 

— Nu. Dar ar putea fi atât de arogant. 

— Ai vreun sfat despre cum să-l manevrez pe Booth Watson? 

— Dacă-ţi faci treaba cum trebuie, bănuiesc că nici măcar nu 


se va deranja să te interogheze. Va dori ca mărturia Coristului să 
fie ştearsă din memoria juraţilor, cât mai repede posibil. Dar, ai 
grijă să dormi bine la noapte, pentru orice eventualitate, a 
adăugat comandantul, înainte de a pune telefonul în furcă. 

— Slabe şanse, a spus William, în timp ce, în cameră, intra 
Beth. 

— Slabe șanse să ce? a întrebat ea. 


În dimineaţa următoare, Nicky s-a trezit imediat după ora 
cinci. A clipit când a realizat că se afla într-un loc ce nu-i era 
familiar. 

După filmul din care nu-şi putea aminti prea mult, au ieșit să 
împartă o Margherita, la pizzeria locală şi, apoi, s-au dus la el 
acasă. Regula numărul unu - nerespectată. După vreo două 
pahare care s-au dovedit a fi o sticlă întreagă de vin, ea i-a spus 
c-ar trebui să plece acasă, dar pe cine încerca ea să păcălească? 
Primul efort de a face dragoste — haine rupte înainte de a ajunge 
în dormitor — s-a terminat cu ei îmbrăţişaţi, epuizați, pe podea. 
Gândul ei a fost că ar putea prinde ultimul tren spre casă, dar, 
nu mult după asta, a adormit în braţele lui. Stătea acolo întinsă, 
dureros de conștientă că, mai devreme sau mai târziu, va trebui 
să recunoască fapta în faţa inspectorului Warwick. Nu va trebui 
numai să demisioneze, ci se putea foarte bine să trebuiască să-și 
caute o slujbă, eventual în comerț, să aranjeze mărfurile pe 
rafturi la Tesco. Parte a poveștii ascunse, care, curând, putea 
deveni o poveste comentată de toți. Nu-i venea să râdă. Nicky 
nu voia să admită nici măcar în fața Rebecăi că nu simţise așa 
ceva pentru nimeni, de multă vreme. Spera să se confirme că 
Jerry şi-a asumat, ocazional, riscuri, dar că nu putea fi 
considerat un polițist corupt. 

S-a uitat în jur, oprindu-și privirile asupra televizorului uriaș 
care se odihnea pe o consolă din crom elegantă, care n-ar fi 
arătat nepotrivit nici într-un duplex din West End. În mod clar, 
nu toate bunurile furate pe care le recuperase Summers ca 
urmare a impresionantului număr de arestări pentru furt din 


locuinţe ajunseseră în depozitul poliției. Măcar atâta lucru ar fi 
meritat să-i raporteze lui Jackie când a văzut-o mai târziu, în 
acea dimineaţă, cu toate că nu ştia cum să explice că ajunsese în 
pat cu suspectul. 

— Ai timp pentru micul dejun? a întrebat-o el când s-a dat, în 
sfârșit, jos din pat şi s-a îndreptat spre baie. 

— Nu, trebuie să ajung acasă ca să-mi schimb hainele. Nu pot 
apărea aşa la serviciu. 

— Dacă mergi împreună cu mine, nu va fi o problemă. 

Lui Nicky nu-i venea să creadă ce tocmai auzise și s-a 
întrebat dacă nu era pur și simplu un text pe care el îl folosea cu 
toate cuceririle lui. Când a plecat, el a mai sărutat-o o dată. Nu 
un sărut pentru o poveste de o noapte. Ea s-a simţit extrem de 
ruşinată pe drumul de la casa lui Jerry până la staţie și a fost 
ușurată că nu s-a întâlnit cu niciunul din colegii ei, pe drum. A 
avut destul timp să se gândească la consecințe, în călătoria 
lungă de întoarcere în Peckham. Oare Jerry chiar credea ce 
spusese? 

Când, în cele din urmă, trenul s-a oprit în staţia ei, a coborât 
și a alergat tot drumul până acasă. A ajuns în fața ușii 
apartamentului ei imediat după ora șase. A răsucit cu grijă cheia 
în broască, sperând să intre în camera ei, fără ca Rebecca să o 
vadă. A închis repede uşa, și-a scos pantofii cu toc şi a urcat în 
liniște la etaj, uşurată să vadă lumină pe sub ușa camerei 
Rebeccăi. Câţiva pași încă și gata! Odată ajunsă în siguranţă în 
cameră, şi-a scos hainele din noaptea trecută și şi-a pus halatul. 
Câteva momente mai târziu, era în baie și făcea al doilea duș din 
ziua aceea. 

Au trecut una pe lângă cealaltă cu un Bună dimineața! degajat, 
apoi Nicky s-a întors în dormitor și s-a îmbrăcat. Jerry era 
permanent în gândurile ei. 

În timpul micului dejun, au discutat despre orice altceva 
decât despre muncă, o regulă de aur, apoi au pornit împreună 
spre întâlnirea de dimineață cu comandantul. La ora șapte şi 
cincizeci şi cinci de minute, erau aşezaţi cu toţii în jurul mesei 
din biroul șefului și-l aşteptau pe Hawk să înceapă procedurile. 

— Haideţi să începem cu polițist Bailey, a spus comandantul, 


pentru că ştiu că trebuie să se întoarcă în Romford la timp 
pentru schimbul de  după-masă. Informează-ne despre 
progresul tău cu Summers. 

— Nu am prea multe de raportat, sir. Seara trecută, m-a 
invitat să bem ceva împreună, dar nu s-a mai arătat. 

— Tipic, a comentat Jackie. Strategia face parte din planul lui 
pe termen lung, așa că rămâi pe poziţie. 

— Cât timp te-a lăsat să aștepți? a întrebat Paul. 

— Cam o oră. Apoi, am renunțat să mai aştept şi am plecat 
acasă. 

Rebecca a fost surprinsă de răspunsul lui Nicky, dar a decis 
să nu-i spună nimic lui William până când colega ei de 
apartament nu va pleca spre Romford. Chiar şi atunci, tot 
nehotărâtă a fost. 

William a luat Biblia în mâna dreaptă şi a spus jurământul cu 
o încredere pe care, de fapt, nu o simţea. 

Grace Warwick s-a ridicat de la locul ei de pe banca 
avocaților, şi-a netezit reverele robei sale negre și și-a potrivit 
peruca pe cap, imitându-și în mod inconștient tatăl. 

— Inspector Warwick, vă rog să vă spuneţi numele și 
ocupaţia, pentru a fi înregistrate, a început ea, zâmbindu-i cu 
căldură fratelui său. 

— Mă numesc William Warwick şi sunt detectiv-inspector în 
divizia contra-droguri a Scotland Yard-ului. 

— În noaptea despre care vorbim, dumneavoastră, inspector 
Warwick, aţi fost ofițerul care l-a arestat pe domnul Rashidi, ca 
urmare a raidului poliției la fabrica de droguri din Brixton? 

Booth Watson s-a ridicat de la locul său şi a spus, cu o 
expresie de mirare pe figură, înainte ca William să aibă șansa să 
răspundă: 

— Onorată Instanță, trebuie să obiectez. Încă nu s-a stabilit 
cine este posesorul proprietăţii şi afirmaţia distinsei mele 
prietene i-ar putea determina pe juraţi să creadă că proprietarul 
este pârâtul, în timp ce, de fapt, nimic nu ar putea fi mai departe 
de adevăr. 

— Îmi cer scuze, Onorată Instanță, dar, dacă îmi este permis 
să-mi continui Interogatoriul, juraţii ar putea înțelege, fără nicio 
îndoială, cine era responsabil de fabrica de droguri, în noaptea 
aceea, și cine ocupă apartamentul spaţios din blocul alăturat. 

Sir Julian și-a permis un zâmbet, în vreme ce Booth Watson s- 
a cufundat înapoi în fotoliul său. 

— Domnule Warwick, a continuat Grace, aruncând din nou o 
privire la lista cu întrebările pregătite ale căror răspunsuri era 
convinsă că le cunoştea cu exactitate, ca urmare a arestării sale, 
l-aţi interogat pe domnul Rashidi la sediul din Brixton al 
poliției? 

— Da, doamnă, a răspuns William, adresându-se în acest fel 
surorii sale pentru prima oară şi întrebându-se dacă se va 


obișnui vreodată cu lucrul acesta. Şi, ca urmare a acestui 
interogatoriu, l-am pus sub acuzare pentru trei fapte, conform 
punctelor patru şi cinci din Legea pentru utilizarea greşită a 
drogurilor, din anul 1971. 

— Vă rog să le spuneţi juraţilor numele substanţelor 
incriminate. 

— Punctul patru al Legii se referă la producerea de droguri, 
iar punctul cinci la posesia de droguri, cu intenţia de a le furniza 
altor persoane și, mai puţin grav, simpla posesie de droguri. 

— Cum a reacționat pârâtul când l-aţi acuzat de aceste fapte 
ilegale? 

— La sfatul reprezentantului său legal, a preferat să nu spună 
NIMIC. 

— Nimic altceva decât dreptul său legal, a mârâit pentru sine 
Booth Watson. 

— Şi aţi găsit vreo substanţă ilegală asupra lui? 

William a ezitat. 

— Un pachet mic de canabis. 

— Nimic altceva? 

— Şapte lire sterline şi un bilet de autobuz. 

Booth Watson a zâmbit şi a notat: Bilet de autobuz, pe iPadul 
galben, așezat pe genunchii săi. 

William a continuat: 

— A susţinut că era în drum de la locul de muncă spre casă și 
că trecuse pe la apartament ca să cumpere puţin canabis pentru 
uz propriu, în timpul weekendului și că s-a trezit prins într-un 
iureș, a spus William, citind din carnetul lui cu însemnările 
făcute în cursul operaţiunii. 

— Pârâtul a folosit cuvântul iureș? a întrebat judecătorul. 

— Da, Onorată Instanță, a răspuns William. 

Judecătorul şi-a notat ceva. 

— Vă rog să continuaţi, domnişoară Warwick, a spus el. 

— Înainte de a avea loc raidul poliţiei, îl urmăreaţi deja pe 
domnul Rashidi? 

— Da, doamnă. De aproape șase luni, noi îi monitorizam 
îndeaproape activităţile zilnice. 

— Noi? 


— În vremea aceea, conduceam o mică echipă de ofițeri cu 
înaltă specializare, care au stabilit în cursul investigaţiilor făcute 
că pârâtul trăia o viață dublă. În timpul zilei, poza în președinte 
al unei companii de import de ceai respectabile, o afacere de 
familie cu sediul în City - Londra, iar, noaptea, conducea o 
fabrică ilegală de droguri, aflată la ultimele trei etaje ale blocului 
turn din Brixton. 

— Cum aţi putut intra în acea fabrică fără ştirea lui Rashidi, 
dat fiind că fabrica era situată la ultimele trei etaje ale unui bloc 
turn şi, se presupune, era bine păzită? a întrebat Grace. 

— Într-adevăr era bine păzită, dar echipa mea a iniţiat o 
operațiune sub acoperire, cunoscută sub numele de Calul 
Troian. Cunoșteam foarte bine ce forțe serioase de securitate 
fuseseră amplasate în jurul blocului A, clădirea în care se afla 
fabrica de droguri. Acestea includeau patru paznici staționaţi la 
parter, în afara intrării în clădire, ceea ce făcea imposibil pentru 
oricare din ofițerii mei să acceadă și să ajungă la ultimul etaj, 
înainte ca domnul Rashidi să poată fi avertizat de prezența 
noastră, oferindu-i-se, în acest fel, mai mult decât suficient timp 
să ajungă în siguranţă în apartamentul său de la etajul 23 al 
clădirii alăturate — blocul B, care este legat de blocul A printr-o 
pasarelă, la același etaj. 

Booth Watson a scris cuvintele Bloc B, pe iPadul lui cu suport 
galben. 

— Domnule inspector, luând în consideraţie toate aceste 
realități, cum putea spera o trupă de ofițeri de poliție înarmaţi 
să ajungă la etajul 23 al blocului A, înainte ca pârâtul să poată 
fugi şi ascunde în apartamentul lui din blocul alăturat? 

— Onorată Instanță, distinsa mea prietenă a ajuns, din nou, la 
problema nerezolvată, a spus Booth Watson, ridicându-se rapid 
în picioare. Nu s-a stabilit defel că apartamentul din blocul 
alăturat aparţine clientului meu. De fapt, martorul principal al 
Coroanei a afirmat că pârâtul locuia în același bloc, Blocul A, 
după cum sunt sigur că vă amintiți. 

Judecătorul şi-a notat această observaţie, cum a făcut, de 
altfel, şi președintele juraților. 

— Şi distinsul meu prieten a ajuns şi el, din nou, la aceeaşi 


problemă, a replicat Grace. Dacă va fi puţin mai răbdător, va 
constata că-i voi furniza toate dovezile pe care le solicită. 

Booth Watson s-a aşezat, iar sir Julian cu greu s-a stăpânit să 
nu aplaude. 

— După ce ați stabilit existența unei căi de trecere de la 
fabrica de droguri din blocul A la apartamentul din blocul B, 
cum ați depășit acest impediment? 

— Cu câteva momente înainte de declanșarea operaţiunii, un 
tâmplar care aștepta deja pe palierul de la etajul 23 al blocului B 
blocase accesul spre pasarelă. Acest lucru le-a oferit destul timp 
oamenilor mei să ajungă la fabrica de droguri înainte ca Rashidi 
să poată trece, pe pasarelă, și să acceadă în blocul B. 

Grace s-a întors cu fața spre Booth Watson şi i-a dăruit un 
zâmbet cald, la care acesta nu i-a răspuns în niciun fel. 

— Şi, după ce l-aţi arestat pe domnul Rashidi, l-aţi dus, în 
baza acestor premise, la sediul poliției din Brixton, unde a fost 
reţinut peste noapte? 

— Da, doamnă. 

— În dimineaţa următoare, aţi căpătat acces într-un 
apartament din blocul B. În ce scop aţi făcut această vizită, 
domnule inspector? 

— În baza articolului 18 din PACE, am avut autoritatea de a 
percheziționa orice apartament din acea clădire, în scopul de a 
stabili dacă aceasta fusese locuinţa domnului Rashidi, ori de câte 
ori acesta se aflase în Londra. 

Booth Watson a zâmbit și şi-a notat cuvântul Dacă. 

— Şi ați putut stabili lucrul acesta, domnule inspector. 

— Am găsit în dormitor un garderob plin cu costume 
confecționate la firma Bennett & Reed din Savile Row, împreună 
cu o duzină de cămăși lucrate manual la firma Pink's de pe 
strada Jermyn, care, s-a întâmplat să i se potrivească perfect 
pârâtului. 

— Mai degrabă, un aranjament, a spus Booth Watson, 
ridicându-se în picioare. Onorată Instanță, ilustrul meu prieten 
a uitat, oare, în mod convenabil, că patronul firmei în chestiune 
a confirmat că domnul Rashidi nu a fost clientul său? 

— Haide să trecem la o probă pe care nici chiar distinsul meu 


prieten nu o va putea respinge așa de uşor. Domnule inspector, 
a spus Grace, întorcându-se cu fața spre fratele ei, în timpul 
percheziționării apartamentului luxos din blocul B, ați găsit ceva 
care să dovedească dincolo de orice îndoială rezonabilă că cel 
care își petrecuse nopţile acolo, în timpul săptămânii, a fost 
domnul Rashidi? 

— Da, doamnă. Pe o noptieră din dormitorul principal, am 
găsit o fotografie pe a cărei ramă de argint era gravată litera A. 

— Şi aţi presupus că este A de la Assem. 

— Da. 

Booth Watson a sărit rapid în picioare, dar Grace a continuat, 
înainte ca el să apuce să intervină: 

— Cu toate acestea, ulterior, s-a dovedit că nu era așa? 

— Corect, doamnă. Mai târziu, am aflat că A venea de la 
Asprey, o bine-cunoscută companie de pe Bond Street care 
produce obiecte de lux. 

— Atunci, ce v-a făcut să credeţi că există o legătură între 
acea fotografie și pârât? 

— Fotografia o reprezenta pe mama domnului Rashidi. 

Un tumult de comentarii a izbucnit în sala de judecată și 
Grace a trebuit să aștepte ceva timp, înainte de a putea să pună 
următoarea întrebare. 

— Fotografia face parte din probele Coroanei, Onorată 
Instanță, şi a fost acceptată de ambele părți, a spus Grace. Apoi, 
i-a adresat un zâmbet lui Booth Watson, şi a adăugat: și, cu 
permisiunea dumneavoastră îi voi cere aprodului să o arate 
martorului pentru ca acesta să confirme că este fotografia pe 
care a găsit-o pe noptiera din dormitorul apartamentului spațios 
din blocul B. 

Judecătorul a dat aprobator din cap şi aprodul a extras 
fotografia cu ramă de argint dintre celelalte probe, a traversat 
sala spre boxa martorilor și i-a dat-o inspectorului detectiv 
Warwick. 

— Domnule Inspector, puteţi confirma că aceasta este rama 
de argint pe care ați găsit-o pe noptieră, în apartamentul din 
blocul B, a întrebat Grace. 

— Da, pot, a răspuns William. 


— Recunoaşteţi femeia din fotografie? a întrebat Grace. 

În sală, s-a făcut liniște totală, în timp ce Curtea aştepta 
răspunsul lui William. 

— Nu, nu o recunosc, a spus acesta, în cele din urmă, 
uitându-se uluit la fotografie. Probabil că cineva a înlocuit 
fotografia originală! 

Când s-a restabilit ordinea în sală, Booth Watson era din nou 
în picioare. 

— Onorată Instanță, mă întreb dacă s-ar permite ca jurații și 
chiar și dumneavoastră și eu să vedem fotografia cu pricina, de 
vreme ce inspectorul pare să nu mai creadă că ea dovedește 
vinovăția clientului meu... Booth Watson a făcut o pauză, apoi a 
continuat:...dincolo de orice îndoială rezonabilă. 

Domnul Justice Whittaker a ezitat, apoi a dat aprobator din 
cap. Aprodul a dat fotografia judecătorului, dar, după ce a 
studiat-o, acesta nu a părut deloc mai lămurit. l-a înapoiat-o 
aprodului, care, la rândul său, i-a dat-o preşedintelui juraţilor. 
Acesta şi-a acordat răgazul de a se uita atent la fotografia unei 
doamne în vârstă, apoi a arătat-o colegilor săi jurați. 

Grace şi sir Julian au fost următorii care au analizat proba, 
înainte ca aceasta să ajungă şi la domnul Booth Watson, care a 
aruncat numai o privire superficială spre fotografie, apoi a dat-o 
înapoi aprodului curţii. Sir Julian s-a aplecat și i-a șoptit fiicei lui 
instrucțiuni clare care reprezentau opinia sa. 

— Onorată Instanță, a spus ea, mă întreb dacă mi-ați aproba 
o scurtă pauză, în scopul de a formula poziţia Coroanei. 

— Vă voi acorda treizeci de minute, domnişoară Warwick, a 
spus judecătorul. Nu mai mult. Completul va fi înapoi, fiecare la 
locul său, la 11:15. 


Rebecca nu se putea stăpâni să nu se gândească la ce se 
întâmplase mai devreme în acea dimineaţă, când Nicky se 
strecurase în apartamentul comun imediat după ora şase, 
sperând, în mod evident, să nu fie văzută. Când se alăturase 
colegei ei de apartament la micul dejun, Nicky nu spusese unde 


îşi petrecuse noaptea. De obicei, era deschisă cu privire la 
bărbaţii din viaţa ei și, deseori, Rebecca râsese în hohote când ea 
îi povestise despre posibilii ei Romeo. Jurnalul lui Nicky era 
întotdeauna plin, în timp ce al Rebeccăi era plin... de pagini 
albe. Ori de câte ori mama ei aborda problema iubiţilor, ceea ce 
se petrecea aproape în fiecare weekend, Rebecca îi povestea că 
era dificil, din cauza slujbei şi a orelor suplimentare. Cei mai 
mulți bărbaţi dădeau înapoi, explica ea, odată ce descopereau că 
ea era polițistă. Ai grijă, asta nu pare s-o stânjenească pe Nicky 
să aibă o viaţă plină. Rebecca spera că asta se explica prin încă o 
întâmplare de o noapte și drumul lung de întoarcere de la 
Romford. Dar, dacă aşa stăteau lucrurile, de ce Nicky nu... 
Rebecca s-a așezat la birou și a început să scrie raportul. 


— Când ai văzut, ultima oară, această fotografie? a întrebat 
sir Julian, în timp ce închidea ușa unei încăperi destinate 
consultărilor private. 

— Cu vreo două zile în urmă, în prezenţa asistentului lui 
Booth Watson și a ofițerului răspunzător de exponate, când am 
şi căzut de acord cu privire la probele destinate urmăririi 
penale, a răspuns Grace. Presupun că, în weekend, a înlocuit 
cineva fotografia. 

— Evident. Dar cine? a întrebat sir Julian, bătând cu pumnul 
în masă. 

— Cineva plătit de Rashidi care a putut intra şi ieşi din 
Scotland Yard neobservat. Habar n-am cine e doamna din 
fotografie, a spus Grace, uitându-se mai îndeaproape la 
fotografie dar, îți pot spune un lucru. Nu este doamna Rashidi. 

— Asta-i sigur! a fost sir Julian de acord, dar am sentimentul 
că suntem pe punctul să aflăm cine este. 


— Asta-i tot ce-mi trebuie, a spus Hawk, odată ce a terminat 
de citit raportul Rebeccăi. 


— Să sperăm că am greşit eu, sir. 

— Dar, dacă ai dreptate, îi vom juca pe degete, în propriul lor 
Joc. 

— Sergent Roycroft, tu ce crezi? a întrebat Hawk. 

— În viitor, va trebui să ţinem două adunări separate, una la 
care să fie prezentă Nicky şi o a doua la care ea să nu participe, 
şi să avem două agende diferite. 

— Dar, cum o supraveghem când este la Romford, fără ca 
asta să fie evident! a exclamat Paul. 

— Va trebui să-l însărcinez pe Marlboro Man să facă treaba 
asta, a răspuns Hawk. Te las pe tine, sergent Roycroft, să iei 
legătura cu el și să fixezi o întâlnire, cât mai curând posibil. 
Jackie a încuviinţat, dând din cap. Hawk a continuat: și, detectiv 
Pankhurst, aş înțelege perfect, dacă te-ai simți incapabilă să-ți 
spionezi prietena. 

— Încă sper că am făcut o greşeală groaznică, sir, și că Nicky 
şi-a petrecut noaptea cu un alt tip. Dar, mă tem că totul conduce 
spre Summers. 

— Sunt de acord cu tine. Așa că, pentru moment, mă gândesc 
la ce-i mai rău. Și, pentru că am vorbit despre schimbarea 
taberei, care sunt cele mai recente date despre Lamont? a 
întrebat Hawk. 

Rebecca și-a deschis carnetul de notite. 

— Ieri, a plecat de acasă imediat după ora nouă și a luat 
metroul spre Moorgate, unde și-a petrecut ziua aşezat pe 
ultimul rând de scaune din galeria pentru public a sălii de 
judecată numărul unu de la Old Bailey. 

— Ce căuta acolo? a întrebat Hawk, dar nimeni nu a oferit 
vreo părere. 


Sir Julian şi Grace s-au întors în sala de judecată cu numai 
câteva clipe înainte de reapariția judecătorului. 

Grace părea resemnată când fratele ei a trecut pe lângă ea, în 
drum spre boxa martorilor. A aşteptat până când s-a așezat 
toată asistenţa, apoi s-a ridicat şi a spus: 


— Onorată Instanță, Coroana nu mai are alte întrebări pentru 
acest martor. 

William a tras aer în piept şi, ca un boxer de categorie grea, 
şi-a ocupat poziţia în mijlocul ringului și a aşteptat ca Booth 
Watson să înceapă lupta cu un prim pumn. A fost un pumn de 
fraier. 

— Doriţi să-l interogaţi pe acest martor, domnule Booth 
Watson? a întrebat aprodul. 

Booth Watson nu s-a grăbit să răspundă. Într-un târziu, a 
răspuns: 

— Nu, Onorată Instanță. Vă mulțumesc, a spus el, abia 
ridicându-se în picioare. 

— Sunteţi liber, domnule inspector-detectiv Warwick. 

William a părăsit boxa martorilor nesigur dacă se simţea 
uşurat că a scăpat sau supărat că nu i se permisese să se bată. 

Grace s-a ridicat din nou în picioare, dar a așteptat ca fratele 
ei să iasă, apoi s-a adresat Curții. 

— Onorată Instanță, nu mai avem martori, aşa că, pentru 
acuzare, cazul se încheie. 

— Vă mulţumesc, domnişoară Warwick. Judecătorul şi-a 
îndreptat atenția spre celălalt capăt al băncii avocaţilor. 
Domnule Booth Watson, puteţi să chemați primul 
dumneavoastră martor. 

— Vă mulțumesc, Onorată Instanță. Avocatul apărării şi-a 
acordat destul timp pentru a studia lista cu nume, apoi a spus: îl 
chem pe domnul Tony Roberts. 

William nu-și putea ascunde furia, în timp ce ieşea din sala 
de judecată numărul unu şi se îndrepta spre cel mai apropiat 
telefon. Cumva, cineva schimbase singura probă care ar fi 
dovedit juraților că Rashidi este vinovat și că trebuie pus după 
gratii pe viaţă. 

În timp ce ridica receptorul și forma numărul, încă încerca să- 
și dea seama cine putea fi ultimul recrut plătit de Rashidi. Care 
din scutierii lui Rashidi avusese acces în Scotland Yard sau în 
Old Bailey? 

— Hawksby, a spus vocea cunoscută. 

— Am fost trădați, a spus William. 


Nu a fost nevoie să folosească carnetul de notițe pentru a 
relata cuvânt cu cuvânt ce se petrecuse în sala de judecată 
numărul unu, în dimineaţa aceea. 

— Pare că Rashidi este la fel de plin de resurse ca și Faulkner 
şi că a găsit propria-i cale de a scăpa, a spus comandantul. 

— ÎI are de asemenea de partea lui pe Booth Watson, iar 
schimbarea fotografiei se poate dovedi cea mai mică dintre 
problemele noastre. 

— Aşa că, mai bine te întorci în sala de judecată și afli cine 
este Tony Roberts. Sună-mă când se încheie sesiunea de azi, 
pentru că a mai apărut o problemă care ne poate exploda în față. 

— Daţi-mi un indiciu, sir. 

— Nu. Vreau să afli cine este Tony Roberts, înainte de a-ți 
împărtăși această noutate. 

Comandantul a pus telefonul în furcă, a deschis dosarul din 
fața lui şi a mai citit o dată raportul detectivei Pankhurst. 
Încruntarea nu i s-a şters de pe față, în tot acest timp. 

— Vă rog să vă spuneți numele şi ocupaţia, pentru a fi 
înregistrate, a spus Booth Watson. 

— Mă numesc Tony Roberts şi sunt proprietarul unui lanț de 
chioșcuri de distribuţie a presei, pe malul sudic al fluviului. 

— Adresa locuinţei, vă rog? 

— Napier Mansions, numărul 97, Brixton. 

— Domnule Roberts, pot să confirm că apartamentul 
dumneavoastră este la etajul 23 al Blocului turn B? 

— Da, sir. 

— De când locuiţi acolo? 

— De peste zece ani. Patru ani cu chirie, apoi, când guvernul 
a permis cumpărarea, în urmă cu şase ani, l-am cumpărat. 

Sir Julian a făcut o notiță în carnet, subliniind cuvintele zece 
ani. 

— Şi apartamentul dumneavoastră este mai spațios decât 
oricare altul din bloc. 

— Corect. Am obținut permisiunea să unesc două 
apartamente, formând unul singur. 

Sir Julian a scris pe un bilet cuvintele: Verifică numele de pe 
aprobarea de modificare a planului şi i l-a dat lui Clare, care stătea 
pe banca din spatele lui. 

— Aşadar, afacerea de vânzare a presei este una de mare 
succes. 

— Nu mă pot plânge. Am preluat magazinul de la bătrânul 
meu, când acesta s-a pensionat. Şi, de atunci, afacerea a crescut 
ca Topsy, neașteptat de repede. 

— Şi câte magazine aveţi astăzi? 

— Unsprezece şi încă vreo două în perspectivă. 

— Cum afacerea are un asemenea succes, v-aţi gândit 
vreodată, domnule Roberts, să deschideţi un magazin şi pe 
cealaltă parte a fluviului? 

Sir Julian a trasat o cruce peste una din întrebările pe care 
intenționase să le pună. 

— Eu nu sunt un aristocrat ca dumneavoastră, a spus 


Roberts. M-am născut în Brixton, am făcut școala secundară 
modernă (a funcţionat după război până în 1970) din Brixton, 
m-am căsătorit cu o fată din Brixton şi, când îmi va veni vremea, 
voi fi înmormântat în Brixton. 

— Dar... probabil că, ocazional, traversaţi fluviul? a insistat 
Booth Watson. Pentru că nu pot crede că au fost achiziționate 
din Brixton costumele pe care le purtați. 

Sir Julian a mai tăiat o întrebare din lista sa. 

— Este costumul meu de duminică, a răspuns. Soţia mea a 
considerat potrivit să-l port cu ocazia apariţiei în sala de 
judecată. 

— Vă pot întreba cine este croitorul? 

Roberts şi-a desfăcut haina pentru a arăta eticheta roşie a 
firmei Bennett & Reed din Savile Row. 

Sir Julian a mai notat ceva pe lista lui de întrebări. 

— Domnule Roberts, vă voi arăta o fotografie care a fost 
găsită pe  noptieră, în dormitorul din apartamentul 
dumneavoastră. 

Încă o dată, aprodul a scos fotografia din rama de argint 
dintre probe şi i-a dat-o martorului. 

— O recunoașteți pe doamna din fotografie? 

— Bineînţeles că o recunosc. Este iubita mea mamă, plecată 
de la noi. Dumnezeu să-i odihnească sufletul. 

Grace a notat ceva pe un bilet și i-a dat tatălui ei. 

— Unde erați în noaptea în care poliția a făcut percheziția în 
blocul A? 

— La Rose & Crown, cu niște prieteni, la un pahar. 

— Deci, nu aţi ştiut de percheziție? 

— Atunci, nu, dar, când am ajuns acasă, amândouă blocurile 
erau înconjurate de polițiști. Erau aşa de multe uniforme, încât 
am crezut că a început Al Treilea Război Mondial! 

Vreo două persoane din asistenţă au râs, inclusiv unul dintre 
jurați. 

— Nu știaţi că în blocul alăturat funcționa o fabrică de 
droguri? 

— Am auzit zvonuri, desigur. Dacă este adevărat, sper ca 
nenorociții să-şi primească ce merită, a spus Roberts, uitându-se 


direct la Rashidi. 

— Sclipitor! a şoptit Grace. Nici chiar un actor de la Teatrul 
Naţional nu putea declama asta mai convingător. 

— De acord, a spus sir Julian, dar, haide să vedem cum se 
comportă la interogatoriu, când nu are pregătit un text pe care 
să se sprijine şi nici încurajările ocazionale din laterale. 

— Aş vrea să trecem la ziua de după raidul poliţiei, când 
aceasta a obținut mandatul de percheziție a apartamentului 
dumneavoastră, a spus Booth Watson. În urma percheziției, 
poliţia a plecat din apartament cu un număr de costume şi de 
cămăși, precum și cu fotografia mamei dumneavoastră, pe care 
tocmai aţi identificat-o. 

— Ca să nu mai menţionăm suma de bani care lipsește din 
seiful meu. 

— Lipsesc bani? a întrebat Booth Watson, simulând surpriza, 
în timp ce privea direct spre juraţi. Vă pot întreba ce sumă? 

— Cu câţiva bani mai puțin de 700 de lire sterline, pe care 
voiam să-i depun la bancă, în dimineaţa următoare. 

De data aceasta, Clare a făcut o notă și i-a dat-o avocatului. 

— Presupun că aţi făcut plângere oficială la poliţie? 

— La ce bun, de vreme ce chiar ei au luat banii? 

În sală a izbucnit un vacarm grozav, în timp ce jurnaliştii au 
început să scrie o poveste pe care nu o anticipaseră. Booth 
Watson a așteptat cu răbdare să înceteze vociferările, apoi a pus 
următoarea întrebare: 

— Aţi putut afla ce ofițer a răspuns de desfășurarea 
percheziționării apartamentului, în lipsa dumneavoastră? 

— Da! Am un coleg care lucrează la secţia de poliție din 
Brixton. El mi-a spus că nu era cineva din zonă, ci unul din 
cealaltă parte a fluviului. Nici mai mult, nici mai puţin decât de 
la Scotland Yard. 

— Ţi-a spus un nume? 

— Sigur că da. Inspector-detectiv William Warwick. 

Câteva persoane au întors capetele şi s-au uitat lung la 
William. Numai juraţii au rămas nemișcaţi și cu capetele 
plecate, continuând să-şi ia notițe. 

Sir Julian a fost în picioare, instantaneu. 


— Trebuie să protestez, Onorată Instanță! 

— Bineînţeles că trebuie, a spus Booth Watson. La urma 
urmelor, el este fiul tău. 

Acum, jurnaliștii aveau titlul-bombă și acesta era încă 
PROPRIUL TĂU COPIL. A durat ceva timp până când 
vacarmul s-a domolit destul de mult pentru ca să se audă unii 
cu alţii. Domnul Justice Whittaker se uita fix la avocatul 
apărării. 

— Nu era nevoie de asta, domnule Booth Watson, a spus el, 
abia stăpânindu-şi furia. 

— Îmi cer scuze fără rezerve. Îmi cer mii de scuze, a spus 
avocatul apărării, cu o aproape insesizabilă înclinare a capului 
în fața judecătorului. Totuşi, Onorată Instanță, trebuie să 
subliniez că eu nu l-am întrebat cine a furat banii, ci numai cine 
a condus percheziția. 

Judecătorul clocotea încă de mânie, dar a reușit să se 
controleze. 

— Foarte bine. Puteţi continua, domnule Booth Watson. 

— Permiteţi-mi să vă mai întreb o dată, domnule Roberts, cât 
timp aţi locuit în apartamentul dumneavoastră din blocul B? 

— Puțin peste 10 ani. 

— Şi, acum, vă rog să vă uitaţi cu atenţie la bărbatul din boxa 
acuzaților. Martorul l-a privit pe Rashidi. L-aţi văzut vreodată 
înainte de ziua de azi? 

— Nu, niciodată, a răspuns Roberts, fără ezitare. 

— Vă mulțumesc, domnule Roberts, a spus Booth Watson, 
care s-a întors, apoi, spre judecător și a spus: Onorată Instanță, 
nu mai am întrebări pentru acest martor. După aceea, s-a 
cufundat în fotoliu, satisfăcut pe deplin de prestaţia sa, din acea 
după-amiază. 

Grace, care, aparent, rămăsese calmă în timpul schimbului 
amar de replici, s-a înclinat și i-a șoptit tatălui ei: 

— Ai remarcat că Roberts și Rashidi poartă costume identice? 

Sir Julian s-a uitat cu mai mare atenţie la cei doi, apoi a spus: 

— S-ar putea să ai dreptate. Dar nu pot folosi deloc aceasta 
decât dacă Rashidi depune mărturie şi nici nu-mi imaginez că 
Booth Watson ar permite acest lucru. 


— Intenţionaţi să-l interogați pe acest martor, sir Julian? a 
întrebat judecătorul. 

— Cu siguranță, Onorată Instanță, a răspuns avocatul 
principal al Coroanei, în timp ce se ridica de la locul lui. Apoi, s- 
a adresat martorului: Domnule Roberts, dacă acesta este numele 
dumneavoastră real, a început el interogatoriul, uitându-se 
direct la martor. 

— Unde vreţi să ajungeţi? a întrebat Roberts, sfidător. 

— Mă întreb numai dacă Tony Roberts a fost numele de pe 
certificatul de naștere. Gândiţi-vă serios înainte de a răspunde la 
această întrebare, pentru că sunt convins că judecătorul îmi va 
permite o pauză în care să pot merge la Oficiul de Înregistrare a 
Nașterilor pentru a vedea documentul original. 

— OK, m-am născut Tony Burke. Şi ce-i cu asta? 

— Şi când v-aţi schimbat numele în Roberts? 

— Nu-mi amintesc data exactă. 

— S-ar fi putut să se fi întâmplat cam cu zece ani în urmă? 

— S-ar putea. 

— Aţi făcut aceasta cu un anume motiv special? 

— Nu-mi plăcea să mă numesc chiar nesuferit, atât e de 
simplu. Martorul s-a lăsat pe spate, aşteptând-se ca cineva să 
râdă, dar nimeni nu a râs. 

— Eu nu cred că a fost atât de simplu, a spus sir Julian, 
pentru că inițialele cusute pe interiorul hainei de la costumul pe 
care-l purtați... 

— AR, Anthony Roberts. Mama mea, cu frică de Dumnezeu, 
nu mi-a zis niciodată Tony. Mi-aş dori să fie vie astăzi, ca să vă 
poată spune acest lucru ea însăşi. 

— Şi eu mi-aş dori, a spus sir Julian, pentru că aş fi putut să-i 
pun câteva întrebări despre fiul ei. 

— De exemplu? a întrebat Roberts, sfidător. 

— Dacă ştia drumul spre Savile Row. 

— V-ar fi spus că da. 

— De obicei, când plecaţi de acasă, din Brixton, pentru a 
merge la croitorul dumneavoastră la o probă, pe ce pod treceţi? 

— Nu ştiu. lau un taxi. (Pauză) E pe undeva în West End, 
dacă ţin bine minte. 


— Undeva în West End, a repetat sir Julian, privind către 
juraţi. Deci, permiteţi-mi să vă întreb despre o adresă cu care 
păreţi a fi mai apropiat: Rose & Crown. 

— Localul meu. 

— Aţi spus Curţii că în noaptea raidului poliţiei la fabrica de 
droguri din blocul A, erați la un pahar cu nişte prieteni. 

— Da. Și, mai mult de-atât, pot da numele fiecăruia dintre ei. 

— Sunt sigur că puteţi, a spus sir Julian. Cu toate acestea, aţi 
continuat să afirmați că, atunci când aţi ajuns acasă, în acea 
noapte, ambele blocuri erau înconjurate de poliţişti. Aţi crezut 
că a început Al Treilea Război Mondial, dacă-mi amintesc eu cu 
exactitate cuvintele dumneavoastră. 

— Aţi reținut măcar ceva cu exactitate. 

— La ce oră ați părăsit localul? 

— Cu puţin înainte de ora douăzeci și două. Nu uitaţi că 
dețin câteva agenţii de presă şi trebuie să mă trezesc devreme. 

— Şi ce distanţă este între cârciumă și casa dumneavoastră 
din Napier Road? 

— Cam o jumătate de milă. 

— Deci, în zece, poate cincisprezece minute, probabil că ați 
ajuns acasă. 

— Sună corect. 

— Trebuie să vă informez că poliția nu a apărut în Napier 
Road până la ora douăzeci şi două și treizeci de minute, în 
noaptea aceea, conform raportului operațiunii. Deci, cum 
explicați cele aproximativ cincisprezece minute diferență? 

Pentru prima oară, pe faţa martorului a apărut o expresie de 
îngrijorare, dar, apoi, a izbucnit: 

— Oh, da, am uitat. Am plecat de la local însoțit de numai 
unul dintre prietenii mei și m-am oprit la el acasă pentru încă 
un pahar. 

— Vă amintiți numele și adresa acestui prieten, domnule 
Roberts? 

— Nu pot spune că da, dar s-a întâmplat cu mai mult de șase 
luni în urmă. 

— Dar, cu numai câteva momente în urmă, ați spus Curţii că 
puteți spune numele fiecăruia dintre prietenii cu care ați fost la 


cârciumă, în seara aceea. 

Martorul şi-a țuguiat buzele, dar nu a încercat defel să 
răspundă. 

— Bine, haideţi să trecem la ceva ce păreți a vă aminti în 
detaliu. l-aţi spus distinsului meu prieten că poliția v-a făcut o 
vizită acasă, în dimineaţa de după razie și a luat de acolo un 
număr de costume Savile Row, o duzină de cămăşi și o 
fotografie în ramă de argint, care o reprezenta pe mama 
dumneavoastră, precum și vreo 700 lire sterline, după cum aţi 
constatat când aţi cercetat seiful din casă. 

— Exact. Şi aş vrea să știu cine a furat banii. 

— La fel şi eu, a spus sir Julian, pentru că ați spus, de 
asemenea, Curţii că banii erau încă în seif, când v-a 
percheziționat poliția locuinţa. 

— Posibil că mi s-a-ntâmplat și mie o dată să uit. 

— Atunci, permiteţi-mi să vă întreb ceva ce nu este posibil să 
uitaţi, dacă, după cum afirmaţi, aţi locuit în acel apartament în 
ultimii zece ani: Care este numărul dumneavoastră de telefon 
fix? 

— Doi — şapte — patru... a început Roberts, apoi s-a oprit şi s- 
a uitat lung și fără expresie la sir Julian. 

— Nu este o întrebare — capcană, domnule Roberts. Îmi 
imaginez că toți jurații își pot aminti numărul telefonului fix de 
acasă, mai ales cei care locuiesc la aceeași adresă de zece ani. 

Sir Julian a fost răsplătit cu un gest de confirmare prin 
aplecarea involuntară a capului de către jurați. 

— Cred că se poate ca numărul să fi fost schimbat recent, a 
spus Roberts. 

— Nu şi potrivit Telecomului Britanic, a spus sir Julian, 
arătând Curţii o scrisoare. Şeful pentru zona Brixton mă asigură 
că acest număr nu a fost schimbat din 1976, când a fost instalat, 
a spus el, citind cuvintele din scrisoare pe care le subliniase 
Grace. 

— Dacă aşa spuneți... 

— Nu eu spun aşa, domnule Roberts, ci Telecomul Britanic. 
Sir Julian nu a mai continuat până când nu a fost sigur că juraţii 
și-au dat seama că martorul nu are nicio intenţie de a răspunde 


la întrebarea pusă. Aş vrea să revin la rama de argint Asprey 
găsită în apartamentul dumneavoastră, în care se afla fotografia 
regretatei dumneavoastră mame. 

— Dumnezeu s-o odihnească, a spus Roberts. 

— Într-adevăr, a spus sir Julian, pentru că, dacă ar trăi, i-aş 
mai adresa o întrebare. Cât de des mergea la Asprey pentru a 
cumpăra cadouri pentru fiul ei? 

— Ce vreţi să sugeraţi? 

— Exact cum am aflat mai devreme că nu știți unde este 
Savile Row, în ciuda faptului că aveţi un dulap plin cu costume 
din Savile Row, am sentimentul că mama dumneavoastră nu a 
vizitat niciodată Bond Street. 

— Nu puteți dovedi acest lucru. 

— Aveţi dreptate, nu pot. Roberts a afișat o expresie 
arogantă, până când a venit următoarea întrebare a lui sir Julian: 
Credeţi în coincidenţe, domnule Roberts? 

— La ce vreţi să ajungeţi? 

— Permiteți-mi să vă explic exact la ce vreau să ajung. Cu 
zece ani în urmă, v-aţi schimbat numele, ați închiriat un 
apartament într-un bloc recent construit şi aţi făcut achiziții de 
la un croitor care lucrează pe comandă, cu toate că nu sunteți 
sigur unde este localizat Savile Row. În vremea aceea, erați 
proprietarul unei singure agenţii de difuzare a presei și, acum, 
deţineţi şapte, cu încă două în perspectivă. 

— Ce dovedesc toate acestea? 

— Că sunteţi un bărbat cu multe resurse, domnule Roberts. 
Dar juraţii s-ar putea să le considere o coincidenţă, întrucât toate 
acestea s-au petrecut în același timp în care domnul Assem 
Rashidi s-a instalat în zonă şi a deschis fabrica de droguri în 
blocul de alături. Atunci s-ar fi putut să aibă nevoie de un 
localnic care să se poată muta în apartamentul său, într-un 
anume moment, şi să pară că a locuit acolo în ultimii zece ani, în 
ciuda faptului că nu ştie nici măcar numărul telefonului fix din 
apartament. 

— Acesta a fost întotdeauna apartamentul meu, nu este al lui 
Assem, a strigat Roberts, arătând cu degetul spre acuzat. 

— Să-i lăsăm pe juraţi să decidă dacă este apartamentul 


dumneavoastră sau al lui Assem, a spus sir Julian, permițându- 
și un zâmbet. Nu mai am întrebări, Onorată Instanță! 

Taxiul a ieşit de la Scotland Yard, a virat la stânga și a luat-o 
spre Westminster. Anunţul LIBER fusese stins în caseta taxiului, 
dar aceasta nu i-a împiedicat pe vreo doi grăbiţi plini de 
speranță să încerce să-i facă semn să oprească. Șoferul i-a 
ignorat, pentru că avea deja o comandă. 

S-a îndreptat spre Victoria Street, lăsând Westminster Abbey 
pe partea sa dreaptă și, pe stânga, Centrul de Conferinţe al 
Reginei Elisabeta II — QEII — care fusese deschis recent, de către 
regina însăşi. Ca de obicei, traficul din Parliament Square era 
aproape de paralizare, dar asta folosea scopului şoferului. El a 
privit spre Big Ben exact când emblema Angliei a bătut de 
douăsprezece ori și clopoțeii îi răspundeau ca un ecou pe 
deasupra pieţei. A traversat spre aleea interioară și a încetinit. 
Ritmul lui trebuia să fie perfect. Când el a virat la stânga, 
semaforul s-a colorat în roşu. El s-a oprit la Whitehall și a 
permis mulțimii de pietoni să traverseze. La Whitehall nu există 
marcajul cu zebră, pentru că, dacă ar exista, traficul ar fi blocat 
în permanenţă ca şi în zona guvernului. Remarcând că se 
stinsese culoarea galbenă a semaforului și că pe bancheta din 
spate nu stătea nimeni, o femeie i-a bătut în geam. 

— Sunteţi liber? 

— Nu, doamnă. Am comandă. 

Doamna a fost surprinsă când cineva, care nu semăna a 
pasager, a deschis portiera din spate a taxiului și s-a urcat în el. 
Semaforul s-a colorat în verde. 

În timp ce punea maşina în mişcare, șoferul a privit scurt în 
oglinda retrovizoare şi a văzut cum se instala pe bancheta din 
spate un individ neîngrijit şi neras, pe care l-ar fi refuzat mai 
mulţi șoferi de taxi. 

Dar nu și comandantul. 

— Bună dimineaţa, sir, a spus clientul, în timp ce lăsau în 
urmă Foreign Office. 

— Bună dimineaţa, Ross, a răspuns Hawk, continuându-și 
traseul pe banda de autobuz. 


— Conform instrucțiunilor, am fost cu ochii pe fostul nostru 
coleg, superintendentul Lamont, și îmi pare rău să raportez că 
cele mai rele temeri ale dumneavoastră s-au confirmat. 

Comandantul a oftat adânc când treceau pe lângă Cenotaph 
şi se îndreptau spre Trafalgar Square. 

— Să nu mă menajezi ascunzându-mi detalii, Ross, a spus 
comandantul. 

— După ce ați pus presiune pe el ca să returneze banii 
sustrași sau măcar cea mai mare parte din ei, care au dispărut 
temporar după razia de la laboratorul lui Rashidi, el a decis, 
după cum ştiţi, să demisioneze din poliție, mai degrabă decât să 
treacă printr-un interogatoriu. Ca rezultat al acestei decizii, a 
sfârşit prin a face datorii considerabile. S-a gândit chiar să 
deschidă o cârciumă în Blackheath, dar soţia lui s-a opus. Mă 
tem că e într-o situație proastă și lui Summers i-a fost foarte 
ușor să se folosească de asta. 

— De ce, anume? 

— O problemă sâcâitoare, sir, cauzată de o soție foarte 
cheltuitoare și de resursele reduse. 

— Să nu faci economie la detalii. 

— Soţia sa, Lauren, crede că Harrods este singurul magazin 
unde ea trebuie văzută frecventându-l și Caprice, singurul 
restaurant care merită patronajul ei. 

— Sărmanul de el. 

— Şi sărman este și rezultatul, pentru că ori de câte ori, 
ocazional, câștigă la cursele de cai, sărbătoreşte evenimentul și 
uită cu totul de pierderile care sunt tot mai frecvente. 

— Până recent? 

— În ultimele două săptămâni, şi-a plătit toate datoriile la 
casele de pariuri şi câteva alte datorii substanţiale care nu sunt 
uşor de explicat, a spus Ross, în timp ce taxiul ieşea din 
Trafalgar Square şi se îndrepta spre Mall. 

— Cum ar fi? a întrebat Hawk, când Buckingham Palace a 
intrat în raza lor vizuală. 

— Recent, a plătit un acont pentru o casă mai mare în 
Fulham, ceea ce aduce cu sine o rată și mai mare. Soţia o 
echipează cu mobilier de la Harrods și el conduce un Audi nou, 


pe care l-a plătit cu cash. Cu siguranţă, banii aceştia nu sunt din 
pensie. 

— Noi avem oarecare idee despre cine este trezorierul lui, a 
spus Hawk. În timpul ultimei luni, Lamont s-a întâlnit de trei 
ori cu sergentul Summers. Au urcat şi au coborât la stații de 
metrou diferite și niciodată nu au petrecut mai mult de câteva 
minute împreună. O singură dată, ofițerul nostru sub acoperire 
a văzut un plic maro gros trecând dintr-o mână în alta. Ceea ce 
nu ştiu este ce oferă Lamont în schimb, deși bănuim că el este 
responsabil de schimbarea fotografiei care a distrus dovada 
principală a Coroanei, la procesul lui Rashidi. (Hawk a apăsat 
puternic pe frână şi a tras o înjurătură, când un tip care făcea 
jogging a trecut fix prin faţa taxiului.) Știm, deja, de legătura 
dintre Lamont şi Summers, a gândit cu voce tare Hawk, 
sintetizând, dar care este legătura dintre Rashidi şi Summers? 

— E uşor de explicat, a spus Ross. Familia Turner. Ei 
controlează aducerea drogurilor în Romford şi sunt printre cei 
mai buni clienţi ai lui Rashidi. N-aş fi surprins dacă Summers ar 
fi pe statul lor de plată. 

— Atunci, haide să ne concentrăm pe sursa banilor, pentru 
că, întotdeauna, ei sunt cel mai bun motiv pentru acțiune. 
Altceva nou, prin Romford? 

— Poliţist Bailey și-a petrecut ultimele trei nopți acasă la 
Summers. Sunt informat de o sursă demnă de încredere că cele 
mai multe relaţii ale lui Summers durează o săptămână, în cel 
mai bun caz, două. Dacă ea apucă a treia săptămână, s-ar putea 
să aveți o problemă serioasă. 

— Este estimarea anului. Un ofițer din echipa mea de 
investigaţii se culcă cu persoana pe care trebuie s-o urmărească. 
Cum îi voi explica eu comisarului acest fapt? 

Marlboro Man nu a oferit nicio opinie. 

— Rămâi cu ochii pe amândoi, a reuşit să mai spună Hawk în 
cele din urmă. Şi haide să ne întâlnim peste o săptămână. 
Aceeași perioadă de timp, același loc. Dacă afli ce pune la cale 
Lamont, ia legătura cu Jackie şi adu-i imediat la cunoştinţă. 

Comandantul a oprit la semaforul opus față de Army & Navy 
Store. Pasagerul a sărit din taxi, fără să plătească şi a dispărut 


printre cumpărătorii matinali. 

— Mă poţi duce până la Guards Club, bunul meu domn? a 
întrebat un domn în vârstă, bătând uşor cu bastonul în geamul 
lateral. 

— Nu, nu pot, a spus Hawk şi a accelerat, îndepărtându-se. 

— Nu înţeleg, ce se întâmplă în ţara asta, a mormăit domnul 
în vârstă. 

Hawk s-a întors la Victoria Street, încercând să înțeleagă ce 
aștepta Summers de la Lamont, în schimbul plicului maro, gros. 
În timp ce parca pe locul rezervat de la Scotland Yard, a spus cu 
voce tare: 

— Nu pot crede că a coborât atât de jos! 


Ea 


— Doctor Goddard, vă rog să spuneţi Curţii care este 
ocupaţia dumneavoastră, a spus Booth Watson, zâmbindu-i cu 
căldură următorului martor. 

— Sunt doctor clinic al unui centru de reabilitare după 
consumul de droguri, din Bromsgrove. 

— Şi cum l-aţi cunoscut pe acuzat? 

— Mi-a fost pacient, dar sunt fericit să spun că acum este 
recuperat pe de-a-ntregul. 

— Doctor Goddard, cât timp a fost domnul Rashidi pacientul 
dumneavoastră, la clinică? 

— A fost la reabilitare timp de vreo două luni. 

— Şi, în acest interval de timp, ați văzut vreodată o fotografie 
pe noptiera lui? 

— Da, o fotografie a mamei lui, care îl vizita cu regularitate la 
clinică. 

— Şi, în partea de sus a ramei, exista gravat un A mare? 

— Da, sir, a răspuns Goddard, arătând surprins. 

— Ştiţi ce însemna acest A? 

— Asprey. Dar, am descoperit asta numai când mi-a spus 
mama lui că ea cumpărase rama de pe Bond Street. 

— Şi, când s-a externat, domnul Rashidi a luat fotografia cu 
el? 


— Da. 

— De ce sunteţi aşa de sigur? 

— Pentru că am văzut-o din nou când am luat ceaiul acasă la 
mama lui, în 'The Boltons. 

— După ce a fost externat, domnul Rashidi a continuat să se 
intereseze de activitatea nepreţuită a clinicii dumneavoastră? 

— A fost mai mult decât interesat. L-aş descrie ca pe unul 
dintre cei mai interesaţi susținători. Nu numai că a vizitat clinica 
în mod regulat, dar, în ultimii zece ani, compania sa de familie a 
făcut, anual, o donație de 100 de mii de lire sterline în sprijinul 
activității noastre. 

— Exact preţul unui card ieși-din-închisoare-liber, a mormăit 
sir Julian, sotto-voce, în timp ce Clare şi-a notat cuvintele Zece ani. 
O altă coincidență? 

— Deci, în acest timp, clinica dumneavoastră a beneficiat de 
suma de circa un milion de lire sterline mulțumită generozității 
domnului Rashidi, a continuat Booth Watson. 

— Peste un milion, a spus Goddard, pentru că, recent, a mai 
făcut o donaţie, când am avut nevoie să construim un sediu. 

— Fără îndoială, după ce a fost arestat, a spus sir Julian, nu 
chiar aşa de sotto-voce. 

— Doctor Goddard, care a fost reacția dumneavoastră când 
ați auzit că domnul Rashidi a fost arestat şi acuzat că este 
traficant de droguri? 

— Am presupus că poliţia îşi va da seama rapid că a arestat 
omul greşit și-l va elibera. Și la urma-urmelor, nimeni nu putea 
face mai mult pentru a le ajuta pe nefericitele victime ale 
drogurilor. 

— Şi, în primul rând, nimeni nu se putea să fi făcut mai mult 
ca să le ducă pe ele în locul acela, a murmurat sir Julian. 

— Spuneţi că domnul Rashidi este recuperat complet după 
dependenţă, dar, când a fost arestat, avea în posesie o cantitate 
mică de canabis. 

— Assem a spus întotdeauna că îi face plăcere, ocazional, o 
țigaretă de marijuana, în weekenduri, dar peste cinci milioane 
de oameni din această ţară fac acest lucru. Poate ar trebui să fie 
trimişi cu toţii la închisoare? Cu toate acestea, vă pot asigura, 


domnule Booth Watson, că domnul Rashidi nu s-a atins de 
nimic mai serios, de peste zece ani. 

— A vândut numai celui care oferea mai mult, a murmurat 
sir Julian, în barbă. 

— Doctor Goddard, nu mai am alte întrebări şi sunt sigur că 
vă suntem, cu toții, recunoscători pentru contribuția 
dumneavoastră. Dar, vă rog să rămâneţi în boxa martorilor, 
pentru că bănuiesc că distinsul meu prieten, făcând atât de 
multe observaţii din poziţia aşezat, va dori să vă pună în 
continuare întrebări. 

— Cu siguranţă voi pune întrebări, a spus sir Julian și era pe 
punctul să se ridice, când Grace şi-a pus mâna pe braţul lui: 

— Tata, stai pe loc, i-a șoptit ea. Acesta este numai un lingău 
nevinovat și, spre deosebire de Tony Roberts, nu vom câștiga 
nimic din interogarea lui. 

— Dar, cum rămâne cu rama? Cred că e aceeași... 

— Posibil, a spus Clare, aplecându-se de pe rândul de scaune 
din spate, dar directorul de la Asprey mi-a spus că modelul 
ramei este unul dintre cele mai populare modele ale lor. Au 
vândut peste 200 de bucăţi, în ultimul an. 

— Dar, cum să-și permită Rashidi să plătească peste un 
milion de lire pentru clinica lui Goddard, când singura lui sursă 
oficială de venit este profitul declarat din mica companie de 
import de ceai? 

— Este posibil ca Goddard să nu cunoască răspunsul la 
această întrebare, a spus Grace. 

— Dar, l-aş avea cel puţin înregistrat, a insistat sir Julian. 

— Economiseşte-ţi gloanţele pentru Rashidi; atunci vor fi 
deosebit de utile. 

— Asta, presupunând că Booth Watson îi permite să pună 
piciorul în boxa martorilor. 

— Este obligat, a spus Grace, dacă are vreo speranță să 
întoarcă sorții, după mărturia dezastruoasă a lui Tony Roberts. 

Sir Julian s-a lăsat înapoi în fotoliu. 

— Nu pot decât să mă mir de unde sunteți voi așa de 
înțelepte, a remarcat el, cu o idee de zâmbet pe buze. 

— Sir Julian, îl veți interoga pe acest martor? a intervenit 


judecătorul. 
— Nu, Onorată Instanță, a răspuns avocatul acuzării, 
ridicându-se scurt din fotoliul său. 


Marlboro Man a pornit cu mașina spre Romford, la puţin 
timp după ce se despărţise de comandant. Nu a riscat să ia 
trenul, chiar dacă ştia precis unde se aflau Lamont, Summers și 
Bailey, în acel moment. Lamont stătea în spatele galeriei pentru 
public a sălii de judecată numărul unu, din Old Bailey şi-şi lua 
notițe; Ross nu putea înțelege pentru ce. Summers îl interoga pe 
un borfaş mărunt specializat în furtul de mașini marca Jaguar, 
în timp ce polițista Nicky Bailey era la patrulare și nu avea să se 
întoarcă la bază cu mult înainte de ora șase. Pentru a patra zi la 
rând, a parcat mașina chiar pe strada de la sediul poliţiei din 
Romford. Nu avea o rază de vedere perfectă, dar avea avantajul 
că nu prea putea fi reperat. Polițista Bailey s-a întors la bază 
imediat după ora şase şi, după cincisprezece minute, a reapărut 
îmbrăcată în haine civile. A coborât din maşină și a început s-o 
urmărească, păstrând distanța regulamentară. Prima surpriză, 
ea nu s-a îndreptat spre stație, ci spre cârciuma lor favorită. 

El a traversat drumul şi s-a strecurat într-o cafenea mică, 
unde şi-a cumpărat o cafea neagră şi o baghetă cu brânză şi 
roșii. „Bagă în gură ceva, ori de câte ori ai ocazia”, obişnuia să-i 
spună fostul lui antrenor-sergent de la Serviciul de Acţiuni 
Speciale. S-a așezat lângă fereastra care-i permitea o vedere 
directă spre cârciumioară. Şi-a mâncat sendvișul un pic cam 
prea repede, dar, nu putea ști când se va pune din nou în 
mișcare. 

Summers a intrat fudul în cârciumă cam cincisprezece 
minute mai târziu. Ross a presupus că Jaguar Man a fost 
probabil pus deja, în siguranţă, sub lacăt, într-o celulă, pentru o 
noapte. 

Au mai trecut vreo douăzeci de minute până când cei doi au 
reapărut ţinându-se de mână şi au pornit în direcția 
apartamentului lui Summers. Marlboro Man s-a întors la mașină 


și a ales un alt loc de unde să aibă vedere direct spre ferestrele 
de la etajul al patrulea, în ciuda faptului că aceasta era slujba lui, 
încă se simțea ca unul care trage cu ochiul, în special când 
spiona un coleg. Nu a dat drumul la motor până după ora şapte, 
când, în sfârşit, s-a aprins lumina în dormitor. 

În mod normal, ar fi plecat acasă și ar fi încercat să apuce 
câteva ore de somn, dar, în loc de asta, a decis să se îndrepte 
spre apartamentul lui Jackie, din Lambeth, ca să poată, astfel, să 
treacă la cele mai recente informaţii. Spera ca ea să fie ghemuită 
în pat, singură. 

A parcat mașina pe marginea străzii, exact după miezul 
nopții și, pentru un moment, s-a gândit să n-o trezească, dar ştia 
că nici comandantul nu ar dori să aştepte o săptămână pentru a 
descoperi că polițista Bailey părea că s-a instalat permanent în 
locuinţa lui Summers. Ori, cel puţin asta era scuza lui, în acel 
moment. A urcat pe scara de incendiu ca un hoț profesionist: 
încet şi în liniște. Când a ajuns la etajul al treilea, a tras cu ochiul 
prin mica deschizătură a draperiei. A văzut-o, dar nu s-a putut 
lămuri dacă era singură sau nu. 

A bătut ușor în geam, trei, unu, trei, ca ea să ştie că este el. 
După câteva momente, a apărut o mutră somnoroasă, care a tras 
draperia şi a deschis fereastra. 

— Afaceri sau plăcere? a întrebat Jackie, zâmbind oarecum. 

— Speram să ne putem ocupa de amândouă, i-a răspuns 
ofițerul sub acoperire. 


— Nu prea mai avem ce să facem în seara asta, a spus sir 
Julian, când orologiul din turla bisericii apropiate a bătut miezul 
nopții. 

— Nici chiar în dimineaţa asta, a remarcat Grace, uitându-se 
la lista lungă de întrebări pe care o pregătiseră, cu speranţa că-l 
vor încolți pe Rashidi. 

— Booth Watson ar fi încântat să știe că ne-am petrecut 
jumătate din noapte pregătind interogatoriul unui acuzat pe 
care el nu are niciun motiv să-l cheme în boxa martorilor. 


— Dar, cu siguranţă, după contribuţia sumbră a lui Tony 
Roberts, nu va avea altă posibilitate decât să vrea să spună 
juraţilor versiunea poveștii lui, oricât de improbabilă ar fi ea. 

Sir Julian a scuturat din cap. 

— Poate că Roberts nu i-a ajutat, dar doctorul Goddard a fost 
convingător, iar proba pe care am prezentat-o noi, care ar fi 
putut îndepărta orice îndoială a juraţilor privitoare la vinovăția 
lui Rashidi, s-a risipit, în mod convenabil pentru ei, în văzduh. 
Tot ce pot spune este că, dacă Rashidi ar fi clientul meu, nu i-aş 
permite să se apropie de boxa martorilor. 

— Dar, nu uita că Booth Watson i-a spus judecătorului, după 
ce Goddard a coborât, că, în dimineaţa asta, își va chema 
ultimul său martor, i-a amintit Grace tatălui ei. Deci, dacă acesta 
nu este Rashidi, cine ar putea fi? 

— Mama lui Rashidi. 

— Nu, ea e de partea îngerilor, deci Booth Watson nu ar risca 
s-o cheme ca martor. 

— Atunci, sunt de acord, posibil că ultimul martor va fi 
Rashidi. 

— Dacă aşa stau lucrurile, abia aştept să aflu unde a dormit el 
în timpul săptămânii, în ultimii zece ani, dacă nu în 
apartamentul din Brixton. 

— Într-un apartament la Savoy ar fi pariul meu, a spus sir 
Julian. Şi, poţi fi sigură că Booth Watson va prezenta toate 
facturile necesare pentru a dovedi acest lucru. Incă o cale de 
scăpare prin polița lui de asigurare cuprinzătoare şi integral 
achitată. 

Sir Julian s-a ridicat de la birou, și-a strâns hârtiile și a pornit 
spre ușă. 

— Booth Watson va avea de explicat ce făcea clientul lui în 
Brixton, în noaptea aceea pentru a lua două jointuri, când există 
o duzină de cârciumi în City care i le puteau oferi, cu drag, 
peste tejghea, pentru că se poate afirma cu greu că se întorcea la 
casa lui de la ţară din Oxfordshire, un drum foarte lung de 
făcut, a spus Grace, în timp ce tatăl ei o ajuta să-şi pună haina. 

— Să nu-i spui asta lui William, pentru că va pune câinii pe 
ei, a spus sir Julian. 


— Ai hotărât ce faci dacă Rashidi va purta mâine același 
costum pe care l-a purtat în prima zi de proces? a întrebat 
Grace, în timp ce coborau pe treptele scârțâitoare de lemn. 

— Se poate să nu fac nimic, a răspuns sir Julian. Cinstit 
vorbind, nu cred că merită riscul. 

— Dar Clare a văzut o etichetă roșie cu inițialele AR pe 
interiorul hainei lui. 

— Poate că asta a fost chiar intenţia lui Booth Watson și a lui 
Rashidi — ca ea să se vadă, a spus sir Julian. Niciodată să nu pui 
o întrebare, dacă nu poți fi sigură de răspuns, i-a reamintit el, în 
timp ce traversau Lincoln's Inn Fields. Haide să ne întâlnim și să 
mai trecem o dată peste întrebări, în dimineaţa asta mai târziu, a 
sugerat el. Poţi fi tu Rashidi şi eu te voi interoga. 

— Dar omul ăsta este atât de viclean încât nu-mi pot imagina 
la ce mă pot aştepta de la el. 

— Încearcă să gândești ca el, cu toate că tot nu sunt convins 
că Booth Watson va risca să-l aducă în boxa martorilor. 

— Atunci, cine altcineva ar putea să fie? a întrebat Grace, 
frisonând din cauza frigului nopții şi încheindu-și nasturii la 
haină. 

— Nu uita să aduci un recipient cu cafea şi un baton cu 
şuncă. Și... nici să nu te gândești să-i spui ceva mamei tale. 

Grace a râs în timp ce tatăl ei se îndrepta spre apartamentul 
lui de pe cealaltă parte a pieţei, iar ea a continuat să caute un 
taxi. Rashidi și Booth Watson au fost cu ea tot timpul, pe 
drumul înspre vestul Londrei. În gândurile ei. 

În acea dimineaţă, sir Julian şi Grace au sosit la Old Bailey 
imediat după ora nouă. 

În timpul nopții, Clare formulase câteva întrebări mai incisive 
despre care simţea că-l vor prinde pe Rashidi cu garda jos şi sir 
Julian a părut puţin încrezător că Booth Watson rămăsese fără 
altă opţiune decât să-i permită clientului său să intre în boxa 
martorilor. 

Când au ajuns la tribunal, Booth Watson îşi pregătise deja 
taraba, pentru ultimul martor. Sir Julian ar fi vrut să arunce o 
privire pe lista cu întrebările pe care le pregătise pentru Rashidi, 
dar a acceptat că trebuia să aștepte ca toți ceilalţi, până la ora 
zece. 

Când privirile li s-au întâlnit, cei doi gladiatori de-abia şi-au 
ridicat vizierele. 

Următorul care a intrat în arenă a fost pârâtul, care şi-a 
ocupat locul în boxa acuzaților. Booth Watson a privit în jur și i- 
a acordat un zâmbet cald. Nu era niciun semn că Rashidi avea 
emoții pentru că depune mărturie în propria lui apărare. 

— Sunt sigură că poartă același costum pe care l-a purtat în 
ziua deschiderii procesului, s-a aventurat să spună Grace, după 
ce a aruncat priviri repetate în direcţia lui Rashidi. 

— S-ar putea să ai dreptate, a spus sir Julian, dar tot nu sunt 
convins că merită riscul. La urma-urmelor, a doua întrebare a 
lui Booth Watson este cu totul altceva decât am făcut noi, până 
acum. 

Aprodul a intrat în arenă, cu lovitură de mai. Domnul Justice 
Whittaker s-a înclinat în față, înainte de a-și ocupa locul în 
fotoliul cu spătar înalt de pe podium și a aşteptat ca cei şapte 
bărbaţi și cele trei femei să intre în șir și să-și reia locurile în 
boxa juraţilor. Grace a simţit că toți păreau deosebit de 
precipitaţi în acea dimineaţă, anticipând, fără îndoială, atracţia 
principală. 

William s-a strecurat câteva momente mai târziu și s-a aşezat 
pe un loc în fundul sălii de judecată, chiar când procedurile erau 


pe punctul să înceapă. 

— Domnule Booth Watson, îl puteți chema pe următorul 
dumneavoastră martor, a anunţat judecătorul, privind în jos, de 
la înălțimea podiumului său. 

— Vă mulțumesc, Onorată Instanță, a spus avocatul apărării, 
care s-a uitat încă o dată spre Rashidi, apoi a continuat: îl chem 
pe domnul Bruce Lamont. 

William a fost, pentru moment, uluit, iar cei din jurul său au 
început să vorbească toți deodată. Chiar şi aşa, până nu l-a 
văzut pe tatăl lui ridicându-se în picioare, a presupus că acesta 
nu fusese luat prin surprindere. 

— Onorată Instanță, Coroana nu a fost informată despre 
posibilitatea ca acest martor să depună mărturie şi, prin urmare, 
nu a avut timpul necesar să se pregătească pentru așa o 
eventualitate. Noi am presupus că ultimul martor al apărării va 
fi domnul Rashidi. 

— Nu îmi pot închipui de ce asta? a spus Booth Watson cu un 
aer de inocenţă. De fapt, eu am înregistrat intenția mea de a-l 
chema pe acest martor împreună cu aprodul, ieri după-masă, ca 
urmare a apariției unor probe noi, şi l-am rugat pe aprod să vă 
informeze pe Înălţimea-Voastră, neapărat. 

— Lucru pe care l-a și făcut, a spus judecătorul. Poate că ar fi 
fost elegant să fi fost informată, de asemenea, și Coroana, de 
intenţia dumneavoastră. 

— Asta mi-a scăpat, Onorată Instanță, a spus Booth Watson. 
Mă voi asigura să nu mai fac această greșeală, pe viitor. 

— Nu a fost o greşeală, a spus Grace, incapabilă să se mai 
stăpânească. 

— Ce, eu sunt gardianul surorii mele? a spus Booth Watson, 
cu un oftat. 

— Pentru că martorul aşteaptă să fie chemat, voi permite 
avocatului apărării să înceapă interogatoriul. Dacă veţi dori, sir 
Julian, aveţi mult timp pentru a analiza depoziția martorului, vă 
voi garanta, desigur, o amânare, înainte de a-l interoga, la 
rândul dumneavoastră. 

— Cum doreşte Onorata Instanță, a spus sir Julian, fără a 
părea deloc încântat. A împins la o parte lista lui lungă cu 


întrebările pregătite pentru care Grace nu dormise toată noaptea 
trecută și le repetaseră dimineaţa, în schimbul unui blocnotes cu 
suport galben şi al unui stilou. A fost mulțumit să vadă că atât 
Grace, cât și Clare aveau creioanele pregătite. William încă se 
agita, în fundul sălii de judecată, când a văzut intrând o figură 
familiară, care s-a îndreptat spre boxa martorilor. Lamont era 
îmbrăcat cu o jachetă la două rânduri, de culoare albastru- 
închis, o pereche de pantaloni gri, proaspăt călcaţi, cămașă crem 
și cravată marca Poliția Metropolitană. William și-a reamintit de 
predica des repetată a lui Lamont: „Întotdeauna să te îmbraci 
elegant, când intri în boxa martorilor. Te ajută să-i atragi pe 
juraţi de partea ta”. 

Aprodul i-a dat lui Lamont o Biblie, pe care acesta a pus 
mâna dreaptă. A recitat jurământul cu convingere, fără a-l citi 
de pe cartonul oferit și a adăugat cuvintele: „Aşa să-mi ajute 
Dumnezeu”. 


— Care este singura întrebare din raportul lui Marlboro Man 
care ţi-a atras atenţia, sergent Roycroft? a întrebat comandantul. 

— Că au mai petrecut încă o noapte împreună în apartament, 
a spus sergent Jackie. 

— Nu. Pe mine asta nu m-a surprins. Altceva. 

Jackie a parcurs, încă o dată, repede, raportul de două pagini 
al lui Marlboro Man, dar nu şi-a dat seama nici acum unde voia 
să ajungă Hawk. 

Şi-a recunoscut neputința. 

— Că cei doi se ţineau de mână când au ieșit din cârciumă. 
Summers nu este tipul care să le ţină pe femeile lui de mână, aşa 
că trebuie să presupunem că este vorba de o relație mai serioasă 
decât am crezut la început. Ceea ce ne pune în față o altfel de 
problemă. 

— Planul B? a sugerat Paul. 

— Nu prea avem de ales, sergent Adaja, a spus comandantul. 
Având acestea în minte, toate întâlnirile viitoare ale echipei vor 
fi ținute numai când polițist Bailey este la datorie, în Romford. 


De asemenea, va trebui să ne bazăm pe detectiv-poliţist 
Pankhurst pentru a ne informa cu privire la mișcările lui Nicky, 
dacă nu există pericolul ca aceasta să devină suspicioasă. Poate 
că e naivă, dar proastă nu e. 

Rebecca a aprobat dând din cap, dar nu a comentat. 

— Singura excepţie vor fi întâlnirile obișnuite de luni 
dimineaţa, care încă pot continua, cu prezența poliţistei Bailey. 
Aceasta poate să ne prezinte rapoartele săptămânale, care ar 
trebui să se dovedească lămuritoare. 

— Poate că se va dovedi curată și va recunoaşte ce greşeală 
teribilă a făcut, a spus Rebecca. 

— N-aş paria cu salariul tău pe lucrul acesta, detectiv 
Pankhurst, a spus Hawk. 


— Vă rog să vă spuneţi numele şi ocupaţia, pentru a fi 
înregistrate, a spus Booth Watson, după ce martorul a depus 
jurământul. 

— Mă numesc Bruce Lamont și, până de curând, am fost 
detectiv-superintendent al Secţiei Antidrog de la Scotland Yard. 

— Şi dumneavoastră aţi fost ofițerul responsabil de succesul 
operaţiunii cunoscute sub numele de Calul Troian, care a 
descoperit fabrica de droguri din Brixton? 

— Da, sir. 

— Și dumneavoastră sunteţi cel care l-a arestat pe clientul 
meu, domnul Assem Rashidi? 

— Nu, sir, eu eram în autobuz, în acel moment, fiind 
responsabil de strategia generală a operaţiunii. 

William a fost bucuros că Hawk nu era în sală ca să audă 
aceste afirmații. 

— O operaţiune care a fost ovaţionată de presă şi de public, 
ca un succes răsunător. 

— Așa am crezut cu toţii, la momentul acela, dar, câteva zile 
mai târziu, am început să am îndoielile mele. 

— Dar, echipa dumneavoastră arestase 28 de răufăcători, în 
acea noapte, printre care erau câţiva fabricanți de droguri, 


dealeri, distribuitori şi, cel mai important, domnul Assem 
Rashidi, omul despre care aţi crezut că-i controlează pe toți. 

— Aşa am crezut atunci, dar, după investigații amănunțite, 
am început să mă întreb dacă am arestat pe cine trebuia. 

Sir Julian nu s-a putut abţine să nu noteze că juraţii sorbeau 
fiecare cuvânt al lui Lamont. 

— Nu mai sunteți convins că șeful organizaţiei drogurilor a 
fost printre cei arestaţi și acuzaţi, în acea noapte? 

— Nu, sir, nu mai sunt convins. 

— Credeţi c-ar fi putut scăpa? 

— Nu, sir. Nu cred că a fost acolo, când am ajuns noi. 

— Cum se poate așa ceva, când operaţiunea fusese atât de 
meticulos planificată, timp de câteva luni? 

— Am ajuns, împotriva voinței mele, la concluzia că cineva l- 
a avertizat înainte de sosirea noastră. 

— Este posibil să fie cineva din echipa dumneavoastră? 

— Probabil, dar încă nu vreau să cred asta. 

— Aveţi vreo idee despre cine ar putea fi această persoană? 

— Am suspiciunile mele, a spus Lamont, uitându-se direct 
spre William. 

— Dar, suspiciunile nu trebuie niciodată să fie suficiente 
pentru un polițist bun. 

William simţea tensiunea cum îi cuprindea trupul, dar a 
acceptat că nu putea face nimic în afară de a sta şi a aştepta să 
vadă ce va urma. 

— Cu toate acestea, a continuat Booth Watson, clientul meu a 
fost arestat şi acuzat de fapta mârșavă de fabricare și distribuire 
de substanţe ilegale. De ce l-aţi arestat? 

— Nu eu, sir. Cel care l-a arestat a fost inspectorul-detectiv 
William Warwick, care a formulat și acuzaţia. Părea convins că îl 
are pe vinovat. Dar, apoi, i-au confecționat domnului Rashidi, în 
mod convenabil, un portret care se potrivea cu profilul unui 
baron al drogurilor. 

— Nu sunt sigur că înţeleg ce vreţi să spuneţi, domnule 
superintendent, a spus Booth Watson, deși înțelesese totul foarte 
bine. 

— Un imigrant algerian care conducea o companie de import 


avusese, anterior, o problemă cu drogurile și s-a întâmplat să se 
afle în clădire, la momentul nepotrivit. Am crezut că am luat 
potul cel mare, dar, pentru mine, totul a părut un pic cam prea 
convenabil. Așa că am început să investighez mai adânc, eu 
însumi. 

— Dar, domnule superintendent, cu siguranță, trebuie să fi 
fost tentat să păstraţi tăcerea și să vă bucuraţi de succesul 
operațiunii. 

— 'Tentat, da, a spus Lamont, dar m-am gândit apoi la cât de 
neplăcut ar fi pentru un om nevinovat să fie trimis la pușcărie, 
pentru o crimă pe care nu a comis-o. 

— Şi, în cursul investigaţiei, ați descoperit ceva ce ar explica 
de ce s-a întâmplat ca domnul Rashidi să fie în clădire tocmai în 
timpul raziei? 

— Se ducea spre casă, plecând de la un mic depozit din 
Battersea, pe care îl verifică, în fiecare vineri seară. 

— În ce scop? 

— Compania familiei domnului Rashidi importă ceai și 
domnul Rashidi verifică întotdeauna comenzile pentru 
săptămâna următoare vinerea seara, înainte de a pleca la casa 
lui de la țară. 

— Aceasta nu explică ce făcea el la fabrica de droguri, mai 
târziu, în noaptea aceea. 

— Echipa mea de supraveghere a putut stabili că, ocazional, 
Rashidi venea să inspecteze şi fabrica, dar nu rămânea niciodată 
mai mult de câteva minute, acolo. Am ajuns la concluzia că el 
era, pur şi simplu, un consumator ocazional și nu bărbatul pe 
care-l căutam noi. 

— Dar putea să găsească oricâte droguri dorea în City. De ce 
să facă tot drumul până la Brixton? 

— Nu toată lumea vrea să facă pipi în propria-i curte din 
spate, dacă îmi scuzați exprimarea, a spus Lamont, privind spre 
judecător. 

— Coroana ne va face să credem că, în timpul săptămânii, 
domnul Rashidi locuieşte într-un apartament luxos din blocul 
alăturat blocului în care se află fabrica de droguri. 

— Am investigat şi această posibilitate şi am stabilit repede 


că acuzatul se întorcea la casa lui din The Boltons, în fiecare 
noapte, după ce îşi încheia ziua de muncă în City. 

— Aţi găsit pe cineva care să confirme acest lucru? 

— Da, sir, menajera și şoferul, un veteran Falklannds, și 
amândoi doresc să depună mărturie. 

Clare a notat: cum rămâne cu mama lui? pe iPadul cu suport 
galben și i l-a dat lui sir Julian. 

— Poate că este relevant faptul că locuinţa este pe numele 
domnului Rashidi, a continuat Booth Watson. 

— Bineînţeles că este, a murmurat Grace, şi ghici cine plăteşte 
salariile menajerei şi şoferului? 

— Nimic din toate acestea nu explică afirmaţia domnului 
inspector Warwick că a găsit fotografia mamei domnului 
Rashidi, pe o noptieră din acel apartament din blocul B. 

— Dacă a găsit aşa ceva, eu nu am văzut-o niciodată. Singura 
fotografie peste care am dat în apartament a fost cea a mamei 
domnului Roberts, prezentată Curţii drept probă. Totuși, am 
verificat posibilitatea ca rama de argint să fie rară sau chiar 
unicat. 

— Şi aceasta a fost situaţia? 

— Nu, sir. Asprey m-a informat că vând în jur de 200 
asemenea rame, în fiecare an. Este unul dintre cele mai populare 
obiecte ale lor. 

Clare a dat din cap. Sir Julian s-a încruntat şi William abia 
dacă s-a putut stăpâni. S-a gândit că tatăl lui abia aştepta să-l 
facă bucățele pe Lamont. 

— Şi seiful gol în care domnul Roberts afirmă că existau 700 
de lire, a punctat Booth Watson, despre aceasta ce aveţi de spus? 

— În momentul acela, am crezut ce-a spus inspectorul 
Warwick și am considerat că seiful era gol. 

William şi-a dat seama că aproape toți cei aflaţi în sală se 
uitau, acum, insistent, la el. 

— Aţi spus vreunuia dintre superiorii dumneavoastră că s-ar 
putea ca domnul Rashidi să fie nevinovat? 

— M-am reţinut de la a face aceasta pentru că toţi, inclusiv 
comisarul Poliției Metropolitane erau convinși că Operaţiunea 
Calul Troian era un succes copleșitor. Într-adevăr, curând după 


arestarea lui Rashidi, sergentul Warwick a fost promovat la 
gradul de inspector. Așa că, ar fi de înţeles, dacă el s-ar fi făcut 
că nu vede. Mărturisesc că am făcut şi eu aceeași greșeală pe 
când eram sergent şi, de atunci, am regretat în permanenţă fapta 
aceasta. 

— Sclipitor! a şoptit sir Julian. Nu numai că a făcut ca aceste 
afirmaţii să fie înregistrate, dar le-a şi întors în avantajul lui. 

— Dar, domnule superintendent, v-aţi făcut chiar și 
dumneavoastră că nu vedeţi? 

— Da, sir, la început. Însă, îndată ce mi-am dat seama că 
nimeni nu doreşte să se gândească la posibilitatea că aceasta ar 
fi o gravă greşeală a justiţiei, am făcut ceea ce am crezut că este 
singura continuare onorabilă a acțiunii, în circumstanţele date, 
şi mi-am dat demisia din Poliția Metropolitană. 

Sir Julian şi-a luat capul în mâini, în timp ce William, 
nevenindu-i să-şi creadă urechilor, nu putea decât să se uite 
lung la Rashidi, care, în mod clar, constata că banii lui își 
făcuseră treaba. 

— Domnule Lamont, este adevărat, de asemenea, că, dacă aţi 
fi rămas în poliţie încă optsprezece luni, aţi fi beneficiat de 
pensie întreagă şi nimeni nu ar fi considerat că nu ar fi fost mai 
înțelept? 

— Este corect ce spuneţi, sir. Dar, atunci, am fost convins că 
un om nevinovat a fost acuzat de o crimă pe care nu a comis-o şi 
nu am vrut să am aceasta pe conştiinţă câte zile mai am de trăit. 

— Este de înţeles, domnule Lamont, a spus Booth Watson. Vă 
aplaud pentru tăria morală și curajul de care ați dat dovadă 
prezentându-vă aici, pentru a clarifica lucrurile, în loc să vă 
eschivaţi. Nu mai am alte întrebări. Dar, vă rog să rămâneți în 
boxa martorilor, pentru că sunt sigur că distinsul meu prieten 
va dori să vă interogheze. 

Sir Julian s-a ridicat de la locul său şi era pe punctul să ceară 
o amânare, când Booth Watson s-a ridicat din nou în picioare și 
a spus: 

— Îmi cer scuze, Onorată Instanță, dar mai am o întrebare pe 
care aş dori s-o adresez acestui martor. 

Judecătorul și-a dat acordul și sir Julian s-a reașezat, fără 


tragere de inimă. 

— Domnule Lamont, mai devreme, în cursul acestui proces, 
Coroana a pus mare accent pe faptul că clientul meu poartă un 
costum făcut în Savile Row la firma Bennett & Reed și, știm cu 
toţii, inspectorul Warwick a ridicat mai multe asemenea 
costume din apartamentul din blocul B, ca probe că domnul 
Rashidi locuia acolo. Investigația dumneavoastră a inclus și 
această afirmaţie? 

— Da, sir. Şi, în ciuda scotocirii locației Savile Row la 
nesfârșit, nu am putut găsi pe nimeni care să fi auzit vreodată 
de domnul Rashidi, ca să nu mai vorbim de a fi confecţionat 
vreun costum pentru el. 

— Aţi putut afla unde își făcuse domnul Rashidi costumele? 

— Da, sir. În cursul investigațiilor mele, în timp ce o 
interogam pe mama domnului Rashidi pentru a confirma că, în 
timpul săptămânii, el locuiește în The Boltons, am întrebat-o 
dacă ştie unde își face el costumele. Ea mi-a răspuns... Lamont a 
făcut o pauză, s-a uitat direct spre judecător, apoi a continuat: 
îmi permiteţi, vă rog, să-mi consult însemnarea pe care am 
făcut-o, atunci, Onorată Instanță? 

Domnul Justice Whittaker a dat din cap, aprobator, şi curtea a 
aşteptat în timp ce Lamont şi-a răsfoit carnetul de însemnări 
până a găsit pagina pe care o căuta. 

— Cuvintele exacte ale doamnei Rashidi au fost: cred că Assem 
îşi ia costumele de la Harrods. Are o măsură obişnuită şi nu-i place să 
arunce cu banii. 

Sir Julian a început să facă o însemnare. 

— Şi atunci... 

— lertați-mă că vă întrerup, domnule Booth Watson, a 
intervenit judecătorul, dar problema aceasta n-ar putea fi 
rezolvată mai simplu rugându-l pe acuzat să ne arate eticheta 
din interiorul hainei pe care o poartă? 

— Onorată Instanță, nu credeţi că ar fi mai potrivit de făcut 
atunci când clientul meu va fi interogat în boxa martorilor? 

— Aş fi de acord cu dumneavoastră, domnule Booth Watson, 
dacă nu i-ați fi spus deja aprodului că domnul Lamont este 
ultimul dumneavoastră martor. În afară de asta, dacă acuzatul 


ar depune mărturie ca martor, ar avea mai mult decât destul 
timp ca să-și schimbe costumul acesta cu un altul. 

— Mai bine nu se putea să fie exprimat, a șoptit Grace. Sir 
Julian părea convins. 

— Bineînţeles că nu aveţi nicio obligaţie de a arăta eticheta 
costumului pe care-l purtaţi, domnule Rashidi, a spus 
judecătorul, privindu-l pe acuzat. Cu toate acestea, dacă vă 
simțţiţi în stare să ne arătaţi eticheta, i-aţi ajuta pe jurați în cursul 
deliberării. 

Brusc, toţi ochii s-au îndreptat în aceeași direcție. A fost clar 
după expresia de pe figura lui Rashidi că avea o reținere în a da 
curs sugestiei judecătorului. 

— Te-am prins, a murmurat William, când privirile li s-au 
întâlnit pentru a doua oară, încântat să vadă că zâmbetul de 
mulțumire dispăruse de pe faţa lui Rashidi. 

Rashidi s-a ridicat încet de pe locul său din boxa acuzaților și- 
a desfăcut nasturii, a deschis haina, lăsând la vedere o etichetă 
cu verde și auriu obișnuită pe care scria Harrods. Nici urmă de 
inițialele AR. 

Sir Julian a cerut o pauză, fapt cu care judecătorul a fost de 
acord. 


— Cu cât crezi că a fost plătit Lamont ca să facă sperjur? a 
întrebat William. 

— Al naibii mai mult decât 30 de piese de argint, a răspuns 
Grace, cu simtire considerabilă. 

— Nu uita că acesta este același om care a furat un sac plin cu 
bani, a spus William, și probabil cel care a făcut schimbul de 
fotografii. 

— Nu avem nicio dovadă că a făcut asta, a spus sir Julian, în 
ciuda faptului că recepţionera a raportat că în noaptea aceea l-a 
văzut pe superintendent intrând şi ieşind, dar ofițerul de 
serviciu nu a putut confirma că a fost Lamont. 

— Nu a putut sau nu a vrut? a întrebat Grace. 

— Fie ce-o fi, a spus sir Julian. Nu am putut să nu remarc 


faptul că mai mulți juraţi arătau convinși de mărturia sinceră și 
din suflet a lui Lamont. Ca lucrurile să stea și mai rău, cu toate 
că a fost o chestiune aranjată, eticheta de la Harrods nu ne-a 
făcut nicio favoare. 

— Mea culpa, a spus Grace. M-am bazat pe micul șiretlic din 
ziua de deschide a procesului, când Rashidi a purtat un costum 
cu eticheta B&R, pe interior. 

— Se poate ca juraţii să fi fost de asemenea sub iluzia că 
asistau la o premieră, căci reprezentația avea toate elementele 
unei producţii repetate cu seriozitate, cu Booth Watson ca 
director, Lamont ca actor principal şi niciunul dintre ei nefiind 
plătiți din capitalul propriu, a spus sir Julian. 

— Dar asta-i împotriva legii, a intervenit William. Avocaţii nu 
au voie să-i antreneze pe martori. 

— Coristule! au spus Grace şi Clare, la unison. 

— Dac-am putea s-o aducem ca martor pe doamna Rashidi, 
încă am putea să dovedim falsitatea mărturiei lui Lamont, a 
spus Grace. 

— Posibil, dar când William a interogat-o, după percheziţie, 
ea a fost categorică în hotărârea de a NU depune mărturie 
împotriva fiului ei, oricât de mult dezaproba activităţile lui 
criminale, a subliniat sir Julian. Dacă i-aş trimite citaţie, faptul s- 
ar putea întoarce împotriva noastră, pentru că simpatia juraţilor 
ar merge spre o doamnă în vârstă demnă de încredere căreia i se 
cere, de către un bătrân prejudiciat care încearcă să-şi salveze 
fiul, i se cere, deci, să-şi condamne propriul fiu. 

— Dar noi ştim că ea nu i-a spus niciodată lui Lamont că 
Rashidi stătea acasă la ea, în fiecare noapte, în timpul 
săptămânii, a spus Clare. 

— Fără îndoială. Dar menajera va spune că el stătea acolo şi 
șoferul va confirma că-l ducea de la The Boltons la City, în 
fiecare dimineaţă, şi îl aducea înapoi, în fiecare seară, în timpul 
săptămânii. Mai mult decât atât, pot conta pe faptul că Booth 
Watson îi va aduce pe amândoi în boxa martorilor, pentru că, 
până atunci, juraţii vor fi uitat mărturia lui Roberts. Nu, va 
trebui să ne petrecem weekendul trecând toate mărturiile lui 
Lamont prin sita deasă și încercând să identificăm orice 


inconsistență, pentru că puteţi fi sigure că Booth Watson va face 
același lucru, pentru că ei încearcă să anticipeze fiecare întrebare 
pe care aş putea eu să i-o pun. S-ar putea chiar să fie nevoie să 
analizez asumarea riscului ocazional. 

Grace nu era sigură că-l auzise bine pe tatăl ei. 

— Domnule Lamont, aș dori să încep întrebându-vă de ce v- 
ați dat demisia din poliție cu numai câteva luni înainte de a vă 
putea pensiona la termen, beneficiind, astfel, de pensie întreagă. 

— Aşa cum am afirmat sub jurământ, a fost o problemă de 
conștiință, sir Julian. Nu puteam sta acolo să văd cum un om 
nevinovat este acuzat de o crimă pe care nu a comis-o. 

Clare, care, ca avocat consultant, stătea pe rândul din spatele 
avocaţilor Coroanei, a trasat un X peste întrebarea numărul 1. 

Ola 1. 

— Aţi spus Curţii că domnul Rashidi se întorcea acasă în The 
Boltons, în fiecare seară, în timpul săptămânii, şi că rămânea 
acolo peste noapte, iar dimineața era dus cu mașina la muncă, în 
City. 

— Aşa mi-a spus mama lui şi nu am avut niciun motiv să nu 
o cred. 

— Când v-aţi întâlnit cu doamna Rashidi? Momentul exact, 
vă rog. 

Lamont s-a uitat la judecător. 

— Onorată Instanță, îmi pot consulta însemnările făcute 
atunci? Judecătorul a aprobat, dând din cap. Lamont şi-a 
deschis carnetul, l-a răsfoit şi a spus: pe 12, 14 și 19 mai. L-am 
interogat, de asemenea, pe menajera şi pe șoferul domnului 
Rashidi. 

Grace a marcat cu X a doua întrebare. 

O la 2. 

— Aţi spus de asemenea Curţii că aţi fost ofițerul responsabil 
pentru Operaţiunea Calul Troian. Precizaţi, vă rog. 

— Am răspuns de planificarea pe zile a acţiunii, dar i-am 
raportat comandantului Hawksby, care, ca șef al serviciului, ni 
s-a alăturat, în noaptea raziei. La rândul său, el a raportat 
comisarului adjunct al Poliţiei Metropolitane. 

— Cu răspunsul ăsta a scăpat din clenci, a admis Clare. 0 la 3. 
Clare trebuia să recunoască că, până acum, sir Julian nu marcase 
niciun punct. 


— De asemenea, aţi informat Curtea că investigația 
dumneavoastră personală a dezvăluit că, în noaptea raidului, 
domnul Rashidi a mers la un depozit din Battersea, lucru pe 
care-l făcea în fiecare vineri seara. După aceea, a mers la fabrica 
de droguri ca să cumpere o cantitate mică de canabis pentru uz 
personal și ați sugerat că aceasta explică de ce se afla acolo când 
a avut loc percheziţia. 

— Corect. 

— Ce distanţă este între depozit şi fabrica de droguri? 

Pentru prima oară, Lamont a avut o ezitare. 

— Cam o milă, a spus el, judecând după costul biletului de 
autobuz pe care l-am găsit în buzunarul lui, în momentul 
arestării. 

— De ce a trebuit domnul Rashidi să ia autobuzul până la 
fabrica de droguri, când avea mașină şi şofer? 

Pentru a doua oară, Lamont arăta de parcă nu se așteptase la 
o asemenea întrebare. S-a uitat disperat spre Booth Watson, care 
stătea acolo cu capul plecat. 1 la 3. 

— De vreme ce se pare că nu aveţi răspuns la această 
întrebare, voi trece mai departe. La ce oră s-a închis depozitul, 
în seara aceea? 

— Nu ştiu, a recunoscut Lamont. 

— Dar nu dumneavoastră ați spus Curţii că ați desfăşurat o 
investigaţie completă, după ce v-aţi convins că Rashidi a fost 
arestat pe nedrept? (O altă întrebare, care, în mod clar, nu era pe 
copiuţa lui Booth Watson.) 2 la 3. Permiteţi-mi atunci să vă spun 
eu, a continuat sir Julian. Un anunţ afișat la poarta depozitului 
informează că depozitul se închide la ora şase. Sugerați că 
domnul Rashidi a stat în staţia de autobuz timp de trei ore, 
aşteptând autobuzul 127, când putea să facă drumul dus-întors 
între cele două puncte, de mai multe ori, în acest interval? 

Lamont nu a exprimat nicio părere, și Clare a trasat un X pe 
întrebarea următoare. 3 la 3. 

— O dată în plus, domnilor juraţi nu le-a scăpat faptul că nu 
ați reușit să răspundeţi la întrebarea adresată, a punctat sir 
Julian. Aşa că trec mai departe. Domnule Lamont, aţi spus 
Curţii că atunci când, după percheziție, ați mers la locaţia 


despre care poliția presupune că este apartamentul domnului 
Rashidi, din blocul B, singura fotografie pe care ați văzut-o a 
fost cea a mamei domnului Roberts. 

— Corect, a spus Lamont, din nou pe drumul cel bun. 

— Acum îl voi ruga pe aprodul Curţii să vă arate o altă 
fotografie şi aş dori, domnule Lamont, să-mi spuneţi dacă aţi 
mai văzut vreodată această fotografie, până în acest moment. 

Sir Julian i-a dat aprodului fotografia cu ramă de argint şi 
acesta i-a dat-o lui Lamont. Acesta a studiat imaginea câteva 
momente, apoi a admis: 

— Da, am mai văzut această fotografie, înainte. S-a aflat în 
salonul domnului Rashidi din locuinţa din The Boltons, când 
am interogat-o pe mama sa. 

— Pe asta a văzut-o, a șoptit Clare și a mai adăugat un X pe 
lista ei. 3 la 4. 

— Atunci, permiteţi-mi să vă întreb de unde are poliția o 
copie a aceleiaşi fotografii, care se întâmplă să fie şi într-o ramă 
identică? 

— Habar n-am. Dar am sentimentul că fiul dumneavoastră ar 
putea răspunde la această întrebare. 

Unul sau doi dintre juraţi au zâmbit şi Clare a pus un X peste 
această întrebare. 3 la 5. S-a uitat la întrebarea următoare şi a 
simțit oarecare speranţă. 

— De câte ori l-aţi interogat pe domnul Rashidi, în timpul 
investigaţiei dumneavoastră personale? 

— De trei ori. 

— Observ că nu a fost nevoie să vă consultați notițele, de 
această dată. 4 la 5. 

— Nu m-aţi întrebat datele exacte, a replicat Lamont. Numai 
de câte ori. 4 la 6. 

— Atunci, mă văd obligat să vă întreb de câte ori l-aţi văzut 
pe domnul Rashidi, de când aţi demisionat din poliţie? 

— Niciodată, a răspuns Lamont, cu încredere. 

— Şi cu domnul Booth Watson? 

Booth Watson a fost instantaneu în picioare. 

— Onorată Instanță, pot să răspund eu la această întrebare. 

— Sunt sigur că puteţi, a spus domnul Justice Whittaker, dar 


juraţii vor să audă răspunsul domnului Lamont, nu pe al 
dumneavoastră. 

Booth Watson s-a reaşezat, fără tragere de inimă. 5 la 6. 

— De două ori, a răspuns Lamont, fără să pară prea sigur de 
sine. Când i-am dat scriptul mărturiei mele sub jurământ, în 
prezenţa unui martor. 

— Aţi fost recompensat pentru deranj? 

— Sugestia aceasta este ruşinoasă, a spus Booth Watson, chiar 
înainte de a fi avut timpul să se ridice în picioare. 

— Posibil, a spus judecătorul, dar, încă o dată, aş vrea să 
audă juraţii răspunsul martorului. 

— Nu, sir, a răspuns Lamont, întorcându-se cu fața spre 
judecător. Nu am primit nimic în schimbul faptului că am spus 
adevărul. 5 la 7. 

— Atunci cât ați primit în schimbul faptului că ați spus 
minciuni? a întrebat sir Julian. 

În timp ce Curtea a izbucnit, sir Julian s-a întors spre Clare, 
care i-a dat un plic maro mare. El l-a deschis fără grabă și a 
extras din el trei fotografii, la care s-a uitat pe îndelete. 

— Noaptea trecută a fost una din locaţiile în care l-aţi vizitat 
pe distinsul meu prieten? 

Booth Watson a sărit în picioare. 

— Luaţi loc, domnule Booth Watson, a spus judecătorul, sau 
vă pierdeţi considerația mea. 

Booth Watson s-a arcuit ca o pisică gata să facă o săritură, 
dar, în cele din urmă, s-a ghemuit în fotoliu. 

— Permiteţi-mi să vă mai întreb o dată, a spus sir Julian. V-aţi 
întâlnit noaptea trecută cu domnul Booth Watson, ceea ce, după 
cum bine știți, este interzis prin lege, atâta timp cât continuaţi să 
depuneți mărturie în proces? 

6 la 7. 

Lamont s-a uitat la Booth Watson, care avea privirile în 
pământ. 

Sir Julian a aşteptat ceva timp, apoi a spus: 

— Onorată Instanță, cum domnul Lamont nu pare doritor să 
răspundă la întrebări, aș fi mulțumit ca distinsul meu prieten să 
confirme sau să nege că o asemenea întâlnire a avut loc. 7 la 7. 


Timp suplimentar. 

Booth Watson nu a mișcat. Sir Julian a pus cele trei fotografii, 
care-l reprezentau pe William ca băiat în cor, înapoi în plicul 
maro, apoi i-a dat plicul lui Clare. 8 la 7. 

— Nu mai am întrebări, Onorată Instanță. 

Lamont a ieşit din boxa martorilor şi a părăsit rapid sala de 
judecată, fără a se uita la Rashidi sau la Booth Watson. Fluier 
final! 


Lamont anticipase aproape fiecare întrebare a lui sir Julian, 
până în momentul în care acesta scosese acele fotografii. Dar nu 
le arătase Curţii. Oare blufa? Lamont fusese pe punctul să 
blufeze şi el şi să spună că nu se văzuse cu Booth Watson în 
noaptea precedentă, dar, în ultimul moment, s-a întrebat dacă 
nu cumva Marlboro Man nu se ţinuse după el și nu-l văzuse 
întorcându-se de la întâlnirea clandestină. Dacă Marlboro Man 
făcuse asta, nu numai Rashidi ar fi ajuns în închisoare, pentru că 
Booth Watson ar fi fost săltat din faţa Baroului, pentru ultima 
dată în viaţă. Aşa că Lamont decisese să urmeze un alt sfat 
înţelept oferit de Booth Watson: dacă ai îndoieli, nu spune 
nimic. Unsurosul consilier al reginei n-ar fi putut să-și exprime 
mai clar poziţia, când se întâlnise cu Lamont, în noaptea trecută. 
Dacă Rashidi scapă de acuzaţia principală, Lamont va fi generos 
recompensat. Dar, dacă nu... 

Lamont și-a dat seama că mai are încă o ultimă șansă să-i 
influenţeze pe jurați și să îndrepte lucrurile cu Booth Watson. 
Din fericire, judecătorul oprise procedurile până luni dimineaţa, 
când urma să-și expună concluziile. 

Deja făcuse o cercetare amănunţită despre cei doisprezece 
juraţi, tocmai pentru cazul în care lucrurile ar lua o întorsătură 
proastă. Şi lucrurile merseseră cât se poate de prost. Cu toate 
acestea, nu era totul pierdut când Lamont a descoperit că-i 
putea mitui pe doi dintre ei, la preţ de unu. 

Cum procedurile fuseseră amânate până săptămâna 
următoare, el se luase după juratul numărul trei, când aceasta a 


părăsit Curtea, şi a fost surprins când ea a întrat într-un hotel. 
Câteva momente mai târziu, a apărut juratul numărul şapte și a 
intrat în acelaşi hotel. Lamont s-a învârtit în zonă, pe cealaltă 
parte a străzii, pe un frig de-ţi îngheţau oasele, timp de peste o 
jumătate de oră, când a reapărut juratul numărul șapte. Acesta 
s-a îndreptat grăbit spre cea mai apropiată stație de metrou. 

Câteva minute mai târziu, juratul numărul trei a ieșit din 
hotel și a pornit în direcţia opusă. 

Lui Lamont nu i-a luat prea mult timp ca să-şi dea seama că 
cei doi aveau o căsnicie fericită, cu cinci copii, dintre care unul, o 
fată, anunţase de curând că fusese angajată la Farnham Gazette. 
Celălalt spera să fie ales preşedinte al clubului de golf local, la 
Adunarea generală anuală, din luna următoare. 

Lamont știa deja unde locuiau cei doi și traseele lor zilnice de 
la tribunal spre casă. În seara aceasta, se va afla în același tren cu 
juratul numărul șapte. 

— Este datoria dumneavoastră, a început domnul Justice 
Whittaker, privind în jos către juraţi, ca atunci când analizaţi 
verdictul, să ţineţi cont numai de mărturiile și probele pe care 
le-aţi auzit și văzut în această sală de tribunal. Trebuie să 
ignoraţi orice aţi citit în presă și orice opinie exprimată de 
prietenii sau de familiile dumneavoastră. Aceștia nu au ascultat 
tot ce s-a prezentat aici. Nu vă grăbiţi. Timpul nu vă presează. 
Viitorul unui om este în mâinile dumneavoastră. Odată ce vă 
retrageți pentru deliberări, singurul verdict pe care îl pot 
accepta este un verdict acceptat în unanimitate. Permiteți-mi să 
vă reamintesc că povara dovedirii vinovăţiei acuzatului, dincolo 
de orice îndoială rezonabilă, este în sarcina avocatului acuzării. 
Acum, vă veţi retrage în sala juraţilor pentru a decide verdictul. 
Judecătorul a dat afirmativ din cap către aprodul curţii, care 
stătea în picioare în fața juraţilor şi care a declarat: 

— Jur pe Dumnezeu Atotputernic că voi duce și voi ţine 
aceşti jurațţi într-un loc izolat și potrivit. Nu voi permite nimănui 
să le vorbească, nici eu nu voi vorbi cu ei nimic, cu excepţia 
faptului că le voi adresa întrebarea dacă au ajuns la un verdict. 

Apoi, aprodul i-a condus pe cei doisprezece juraţi afară din 
sala de judecată, spre sala juraţilor. 

Cei şapte bărbați și cinci femei petrecuseră deja zece zile 
împreună şi ajunseseră să se cunoască destul de bine unul pe 
celălalt. Se dezvoltaseră prietenii și ieșiseră la suprafață 
rivalități, nu în ultimul rând când venise momentul selecției 
celui care să fie numit președintele juraţilor. Domnul Anscombe 
triumfase împotriva domnului Parish, dar domnul Parish se 
dovedise a fi un tip care nu știa să piardă. 

Anscombe nu avea nicio îndoială că Rashidi era vinovat de 
toate cele trei acuzații. Totuşi, ca președinte, a simţit că era 
datoria sa să nu-şi impună părerea față de ceilalți juraţi, ci să 
asculte cu atenţie opiniile acestora. 

În timpul vieţii sale active, fusese director de școală tot 
timpul, şi-şi încheiase cariera ca director al şcolii elementare din 


Kent. Dar, aceasta nu era o reuniune a personalului şcolii pentru 
a decide dacă un elev trebuia pedepsit sau chiar exmatriculat. Ei 
aveau de determinat dacă un bărbat trebuie pus în libertate sau 
trimis în închisoare pentru timp îndelungat. 

Odată ce și-au ocupat cu toţii locurile, el a privit în jurul 
mesei, încercând să-și amintească numele fiecăruia, cum făcea 
întotdeauna cu elevii săi. Deşi crezuse că ajunsese să-i cunoască 
destul de bine în cursul procesului, a fost pe punctul să 
descopere că, de fapt, nu-i cunoştea pe toți. 

— S-ar putea să ne ajute dacă votăm și aflăm dacă avem cu 
toții aceeași părere și, prin urmare, putem ajunge la un verdict 
destul de repede, a spus el, odată ce și-au ocupat locurile. 

— Întru totul de acord, domnule preşedinte, a spus o voce 
din celălalt capăt al mesei. Alţi câțiva juraţi au aprobat, dând 
din cap, şi a fost chiar un: Auzi! Auzi!, care exprima acordul și 
surpriza plăcută. 

— Atunci, voi începe prin a vă întreba câți din 
dumneavoastră consideră că acuzatul este vinovat, a spus 
domnul Anscombe. Fiind preşedintele dumneavoastră, ca să nu 
exercit nicio influență nepotrivită asupra cuiva, nu voi vota, de 
această dată. A numărat mâinile ridicate și, încercând să-și 
ascundă surpriza, a scris numărul 8 pe blocnotesul din faţa lui. 
Cine consideră că Rashidi este nevinovat? 

Imediat, s-au ridicat două mâini. Câteva momente mai târziu, 
a ridicat mâna și doamna Parish. 

În timp ce scria cifra 3 pe blocnotes, și-a amintit cuvintele 
preşedintelui: Singurul verdict valabil este cel dat în unanimitate. 

— Să începem prin a asculta părerile celor trei dintre noi 
care-l consideră pe domnul Rashidi nevinovat de toate cele trei 
acuzaţii? 


Beth aştepta cu nerăbdare lângă ușă, când William a sosit, 
întorcându-se de la Old Bailey. 

— Vinovat sau nevinovat? a întrebat ea. 

— Te referi la mine sau la Rashidi? 


— La Rashidi, bineînţeles. 

— Juraţii nu au deliberat, încă. 

— Şi tu? 

Expresia de pe faţa lui William nu i-a permis vreo îndoială cu 
privire la faptul că asta nu era ceva despre care se putea discuta 
în prag. William şi-a condus soţia spre camera din față şi a 
aşteptat ca ea să se aşeze, apoi i-a povestit ce se petrecuse în sala 
de judecată şi care era decizia comandantului. 

— Dar de ce? a protestat ea, cu furie. 

— Nu a avut nicio alternativă decât să mă suspende și pe 
mine, după ce Lamont, care era ofițerul superior responsabil de 
Calul Troian, n-a găsit altceva decât să mă acuze pe mine că am 
furat şapte sute de lire dintr-un seif din apartament. 

— Aşadar, ce urmează să se întâmple? a întrebat Beth. 

— Suspendarea mea este numai temporară, în aşteptarea 
unei anchete. 

— Dar cât va dura asta? 

— Cel mult trei sau patru luni. Şi, înainte să mă întrebi, voi 
continua să fiu plătit integral şi Hawk crede că tot episodul va fi 
considerat ridicol şi respins de către tribunal, cu mult înainte. 

— Poate ar trebui să procedezi ca Lamont. 

— Poftim?! Să devin un escroc? a exclamat William, obosit. 

— Nu. Să demisionezi. În acest caz nu va mai fi nicio anchetă 
și tu îţi poţi lua o slujbă care oferă salarii mai realiste pentru 
orele pe care le prestezi, și vei lucra cu colegi în care poţi avea 
încredere. 

— Dar asta ar fi echivalent cu a admite că sunt vinovat, ceea 
ce nu mi-ar permite să-mi găsesc o altă slujbă atât de uşor. 

— Presa se va ţine după tine? a întrebat Beth, pe un ton 
neliniștit. 

— Pentru moment, nu cred. Hawk a emis o circulară internă 
prin care mă sprijină şi a dat personal câteva telefoane 
corespondenţilor de frunte din Fleet Street, îndepărtând orice 
îndoială din partea lor cu privire la piatra sub care să caute, în 
timp ce le-a reamintit cu eleganţă de legea privitoare la afectarea 
reputației persoanei. Și, dacă se dovedeşte că eu chiar trebuie să 
emit o citație împotriva lor, Poliţia Metropolitană va suporta 


costul. Încă o dată, reputaţia mea ca băiat de cor a lucrat în 
favoarea mea. 

— Dar, cu siguranţă fapta de care te-a acuzat Lamont este o 
fărădelege? 

— Deja Hawk a lămurit că nu se ia în consideraţie 
declanșarea unui proces. Este modul său de a-i face pe toţi, 
inclusiv presa, să ştie că sunt nevinovat și că a fost arătat cu 
degetul cine nu trebuia. 

— Ce ai de gând să faci în următoarele trei sau patru luni? a 
întrebat Beth, stăpânindu-și lacrimile care luaseră locul furiei. 

— Voi ajunge în sfârşit să stăpânesc arta de a schimba 
pampers, hrănind două coşuri de gunoi umane în acelaşi timp. 

— Nicio şansă, a spus Beth, recăpătându-și calmul. Nu ai 
supraviețui nici trei zile, ca să nu mai vorbim de trei luni. Dar, 
te rog, promite-mi un lucru. 

— Orice, iubito. 

— Poate că ai uitat că mergem la Fitzmolean, mâine-seară, 
pentru dezvelirea tabloului lui Vermeer. Te rog să nu le spui 
părinţilor mei despre suspendare și nici la ai tăi, altfel ceea ce 
aşteptam să fie o ocazie veselă s-ar putea transforma într-un 
eșec. 

— Nu voi scoate niciun cuvânt până nu vom lua masa cu 
părinţii mei, în weekend. Cu toate că tatăl meu și Grace şi-au 
dat seama că e posibil să fiu suspendat, așa că, pentru ei, nu va 
fi cine ştie ce surpriză. De fapt, s-au oferit să acționeze ca echipă 
a apărării, cu Clare ca avocat al meu. 

— Să sperăm că nu se ajunge la asta, a spus Beth, arătând 
încă și mai neliniștită. 

William a luat-o în braţe. Cât de mult dorea să-i poată spune 
adevărul! 


Comandantul Hawksby a luat loc în capul mesei pentru a 
prezida întâlnirea de luni dimineaţă. Pentru că William nu a 
putut participa, nu a deschis cu salutul său cald, obișnuit. 

— După cum știți, ca urmare a depoziţiei făcute de ex- 


superintendentul Lamont sub jurământ, inspectorul Warwick a 
fost suspendat, în aşteptarea anchetei. 

— E o mizerie, a spus Paul. Este ca eliminarea lui Churchill, 
după ce a câștigat Al Doilea Război Mondial. 

— Ceea ce este exact ce a făcut poporul britanic, i-a reamintit 
Hawk. Dar, nu uita, el s-a întors în triumf, în 1951, şi a mai 
lucrat încă peste patru ani. Cu toate acestea, comisarul a spus 
clar că nu trebuie să continuăm cu investigarea lui Lamont și 
Summers, cât timp ancheta Warwick este în curs de desfășurare. 
Astfel, detectiv Pankhurst va fi transferată și va primi alte 
sarcini, la care voi ajunge imediat. Poliţist Bailey va rămâne la 
Romford, pentru moment, până când voi găsi un prilej potrivit 
pentru a o transfera înapoi la Yard. 

— Poate că e cel mai bine, pentru că eu încă mai am până mă 
conving că Summers este corupt, a spus Nicky. Numai 
săptămâna trecută a făcut două arestări, inclusiv a unui 
răufăcător care fura maşini marca Jaguar, pe care băieții noștri îi 
vânau de ani de zile. 

Restul echipei a ascultat în tăcere. Nicky a continuat: 

— Există zvonul că Summers este aproape de a fi propus 
pentru o altă medalie. Eu încep să mă întreb dacă informatorul 
nostru nu este decât un alt Lamont, care caută răzbunare. 

— Dimpotrivă, a spus Hawk. Deci, voi încerca și te voi aduce 
la Yard, fără a fi prea evident ce era să faci. 

— Vă mulțumesc, sir, a spus Nicky. Abia aștept să mă alătur 
echipei. 

Nu toţi au zâmbit. 

— Alte veşti de la sala de judecată numărul unu, a întrebat 
Jackie, schimbând subiectul. 

— După tamponarea mașinii lui Lamont, nu pot crede că le 
va lua așa de mult timp juraţilor, pentru a ajunge la un verdict. 
Dar noi va trebui să fim pregătiți pentru surprize, dacă Rashidi 
va reuși cumva să scape, astfel că unul dintre voi îl va urmări 
permanent, pentru că, odată ce este liber, sunt sigur că ne va 
conduce direct la noul laborator. Și la fel stau lucrurile cu Tony 
Roberts sau cum l-o chema, despre care am sentimentul că a 
condus operațiunea Rashidi, în lipsa acestuia. 


— Nu este destul de inteligent pentru asta, a spus Paul. Cel 
mult ar putea să o ţină în viață, până la întoarcerea lui Rashidi. 

— Dacă lucrurile stau în acest fel, a spus Hawk, am putea să 
punem mâna pe amândoi. Dacă Roberts se gândește și numai la 
deschiderea unui nou laborator, eu îl voi pune la pământ înainte 
de a-i furniza droguri primului său client. Atunci îl vom închide 
într-o celulă cu mult mai mică decât apartamentul în care afirmă 
că locuieşte de peste zece ani și, de această dată, nu va mai avea 
de ţinut minte niciun număr de telefon. Dar, acum, haideţi să nu 
mai pierdem niciun moment încercând să ghicim verdictul, a 
spus el, dând fiecăruia un dosar. 

— Mă iertaţi, sir, a spus Nicky, eu ar trebui să plec. Sunt 
aşteptată la Romford, cam în două ore. 

— Nu pentru mult timp, a spus Hawk, în timp ce ea își 
strângea dosarele. Odată ce Nicky a închis ușa în urma ei, Hawk 
a aşteptat un moment, apoi a spus: acum că ea nu ne mai stă în 
cale, haideţi să revenim la agenda noastră obişnuită. Pentru 
început, inspectorul Warwick nu a fost suspendat. Totuși, eu 
chiar am nevoie ca Lamont, Summers şi nu mai puţin polițista 
Bailey să creadă că a fost suspendat. Cu acestea în minte... 


Preşedintele a verificat tabelul cu numele fiecărui jurat. A 
marcat numărul șapte. 

— Domnule Pugh, poate că aş putea să încep prin a vă 
întreba de ce îl consideraţi pe domnul Rashidi nevinovat. 

Preşedintele a fost uimit că Pugh își schimbase hotărârea 
când, mai devreme, în timpul săptămânii, îi spusese că 
închisoarea pe viață era de departe prea uşoară pentru cei ca 
Rashidi și că nenorocitul trebuia spânzurat. Dar a stat și l-a 
ascultat, sperând că va explica revelaţia pauliană prin care se 
pare că trecuse. 

— Aş vrea să încep prin a aminti fiecăruia că tot ce ştim ca 
sigur despre Assem Rashidi este că este preşedintele unei 
companii respectabile din City și că nu a avut niciodată vreo 
condamnare, în toată viața lui. Nici măcar o amendă pentru 


parcare, după cum a subliniat domnul Booth Watson. 

— De aşteptat, de vreme ce are șofer, a sugerat un alt jurat. 

— Nu e cazul de frivolităţi, l-a plesnit Pugh. Şi sunt obligat să 
adaug că eu consider mărturia lui Sangster neconvingătoare, cel 
puţin. Avem oare voie să permitem construcția unui caz pe 
cuvintele unui dependent de droguri care a fost radiat din 
registrul medicilor pentru că a administrat substanţe ilegale 
pacienţilor săi? 

— Poate că așa stau lucrurile, dar eu nu am nicio îndoială că 
el a lucrat pentru Rashidi, a spus un alt jurat. 

— În același timp, eu consider mărturia sensibilă a doctorului 
Goddard, a continuat Pugh, neluând în seamă întreruperea. Un 
profesionist care ne-a spus că domnul Rashidi a donat un milion 
de lire sterline pentru clinica sa. Cu greu o faptă a unui lord al 
drogurilor. Și veţi fi observat că sir Julian nici măcar nu s-a 
deranjat să-l interogheze pe acest martor. 

— Dar ce spuneți despre domnul Roberts? În mod evident, el 
a minţit, din prima clipă în care a intrat în boxa martorilor. Nu 
vi s-a părut ciudat că el s-a referit la Rashidi cu prenumele 
Assem, în vreme ce a spus că nici măcar nu îl cunoştea? 

— Aţi condamna un om să-şi petreacă restul vieții în 
închisoare, bazându-vă pe asemenea mărturie superficială? a 
întrebat doamna Parish, intervenind pentru prima oară. Copiii 
mei se referă la toată lumea folosind prenumele, chiar și la 
personalități pe care nu le-au întâlnit niciodată. 

— El nu a ştiut numărul de telefon al apartamentului în care 
a afirmat că locuise continuu, în ultimii peste zece ani! a 
intervenit juratul numărul 8. 

Aceasta a făcut-o să tacă pe doamna Parish, dar numai pentru 
un moment. 

— Nu uitaţi, a revenit ea, că au încercat să-l prindă pe 
Rashidi introducând în discuţie locul de unde şi-a cumpărat 
costumele și asta le-a explodat în față în mod spectaculos. 

— Dacă Rashidi este nevinovat, a întrebat o altă femeie, de ce 
nu l-a înfruntat pe sir Julian din boxa martorilor? 

— Judecătorul ne-a spus să ignorăm acest fapt, i-a reamintit 
Pugh. Este dreptul lui legal să nu depună mărturie. 


— Dar, dacă nu el conducea fabrica de droguri, ce făcea acolo 
la miezul nopţii? a întrebat juratul numărul doi. 

Mai mulţi juraţi au aprobat întrebarea, dând din cap. 

— Eu cred că el este o persoană necinstită, s-a băgat în 
discuţie juratul numărul nouă, despre care președintele crezuse 
că doarme. 

— Aşa cum a arătat superintendentul, i s-a făcut, în mod 
convenabil, profilul unui baron al drogurilor. 

— Sunt obligat să spun că eu nu am fost convins că Lamont a 
spus întreg adevărul, a spus juratul numărul doi. 

— Încercaţi să nu uitaţi, a intervenit doamna Longstaff, a 
treia dizidentă, că Lamont a preferat să-şi sacrifice cariera decât 
să vadă un om nevinovat în pușcărie. 

— Asta e povestea lui, dar eu am sentimentul că e mai mult 
decât atât, în această decizie a lui. 

— Cum ar fi? a întrebat doamna Longstaff. 

— Nu știu, a recunoscut juratul numărul șase. 

— Judecătorul ne-a spus să ne bazăm decizia pe probele 
prezentate în sala de judecată, nu pe speculaţii, le-a reamintit 
preşedintele. 

Aceasta i-a redus pe toţi la tăcere, pentru câteva momente, 
până când un alt jurat a luat cuvântul. 

— Dacă Rashidi nu a fost decât un client obișnuit de 
weekend, de ce s-a prefăcut să este un muncitor imigrant? 

— Eu am fost prins odată într-un bordel, a spus Pugh. Vă pot 
mărturisi că aş fi făcut orice pentru a mă asigura că nu află soția 
mea. 

— El nu are soţie, a replicat scurt același jurat. 

— Dar are o mamă, a continuat doamna Longstaff. 

— Mamă care nu a vrut să vină la tribunal să confirme că fiul 
ei locuiește cu ea în The Boltons, le-a reamintit președintele. 

— În plus, Rashidi nu arată a baron al drogurilor, după 
părerea mea, a adăugat doamna Longstaff. 

Câţiva juraţi şi preşedintele şi-au dat seama că ajungerea la 
un verdict unanim s-ar putea să nu se dovedească așa de 
uşoară, cum crezuseră la început. Preşedintele nu a simţit nicio 
diferență, după pauza de prânz. Aceleași argumente au fost 


exprimate, iar şi iar, în cursul după-amiezii, după ce 
preşedintele a afirmat cu claritate că fiecăruia trebuie să i se 
permită să-şi exprime opinia. Cu toate acestea, el nu se referise 
la aceeaşi opinie, de mai multe ori. 

Preşedintele s-a uitat la ceasul de la mână și când, o oră mai 
târziu, niciunul dintre cei trei dizidenţi nu au dat vreun semn 
că-şi schimbă părerile, el a sugerat să încheie ziua și să 
reînceapă dezbaterile în dimineaţa următoare. În cele din urmă, 
găsise ceva asupra căruia au putut fi cu toţii de acord. 


— Este imaginaţia mea sau William nu s-a obosit să se radă 
astăzi? a întrebat Sir Julian. 

— Cred că vei afla că asta este barbă la modă, dragul meu, a 
replicat soţia lui. Mofturi. 

— Nu în Nettleford. Hai măcar să fim recunoscători că nu e 
aici comandantul Hawksby. 

— Dar este, a spus Marjorie. Fl și soţia lui sunt pe cealaltă 
parte şi admiră lucrările lui Rembrandt. 

— Aminteşte-mi numele ei, i-a șoptit Sir Julian. 

— Josephine. Şi pe copii îi cheamă Ben şi Alice. 

— Nu ştiu ce m-aş face... a început să spună sir Julian, în 
timp ce veneau lângă ei părinţii lui Beth. 

— Bună seara, Arthur, Joanna, a spus sir Julian, sărutând-o 
pe mama lui Beth pe obraz. Aţi văzut că William a uitat să se 
radă, astăzi? 

— Şi asta este o crimă capitală? a întrebat Arthur, zâmbind. 

— In familia noastră, da, a spus Marjorie. Dar, mai important 
de-atât, ce face Beth? Pare preocupată de ceva. 

— Şi de ce n-ar fi? a spus sir Julian. Nu în fiecare zi 
dezveleşte muzeul o lucrare de Vermeer și cea care a făcut 
posibil acest lucru este chiar ea. 

— Adevărat, a spus Arthur. Dar, ca și tine, Marjorie, am 
impresia că e ceva ce nu are de gând să ne spună. 

— Ar putea fi, din nou, însărcinată? a întrebat Joanna. Eu 
chiar sper asta, pentru că îmi place mult să fiu bunică. 


— Şi mie, a spus Marjorie. Gemenii cresc așa de repede. 
Numai ieri... 

— Ce complotaţi cu toţii pe la spatele meu? a întrebat Beth, 
alăturându-li-se. 

— Poate că ne poţi explica de ce... a început sir Julian. 

— Şşş, a făcut Marjorie, în timp ce un chelner îi dădea un 
pahar cu şampanie. 

— Vorbeam despre gemeni, a spus mama ei, şi despre cât de 
repede cresc. 

— Artemisia aproape că a început să meargă de-a buşilea, în 
vreme ce fratele ei pare... 

O bătaie puternică de ciocănel pe un pupitru i-a făcut pe toţi 
să se întoarcă și să-l vadă pe directorul muzeului în picioare pe 
platforma puţin înălțată, zâmbind asistenţei. 

— Bună seara, doamnelor și domnilor, a început el. Vă 
mulțumesc că sunteți împreună cu noi în această ocazie de bun 
augur. În câteva momente, vom dezveli cea mai recentă achiziţie 
a galeriei, Gulerul alb de dantelă, de Vermeer, o achiziţie devenită 
posibilă prin generozitatea deosebită a binefăcătoarei noastre, 
doamna Christina Faulkner. 

A urmat o rundă de aplauze călduroase și William a căutat-o 
prin sală cu privirile pe Christina care stătea în picioare lângă 
un domn distins care trebuie să fi avut cu o idee mai mult de 
șase picioare şi era considerabil mai în vârstă decât soții ei 
obișnuiți. Purta barbă albă, avea părul cărunt și fața bronzată 
sugera că-şi petrecuse mai mult timp pe mare decât pe uscat. 

— Dar, înainte de a dezveli această capodoperă, am de făcut 
un anunț. Sam Waterstone, conservatorul picturilor, se va 
pensiona la sfârşitul acestei luni, după peste treizeci de ani de 
serviciu la Fitzmolean, aşa că m-am gândit că este potrivit să 
facă el dezvelirea. 

Beth a zâmbit când șeful departamentului s-a deplasat la 
microfon, arătând ca un institutor dezordonat. Acesta le-a 
acordat oaspeţilor o privire academică, ca şi cum ar fi fost un 
grup de elevi indisciplinați. 

— Îţi mulțumesc, Tim, a început el. Johannes Vermeer din 
Delft a fost fără îndoială unul din cei mai importanţi maeştri 


olandezi ai secolului al șaptesprezecelea. Din păcate, a trăit 
numai până la vârsta de patruzeci şi trei de ani şi numai treizeci 
și patru dintre picturile sale au supravieţuit, așa că suntem cu 
adevărat privilegiați să deținem una dintre ele. 

Fără alt cuvânt, el a făcut un pas în spate și a tras de o sfoară. 
Draperiile de catifea s-au tras în lături pentru a dezvălui 
lucrarea Gulerul alb de dantelă. 

Exclamaţiile au fost urmate de aplauze. 

— Îți mulţumesc, Sam, a spus directorul şi, întorcându-se 
spre audienţă, a adăugat: înainte de a vă lăsa să continuaţi să vă 
bucuraţi de această ocazie specială, mai trebuie să fac un anunţ 
și unul care bănuiesc că va fi chiar o surpriză pentru unii din 
dumneavoastră. Este pentru mine o mare plăcere să vă spun că 
succesorul lui Sam, va fi foarte iubita și foarte speciala noastră 
Beth Warwick. 

De această dată, aplauzele au fost și mai puternice și câteva 
persoane s-au întors să-i zâmbească noii conservatoare. 

— Beth, a continuat directorul, a jucat un rol major în 
recuperarea a trei dintre capodoperele muzeului: Rubens-ul 
pierdut de multă vreme, faimosul Rembrandt și, acum, acest 
Vermeer magnific. Când Sam a recomandat-o pe Beth pentru a-i 
lua locul, mi-a trebuit o nanosecundă pentru a fi de acord și 
comitetul a confirmat numirea, în această dimineaţă. 

William i-a întins mâna lui Beth. 

— Sunt atât de mândru de tine, doamnă Conservator, a spus 
el, în timp ce restul familiei s-a adunat să o felicite. 

— Nu puteam face nimic fără tine și fără Christina, a șoptit 
ea. 

— Ca să nu mai vorbim de domnul Miles Faulkner, care a 
murit când trebuia, a spus William. 

— Şi eu am jucat un oarecare rol, le-a reamintit comandantul 
Hawksby, în timp ce-i strângea mâna lui Beth şi a adăugat 
felicitările sale. 

— Sau, cel puţin, asta este ce i-am spus eu comisarului 
Poliției Metropolitane, a spus William, cu voce reţinută. 
Imediat, a regretat, până când toată lumea, inclusiv Hawk au 
izbucnit în râs. 


— Arsenal versus Chelsea, aceeași oră, același loc, i-a şoptit 
Hawksby lui William, înainte de a se îndepărta pentru a privi 
mai de aproape lucrarea lui Vermeer. 

— Felicitări, draga mea, a spus o voce din spatele ei. Beth s-a 
întors pentru a-i vedea pe Christina și pe distinsul domn ce o 
acompania, strecurându-se prin mulțime către ea. 

— Îţi mulţumesc, Christina. Și galeria îi va fi îndatorată etern 
celui mai generos binefăcător al ei. 

— Totul a fost posibil mulțumită lui William, a replicat 
Christina. Dacă el nu ar fi dovedit că picturile lui Miles nu au 
fost distruse în incendiul de la Limpton Hall, eu aş fi rămas o 
văduvă fără niciun sfanţ. 

— O stare care, cu siguranţă, nu ți s-ar potrivi, a spus 
William, aplecându-se şi sărutând-o pe amândoi obrajii. 

— Vreau să vi-l prezint pe căpitanul Ralph Neville, a spus 
Christina. Partenerul ei a făcut un pas în față și a dat mâna cu 
William și cu Beth, destul de oficial. 

— Permiteți-mi să adaug și eu felicitările mele pentru numire, 
doamnă Warwick, a spus el. Dar, cinstit, după tot ce mi-a 
povestit Christina despre dumneavoastră, asta nu este o mare 
surpriză. 

— Christina! a exclamat directorul, apărut brusc lângă ei. 
Cum să încep să-ți mulțumesc? 

— Plăcerea e a mea, Tim. Permite-mi să ţi-l prezint pe 
oaspetele meu, căpitan Ralph Neville. 

— Bună seara, sir, a spus Neville, în timp ce William şi Beth 
s-au retras, pentru a privi de aproape pictura lui Vermeer. 

— Şi eu care credeam că numai eu puteam ţine un secret, a 
spus William. Nici măcar o aluzie n-ai făcut că ai putea fi 
numită în funcţie sau că prietena noastră are o nouă escortă. 

— Nu am fost destul de convinsă ca să-ți spun despre 
promovare şi abia de curând am aflat de căpitanul Neville. De 
fapt, e prima oară când îl întâlnesc. 

— Îmi place forma nasului său, s-a maimuţărit William, 
folosind una din expresiile dragi tatălui său. 

— Ce potrivit. Aparent, Ralph a fost căpitan în Marina Regală 
şi s-a pensionat recent. 


— Şi, în mod clar, arată de parcă i-ar plăcea să coboare 
ancora, dacă nu cumva a coborât-o deja, a adăugat William. 

— Stăpâneșşte-te, om al cavernelor, a spus Beth, privind în jur 
să vadă ce fac Christina şi căpitanul; aceștia stăteau încă de 
vorbă cu directorul. 

— Un pic de contrast cu fostul, neregretatul ei soț, a spus 
William. 

— Ca să nu mai vorbim de șirul de băieţi-jucărie care au 
tapat-o recent. 

— Cred că ea a ştiut întotdeauna ce obținea în schimb. 

— Acesta arată un pic mai promiţător, a spus Beth. Așa, hai 
să fim fericiți pentru ea. 

— Pentru că se pare că ascunzi de mine atât de multe lucruri, 
să îndrăznesc să te întreb dacă toate celelalte picturi i s-au 
returnat, de asemenea, Christinei? 

— Întreaga colecţie, îmi spune ea. Eu cred că plănuiește să le 
vândă şi să trăiască într-un fel la care puţini dintre noi visează. 

— Atunci, hai să sperăm că acest căpitan Neville nu se 
dovedeşte încă un căutător de aur, a spus William, uitându-se 
mai atent la noul bărbat din viaţa Christinei. 


— Plecăm la Monte Carlo, pentru câteva zile, îi spunea 
Christina directorului. Ralph abia aşteaptă să-mi vadă mica 
ascunzătoare. 

— Nu așa mi-a prezentat William casa ta din Monte Carlo, a 
spus Tim. Mi-a prezentat-o mai degrabă ca pe un palat plin cu 
capodopere. 

— Ei, trebuie să-i mulțumesc dragului meu soț plecat de la 
noi pentru asta. Cum picturile nu vor mai fi în zonă pentru 
multă vreme, trebuie să vii să le vezi cât mai ai ocazia. 

— Nimic nu-mi va face mai mare plăcere, a spus Tim, care 
fusese deja prevenit de Beth că, într-adevăr, Christina intenționa 
să vândă întreaga colecţie. 

— Mă tem că noi va trebui să plecăm, a spus Christina. 
Trebuie să ajungem la aeroport mâine-dimineață devreme, 


pentru primul zbor spre Nisa și nu ne întoarcem până după 
Crăciun. Dar, la începutul Noului An, plănuiesc să organizez o 
petrecere pentru prieteni şi sper că vei putea să ni te alături. 

— Abia aştept, a spus Tim, înclinându-şi ușor capul în fața ei, 
înainte de a-i lăsa să se amestece printre ceilalți oaspeți. 

— Hai s-o ştergem, a spus Christina. Am stat aici destul de 
mult. 

Ea și căpitanul s-au luat de mână, au traversat încet sala, au 
părăsit galeria coborând pe scara largă acoperită cu covoare şi 
au ieşit în stradă. 

Şoferul Christinei a deschis portiera din spate a Rolls-ului 
pentru ca ei să urce, apoi s-a întors la locul lui. A demarat uşor 
și a intrat în traficul de seară, dar abia după ce a virat după colț, 
Christina s-a uitat la partenerul ei şi a spus: 

— Crezi că ne-am descurcat? 

— Bună dimineaţa, doamnă Faulkner. Mă bucur să vă văd. 

Christina a trebuit să admire felul în care Booth Watson putea 
sta întins aşa, fără jenă, în timp ce își păstra fața neclintită. Ea 
era așezată pe locul din faţa lui, dar nu i-a răspuns la salut. 

— Miles a simţit că noi trebuie să ne întâlnim pentru a evita 
pe viitor orice posibile neînţelegeri. 

— Ce drăguţ din partea lui, a spus Christina. 

— După cum știți, el este mulțumit dacă vă face viața cât de 
confortabilă se poate, a spus Booth Watson, ignorând remarca 
ironică, dar în schimb va aștepta să respectaţi anumite reguli. 

— Cum ar fi? 

— Vă va cumpăra o casă la ţară, va continua să vă plătească 
chiria pentru apartamentul din Chelsea şi să vă asigure un venit 
de o mie de lire pe săptămână. Şi, desigur, veți putea să păstraţi 
mașina și şoferul. 

— Cum rămâne cu jumătatea de milion, cum am fost de 
acord, prin certificatul de divorţ? 

— Un acord care, din păcate, nu a fost niciodată parafat. În 
orice caz, recent, ați vândut terenul din Limpton Hall pentru, a 
verificat cifra, suma de o sută şaptezeci de mii de lire, așa că nu 
sunteți chiar falită, a adăugat el. 

— Eu voi avea nevoie de cel puţin două mii de lire pe 
săptămână pentru a-mi acoperi cheltuielile uzuale. Şi asta se 
menţionează în certificatul de divorţ, în caz că ați uitat. 

— Miles a anticipat că ați putea spune asta şi, fiind un bărbat 
generos, va fi de acord cu o mie cinci sute de lire, pe săptămână. 

— Cum rămâne cu picturile? Jumătate dintre ele îmi aparțin. 

— Posesiunea reprezintă nouă zecimi din lege. Şi, acum, asta 
este cu mult dincolo de posibilitățile dumneavoastră. 

— Două mii pe săptămână. 

— Foarte bine. Atâta timp cât nu faceţi nicio încercare de a 
cere înapoi Vermeer-ul de la Fitzmolean, în cazul în care, pentru 
vreun motiv oarecare, veţi avea greutăți. 

— Numai dacă Miles este de acord să nu fure, a doua oară, 


pictura de la galerie. 

— Improbabil să facă asta, a spus Booth Watson, pentru că nu 
i-ar lua prea mult timp poliţiei să descopere, astfel, că el este 
încă în viaţă. 

— Dacă eu chiar sunt de acord cu aceste condiţii, el la ce se 
aşteaptă, în schimb? 

— Veţi continua să susțineți mitul că el este mort, în special 
față de prietena dumneavoastră Beth Warwick şi de soţul ei. 
Atâta timp cât ei continuă să creadă că el este căpitanul Neville, 
un ofițer marinar recent pensionat, va putea să se ocupe de 
afacerile sale, fără teama de a fi dat în vileag. 

— Nu i-ar lua mult timp lui William să descopere că n-a 
existat niciodată un asemenea ofițer în Marina Regală. 

— Ah, dar a existat, a spus Booth Watson, și s-a pensionat 
recent cu o pensie cu mult mai mare decât ar fi crezut el că e 
posibil înainte de a-l întâlni pe Miles, cu singura condiţie să nu 
mai pună niciodată piciorul în Anglia. 

— Şi, dacă refuz să respect planul vostru şi decid să-l 
demasc? a întrebat Christina, cu impertinenţă. 

— Casa de la ţară nu va mai fi niciodată a ta, apartamentul de 
la Londra va ajunge la o chirie pe care tu nu ţi-o vei permite și 
indemnizaţia săptămânală va seca, peste noapte. 

— Ai uitat maşina şi șoferul, a spus Christina pe un ton 
sarcastic. 

— Şoferul va fi concediat, Rolls Royce-ul va fi implicat într- 
un accident nefericit, amintindu-le prietenilor tăi că, după ani 
de zile în care ai avut șofer, nu mai ești în siguranţă pe drum. 

Christina a avut un frison involuntar. 

— Nici chiar Miles nu ar merge atât de departe, a reușit ea să 
spună, în cele din urmă. 

— Se poate să ai dreptate, dar, cu siguranţă, ar trebui să te 
gândeşti la asta de fiecare dată când te urci în mașină. 

Christina a încercat să nu se gândească la asta. 

— Şi mai e ceva ce trebuie să menţionez, de vreme ce suntem 
la capitolul despre viitorul tău. Picturile nu mai sunt la Monte 
Carlo și toate acțiunile lui Miles au fost depuse în câteva conturi 
înregistrate în Zürich, Geneva și Berna, aşa că, dacă nu vrei să-ţi 


închei viața la Asigurările Sociale, îți sugerez să ai grijă de 
partea ta din înţelegere. 

— Asta înseamnă că nu mă mai pot vedea cu Beth Warwick, 
pentru că ea este cam singura prietenă pe care o am? 

— Dimpotrivă, noi vrem să continui să te vezi cu Beth 
Warwick. Numai să te asiguri că ea rămâne convinsă că ești 
văduvă, pentru că în clipa în care nu mai este, tu ai putea 
deveni. 

— Se aşteaptă, de asemenea, de la mine să trăiesc cu Miles? 

— Nu, ăsta-i ultimul lucru pe care-l vrea el. Nu are nicio 
obiecţie să-ți continui stilul de viață anterior, atâta timp cât eşti 
discretă. Cu toate acestea pot exista situaţii în care va trebui să 
fiţi văzuţi în public împreună, pentru a continua cu prefăcătoria. 

— Chiar crede Miles că va continua în acest fel? 

— Așa sper, de dragul tău. Îmi spune că a suportat testul 
dezvelirii tabloului lui Vermeer cu deosebit succes, aşa că, în 
mod clar, chirurgul plastician elveţian a făcut o treabă excelentă. 
Şi, nu uita, nimeni nu l-a privit de două ori, când a stat pe 
rândul din spatele meu, la propriile-i funeralii. Mai ai vreo 
întrebare? a întrebat Booth Watson, abrupt. 

— Cum voi şti când voi fi chemată să-mi joc rolul? 

— Voi lua eu legătura cu tine. Voi încerca să te anunţ cu cel 
puțin douăzeci şi patru de ore înainte. 

— Ce amabil din partea ta! 

— Sper că vei accepta rapid, doamnă Faulkner, că acesta este 
un aranjament prietenesc, care le va conveni ambelor părți. 
Totuşi, dacă vei avea nevoie vreodată de asistenţă juridică, ai 
libertatea să mă soliciți. 

— Ce drăguţ din partea ta, domnule Booth Watson, dar, din 
fericire, sir Julian își îndeplinește acest rol, în mod admirabil. 

— Nu și în viitor, a spus Booth Watson, apăsat. 

— Te temi de el, a spus Christina, simțind că, în sfârșit, 
marcase şi ea un punct. 

Booth Watson a ezitat un moment. 

— Nu mi-e frică, a spus, în cele din urmă, dar am un oarecare 
respect pentru calitățile lui profesionale. Aşa că nu vei mai face 
apel niciodată la serviciile lui. Christina era gata să protesteze, 


când Booth Watson a adăugat: nerespectarea acestei condiții 
atrage ruperea oricărei înțelegeri între noi doi. 

Christina n-a mai avut cuvinte. 

Booth Watson a rotit fila cu înțelegerea între ei, i-a dat 
Christinei un stilou şi a spus: 

— Semnează aici, aici şi aici. Apropo, a adăugat el, consider 
performanţa ta de la funeralii sclipitoare. Dar, întotdeauna a fost 
în interesul tău să-l convingi pe inspectorul Warwick că Miles 
este mort. 


Sesiunea de dimineaţă din următoarea zi mersese mai bine, 
odată ce doamna Parish acceptase, în cele din urmă, că singurul 
motiv pentru care Rashidi ar fi putut să fi vizitat fabrica de 
droguri, după miezul nopții, fusese pentru a cumpăra niște 
droguri. Cu toate acestea, ea nu s-a clintit când a venit vorba de 
crima principală, aceea de a fi distribuitor de droguri şi mintea 
din spatele întregii operaţiuni. 

Preşedintele a cerut din nou să se voteze toate cele trei 
acuzaţii şi pe cea mai mică dintre ele, aceea de posesie de 
droguri, şi, în sfârşit a reușit să obțină verdictul de vinovat, cu 
zece voturi la două. Dar, pentru celelalte două acuzații mai 
serioase, votul a rămas nouă la trei. 

Preşedintele a dat ocol cu privirea în jurul mesei rotunde și, 
apoi, a sugerat confraţilor lui extenuați că: 

— Poate a venit timpul să trimitem o notă judecătorului și să- 
l întrebăm dacă ar fi de acord cu un verdict bazat pe majoritate. 

Nimeni nu a obiectat. 

Domnul Justice Whittaker l-a ascultat cu atenţie pe 
preşedintele juraţilor şi problema de nedepășit cu care se 
confrunta. 

— Vă voi cere să vă retrageţi din nou şi să vă străduiți încă o 
dată să ajungeţi la un verdict susținut în unanimitate. Dacă nu 
puteţi să faceți acest lucru, voi accepta verdictul cu care sunt de 
acord cel puţin zece dintre jurați. 

Preşedintele s-a înclinat şi executorul judecătoresc a 


prezentat din nou acuzaţiile în sala juraţilor. 

Judecătorul s-a întors în biroul său și a căutat prin lungul şir 
de volume legate în piele de pe rafturile bibliotecii din spatele 
biroului său. A extras un volum, apoi s-a așezat şi a consultat 
indexul acestuia. A deschis apoi la pagina 213 şi a verificat 
sentința maximă pe care o putea impune pentru posesie de 
canabis şi dacă existau oarecare circumstanţe agravante care să-i 
permită să mărească pedeapsa. S-a încruntat. Recitea paragraful 
relevant, când a fost întrerupt de o bătaie în uşă, după care, 
aprodul a intrat în încăpere. 

— Vin juraţii, domnule, a spus el, ţinând ușa deschisă. 


Poliţista Bailey era afară, bătând străzile, în schimbul de la 
zece la șase, când William a pornit cu mașina spre Romford. Ea 
ajunsese târziu la sediu, pentru că întâlnise un accident rutier. A 
fost numai o sperietură, dar unul dintre șoferi nu avea permis, 
și când în sfârşit s-a întors la bază, au fost de completat mai 
multe formulare. 

Nu a ieșit până la 6:32 p.m. Era îmbrăcată în haine civile şi s-a 
îndreptat spre apartamentul sergentului Summers, oprindu-se 
pe drum ca să ia un costum de-al lui de la curățătorie. La 6:58, a 
întrat în casă. 


William a pus jos pixul, după ce a completat ultimul paragraf 
în jurnalul său zilnic. A pornit radioul și a ascultat știrile de la 
ora șapte. 

Drogurile lui Rashidi erau încă subiectul principal și singura 
informaţie nouă era că judecătorul va pronunţa sentința în 
cursul dimineții. 

— Doi ani este perioada maximă pe care o poate impune 
judecătorul pentru posesie de droguri, îi amintise tatăl lui când 
vorbiseră la telefon, în acea după-amiază. 

— Ceea ce înseamnă că, literal, a scăpat de acuzaţia de omor, 


a spus William. Și, amintind că deja a executat peste șase luni, 
va fi eliberat în câteva săptămâni şi noi încă nu ştim unde este 
noua lui fabrică. 

— Sunt sigur că te va conduce chiar el la ea, în ziua în care 
este eliberat, a fost opinia lui Hawk. 

Gândurile lui William s-au întors la Lamont, care era la fel de 
vinovat ca şi Rashidi, pentru că lucrase cu mâinile înmănușate 
împreună cu Booth Watson pentru a-l scoate din închisoare. 
Dar, una din expresiile favorite ale ex-superintendentului 
fuseseră: Crima plăteşte, băiete, şi William nu se îndoia că Lamont 
câştiga acum mult mai mult ca lacheu al lui Booth Watson, decât 
câştigase vreodată servind în Poliția Metropolitană. 

Parcă o auzea pe Beth întrebând din nou dacă a sosit timpul 
să se gândească să demisioneze și el încă nu ajunsese la un 
răspuns convingător. 

Când s-a aprins lumina la etajul al treilea, William a încercat 
să se concentreze. După cinci nopţi de supraveghere, își dăduse 
seama, în mare, de dispunerea apartamentului lui Summers. 
Nicky probabil că era acum în bucătărie, pregătind cina. 

Ştirile au fost urmate de Arcașii; mai mult din asta ar fi 
însemnat că devenise deja dependent. Ascultă Dosarul de la 
patru, unde se dezbătea renunţarea la calitatea ereditară de peer 
în Camera Lorzilor, când l-a zărit pe Summers intrând în 
clădire. Câteva momente mai târziu, se uita la cei doi 
îmbrăţișaţi, înainte ca Nicky să tragă draperiile. William îşi 
dorea numai să fi putut să le asculte conversaţia. 

Hawk ceruse un mandat de percheziție a apartamentului, dar 
cererea fusese respinsă de către comisarul adjunct de la Operații 
Speciale, considerând o asemenea operaţiune ca o ieşire la 
pescuit. ACSO a sugerat ca ei să furnizeze ceva probe 
coroborate mai convingătoare, înainte de a se apropia din nou 
de el. L-a menţionat comandantului Legea interceptării 
comunicaţiilor din 1985. 

O a doua cerere privitoare la ascultarea telefonului lui 
Summers a fost, de asemenea, refuzată. Marea Britanie nu era 
un stat polițienesc, i se amintise lui Hawksby de către comisar. 
William nu a putut să nu fie de acord cu el, chiar dacă asta i-a 


făcut sarcina mult mai dificilă. 


— Cina va fi gata în câteva minute, a spus Nicky, aşezându- 
se pe sofa, lângă Jerry, care se uita la meciul de cupă FA: Aston 
Villa cu Chelsea. 

Deşi Jerry fusese născut în Birmingham, el şi-a dorit 
întotdeauna să intre în Met, așa că s-a îndreptat spre visul lui a 
doua zi după ce a plecat de la școală. Dar a sprijinit-o în 
continuare pe Villa. 

— Cam de pe la vârsta de cinci ani, îi explicase el lui Nicky, 
decizi ce echipă sprijini. Şi rămâi cu ea, la bine și la rău, tot 
restul vieții. 

Nicky se gândea la restul vieţii ei, când el a tras-o mai 
aproape. 

— Este un televizor fantastic, a remarcat ea nefiind interesată 
de meci. 

— Face parte din afacere, a spus Summers, punându-și un 
braţ în jurul ei. L-am arestat pe tipul ăsta cu vreo două luni în 
urmă; avea vreo jumătate de duzină, în camera din față. Numai 
cinci au ajuns în depozitul secției. 

— Eu am văzut patru. 

— N-aş fi surprins dacă unul nu s-a pierdut înainte ca 
sergentul de la recepţie să completeze fişa cu acuzația. 

— Nu te temi că, într-o bună zi, te va da de gol un hoț? a 
întrebat Nicky, încă o dată luptându-se cu conștiința, cum 
făcuse mult, în ultima vreme. 

— Puțin probabil, a spus el, cu ochii pe ecran. Orice 
răufăcător sensibil ar fi acuzat mai degrabă de furtul a patru 
televizoare decât de şase și, în orice caz, ar fi cuvântul lui 
împotriva cuvântului meu. 


William a ascultat dezbaterea cu privire la viitorul TRIDENT, 
dintre Tony Blair şi Michael Heseltine - ambii priviți ca 


potenţiali lideri ai respectivelor partide — când lumina s-a stins 
în camera de zi a lui Summers, la ora 10:41. A închis radioul şi a 
mai scris un paragraf în jurnalul său zilnic. Câteva minute mai 
târziu, s-a aprins lumina în dormitor. Încă o dată, au fost trase 
draperiile şi, încă o dată, el și-ar fi dorit să audă despre ce 
vorbeau cei doi. Conversaţiile cu capul pe pernă ar putea fi încă 
și mai relevante decât o caterincă la televizor și, în ciuda 
faptului că William ascultase la Știri că Chelsea câștigase cu 2-1, 
ceea ce l-a bucurat, se gândea că Summers putea deveni mai 
scump. 


— Cui trebuie să-i mulțumim pentru noul HI-FI? a întrebat 
Nicky, începând să se îmbrace, încă nesigură de ce parte era. 

— John Smith, a răspuns Summers, punându-și costumul pe 
umeraș. 

— Politicianul? a întrebat Nicky, zâmbind. 

— Nu, informatorul meu numărul unu, care face posibil 
pentru mine să am câteva lucruri de lux. 

— E o legendă, la cantină. 

— Şi aşa trebuie să fie. Este important ca eu să-l încolțesc pe 
Ted Payne, când transportul de cocaină intră în Brixton. 

— Acum, că jumătate din familia Payne este la loc sigur, îți 
vei concentra atenţia spre familia Turner? 

— Nu atâta timp cât îmi furnizează informaţii despre toţi 
răufăcătorii din zonă. 

— Dar sunt nişte nenorociţi, a spus Nicky, în timp ce se urca 
în pat. 

— Uneori trebuie să te faci că nu vezi, dacă vrei să păstrezi 
mandatul de arestare pregătit. 

— Deci John Smith este membru al familiei Turner? 

— Hai să zicem că e relație apropiată, a răspuns Summers, 
luând-o în braţe. 


EI alesese adresa. Undeva unde ea nu mai fusese niciodată. În 
timp ce intra printre ușile batante, l-a zărit pe fostul ei șef așezat 
într-un separeu puţin luminat, la celălalt capăt al cârciumii, cu 
spatele spre ea. Pe masa din fața lui, erau două halbe. Nu s-a 
ridicat în picioare când s-a apropiat. 

— Am scăpat? au fost primele cuvinte ale lui Lamont. 

— Da, a răspuns ea, după ce-a sorbit din bere. Hawk mi-a 
spus că nu are sens să te urmărim. Gândindu-se că ai returnat 
toţi banii din a treia sacoșă, crede că ai suferit destul. Îmi place 
să cred că mi-am jucat rolul. A fost operațiunea „atinge și 
pleacă”, pentru că Warwick crede în continuare că ar trebui să 
fii arestat și pedepsit. 

— Continuă să încerci să-l convingi pe micul nemernic de 
contrariu și voi face să merite timpul folosit astfel. Sunt mai 
mult decât destui bani care se scurg prin canalul acela, pentru 
noi amândoi. Bineînţeles, numai dacă nu ești în tabăra lui 
Warwick. 

— Nu prea l-am văzut în ultima vreme, a spus Jackie. A fost 
suspendat pentru perioada în care unitatea anticorupţie 
investighează dispariţia a 700 de lire din seiful lui Roberts. 

— Tu vei depune mărturie? 

— Probabil. Dar, nu te îngrijora, nu voi ajuta această cauză. 

— Nu am fost în cameră, în acel moment, te va scăpa din clenci, 
a spus Lamont. 

— Nu uita, cel care m-a oprit să-mi recapăt tresele de sergent 
a fost Warwick. 

— Eu te-aş fi promovat înaintea lui, a spus Lamont. 

— Ştiu, Bruce. Asta este un alt motiv pentru care doresc ca tu 
să fi fost încă membru al echipei noastre. 

Lamont și-a terminat berea. 

— Hai să continuăm să ne vedem din când în când, ca să ne 
informăm unul pe celălalt cu ultimele noutăți. 

— Sigur. Dar mie ce-mi revine? 

El a scos un plic din buzunarul de la piept şi l-a împins spre 
ea, pe masă. 

— Sunt mai mulți în locul de unde vin ăștia, a spus el. 

Ea a strecurat pachetul în geantă și a zâmbit. 


— Mai bine aş pleca, a spus ea. lau din nou legătura cu tine, 
când am ceva important de raportat. 


Lumina din dormitor s-a stins imediat după 11:30 și William 
a mai deschis un paragraf în jurnal. Nu-i plăcea munca sub 
acoperire și, cu siguranță, nu-i plăcea să spioneze un coleg. Cu 
toate acestea, Hawk subliniase că dacă are de gând să îi aresteze 
pe polițista Bailey și pe Summers, va avea nevoie de 
confirmarea rapoartelor lui Marlboro Man. William s-a lăsat pe 
spate, s-a gândit la Beth şi la gemeni și a adormit aproape 
imediat. 


Sunetul îndepărtat al unui claxon, l-a smuls din somn. S-a 
frecat la ochi şi s-a uitat la ceas. Era un pic peste ora patru. A 
privit spre etajul al treilea, ușurat să constate că apartamentul 
era cufundat încă în întuneric. Mai erau vreo două ore până să 
se aprindă o veioză. 


— Deci, azi cu te ocupi? a întrebat Nicky, înăbuşindu-şi un 
căscat. 

— Trebuie să fiu martor la tribunal, la ora zece. Bărbatul 
Jaguar apare în fața magistratului local. 

— Cât va lua? 

— E primul lui delict, așa că probabil va primi o sentință cu 
suspendare, iar eu voi fi proprietarul unui Jag la mâna a doua, 
cu numai şapte sute de mile la bord. 

— Nimeni nu va dori să știe cum își poate permite un sergent 
un Jaguar? 

— Le voi reaminti că este la mâna a doua, spre deosebire de 
Volvo al inspectorului. 

— Voi doi sunteţi ca într-un vodevil, a spus Nicky, însoțindu- 


l la duș. 

— Dacă vrei vreodată să fii în echipa noastră, te rog numai 
să-mi spui. 

— La ce-ar fi bun un boboc de la patrulare? 

— Eşti pe stradă, culegi informaţii care ar putea duce la o 
arestare și asta s-ar putea dovedi că este profitabil, mai ales dacă 
domnul Smith ajunge să audă asta înainte de a-ți face tu 
raportul. 

Încă o dată, Nicky s-a gândit să rămână curată și să facă 
raportul complet despre ce știa acum despre sergent Summers, 
dar şi-a dat seama că, dacă face acest lucru, îl va pierde şi pe el 
şi slujba ei. 

— Dar tu, ce faci azi? a întrebat el, ieşind din duş și luând un 
prosop. 

— Zi liberă. Îi fac o vizită mamei, la Tooting, şi o scot în oraș, 
la prânz. Ar trebui să fiu înapoi în jur de ora şase. 

— Când te voi lua la o cursă în noul meu Jaguar. 


William a pornit radioul să asculte ştirile de la ora şapte. Nu 
se schimbaseră multe, peste noapte. A mai scris un paragraf în 
jurnal, când Summers a ieşit din clădire, la 7:34 şi a pornit în 
direcţia secţiei locale de poliție, în timp ce radioul lui a prins 
viață. A ascultat cu atenţie ce a avut Paul de raportat și a spus că 
trebuie să vorbească cu el, imediat ce va fi înapoi la birou. 

Poliţista Bailey a apărut şi ea, câteva minute mai târziu și, 
spre surpriza lui William, s-a îndreptat în direcţia staţiei de 
metrou. A așteptat până când s-a urcat în primul tren spre 
centrul Londrei, apoi a coborât din mașină și a traversat până la 
o cabină telefonică, de pe cealaltă parte a străzii. 

Rebecca a ridicat receptorul, după vreo două apeluri. 

— E în drum spre Londra, a spus William. Ar trebui să 
ajungă la tine cu mult înainte de sosirea mea. 

— Nicio problemă, a spus Rebecca. Nicky crede că azi sunt 
liberă, așa că nu va fi surprinsă că mă găseşte acasă. 

— Între timp va trebui să îl supraveghezi încă şi mai 


îndeaproape pe Lamont. Jackie tocmai l-a sunat pe Paul să-i 
spună că, urmare a întâlnirii lor de noaptea trecută, el crede că 
este în siguranţă, că nu e supravegheat. A primit un plic maro, 
gros, pentru deranjul ei, pe care l-a lăsat pe biroul meu. 

— Jackie e cea mai tare, a spus Rebecca. Nu-mi doresc decât 
să pot spune asta și despre Nicky. 

— Nu renunţa în privinţa ei. Poate își vine totuși în simțiri, a 
spus William, apoi a închis telefonul. 

A revenit la maşină și a făcut însemnarea finală în jurnal. Cu 
siguranță, încă cinci nopţi la rând vor fi suficiente pentru a-l 
convinge pe comandant că Nicky a schimbat echipele între ele. 
Dar a acceptat că Hawk are motivele lui ca să nu renunţe încă la 
acoperire. William a închis carnetul, a întors cheia în contact și a 
pornit înapoi spre Londra. Trecea pe lângă Tower Hotel când 
Nicky a descuiat ușa de la intrare și Beth a fost trezită de 
gemeni. 


Rebecca spăla vasele când a auzit deschizându-se ușa de la 
intrare. 

— Vrei micul dejun? a întrebat ea când Nicky a intrat în 
bucătărie. 

— Nu, mulțumesc, voi lua un castron cu cereale, apoi plec la 
mama. 

— Să îndrăznesc să te întreb? a spus Rebecca, zâmbindu-i. 

— Cred că acesta ar putea fi un pic special. Niciodată n-am 
simțit așa, până acum. 

— Detalii, detalii, a insistat ea, fără să se întoarcă cu faţa spre 
ea. 

— Este agent imobiliar, caută în principal proprietăți de 
închiriat, magazine, birouri în zona Croydon, şi tocmai a 
devenit partener în afacere. 

Prea multe detalii, prea gândit şi prea moale expus, s-a 
gândit Rebecca. 

— Are un nume acest Domnul Perfect? 

— Alan Mitchell. E din Nottingham, dar, acum, locuiește în 


Romford. 

— Când îl cunosc și eu? s-a aventurat Rebecca. 

— Nu încă, a spus Nicky. Vreau să fiu absolut sigură. Dar, că 
tot suntem la acest subiect, viaţa ta amoroasă cum e? 

— Ce pot să-ți spun? Eu sunt micşuneaua originală. Sunt 
surprinsă că nu mă auzi măcar o dată pe săptămână. 

— La muncă cum e? Ţi-a dat Hawk ceva interesant de făcut, 
acum că nu mai ești umbra lui Lamont? 

— Investighez un sergent din Centrala West End. Credem că 
e posibil să ia mită de la proprietarul unui club de noapte local, 
care speră să obţină licenţă pentru lichior, în schimb. 

— Sună interesant, a spus Nicky, turnându-și nişte lapte 
peste fulgii de porumb. 

De fapt, este destul de trist şi puţin sordid, dacă ar fi ştiut 
adevărul. Rebecca simţea că povestea ei sub acoperire era mai 
credibilă decât cea despre Alan, agentul imobiliar care lucra în 
Croydon, care tocmai devenise partener minoritar în afacere şi, 
s-a întâmplat să locuiască în Romford. 


— Inculpatul este rugat să se ridice în picioare. 

Assem Rashidi s-a ridicat de la locul său din boxă și s-a uitat 
la judecător, cu o expresie de indiferenţă studiată, pe faţă. 

Domnul Justice Whittaker a deschis dosarul său cu copertă 
roşie de piele și s-a uitat la cuvintele pe care le scrisese mai 
devreme, în acea dimineaţă. 

— Domnule Rashidi, aţi fost găsit vinovat de posesie de cinci 
uncii de marijuana și sentința este doi ani de închisoare, 
maximum pe care-l permite legea pentru acest delict, a adăugat 
el, incapabil să ascundă disprețul pentru un bărbat pe care l-ar fi 
trimis fericit la închisoare pe viaţă. 

Judecătorul a închis dosarul și era pe punctul să părăsească 
sala de tribunal, când Rashidi a spus: 

— Vă mulțumesc Onorată Instanță. Vă rog să-i transmiteți 
cele mai bune urări din partea mea fiului dumneavoastră. 

— Trimiteţi prizonierul jos, a mormăit judecătorul. 

— Este mândria colecţiei Fitzmolean, a spus Beth, în timp ce 
admirau amândouă tabloul lui Vermeer. 

— Şi nu i se putea găsi o casă mai bună, a spus Christina. Dar 
trebuie să-ți spun că, de la moartea lui Miles, comercianții de 
artă şi casele de licitaţie au făcut cărare spre uşa mea vrând să 
ştie ce intenționez să fac cu restul colecţiei. 

— Dacă te decizi vreodată să vinzi una din picturi, vom fi 
fericiți să te asistăm. Este cel mai mic lucru pe care l-am putea 
face în schimbul generozităţii tale. 

— Drăguţ din partea ta, a spus Christina, dar nu de asta te- 
am invitat la masa de prânz. 

— Monte Carlo? a întrebat Beth, ridicând din sprânceană. 

— Mai perfect nu se putea, a spus Christina, ca o pisicuţă 
care toarce. Ralph a fost așa de bun și grijuliu şi un așa bun 
companion! Ca între fete, nici sexul nu a fost rău. 

— Bun, mă bucur pentru tine. William a fost un pic îngrijorat 
că... 

— Că Ralph ar fi interesat numai de bani? 

Beth arăta în dificultate. 

— De ce nu veniţi la noi la cină, într-o seară? L-ai cunoaște un 
pic mai bine. 

— Nu vreau să fac presupuneri... A început Beth. Numai că, 
întotdeauna, William... 

— Gândeşte ca un poliţist. Apropo, ce face el? 

— Urmărește ceva, a răspuns Beth, încercând să evite o 
asemenea discuţie. Dar nu știu ce. 

— O altă femeie? a sugerat Christina, râzând. 

— Nu, după felul cum arată, în acest moment, numai dacă ea 
nu doarme pe stradă. Tu te mai gândeşti să te muţi în Florida? a 
întrebat Beth, hotărâtă să schimbe subiectul. 

— Nu mai am nevoie. Am încheiat cu apartamentul din 
Mayfair, vila şi yachtul, ca să nu menţionez un căpitan care este 
nerăbdător să navigheze. 

— Pare ceva destul de serios cu Ralph. 


— Da, este. Mi-a schimbat întreaga viață. Sinatra avea 
dreptate, iubirea e mai frumoasă a doua oară. Dar îţi mai 
povestesc în timpul prânzului, a spus Christina, luând-o de braț 
pe Beth şi ieşind împreună din galerie. 


S-a uitat la ceas: 2:20 p.m. La 3:00 demarează. Patruzeci de 
mii de fani îndreptându-se cu toţii în aceeași direcţie. 
Majoritatea purtând eşarfe roşu cu alb, deşi un contingent mare 
purta albastru cu alb. Cele două galerii rivale aveau numai un 
lucru în comun: fiecare era convinsă că susținea echipa 
câştigătoare. 

O figură lungă, cu eșarfă roșu cu alb, a trecut fără grabă pe 
lângă stația de metrou Arsenal, în timp ce încă şi mai mulți 
suporteri treceau ca un șuvoi neîntrerupt pe Gillespie Road. 
Câteva momente mai târziu, s-a alăturat unei alte eșarfe roşu cu 
alb. 

— Ascult, i-a spus comandantul unui tânăr neîngrijit care 
părea mai curând să fi fost eliberat din închisoare decât să fi fost 
promovat recent inspector la Unitatea Anticorupţie. 

— Dacă analizezi numai dosarul, a spus William, Summers 
face o treabă impresionantă. Păcat că e la fel de răsucit ca un 
tirbușon. 

— EI şi poliţista Bailey sunt încă un subiect? 

— Rebecca așa crede, dar cine ştie cât va mai dura? Bazându- 
ne pe modelul anterior al lui Summers privitor la relaţii, are şi 
ea un termen de expirare. 

— Îmi imaginez că el are un sistem pe care-l consideră 
infailibil, ca orice parior. 

— Până când trebuie să se îndoiască. 

— Lămureşte-mă. 

— Există două găşti importante de delincvenţi care operează 
în Romford: Turner și Payne. Sunt convins că sergentul 
Summers este plătit de Turner și, nu în ultimul rând pentru că 
în timp ce jumătate din familia Payne este închisă curent la 
Wormwood Scrubs, Turner-ii au ocazional câte o înfățișare la 


tribunalul local, dar, rareori, primesc mai mult de o amendă sau 
o sentință cu suspendare, a spus William, când stadionul 
Highbury s-a profilat neclar în fața lor şi nemulțumirile vastei 
mulțimi au devenit chiar și mai vocale, cu fiecare pas pe care-l 
făceau. 

— Există vreo şansă să penetrăm ierarhia familiei Payne şi să- 
l aranjăm pe Summers prin propriul lui joc? a întrebat Hawk. 

— E o familie foarte unită și poți fi sigur că nu există niciun 
poliţai pe lista lor de invitați la sărbătoarea de Crăciun. 

Hawk a dat din cap când au trecut de intrarea principală a 
stadionului, ignorând porţile automate. 

— Cu toate acestea, a continuat William, eu am întâlnit un 
membru al familiei care avea o slujbă normală. Adam Payne 
lucrează la departamentul locativ al Consiliului din Barking și 
Dagenham. Este căsătorit, are doi copii și e considerat oaia 
neagră a familiei. Ceea ce trebuie să facă lucrurile puțin 
incomode pentru el este că tatăl lui, Reg, conduce rețeaua 
ilegală de droguri din Romford şi fratele lui este distribuitor. 

— Păstrează legătura cu vreun alt membru al familiei? 

— Numai cu mama lui. O vizitează la fiecare două 
săptămâni, când restul tribului poate fi găsit la White Hart Lane, 
să susțină echipa Tottenham. 

— Încearcă și contactează-l şi află dacă ar fi doritor să-i ducă 
un mesaj mamei lui în care să ceară o întâlnire cu Reg Payne. E 
cu bătaie lungă, dar merită încercat. 

William a aprobat dând din cap, dar nu părea convins. 

Au mai mers câțiva yarzi împreună, apoi William a întrebat: 

— Ce face restul echipei în lipsa mea? 

— Rebecca este încă umbra lui Lamont, care pare să aibă iar 
datorii la pariuri, în vreme ce Jackie încearcă să afle de ce este el 
încă în contact cu Summers. Toţi cei care lucrează pe teren cred 
că tu ai fost suspendat şi te pregăteşti de proces. 

— Dacă mă găsește vinovat comitetul dvs. fantomă, a spus 
William, mă gândesc să intru în banda Turner-ilor. Plata e mult 
mai bună şi orele de lucru mai puţine. 

— Nici măcar să nu glumeșşti cu asta, a spus Hawksby, 
pentru că, mă tem că este exact ce a făcut Lamont. Bănuiesc că 


acum el lucrează direct cu Summers, care este plătit de familia 
Turner, unul dintre numeroșii distribuitori ai lui Rashidi. Omul 
acesta are o rețea de comenzi de care ar fi mândru orice general. 

— Când va fi eliberat Rashidi? 

— Cam peste o lună, când aş vrea ca tu să laşi totul şi să-i 
urmărești fiecare pas, din clipa în care părăseşte închisoarea, 
până când îl aducem înapoi, în siguranţă, în celulă. Asta îţi va 
oferi, de asemenea, destul timp ca să-l contactezi pe Adam 
Payne. Dar, niciodată să nu uiţi, dacă tatăl lui crede pentru un 
singur moment că îl supraveghezi, te va face felii, ca pe o bucată 
de salam. 

— Mulţumesc, sir, e încurajator ce-mi spuneţi, a replicat 
William, când au ajuns înapoi la intrarea principală a 
stadionului. 

— Ne vedem peste două săptămâni, când jucăm cu Leicester, 
a spus Hawk. Dar nu ezita să mă suni acasă, dacă afli ceva care 
merită. 

Hawk s-a îndreptat spre cea mai apropiată poartă electronică, 
iar William a pornit spre staţia de metrou Gunners, unde a urcat 
într-un tren gol, înapoi spre Fulham. 


— Dacă tribunalul află că eşti în viaţă și că eu încă lucrez 
pentru tine, voi fi, fără nicio îndoială, eliminat din tribunal și voi 
sfârși, probabil, în închisoare, a spus Booth Watson. 

— De aceea nu mă plâng de taxele tale exorbitante, Booth 
Watson. 

— Cu toate acestea, Miles, tot ce vom face noi în viitor va 
avea de-a face cu căpitanul Ralph Neville, pentru că, în ceea ce 
mă privește pe mine, Miles Faulkner este mort. Știu asta, pentru 
că am participat la funeraliile lui. 

— Aşa şi eu, a spus Miles, şi nimeni, cu excepţia ta, nu mi-a 
aruncat o a doua privire. De fapt, asta mi-a dat încrederea de a 
trece la etapa a doua a planului meu pe termen lung. Acum, a 
venit momentul pentru a treia etapă. Dar, mai întâi, cum a mers 
întâlnirea ta cu Christina? 


— S-a luptat, dar nu prea tare. A acceptat două mii pe 
săptămână, după ce i-am explicat care sunt alternativele. 

— Bun, atunci e stabilit. Continuăm, pentru că a apărut o altă 
problemă. 

Booth Watson a deșurubat capacul stiloului său și s-a pregătit 
să noteze. 

— Sunt încă în posesia tuturor picturilor mele care valorează 
câteva milioane, dar, dacă ar fi să vând fie și numai una dintre 
ele pe piaţa liberă, s-ar putea ca vreo entitate băgăcioasă să se 
întrebe dacă sunt încă în viaţă, nu în cele din urmă inspectorul 
Warwick, cu toate că și el a participat la funeraliile mele. 

— De ce să n-o lăsăm pe Christina să le ducă la licitaţie? În 
felul acesta, nimeni nu va deveni suspicios. 

— M-am gândit deja la asta, dar sunt riscuri prea mari. 
Înțelegerea mea cu Christina îmi dă siguranţa că ea îşi respectă 
partea ei atâta timp cât crede că, dacă nu o respectă, singura ei 
sursă de venit își va închide robinetul. Dacă ar pune mâna pe 
una din picturile mele, ca să nu mai vorbim de toată colecţia, va 
băga banii în buzunar și va dispărea de pe fața pământului, dar 
nu înainte de a-l vinde pe căpitanul Ralph Neville și de a se 
asigura că el a căzut peste bord. 

— Dacă nu se pune problema pieţei libere, ce crezi despre 
piața închisă? a sugerat Booth Watson. Eu reprezint câțiva 
clienţi care au cash mult și, conform indicaţiilor recente ale 
guvernului privitoare la spălarea de bani, nu pot dispune cu 
ușurință de aceste sume mari de bani blocate. 

— Nu mă pot gândi la alt exemplu mai potrivit de mecanism 
cerere și ofertă, a spus Miles. Unul dintre clienţii tăi ar putea 
cumpăra o pictură de la mine cu ceva din surplusul lui de cash, 
l-ar pune la licitaţie, apoi ar primi un cec legitim, pe care l-ar 
putea face depozit la orice bancă alege el, în timp ce eu capăt cel 
puţin cincizeci la sută din această afacere. 

— Cum rămâne cu problema originii lucrării? 

— Poate spune că a cumpărat-o de la doamna Christina 
Faulkner şi că este din proprietatea defunctului ei soț. 

— Ea se va aştepta la un procent. 

— Zece la sută din prețul de vânzare și promisiunea că va 


mai primi ceva de la sursă, atâta timp cât îşi respectă obligaţiile 
asumate. Nu are absolut niciun interes cu privire la colecția 
mea, dar banii îi plac. Acum, tot ce avem noi de făcut este să 
decidem cine va fi viitorul meu client. 

— Prietenul tău Assem Rashidi iese din închisoare cam într-o 
lună. Se întâmplă să ştiu că stă cu fundul pe milioane de lire 
peşin, păstrate într-un seif la o bancă, pe care nu-i poate 
transfera într-un cont normal, nu în ultimul rând pentru că, în 
momentul în care este afară, autorităţile vor fi cu ochii pe el ca 
niște vulturi. 

— Un confrate fără noroc, a spus Miles. De ce nu aranjezi o 
întâlnire? 

— Asta va crea o altă problemă. 

— Anume? 

— Dacă vă invit pe amândoi la cabinetul meu, l-am putea 
invita la fel de bine și pe William Warwick, ca să-și ia notițe. 

— Dar Christina mi-a spus că a fost suspendat și că îl 
așteaptă o audiere disciplinară. 

— Asta nu înseamnă că stă degeaba, cu mâinile în sân, 
aşteptându-l pe Godot. Nu, trebuie să alegem un loc care să nu 
le vină în minte şi cred că eu știu locul ideal de întâlnire. Dar, 
chiar şi așa, o întâlnire cu domnul Rashidi va crea totuşi o 
problemă. 

— Cum ar fi? 

— Va fi pus pe lista celor care ştiu că tu ești încă în viață. 

— Assem e un prieten şi, în cazul meu, este în interesul lui să- 
Și ţină gura. 

— Până când încetează să-ți mai fie prieten, a spus Booth 
Watson, şi este în interesul lui să deschidă gura; în acel moment 
ne va avea la degetul lui cel mic. 

— Atunci, voi aranja eu o întâlnire, imediat ce este eliberat și 
îți voi spune unde și când, pentru că, desigur, nu va fi la 
cabinetul meu. Apropo, cum ai lucrat cu Rashidi, cât timp el a 
fost în închisoare? 

— L-am plăcut, dar n-aş avea încredere în el nici cât negru 
sub unghie. 

— Amuzant. Fl a spus același lucru despre tine. 

William stătea în fundul camerei, așteptând cu răbdare 
momentul potrivit. În dimineaţa aceea, erau disponibili trei 
ofițeri, așezați toţi în spatele unui ecran de sticlă groasă, ca 
funcționarii bancari. 

Sosise la primărie când s-au deschis ușile, la ora nouă, dar era 
deja o coadă lungă. Îi explicase femeii de la informaţii cine era. 

— Spune adevărul, ori de câte ori e posibil, îi sfătuise Hawk. 
În felul acela, este mai puţin posibil să fii demascat de cine ştie 
ce greșeală prostească. 

— Sunt însurat, am doi copii (adevărat) şi acum locuiesc în 
Fulham (adevărat). Tocmai mi s-a oferit o slujbă la Compania 
Ford Motor, din Dagenham (neadevăr) și caut ceva unde să 
locuiesc (neadevăr). 

Femeia i-a dat un formular lung, un creion scurt și un mic 
disc de lemn cu numărul 26 săpat în el. 

— Completaţi formularul, a spus ea, și când este strigat 
numărul dumneavoastră, daţi-i discul ofițerului disponibil. 

William a luat loc pe al doilea rând de scaune, în faţa lui 
Adam Payne. După ce a completat formularul, i-a privit cu 
atenţie pe cei trei ofițeri. Știa că avea numai o șansă din trei să 
ajungă la ghișşeul corect, aşa că a încercat să-şi dea seama cum 
putea reduce hazardul. 

— Numărul treizeci și trei. 

William a remarcat că Payne nu se grăbea, când vorbea cu 
clienţii. Avea un comportament plăcut, liniştitor, care-i făcea pe 
clienţi să se simtă în largul lor, cât timp el asculta ce probleme 
aveau. Îşi făcea notițe, adesea le arăta fotografii și fiecare 
persoană pleca mulțumită. Va putea oare să facă același lucru 
pentru William? 

— Numărul douăzeci și patru 

O femeie însărcinată s-a deplasat greu şi s-a aşezat în fața lui 
Payne. 

l-a dat actele pe sub geam și a început să-i explice situația. 
William calculase deja că, în medie, Payne petrecea cam 


unsprezece minute cu fiecare aplicant, în timp ce femeii în 
vârstă, care arăta epuizată, i-a acordat numai în jur de șapte şi 
tânărului din dreapta, cam opt. 

— Numărul douăzeci și cinci. 

Un cuplu de tineri cu un copil în braţe s-a ridicat și a pornit 
în direcţia ghişeului din stânga. William s-a uitat la ceas. Era 
sigur că tânărul va termina discuţia cu clientul său înainte ca 
Payne să fi încheiat cu femeia însărcinată. 

— Numărul douăzeci şi şase. 

Deşi era rândul lui, s-a aplecat spre domnul în vârstă din 
stânga lui şi i-a spus: 

— Eu nu mă grăbesc, sir, mergeţi dumneavoastră în locul 
meu. 

— Mulţumesc, a spus acesta. Au schimbat discurile de lemn 
şi domnul în vârstă a mers încet spre ghișeul unde lucra ofițerul 
cel tânăr. 

— Numărul douăzeci și opt. 

William s-a grăbit și s-a dus repede la ghișeul lui Payne, 
lăsând numărul douăzeci și opt fără altă posibilitate decât să 
meargă la femeia de la ultimul ghișeu. 

— Bună dimineaţa, a spus Payne. Cu ce vă pot ajuta? 

William i-a dat formularul. Payne a citit detaliile fără grabă, 
înainte de a-și exprima părerea. 

— Mă tem că nu puteți fi considerat o prioritate, a spus el, 
dar vă pot pune totuşi pe o listă de așteptare a consiliului. Cu 
toate acestea, mă tem că nu vom putea să vă oferim o locuinţă 
potrivită, pentru o perioadă de cel puţin un an. 

A scos din sertar un alt formular și a început să-l completeze. 

— Există vreo cale să nu stau la coadă? a întrebat William. 

— Nu, sir, a răspuns Payne cu fermitate. Fiecare caz este 
evaluat cum merită, aşa că veți avea de așteptat, ca toți ceilalți, 
până va deveni disponibilă o locuință potrivită nevoilor 
dumneavoastră. 

— Chiar dacă am fost prieten cu tatăl dumneavoastră? 

Payne s-a oprit din scris, incapabil să-și mascheze stânjeneala. 

— Îl cunoaşteţi pe tatăl meu? 

— Nu, dar trebuie neapărat să-l cunosc. 


— Atunci, este timpul să plecaţi de aici, domnule... s-a uitat 
să citească în formular... Warwick. Aţi ales omul greşit. 

— Ar putea fi în beneficiul reciproc. 

— Dacă nu ieşiţi imediat, domnule Warwick, nu voi avea altă 
cale decât să chem poliţia, a spus el și a pus mâna pe telefonul 
de alături. 

— Eu sunt poliţia, a spus William, prezentând legitimaţia, 
ceea ce a provocat scurgerea sângelui de pe faţa lui Payne. 

— Cum vă pot ajuta, domnule inspector? a întrebat el. 
Rolurile se schimbaseră, brusc. 

— Am nevoie să discut cu tatăl dumneavoastră, pentru o 
problemă personală. 

— Nu am niciun contact cu el, de ani de zile. 

— Ştiu asta. Dar, vă vedeţi cu mama dvs. la fiecare două 
săptămâni, așa că, poate, mi-ar putea aranja o întâlnire. 

— Niciodată, a spus Payne, cu hotărâre. Nu vreau să am 
nimic de-a face cu lumea tatei. 

— Înţeleg, dar, dacă mă puteți ajuta, vă pot asigura că asta ar 
face diferența. 

— Două rele nu fac un bine, domnule inspector. Va trebui să 
vă rog din nou să plecați. 

William a scos din buzunar o carte de vizită şi a strecurat-o 
pe sub geam. 

— Dacă te răzgândeșşti, nu ezita să mă suni, oricând. 

— Niciodată. 

William s-a ridicat de la locul lui fără tragere de inimă, în 
timp ce funcţionarul rupea cererea lui în bucățele şi o arunca la 
COŞ. 

— Numărul treizeci. 

William şi-a croit drum spre ieşire prin holul aglomerat și s-a 
oprit în capul scării să analizeze ce se întâmplase. Abia aștepta 
să-i spună lui Hawk că apropierea de singurul membru al 
familiei Payne care respectă legea eșuase. Atunci, a văzut-o. S-a 
ascuns după o coloană până ce ea a trecut pe lângă el. Hawk va 
fi dezamăgit să afle că nu reuşise să-l convingă pe Adam Payne 
să-i ajute și că trebuia să admită că fusese identificat de polițista 
Bailey... 


— Ce fac gemenii? a întrebat Josephine Hawksby, după ce 
chelnerița le adusese ceaiul de după-amiază. 

— Nu se opresc din mâncat! a spus Beth. William și cu mine 
trăim din resturile de la ei. 

Josephine a zâmbit şi i-a turnat musafirei ei o ceaşcă cu ceai. 

— Şi, apoi, e vorba de haine. Când am fost eu copil, am 
purtat o uniformă gri până la șaptesprezece ani, când am primit 
primii mei jeanși, cu care tata nu a fost de acord și nu-ți pot 
spune ce a zis când a descoperit fustele mini. 

— Prima mea rochie îmi ajungea aproape până la glezne, a 
spus Josephine, după ce şi-a ales un sendviș cu castraveți. 

— Îţi aduci aminte de pantofi? Au râs amândouă. Așa că, 
iartă-mă dacă mănânc toate sendvișurile, înainte de a merge 
acasă să-i hrănesc pe copii. 

— Cine are grijă de copii când ești la serviciu? 

— Amândouă mamele noastre sunt minunate, a spus Beth. 
Avem şi o bonă, care lucrează atât de mult peste program, încât 
câştigă aproape la fel de mult ca mine. 

— Sunteţi un cuplu modern, a comentat Josephine, luând 
încă un sendviș cu castraveți. Jack nu mi-ar permite să mă întorc 
la muncă. 

— Credeţi că mai există undeva în lume un loc unde 
sendvișurile cu castraveți mai sunt în meniu? 

— Împreună cu tartele și smântâna, a spus Josephine. 
Probabil numai Wimbledon și asta numai pentru două 
săptămâni. Dar, am un sentiment că nu meniul este cel pentru 
care ai vrut să ne vedem. 

— Aşa e, a recunoscut Beth. M-am gândit că tu ai putea să 
umpli una sau două piese care lipsesc în cel mai recent puzzle şi 
am sperat că și comandantul Hawksby ar putea să fie puţin mai 
empatic decât William. 

— Nicio șansă. Când Jack este acasă, lasă Scotland Yardul în 
urmă. Nici nu ţi-ai da seama că este poliţist. Dar, spune-mi ce 
piesă din puzzle crezi că lipsește, şi voi vedea dacă te pot ajuta. 


— Ştiu că William a fost suspendat temporar și nu se poate 
întoarce la muncă până când tribunalul nu îl dezincriminează. 

— Ori de câte ori apare acest subiect, temporar este cuvântul 
pe care-l repetă Jack. 

— Asta-i o ușurare, a spus Beth. Dar îmi poți explica de ce 
lipseşte de-acasă nopţile, se rade numai în weekend și se 
îmbracă ca un grădinar, când noi nu avem grădină? 

Josephine a pus nişte gem de căpşuni pe o chiflă, apoi a 
răspuns: 

— Singura dată când Jack care poartă exclusiv costume la 
două rânduri s-a îmbrăcat cum spui a fost când lucra sub 
acoperire. Mai ai vreun indiciu? 

— Numai că, atunci când am călcat o pereche de pantaloni ai 
lui, săptămâna trecută, am găsit în buzunar o chitanţă pentru o 
masă în Romford. 

— Nu te pot ajuta, în această privinţă. 

— Şi sâmbăta trecută, când a plecat de-acasă, după masa de 
prânz, a purtat o eşarfă cu roșu și alb, care m-a surprins 
oarecum, pentru că el ține cu Chelsea. 

— Ah, prima lor greşeală, a spus Josephine, pentru că Jack 
ţine cu Gunners şi o face de când era copil. 

— Nu m-am luminat deloc. 

— Mi-a povestit totul despre Bob Wilson și Frank McLintock, 
la prima noastră întâlnire. 

— Acum, sunt cu totul pierdută. 

— Sâmbăta trecută, Arsenal a jucat cu Chelsea acasă, aşa că, 
acum ştim unde și-au petrecut băieţii noştri după-amiaza. 

— Dar eu am crezut că nu au voie să fie în contact unul cu 
celălalt, în timp ce William este investigat. 

— Ce dovadă ai că este sub investigație? 

Beth s-a gândit un timp şi a răspuns: 

— Niciuna, în afară de ce mi-a spus el. 

— Bărbaţii îţi vor spune întotdeauna ce cred ei că vrei să auzi 
și politicienii sunt chiar mai răi. Eu bănuiesc numai că te ocupi 
de puzzle-ul greşit. Dar, dacă el recunoaşte vreodată că 
niciodată nu a fost investigat, să nu cumva să-i spui că ştiai. 
Între timp, pentru o mamă nehrănită, pot recomanda o prăjitură 


cu ciocolată. 


— Corect, a spus comandantul. Cum polițista Bailey a plecat 
la Romford, probabil că mă poate cineva pune la zi cu 
activitățile ei. Haide să începem cu tine, inspector Warwick. 

William şi-a deschis carnetul. 

— Poliţista Bailey şi-a petrecut fiecare noapte din ultima 
săptămână în apartamentul sergentului Summers din Romford. 
Nu numai că-i face cumpărăturile și-i spală rufele, ci are un set 
de chei de la apartamentul lui. Joi, a cumpărat două bilete 
pentru o vacanţă în Malaga, luna viitoare, așa că eu cred că 
putem presupune fără să greşim că sunt un cuplu. 

— Poliţist Pankhurst, ai ceva de adăugat? a întrebat Hawk, 
întorcându-și atenţia spre cealaltă latură a mesei. 

Rebecca nu a avut nevoie de carnet. 

— Nicky nu a dormit în apartamentul nostru în ultimele 
două săptămâni. A apărut pentru scurt timp sâmbătă dimineața, 
când mi-a spus mai multe despre ultimul ei iubit, care nu 
seamănă deloc cu sergentul Summers. 

— Ai cerut detalii? a întrebat Paul. 

— Da. A spus că-l cheamă Alan Mitchell și că lucrează pentru 
un agent imobiliar din Croydon, dar nu a adăugat un nume. 

— Nu insista mai mult, a atenţionat-o Paul. Acum, ştim 
adevărul, nu e nevoie să-i trezim suspiciuni. 

— Am înţeles, sir, a spus Rebecca, părând ușurată. 

— Sărmana Nicky nu ştie care e diferența între a face 
dragoste şi a face sex, a constatat Jackie. 

— Bine, William, a spus Hawk fără să comenteze, poți să-ți 
închei sarcina de noapte și să te ocupi de activităţile zilnice ale 
sergentului Summers. Sunt nerăbdător să aflu mai multe despre 
informatorul lui, John Smith, şi dacă el există cu adevărat. 

— Cu siguranţă, există, a spus Rebecca. Altfel, unde se duc 
banii? 

— Direct în buzunarul lui, a spus Jackie, pentru că el nu e 
nimic mai mult decât o născocire a imaginaţiei lui Summers. 


— Cum funcţionează asta? a întrebat Rebecca. 

— Nu e ceva necunoscut, a spus Hawk, pentru un polițai 
corupt să inventeze un informator care vine regulat cu 
informații despre care el ştie deja, aşa că atunci când e vorba să- 
şi plătească informatorul, e vorba numai de mituire. 

— Recent, am întâlnit o variantă a acestei înșelătorii speciale, 
a spus Paul. După ce a fost comis un delict major, polițaiul 
corupt antedatează un raport mai vechi, creditându-și 
informatorul cu furnizarea informaţiei iniţiale. Este un sistem 
cunoscut ca dublu sau nimic. 

— Cred că îmbătrânesc, a spus Hawk, pentru că nu am 
întâlnit niciodată asta. 

— Toţi borfaşii devin mai sofisticați și la fel şi polițiștii 
corupți, a spus Jackie. 

— Aşa trebuie și noi, a spus Hawk, dacă vrem să le ținem 
piept. 

— Ei, asta ar putea explica noul Jaguar al lui Summers, 
costumele elegante și vacanţa în Malaga, a spus William. Dar 
asta ne va ajuta să dovedim că Summers este corupt, dacă 
suntem capabili să arătăm că John Smith nici măcar nu există. 

— Eu cred că poate am aflat cum putem face măcar asta, a 
spus Hawk. Le-a dat fiecăruia câte o foaie de hârtie. Voi permite 
la trei dintre voi să studieze o săptămână planul meu, sau încă 
și mai bine, să-l îmbunătăţească, astfel că, lunea următoare, 
când ne vom întâlni să-i pot acorda inspectorului Warwick 
autoritatea de a pune în mişcare întreaga operațiune. Ceea ce-mi 
amintește să vă spun că, pentru toți cei din afara acestui birou 
interesaţi și asta o include și pe polițista Bailey, inspectorul 
Warwick este încă suspendat şi procesul lui nu se va judeca 
pentru cel puţin încă șase săptămâni. Deci, ştiţi cu toţii exact cât 
timp avem pentru a-i condamna pe Rashidi, Lamont, Summers 
și Roberts. Alte întrebări? 

— Da, sir, a spus Jackie. Dacă Lamont îmi mai dă un plic 
maro, îmi pot cumpăra o vacanţă în Malaga? 

Rebecca l-a urmărit pe Lamont pe scara rulantă aglomerată, 
cu Marlboro Man la câţiva pași în urma ei. Lamont nu o văzuse 
și niciunul dintre ei nu-l remarcase pe Ross. 

Când Lamont a ajuns la peron, a pornit spre capătul 
îndepărtat al acestuia și nu a avut mult de aşteptat înainte să 
vină, şuierând, următorul tren. S-a urcat în ultimul vagon şi, cu 
toate că acesta era aproape gol, s-a așezat lângă un bărbat care 
citea Evening Standard. Nu s-au salutat unul pe celălalt. 

Rebecca a găsit un loc la celălalt capăt al vagonului și-a 
deschis cartea, dar nu a început să citească. 

— Ai vrut să mă vezi, sir, a spus Summers. Încă nu putea să 
scape de obiceiul de a i se adresa fostului șef cu sir. 

— Nu ai cumva ceva la care să te pot ajuta? a întrebat 
Lamont. Sunt un pic cam strâmtorat, în acest moment. 

— Nu prea curând, dar, în câteva săptămâni s-ar putea să fim 
amândoi înapoi în afaceri. 

— Nu se poate mai repede? a insistat Lamont, încercând să 
nu pară disperat. Am una sau două facturi pe care nu le mai pot 
amâna. 

— Îmi pare rău să aud asta, a răspuns Summers, care era 
încântat, de fapt, pentru că asta îi dădea lui un avantaj. Altceva 
special? a întrebat el, ca orice bun detectiv. 

— Am avut ghinion la curse, în ultima vreme, şi pariurile 
încep să-mi sufle în ceafă. 

— Şi au o respiraţie aşa de grea. 

— De asemenea, casa cea nouă se dovedește a fi mult mai 
scumpă decât am prevăzut eu şi soția mă va ucide dacă trebuie 
să renunțăm la casă şi s-o punem din nou în vânzare. A făcut o 
pauză, apoi a întrebat: nu eşti căsătorit, nu-i aşa? 

— Nu. N-am găsit fata potrivită. 

— Eu am găsit trei, a spus Lamont, şi niciuna dintre ele nu s- 
a dovedit să fie cea bună. Trebuia să ţin seamă de sfatul lui 
Jimmy Goldsmith: dacă zboară, plutește sau e uşuratică, 
închiriaz-o. 


Summers a izbucnit în râs, ceea ce a făcut-o pe Rebecca să se 
uite în jur, dar nu și pe MM. 

— Eu nu am această problemă, a spus Summers. Sunt multe 
fuste în secția de poliție care să-mi satisfacă nevoile, ca să nu le 
punem la socoteală și pe cele de pe stradă. 

— Am crezut că ai o iubită, a spus Lamont, aruncând o 
privire spre celălalt capăt al vagonului. 

— Nu pentru mult timp. E aproape să ajungă la data 
expirării. 

— Eu am mai văzut femeia aceea undeva, a șoptit Lamont. 

Summers s-a uitat în direcția Rebeccăi. 

— Ne e genul meu. 

— Crezi că s-ar putea să ne urmărească pe noi? 

Summers s-a uitat la Rebecca cu mai mare atenţie. 

Rebecca şi-a dat seama că cei doi bărbaţi sunt interesaţi de ea, 
și s-a simţit inconfortabil. Trebuia să coboare la următoarea 
stație şi să-l informeze pe William că a fost descoperită. El îi 
spusese deja că era surprins că acoperirea ei durase atât de mult. 
A dat pagina la carte, dureros de stânjenită pentru că era același 
roman pe care-l citea, de fiecare dată când călătorea pe linia 
circulară. 

Când trenul a oprit în stația Green Park, Rebecca a coborât şi 
nu s-a uitat deloc înapoi. MM nu s-a mișcat de pe scaunul lui. 

— Poate că e numai imaginaţia mea de vină, a spus Lamont, 
în timp ce Rebecca ieșea din peisaj. 

— Eu cobor la următoarea, a spus Summers. Te contactez 
imediat ce soseşte transportul, a adăugat el, când trenul s-a oprit 
și în timp ce se deschideau ușile a întrebat: sir, mai ai vechea 
uniformă? 


— Plec la meci, a spus William. 

De ce te deranjezi să minți? a vrut să-i întrebe Beth. Oare 
consideră că ea nu şi-a dat seama, când și un școlar ar realiza că 
nu merge la niciun meci? Chelsea juca la New Castle, așa că 
William nu putea să spere să fie la ora trei acolo, decât dacă ar fi 


avut la dispoziţie un elicopter. Și, pe urmă, mai era și eșarfa 
roșu cu alb, pe care începuse s-o poarte la fiecare a doua 
sâmbătă. Josephine Hawksby i-a povestit că acestea erau 
culorile echipei al cărei suporter era soțul ei şi pe care William 
n-o plăcea. Așa că probabil mergea acolo să se întâlnească cu 
comandantul. Sau era vorba doar de o altă înșelătorie? 

Beth s-a gândit să-l urmărească, dar a renunţat, din două 
motive: ar fi fost descoperită înainte ca el să o ia la dreapta sau 
la stânga la colțul străzii, şi, mult mai important, avea încredere 
în el. A presupus că e vorba de o activitate sub acoperire despre 
care William nu-i putea vorbi. Dar el era suspendat şi nu era 
permis să fie implicat în treburile poliţei, până când situaţia lui 
nu se clarifica în tribunal. Sau era și asta o altă minciună și 
Josephine avusese dreptate tot timpul? 

William a deschis uşa de la intrare, în timp ce, în hol, suna 
telefonul. 

— Dacă e pentru mine, spune-i să mă sune după meci, i-a 
strigat ei lui Beth, care ieșea din bucătărie. Nu vreau să pierd 
începutul partidei. 

Beth a ridicat receptorul: 

— Alo? 

— Vreau să vorbesc cu soțul tău, a spus o voce dură. 

— Mă tem că tocmai a ieșit, dar îl puteți suna mai târziu... 

— Eu nu voi mai suna a doua oară. 

— Rămâneţi, vă rog, la telefon, a spus Beth, simțind că apelul 
putea să aibă legătură cu minciunile elaborate ale lui William. 
Să văd dacă-l prind. A pus telefonul jos și a ieșit alergând pe 
ușă, ca să-l vadă pe William îndepărtându-se în grabă. 

— William! a strigat ea din toți rărunchii, dar el nu s-a oprit 
din mers. A început să alerge după el, strigându-l, până când, în 
sfârşit, el s-a oprit şi s-a întors cu fața spre ea. 

— Vrea cineva să vorbească cu tine la telefon, a spus ea, 
încercând să-şi recapete suflul. A spus că nu mai sună a doua 
oară. 

William a început să alerge spre casă, întrebându-se dacă nu 
cumva la telefon era Adam Payne, care să fi vorbit cu mama lui. 
A trecut glonţ prin uşa deschisă, a apucat telefonul şi a spus: 


— William Warwick. 

— De ce vrei să te întâlneşti cu mine? a întrebat o voce 
neprietenoasă pe care William nu o cunoștea, deşi a știut exact 
cine era la telefon. 

— Domnul Payne! În prezent, lucrez sub acoperire într-o 
investigație care nu vă implică pe dumneavoastră sau familia 
dumneavoastră, ci implică clanul Turner şi pe asociaţii lor. 

— Pe sergentul detectiv Summers, fără îndoială, a spus 
vocea, împreună cu colegul lui. 

William a rămas fără cuvinte. Reg Payne îl avea deja la 
degetul mic. 

Beth a închis în linişte ușa de la intrare şi s-a îndreptat spre 
bucătărie, unde a lăsat ușa întredeschisă. 

= Înţeleg că pentru moment sunteți suspendat, inspectore. 
Așa că ce urmăreşti, de fapt? 

William, încă recuperându-se după prima lovitură, a decis că 
numai adevărul îl va face pe acest bărbat să fie de partea lui. 

— Avem motive să credem că Summers şi colegul lui sunt 
mână în mână cu familia Turner. 

— Care, recent, au recrutat-o pe poliţista Bailey, în gaşca lor, 
cu toate că eu încă nu sunt sigur de care parte este ea, de fapt, a 
spus Payne. 

William nu putea decât să se mire de cât de multe lucruri știa 
acest bărbat. 

— Altă chestie pe care nu pot să mi-o clarific este locul unde 
se situează ex-superintendentul Lamont, în această schemă. 
Bineînţeles, ştiu că a fost inspector cu baza în Romford pe 
vremea când Summers era încă la patrulare, dar asta a fost 
înainte de a fi transferat la Yard, în echipa antidrog. Dar, pe 
neaşteptate, el a demisionat fără nicio explicaţie, în ciuda 
succesului operaţiunii Calul Troian. Presupun că, după toate 
porcăriile pe care le-a spus la procesul lui Rashidi, a fost 
recompensat frumos. Dar eu vă asigur că banii nu durează mult, 
pentru că acum este iarăși falit. Nimic surprinzător, dacă ne 
amintim cum reuşeşte el să piardă sume atât de consistente, la 
aproape fiecare cursă de cai la care participă. 

— Domnule Payne, este ceva ce nu știți? a întrebat William, 


forțând. 

— Da. De ce vrei să ne întâlnim? 

— Vreau să organizez un flagrant ca să-i prind pe Summers 
și pe Turner-i şi să-i scot din afaceri pentru foarte mult timp. 

— Deci cauţi un hoț care să prindă un hoţ. 

— Cam așa ceva, a recunoscut William, care a continuat să-şi 
expună în detaliu planul. Payne nu l-a întrerupt, decât cu 
întrebări subtile, ocazionale. 

— Impresionant, a spus, când William a terminat. Eu nu m-aș 
aştepta la nimic mai puţin de la Hawk. Înainte de orice, trebuie 
să vorbesc cu familia și îţi voi comunica decizia mea. 

Linia telefonică a murit. William a pus telefonul în furcă și s-a 
uitat la ceas. Nu va putea să ajungă la meci la timp şi va trebui 
să-l sune pe Hawk acasă, după joc. Măcar, de această dată, va 
avea ceva valoros să-i comunice comandantului. 

S-a dus în bucătărie, unde erau Beth şi gemenii. 

— Nu mai plec la meci, a spus el, fără altă explicație. 

— De ce? Nu ţi-a sosit elicopterul la timp? 

William a rămas fără cuvinte, pentru a doua oară, în acea zi. 

— Nu crezi că e timpul să-mi spui ce se întâmplă? a întrebat 
Beth. Pentru că este evident că nu ai fost suspendat. 

William a acceptat că urma să fie una din acele zile în care el 
era în permanenţă cu un pas în urmă. 


— Vom adopta un copil, dacă putem, a spus Grace. Numai 
că, pentru moment, nu e posibil. 

— Păcat, a spus Marjorie. Orice copil ar fi norocos să te aibă 
pe tine și pe Clare părinți. 

— E drăguţ din partea ta că spui asta, dar, din păcate, nu 
mulți oameni sunt de acord cu tine. De fapt, judecătorul mi-a 
spus, destul de recent, că s-a gândit că asta nu este în firea 
lucrurilor. 

— Un membru liberal, luminat, al parlamentului are o 
propunere de lege care să facă legală adopţia unui copil de două 
persoane de același sex, a spus Clare. 


— Dar mi s-a spus că nu va fi o a doua citire, a spus Grace. 
De fapt, pare că vor trece ani, până când propunerea va deveni 
lege, și, atunci, va fi prea târziu pentru noi. 

— Preferați un băiat sau o fată? a întrebat sir Julian, 
surprinzând întreaga familie. 

— Pentru noi nu contează, a spus Grace, uitându-se la Clare. 
Ca în cazul bomboanelor Liquorice Allsorts, luăm ce putem și le 
iubim până la moarte. 

Toţi au izbucnit în râs. 

— Puteţi lua gemenii, până fac şase ani, a spus William. 

— De ce şase? a întrebat Marjorie. 

— Atunci vor începe să joace fotbal, a explicat Beth. 

— Peter va merge la echipa Chelsea, a spus William, care, a 
reuşit, cumva, să piardă cu 3-0 la Southampton, săptămâna 
trecută. 

— În timp ce noi ne ocupăm de echipele câştigătoare, s-a 
stabilit o dată pentru procesul tău? a întrebat sir Julian. 

— Nu încă, a spus William exprimând un răspuns bine 
gândit. 

Beth i-a privit pe toți membrii familiei cu interes, ca să vadă 
cum vor reacționa. 

— Cu cât te întorci la muncă mai curând, cu atât mai bine. 
Dacă-mi trimiţi documentele relevante, mă uit pe ele şi-ţi spun 
părerea mea. Fii liniştit, cazul tău este atât de subțire, încât chiar 
şi Grace te-ar scăpa de acuzații. 

— Mulţumesc, tata, pentru votul de încredere. Totuşi, Clare 
și cu mine am fost deja rugate să-l reprezentăm pe pârât şi noi 
n-am cerut un asistent. 

— Touché, a spus sir Julian, liniştindu-se. 

— Mai important este, a intervenit Marjorie care stătea pe 
podea cu gemenii, că Julian şi cu mine am decis să înființăm un 
fond fiduciar, pentru educaţia lui Peter. 

— Dar cu Artemisia cum rămâne? a întrebat Grace. 

— Această responsabilitate a fost deja asumată de părinții lui 
Beth. De fapt, ideea a fost a lui Arthur și a Joannei. 

— Norocoşi copii, a spus William, ciufulindu-i părul lui 
Peter. 


— Eu m-am gândit la Colegiul de fete Eton și Cheltenham, a 
spus sir Julian, conștient că agita o grenadă de mână în mijlocul 
încăperii. 

— lar eu, că Fulham are condiţii care s-ar potrivi perfect 
pentru amândoi, a comentat Beth. 

— Ce amuzant, a spus Marjorie. lată ceva pentru care să ne 
luptăm fără încetare, până ne omorâm, în cele din urmă, unul 
pe altul. 

— S-a decis deja, a hotărât Beth, așezându-se lângă copii, pe 
podea. 

— Nu așa mergeau lucrurile, când eram eu copil, a spus sir 
Julian, scoțând siguranţa grenadei de mână. 

— Tu n-ai fost niciodată copil. Te-ai născut de vârstă mijlocie, 
a spus Marjorie. 

Sir Julian a rămas fără cuvinte, ceva ce restul familiei nu 
experimentase prea des, așa că William s-a folosit de situaţie. 

— Ar trebui să plecăm. A fost o zi lungă pentru copii. 

Odată ce Peter și Artemisia au fost legaţi cu centurile pe 
locurile din maşină, și-au luat la revedere, și William a pornit 
uşor să conducă în sunetul melodiei lui Harry Chapin, Un loc 
mai bun unde să fii. 

— Cred că tatăl tău știe perfect că nu va fi niciun 
interogatoriu şi că tu nu ai fost cu adevărat suspendat, a spus 
Beth, în timp ce mașina ieşea pe drumul principal. 

— Ce te face să spui asta? 

— Dacă ar fi crezut şi o clipă că ai necazuri, ar fi fost un şuvoi 
nesfârșit de întrebări, şi, cât timp mai respiră, cu siguranţă nu ar 
permite să te reprezinte Grace, în tribunal. 

— Assem Rashidi va fi eliberat de la Pentonville mâine- 
dimineaţă, la ora zece, a anunţat Hawk. Mă aştept la o petrecere 
de bun-venit organizată pentru el. Trei dintre voi îl vor urmări 
douăzeci şi patru de ore, șapte zile. Dacă Rashidi se gândește 
numai să meargă oriunde altundeva decât la biroul lui din City 
sau la casa mamei lui din The Boltons, vreau să fiu anunţat 
imediat. L-am informat deja pe superintendentul Watts, noul șef 
al brigăzii antidrog, cu privire la planurile imediate. El va avea 
șaizeci de ofițeri pregătiți să se poată deplasa în momentul în 
care sunt anunțați. De această dată, vom opri operaţiunea lui 
Rashidi chiar înainte de a-i da șansa să otrăvească primul său 
client. 

— În acelaşi timp, trebuie să-i arestăm pe acei asociaţi ai săi 
care au ținut în viață afacerea, în absenţa lui, a spus Paul. 

— Nu va fi nevoie să configurăm o operaţiune Calul Troian 
pentru a face lucrul acesta, pentru că îl vom acuza în fața ușii de 
la intrare. Încearcă să nu-ţi mai suceşti glezna, de această dată, 
sergent Adaja. 

Paul arăta stânjenit. 

— Cum ţi-ai luxat glezna, sergent? a întrebat Rebecca, cu 
inocenţă, deși i se spusese toată povestea cu Calul Troian, de 
mai multe ori. 

Jackie și-a suprimat un zâmbet. 

— A fost înainte de era ta, poliţist Pankhurst, a fost tot ce-a 
avut Paul de adăugat legat de acest subiect. 

— Superintendentul Watts crede că nu e o coincidenţă că 
transportul mare de droguri din Columbia a sosit la Felixstowe 
numai cu câteva zile în urmă, a spus Hawk, aşa că a alertat toate 
porturile. 

— Alte informaţii? a întrebat Paul, la ţanc. 

— Numai că el crede că oamenii lui Rashidi vor distribui 
cantități mari de cocaină și heroină în toată Londra, în 
următoarele câteva zile. Am o listă întreagă de potenţiali 
primitori, a spus Hawk, deschizând un dosar voluminos. Unul 


dintre ei este în zona Romford. O familie numită Payne. Cred că 
ştii despre ei, poliţist Bailey. 

— Da, a spus Nicky. Un adevărat mănunchi de răufăcători, 
dar, mulțumită sergentului Summers, sunt mai mulți dintre ei 
în închisoare decât cei care se bucură de confortul unei mâncări 
pregătite acasă. 

— Mă bucur să aud asta. Bun, hai să ne asigurăm că suntem 
cu toții pregătiți pentru eliberarea de mâine-dimineaţă a lui 
Rashidi şi aştept să mă informaţi în permanenţă cu evoluţia 
lucrurilor. 

Toţi şi-au strâns documentele, au ieșit din biroul 
comandantului şi s-au întors la birourile lor, cu excepţia 
polițistei Bailey, care a semnat de ieșire și a plecat spre 
Romford. Poliţista detectiv Pankhurst părăsise mai devreme 
clădirea și era pe poziţie dincolo de stradă, de unde putea vedea 
intrarea la stația de metrou Parcul Sf. James. 

Nu a avut mult de aşteptat până când a apărut Nicky și a 
coborât în fugă scările intrând în stație. Rebecca s-a întors la 
Yard şi i-a raportat sergentului detectiv Adaja. Cincisprezece 
minute mai târziu, echipa s-a adunat din nou în biroul 
comandantului, unde îi aștepta William. 

— lepurele a scăpat din cursă, a spus Hawk, dar câinii de 
vânătoare trebuie să îl lase să mai alerge de vreo două ori în jur, 
înainte ca noi să ne punem în mişcare. 

— Ce aveţi în minte, sir? a întrebat Jackie. 

— Marlboro Man va livra marfa acasă la Reg Payne vineri 
dimineaţa la ora unu, a spus Hawk. Nu mai curând, pentru că 
nu vreau ca Summers sau Bailey să devină suspicioși. 

— Ne punem în mișcare imediat ce ei sunt înăuntru? a 
întrebat Paul. 

— Nu, a răspuns cu fermitate Hawk. Dacă facem asta, 
Summers va susține că tocmai îl aresta pe Payne când am apărut 
noi și are destul tupeu să încerce să câștige credit din 
ambuscadă. Nu, va trebui să-l lăsăm să-și pună singur lațul în 
jurul gâtului, înainte de a deschide trapa secretă. Odată ce MM 
a livrat un kilogram de cocaină și zece mii de lire cash, vom 
aştepta să vedem dacă Summers îl arestează pe Payne, confiscă 


marfa şi o duce la secție. Dacă lasă acolo mai puţin de zece mii și 
nu întreaga cantitate de droguri pe care le-am dus noi la Payne, 
suspiciunile noastre vor fi confirmate. 

— Acela este momentul în care noi facem prima mișcare? a 
întrebat Jackie. 

— Nu, a răspuns William. Încă e nevoie să fim prudenti. 
Vreau să aflu câți oameni sunt implicaţi şi cum distribuie ei 
cocaina și dispun de sume așa de mari de bani peşin. Și, nu 
uitaţi, am notat seriile tuturor bancnotelor. 

— Dacă Summers îl arestează pe MM, când acesta iese din 
casa lui Payne? a întrebat Jackie. 

— Atunci vom şti că este curat. Dar dacă este corupt, nu va fi 
interesat de băiatul care furnizează marfa, ci numai de marfa 
furnizată. 

— S-ar putea să aranjeze ca cineva să-l urmărească pe MM, a 
sugerat polițista Pankhurst, și, în cazul acesta, ar putea afla că el 
este unul de-al nostru. 

— Nu te teme de aşa ceva, Rebecca. MM va dispărea înainte 
ca ei să ajungă la primul colț. Dar asta nu înseamnă că nu vor fi 
ceva surprize pe drum, pentru că Summers este un operator 
perspicace şi se asigură să aibă un plan de rezervă care să-l 
transforme din răufăcător în erou. Să fiți pregătiţi să acționaţi în 
momentul anunţului, chiar dacă e miezul nopții. 

— Şi poliţista Bailey? a întrebat Rebecca. 

— Ea poate fi prinsă la mijloc, a spus Hawk. Dacă va fi aşa, va 
avea de suportat consecințele. 

— Ar mai fi ceva ce trebuie să știți, sir, a spus Rebecca. 

Toţi şi-au întors atenţia spre polițista-detectiv Pankhurst. 

— Nicky este însărcinată. 


Summers a fost încântat când Nicky i-a spus noutăţile. 

— Spui că livrarea va avea loc vineri dimineață, devreme? 

— Da, a răspuns Nicky, întorcând friptura în tigaie. 

— De unde ai aflat o așa importantă informaţie? 

— De la un borfaş de pe stradă, în schimbul faptului că m-am 


făcut că nu-l văd. 

— Înveţi repede, a spus Summers, aşezându-se la masă. 

— E unul din informatorii tăi? a întrebat Nicky, punându-i o 
friptură în față. 

— Doamne, nu! a spus Summers. E unul pentru noi. În felul 
acesta treaba va fi cu mult mai profitabilă. 

Nicky s-a așezat în fața lui, pe cealaltă parte a mesei și a 
meditat la răspunsul primit. Îi dăduse o altă şansă să scape și ea 
ar fi putut s-o facă, dacă el nu ar fi luat-o pe nepregătite. 


William stătea pe bancheta din spate a taxiului care nu era de 
închiriat. Ochii lui nu se dezlipeau de poarta închisorii, cu toate 
că ştia că Rashidi nu va fi eliberat decât peste cel puţin încă o 
jumătate de oră. Se uita la ceas la fiecare câteva secunde, dar ușa 
de lângă intrarea principală rămânea cu încăpățânare închisă. 

Pe lângă ei a trecut un Mercedes albastru-închis care s-a oprit 
lângă închisoare, ca şi cum ar fi fost clădirea unui club de ţară. 

— E aceeași mașină? a întrebat William. 

— Nu, sir, a spus Danny. Are același număr pe plăcuţă — ARI 
- dar este cel mai recent model, abia scos de pe linia de 
producţie. 

— Dar şoferul este același? a întrebat William, încercând să se 
uite mai bine. 

— Eu sunt şofer. Dacă te îmbraci așa, cred că vei afla că eşti 
chauffeur. Dar, da, este același bărbat. 

William a râs, deşi nu era o dimineaţă în care să-ţi permiţi să 
râzi. 

S-au auzit zece bătăi de clopot de la turnul unei biserici din 
apropiere, dar ușa tot nu s-a deschis. 

— Poate că-i place locul așa de mult încât nu vrea să plece. 
Ideea de umor a lui Danny. 

În sfârșit ușa s-a deschis și prin ea a pășit un bărbat musculos 
acoperit cu tatuaje, care căra un sac negru de piele. 

— Hoţ din locuinţe, a spus Danny, fără a-i arunca o a doua 
privire. Proaspătul prizonier eliberat s-a uitat la Mercedes, i-a 


făcut semnul V şoferului, înainte de a porni spre cea mai 
apropiată stație de autobuz. 

Alţi doi prizonieri s-au strecurat prin uşă. William nu putea 
să nu se întrebe cât de mult timp vor fi în libertate. Unii dintre ei 
tratau pușcăria ca pe o a doua lor casă, în special dacă dormeau 
pe-afară, şi o crimă minoră însemna că-și puteau petrece iarna 
într-o celulă încălzită, cu trei mese pe zi şi televizor. 

În sfârşit, a apărut silueta inconfundabilă a lui Rashidi. 
William nu a avut nevoie să spună El este, pentru că spre 
deosebire de colegul lui, el slăbise, nu pusese pe el. Purta un 
costum elegant similar, cămașă albă şi cravată de mătase, cum 
purtase în ultima zi a procesului său. William s-a întrebat dacă, 
pe interiorul hainei, era o etichetă Harrods. Putea fi 
guvernatorul pușcăriei, cu excepţia faptului că guvernatorul își 
conducea singur maşina - un Morris Minor — spre a merge 
acasă. 

Chauffeur-ul a sărit şi a deschis portiera din spate a 
Mercedesului pentru șeful său, de parcă ar fi fost o luni 
dimineaţă obișnuită şi Rashidi ar fi fost luat de la casa lui de la 
țară și dus la serviciu. În timp ce Rashidi luneca pe bancheta din 
spate, el și-a atins cozorocul caschetei. William s-a ghemuit să 
nu fie văzut, când mașina a trecut ușor pe lângă taxiul în 
aşteptare şi a virat la stânga. 

Danny a întors taxiul și a avut grijă să țină distanţa. S-a aşezat 
în spatele unui alt taxi negru, de câte ori a fost posibil, pentru ca 
chauffeur-ul să nu-şi da seama că au coadă. 

— S-ar putea îndrepta şi spre Brixton şi spre The Boltons, a 
spus William, uitându-se prin parbriz, în timp ce ei rulau pe 
Upper Street. 

Mercedesul nu a traversat fluviul, ci a continuat să meargă 
spre est şi peste treizeci de minute au trecut pe lângă doi 
dragoni de argint cu scuturi de fier, semn că intraseră în City, în 
Londra. 

— Cred că merge la birou, a spus William. 

Mercedesul s-a oprit în cele din urmă în faţa clădirii Marcel & 
Neffe. Din nou chauffeur-ul a sărit din maşină şi a deschis 
portiera din spate pentru șeful său. 


În timp ce intra în Casa de Ceai, Rashidi a primit un al doilea 
salut de la un alt bărbat cu caschetă, de parcă niciodată el nu ar 
fi fost plecat. 

William nu l-a urmat înăuntru, dar a ştiut că el se va duce la 
biroul lui de la etajul al unsprezecelea. Era mai interesat să vadă 
când şi pe ce ieşire va părăsi Rashidi clădirea. Mercedesul a 
plecat. 

— Rămâi pe loc, Danny, a spus William, și nu-ţi lua ochii de 
la intrarea în clădire. Dacă reapare Rashidi, contactează-mă pe 
radio şi eu mă întorc imediat. Dacă îl pierzi, poţi începe să-ți 
stabilești un tarif, pentru că sunt singurii bani pe care-i vei mai 
câştiga, săptămâna asta, a adăugat el, în timp ce deschidea 
portiera taxiului şi cobora. 

Danny nu a râs deloc, în timp ce William alerga în direcția 
stației de metrou Moorgate. 

Trecuse ceva timp de când William descoperise cum își 
părăsise, cu discreţie, Rashidi biroul, fără ca cineva să observe. 
S-a aşezat în locul lui preferat de lângă un mic chioşc de presă 
de unde putea observa pe oricine ieșea din Ceainărie prin uşa 
pe care puţini o ştiau, dacă nu lucrau în clădire. 

S-a resemnat că s-ar putea să piardă ceva timp, dacă Rashidi 
venise pentru a i se prezenta la zi evoluţia afacerii companiei, pe 
durata absenței lui. Poate chiar își schimbase caracterul, după 
cum îi promisese judecătorului că va face, deși William credea 
că e puţin probabil. 

Poate că Danny îl va apela în jur de ora șase şi îl vor urmări 
pe Rashidi spre The Boltons, unde va cina împreună cu mama 
lui și-și va petrecere prima noapte de libertate la ea acasă, mai 
ales dacă ar crede, chiar și pentru un moment, că fusese urmărit. 

S-a scurs o oră, timp în care, prin ușa secretă s-au strecurat 
câțiva lucrători în City, dar Rashidi nu a fost printre ei. William 
începuse să se plictisească şi s-a gândit să se întoarcă la taxi și să 
stea cu Danny câteva minute la căldură, pe bancheta din spate, 
dar, cu siguranţă, acela ar fi momentul pe care Rashidi l-ar alege 
să plece de la muncă, în căutarea unui angajament alternativ. 

In a treia oră de așteptare, a cumpărat un exemplar din 
Evening Standard cu 20 de penny, dar nu a trecut mai departe de 


titlul de pe prima pagină, înainte de a privi spre ușa secretă. 

— Ai de gând să mai stai mult aici? l-a întrebat un poliţist de 
la trafic. 

— Atât cât trebuie, a spus Danny, prezentându-și mandatul. 

Polițistul şi-a dus mâna la cozoroc, surprins că şoferul de taxi 
era de la Poliția Metropolitană, nu de la cea din City. 


Ea 


William a rămas fixat pe loc oră după oră, făcându-i-se din ce 
în ce mai frig, până când omul a apărut la ușa laterală, îmbrăcat 
într-un trening gri lăbărțat şi cu o glugă pe cap. O ţinută pe care 
William n-o putea uita. S-a alăturat navetiştilor de seară care se 
îndreptau spre scările rulante. William nu îi putuse vedea fața, 
dar era, în mod clar, același trening şi acelaşi mers. Însă, cel mai 
important lucru, aceleași mânuși negre de piele. 


Ea 


Rashidi a pus piciorul pe scara rulantă, în timp ce William s-a 
strecurat în spatele unui bărbat cu umeri largi care era ca un 
scut ce-l proteja de prada lui. Când William a ajuns pe treapta 
de sus, Rashidi deja nu mai era în raza lui vizuală. Nu că 
William ar fi avut prea multe îndoieli cu privire la locul spre 
care acesta se îndrepta. William a luat-o spre peronul de sud al 
liniei Northern şi a ajuns acolo exact când trenul se oprea. L-a 
zărit pe Rashidi, la celălalt capăt al platformei, urcând în tren și 
s-a strecurat şi el în vagonul cel mai apropiat. 

Cu toate că William era sigur că ştia unde va cobori Rashidi, 
era foarte atent la fiecare staţie. Şi a avut dreptate, pentru că 
Rashidi nu a coborât din tren până la staţia Stockwell, unde a 
traversat spre Victoria station, pentru a călători o staţie până la 
Brixton. 

William i-a permis țintei lui să dispară din nou din vedere, 
pentru a doua oară, pentru că era convins că știa exact unde se 
ducea. A coborât pe peron și s-a amestecat cu pasagerii care 
așteptau la celălalt capăt. Nu intenționa să meargă mai departe. 


Acum, fusese restabilit vechiul model, Paul va prelua și-l va 
aştepta pe Rashidi în afara staţiei, a doua zi după-masă, cu 
speranţa că acesta îl va conduce la noul laborator. 

Aruncând o privire spre dreapta, William l-a văzut pe 
Rashidi dând mâna cu un bărbat pe care l-a recunoscut imediat 
și care avea lângă el doi bodyguarzi musculoşi, unul de fiecare 
parte a sa. Rashidi se întorsese deja în cealaltă lume a lui. 

O pală de vânt dinspre tunelul întunecat a anunţat sosirea 
următorului tren. William voia să se întoarcă la Yard, când 
Rashidi a făcut un pas în faţă şi, înainte să poată avea el o 
reacţie, cei doi bodyguarzi l-au înșfăcat fiecare de un braț şi, cu 
o mișcare violentă, l-au aruncat pe șine. 

Trenul s-a oprit scrâșnind din frâne, dar a fost prea târziu. 
Oribilul sunet al coliziunii corpului cu metalul i-a făcut pe 
câțiva pasageri să tipe, în timp ce alţii au luat-o la fugă. 

William a ţâșnit în direcţia celor trei bărbaţi, dar aceștia erau 
deja aproape de ieşire şi, când William a ajuns la scările rulante, 
ei se aflau pe treapta de sus, croindu-și calea printre ceilalți 
călători uluiți. El a forțat urcând câte două trepte deodată, dar 
când a ajuns în capul scărilor, ei erau aproape la ieşirea din 
stație. 

Bărbatul mai în vârstă respira cu greutate, încercând să ţină 
ritmul cu bodyguarzii tineri și antrenați. William aproape că l-a 
prins şi era pe punctul să se arunce asupra lui, când a simţit 
două brațe cuprinzându-l şi a fost placat înainte să marcheze. 
Braţele i-au fost răsucite la spate de unul dintre bărbați, în timp 
ce celălalt îi punea cătușele. 

— Eşti arestat! a spus o voce. 


Când William a ajuns înapoi la Yard, l-a informat imediat pe 
comandant de uciderea violentă și premeditată a lui Assem 
Rashidi şi despre felul în care el a ajuns să fie arestat, din 
greşeală. 

— Cel puţin, asta rezolvă una dintre problemele noastre, a 
spus Hawk, surprinzându-l pe William. Rashidi nu mai poate 


face rău, de-acum. Dar ce vreau eu să știu, inspectore, este dacă 
l-ai recunoscut pe bărbatul cu care a dat el mâna. 

— Da, sir. Era Tony Roberts, proprietarul celor unsprezece 
magazine de presă, care a afirmat la proces că locuiește în 
apartamentul lui Rashidi de peste zece ani. Cred că el a condus 
imperiul lui Rashidi, în absenţa lui, şi, în mod clar, a decis că 
vrea să preia afacerea cu un partener mort. 

— Greşeală prostească, a spus Hawk. Roberts este în cel mai 
bun caz numărul doi și, ucigându-și finanțatorul, ne-a făcut 
nouă mult mai ușoară sarcina de a dobori întregul imperiu. 

— Ce doriţi să fac în continuare, sir? 

— Să te duci acasă, inspectore, şi să mă lași pe mine să 
mobilizez echipa Omucideri. 

William a fost dezamăgit că nu era el ofițerul care să-l 
aresteze pe Roberts. A sperat că acesta va fi Paul, astfel glezna 
scrântită ar fi devenit folclor. 


În vreme ce William stătea în metrou, pe drumul de 
întoarcere spre Fulham Broadway, ştia că Hawk dislocase deja o 
echipă de la Omucideri la Brixton, cu unitatea antidrog nu 
departe în spate. La momentul în care raportul lui a fost gata și 
l-a predat secretarei lui Hawk, acesta nu era numai depășit, ci 
era de-a dreptul istorie. Avea de așteptat până la întâlnirea de 
dimineaţă a echipei pentru a afla ce se întâmplase după aceea. 

Când a ajuns acasă, a găsit-o pe Beth în baie, cu gemenii, cu 
aproape tot atâta apă pe podea câtă era și în cadă. 

— Ai auzit despre Rashidi? a fost prima ei întrebare. 

Tăcerea lui i-a spus tot ce avea ea nevoie să ştie. 

— Îţi voi da detaliile mai târziu, a spus el. Inclusiv cum am 
ajuns să fiu arestat pentru omor, a şoptit el, în timp ce telefonul 
a început să sune. William a lăsat-o pe Beth cu gemenii care 
stropeau cu apă toată baia și a ridicat receptorul. 

Nu salut, nu nume, nu amabilități. Dar, William știa cine era 
la celălalt capăt al liniei. 

— Am vorbit cu familia și suntem doritori să continuăm cu 


planul tău. Dar avem o condiţie. 

William nu avea nevoie să i se spună care era condiția. Nu 
putea decât să se întrebe cum va reacționa Hawk. S-a întors în 
baie și a găsit-o pe Beth uscându-i pe copii, pentru a-i pune în 
pijamale. 

— Cine a fost? a întrebat ea. 

— Mă duc să dau un telefon, a spus el, fără a-i răspunde la 
întrebare. I-a luat în braţe pe gemeni, unul sub fiecare braț şi i-a 
dus chicotind în dormitorul lor, unde i-a învelit și le-a stins 
lumina. S-a întors în hol, a ridicat telefonul și a format un număr 
nelistat. 

— Comandantul Hawksby la aparat. 

BARONUL DROGURILOR ARUNCAT SUB ROŢILE 
TRENULUI. 

Hawk a tras cu ochiul la prima pagină a cotidianului Daily 
Mail, înainte de a-l da deoparte. 

— Noutăţi de ieri, a declarat el. Tony Roberts şi doi tovarăși 
de-ai săi au fost arestați noaptea trecută şi toţi trei vor fi acuzaţi 
astăzi, mai târziu, de uciderea lui Rashidi. Ca bonus, unitatea 
antidrog, a intrat şi a reuşit să închidă încă un laborator, într-o 
altă parte a Brixton-ului, care arăta de parcă ar fi fost înființat 
recent, în pregătirea întoarcerii lui Rashidi. 

— Abia aștept să citesc titlurile din ziarele de mâine, a spus 
Jackie. 

— L-am informat deja pe comisar la ce să se aştepte şi am 
primit toate laudele. Niciunul dintre voi nu a fost menţionat. 

Toţi au izbucnit în râs şi au început să bată cu palmele în 
masă, ca semn de aprobare. 

— Sergent Adaja, pentru că tu ai fost responsabil de arestarea 
lui Roberts, poate că ne poţi prezenta situaţia, la zi. 

— O echipă de la Omucideri s-a pus imediat în mișcare după 
apelul ofițerului de la investigaţii, a început Paul. Cei 
unsprezece pretinşi agenţi de presă ai lui Roberts erau, aşa cum 
ați bănuit, sir, nimic mai mult decât un front elaborat pentru 
spălarea banilor din drogurile lui Rashidi. Aproape toţi angajaţii 
lui Roberts au tăcut mormânt, numai o angajată a rupt tăcerea 
când i s-a sugerat c-ar putea fi acuzată că a sprijinit un infractor. 
Informaţiile date de ea ne-au condus la un bordel local, unde 1l- 
am găsit pe Roberts la treabă. Nu a încercat să se opună 
arestării. Tânăra care era cu el, ei, deasupra lui, a fost un izvor 
de informaţii, odată ce i-am promis să nu-i înregistrăm numele 
în documente. Se pare că mama ei este preşedinta Asociaţiei 
Conservatoare locală. 

— Fiecare are prețul său, a spus Hawk. Ce ne spui despre 
complicii lui Roberts? 

— Nu sunt cele mai ascuţite unelte din cutie, sir. Au fost 


găsiți sărbătorind într-o cârciumă. Au opus rezistență, dar nu 
cine știe ce. Vor apărea în fața magistratului în dimineaţa asta, 
împreună cu Roberts, toți trei vor fi acuzaţi de omucidere. 

— Aud că şi tu ai avut o la fel de meritorie seară, sergent 
Roycroft, a spus Hawk, întorcându-şi atenţia spre Jackie. 

— Sir, aşa cum a subliniat Paul, Roberts nu este Rashidi. 
Odată ce-a fost acuzat de omor, a cedat, i-a acuzat pe cei doi 
criminali și chiar ne-a spus unde este ultima fabrică de droguri a 
lui Rashidi. A susținut că el nu este nimic mai mult decât un tap 
ispăşitor care a fost plătit să spună că a locuit în apartamentul 
lui Rashidi. Când am pronunţat cuvintele închisoare pe viață, s-a 
oferit să-şi recunoască vinovăția şi să devină martor în favoarea 
Coronei, în schimbul unei sentinţe mai ușoare. 

— Sunt sigur că-i putem obţine vreo câţiva ani de închisoare, 
a spus Hawk, în așa fel încât el să fie eliberat la timp, pentru a 
intra direct într-o casă pentru bătrâni. 

Alte bătăi cu palmele pe masă. 

— În urma dezvăluirilor lui Roberts, îi pot raporta 
supeintendentului Watts şi celor șaizeci de oameni ai lui care au 
măturat Brixton-ul noaptea trecută și au pescuit un banc de 
pești, au prins o duzină de alergători-vânzători şi, mai 
important, vreo doi distribuitori de droguri fruntaşi, pe care-i 
urmăream de ani de zile. A doua operaţiune după Calul Troian, 
ca importanţă, aşa i-am prezentat-o comisarului. 

— Au găsit destule probe care să susțină acuzaţiile? a întrebat 
Paul. 

— Şapte kilograme de cocaină, trei de heroină şi nenumărate 
pachete de marihuana, a spus Hawk. Voi produce fotografii ale 
prăzii şi le voi da presei, astăzi, mai târziu. 

— Totuși, superintendentul Watts este convins că asta a fost 
numai o mică parte a unui transport de marfă care a ajuns 
recent din Columbia și că restul prăzii a fost deja distribuit în 
toată Londra, a spus Jackie. 

— S-a întors ceva în Romford? a întrebat Hawk, uitându-se 
peste masă la poliţista Bailey. 

— Nu ştiu, sir, a spus Nicky. Nu există nimic în Book 66 care 
să sugereze asta, nicio arestare semnificativă pentru deţinere de 


droguri nu s-a făcut în ultima săptămână și nimic nu s-a livrat. 

— Aminteşte-mi, a spus Hawk. Nu familia Turner era, cel 
mai probabil, cea care primea drogurile ce urmau să fie 
distribuite în Romford? 

— Nu, sir, era familia Payne. Turner-ii nu au provocat niciun 
necaz, în ultima vreme. 

— Fie minte, fie Summers nu are destulă încredere în ea 
pentru a-i spune ce face, s-a gândit Rebecca. Detectivul din ea 
întâi o suspecta, în timp ce prietena voia s-o creadă. 

— Mă aştept ca rapoartele fiecăruia dintre voi să fie pe masa 
mea la prânz, a spus Hawk. Poliţist Pankhurst tu ce ai de spus? 
a întrebat-o el pe unica persoană care nu scosese nicio vorbă. 

— Cererea pentru licenţă extinsă privitoare la lichior, pentru 
clubul de striptis a fost refuzată, sir, şi ofițerul implicat a trebuit 
să-și descoasă cele trei trese și e din nou la patrulare. 

Un mesaj codat pe care ultimul beneficiar ar fi trebuit să-l 
aștepte până când se adunau din nou, într-o oră, după ce Nicky 
pleca spre Romford. 

Hawk a dat afirmativ din cap. Nu a reuşit să se uite la 
poliţista Bailey și s-a întrebat cât timp va mai dura până când 
recunoaşte cine era tatăl copilului ei nenăscut, pentru că acesta, 
cu siguranţă, nu s-a mutat din Croydon. 


Se spune că funeraliile sunt pentru ca cel plecat să afle cât de 
popular a fost. Necazul e că el nu e prezent, ca să afle. 

Participarea la funeraliile lui Assem Rashidi ar putea fi 
descrisă, în cel mai bun caz, ca slabă. Mama lui a fost singura 
care a vărsat o lacrimă când trupul sigurului ei copil, sau ce mai 
rămăsese din el, a fost coborât în pământ. Preotul catolic care a 
oficiat serviciul nu-l întâlnise niciodată şi nu ar fi permis să facă 
ceremonia, dacă mama lui Rashidi n-ar fi participat cu 
regularitate la Brompton Oratory și, mai important, unul dintre 
cei mai generoși binefăcători ai parohiei. 

Booth Watson stătea la un pas de micul grup de îndoliaţi, 
îmbrăcat într-o ţinută sobră potrivită, cu capul plecat, 


reprezentându-și clientul pentru ultima oară. Cu toate acestea 
avea speranţa că singura rudă în viață a lui Rashidi s-ar putea 
ca, foarte curând, să aibă nevoie de serviciile lui. 

Doi bărbați robuști, strânși în costumele fixe pe trup, 
urmăreau funeraliile de departe, arătând de parcă singurul lor 
scop era să se asigure că decedatul nu se ridica în mod 
miraculos din morţi. Mica adunare a fost imediat dublată prin 
venirea celor patru gropari. 

Încă şi mai departe, în spate, stătea William, ascuns de un 
monument care reprezenta trei îngeri, iar în spatele lui era un 
fotograf care făcea fotografii participanţilor, pentru a le pune pe 
biroul comandantului, până la prânz. 

Preotul a dat ultima binecuvântare și a făcut semnul crucii. 
Nu că ar fi crezut că acest păcătos anume avea mari șanse să 
intre în Rai. 

Au început să cadă câteva picături de ploaie. Booth Watson 
şi-a deschis umbrela și a însoţit-o pe doamna Rashidi la maşina 
care o aștepta. 

— A fost amabil din partea dvs. să participaţi la funeraliile lui 
Assem, domnule Booth Watson, a spus ea, aproape şoptit. 

— Un bărbat înţeles foarte greșit, a spus el pe ton grav. Dacă 
e ceva ce pot face pentru a vă ajuta în viitor, vă rog, doamnă, să 
nu ezitaţi să faceți apel la serviciile mele, a adăugat el şi i-a dat o 
carte de vizită cu literele în relief. 

— Domnule Booth Watson, chiar se întâmplă să am nevoie de 
un sfat într-o problemă personală. Fiul meu a murit fără 
testament şi vreau să mă sfătuiască cineva cum să mă descurc cu 
această, cam complicată, proprietate. 

Booth Watson a deschis portiera din spate a Mercedesului 
negru, a închis umbrela și s-a tras într-o parte pentru a-i permite 
noii sale cliente să urce. 

— Voi aştepta să treacă o perioadă potrivită, doamnă 
Rashidi, pentru a vă permite să plângeţi, apoi voi lua legătura 
cu dumneavoastră. 

— Să nu așteptați prea mult, a spus ea, închizând portiera. 


— la întotdeauna urma banilor!, a spus comandantul, când 
echipa s-a strâns din nou, după ce polițista Bailey plecase la 
Romford. Dar, întâi, haideţi să recapitulăm cele mai recente 
informaţii. La ora unu, în vinerea trecută, Marlboro Man a 
vizitat rezidența familiei Payne. A observat doi bărbaţi care-l 
urmăreau cu privirea dintr-o mașină parcată cam la o sută de 
yarzi distanţă. 

Odată ce MM a intrat în casă, i-a dat tatălui Payne, Reg, un 
kilogram de cocaină, o jumătate de kilogram de heroină şi zece 
mii de lire în bancnote marcate, toate puse într-o geantă 
Sainsbury. Am chitanţe pentru toate şi toate au fost autorizate 
de către comisarul adjunct. 

După ce-a ieșit din casă, MM a condus, dar când a fost clar că 
nu-l urmărea nimeni, a întors maşina și s-a dus la un loc pe 
care-l identificase mai devreme, de unde nu putea să fie văzut, 
dar el avea o vedere perfectă a ușii de la intrarea în casa lui 
Payne. Câteva minute mai târziu, au ieşit doi bărbaţi din mașina 
parcată și au intrat în casa lui Reg Payne. Hawk a dat să circule 
câteva fotografii. Veţi remarca că MM nu este David Bailey, dar, 
ca să fiu cinstit, el nu putea folosi flash-ul și era oarecum 
departe. 

Ofițerii au studiat fotografiile un timp, înainte ca Hawk să 
întrebe: 

— Vreo observaţie? 

— Cel înalt este Summers, a spus Jackie. Celălalt, în haină de 
ploaie, ar putea fi partenerul lui de crime, inspectorul Castle? 

— Nu cred, a spus William. Castle este cu mult mai în vârstă 
decât acesta. Dar ce ţine în mâna dreaptă? 

— Este Lamont, a spus Paul, care examina una dintre 
fotografii cu lupa. 

— Ce te face să crezi asta, sergent Adaja? a întrebat Hawk. 

— Este o caschetă de poliţist. Şi, dacă nu greşesc, asta arată ca 
o împletitură în argint, pe cozoroc. 

— Să facă pe ofițerul de poliţie se poate dovedi a fi cea mai 
mică din problemele lui Lamont. Totuși, este încă o greşeală pe 
care ar putea s-o regrete toată viața, a spus Hawk, dând să 


circule alt rând de fotografii cu cei doi bărbaţi ieșind din casă, 
douăzeci de minute mai târziu. 

— Vă daţi seama de diferențe? 

— Summers este cel care duce acum geanta pe care o adusese 
MM în casă, mai înainte, a spus Jackie. 

— Şi ce vă spune asta, sergent Roycroft? 

— Acum ei sunt în posesia drogurilor şi banilor. 

— Şi, mai important de-atât? 

— Nu a fost nimeni arestat, a spus Rebecca. Deci, probabil că 
au făcut o înţelegere. 

— Nu uitaţi că poliţista Bailey ne-a spus că nimic nu a fost 
înregistrat în Book 66 şi Summers s-a întors la secție, în 
dimineața următoare, cu mâinile goale, a spus Hawk. 

— Deci, acum avem trei polițiști corupți — dacă îl includeți pe 
Lamont, a spus William. Dar al patrulea nu e nicăieri de văzut. 

— Poate că Nicky nu ştia ce se întâmplă, a sugerat Rebecca. 

— Aşa pare, pentru că MM a confirmat că ea şi-a petrecut 
noaptea de vineri în casa lui Summers. Dar haideţi să-i acordăm 
prezumția de nevinovăție, pentru moment, a spus Hawk, cam 
neconvins. Cine are următoarea întrebare? 

— Unde s-au dus Summers și Lamont, după ce au părăsit 
casa lui Payne, dacă nu s-au întors la secţie? a întrebat Rebecca. 

— Bine gândit, a spus comandantul, dându-le alt set de 
fotografii. 

— MM i-a urmărit până la casa lui Jimmy Turner, capul 
familiei care locuiește în cealaltă parte a zonei. Erau, în mod 
clar, aşteptaţi, pentru că luminile erau aprinse la parter şi ușa 
din faţă a fost deschisă chiar înainte ca Summers să bată. 

— Apoi ce s-a întâmplat? a întrebat Paul. 

— Cei doi au ieşit cam după o jumătate de oră, fără geanta 
Sainsbury. Deci ce putem presupune din asta, chiar dacă nu va 
fi considerată probă la proces? 

— Au dat drogurile familiei Turner, dar au ţinut pentru ei 
banii? 

— De aceea am accentuat, la începutul întâlnirii, că trebuie să 
iei întotdeauna urma banilor, a spus Hawk. Ştim, acum, că ei 
sunt în posesia celor zece mii de lire originale și, în timp, pot, de 


asemenea, să aştepte partea lor din banii pe droguri. Dar ceea ce 
ei nu știu este că noi avem seria fiecăreia dintre acele bancnote, 
aşa că în secunda în care încearcă să cheltuiască vreun ban, vom 
fipe ei. 

— Nu pare că vor merge imediat la cumpărături, a spus 
William. Lamont este prea chibzuit ca să le permită să facă ceva 
aşa de stupid. Nu uitaţi că singurul motiv pentru care ați putut 
recupera sacoșa plină cu bani, după razie, a fost acela că el nu 
începuse să-i cheltuiască. 

— Summers s-ar putea să nu fie atât de răbdător, aşa că el ar 
putea fi încă pariul nostru. 

— Eu cred că Summers a făcut deja ceva încă și mai prostesc, 
a spus Rebecca, care nu a putut să nu facă o mică pauză pentru 
a vedea dacă are atenţia tuturor. 

— Dă-i drumul, poliţist Pankhurst, a spus Hawk. 

— Când Nicky a venit la micul dejun, duminică dimineaţă, 
avea un inel cu diamant pe deget. 

— Duminică dimineața? a repetat Hawk. Dar asta înseamnă 
cu cinci zile înainte de a pune mâna pe bani. 

— Deci, încă este posibil ca ea să nu fie implicată în 
operaţiune, a spus Rebecca. Cu toate acestea, mai e ceva ce cred 
că ar trebui să știți, sir. Dacă este adevărat, asta ar fi costat cu 
mult mai mult decât câștigul unui sergent pe un an de zile. 

— Bănuiesc că inelul a dispărut după un furt recent dintr-o 
casă, când Summers a fost ofițerul care l-a arestat pe făptaș, a 
spus William. Caz în care, nu ar fi trebuit să fie dificil să-i luăm 
urma şi vom avea destule probe ca să-l acuzăm. 

— Cum poţi fi sigură că era un diamant solitaire? a întrebat 
Hawk, întorcându-se din nou spre poliţista Pankhurst. 

— Nu este diferit de inelul de logodnă al mamei mele, a spus 
ea, arătând cam stânjenită. 

— Poliţist, tot vom face noi un detectiv din tine, a spus 
comandantul. Dar, pe care deget purta poliţista Bailey inelul? 

Rebecca a arătat degetul al treilea de la mâna stângă. 

— Săraca fată, a spus Hawk, cu deosebit de multă empatie. 
Dar, tot nu ne permitem să facem încă vreo mișcare. Mai sunt 
alte evoluţii pe front? 


— Da, a spus Jackie. Lamont m-a chemat la o întâlnire. Vom 
ieși la un pahar sâmbătă noaptea. 

— Ce vrea? a întrebat Paul. 

— După eşecul meu din metrou, mă aştept să vrea să afle 
dacă este urmărit, a spus Rebecca. 

— Deci, ce să-i spun? a întrebat Jackie. 

— Ce vrea el să audă, nu, nu este urmărit, a spus William. 

— Atenţie, a spus Hawk, va veni timpul când voi vrea ca el să 
ştie că este supravegheat, dar nu acum. 

William a zâmbit, iar Jackie arăta uluită, însă niciunul dintre 
ei nu a pus întrebarea evidentă, pentru că știau că nu vor primi 
niciun răspuns. 

— Dacă Lamont îți mai dă un plic maro, noi vom ști că el 
crede că eşti la fel de coruptă ca el. 

— Să îndrăznesc să întreb cât a fost în primul plic? a întrebat 
Jackie. 

— Habar n-am, a spus William. L-am predat direct la 
depozitul secției. Dar, abia aştept să mai primesc unul. 

Jackie a avut delicatețea să zâmbească. 


— Domnule Booth Watson, trebuie să înţelegi că nu ştiam că 
fiul meu era traficant de droguri. Eu am crezut că era 
preşedintele unei mici, dar respectabile firme de ceai. Când a 
fost arestat, a fost un şoc la fel de mare pentru mine, cum a fost 
și pentru prietenii mei, că a putut să ducă o viaţă dublă. 

Booth Watson și-a alăturat palmele ca la rugăciune, dar nu a 
spus nimic. 

— Apreciez, domnule Booth Watson, faptul că aţi reușit să-l 
curăţaţi de cele mai serioase acuzaţii, dar v-aş spune că eu m-am 
rugat să fie găsit vinovat şi pedepsit pentru păcatele lui. 

Booth Watson arăta contrariat, dar nu a făcut nicio încercare 
să-şi întrerupă clienta, cât timp ea îi făcea confidenţe. 

— Sunt sigură că vă amintiţi ce v-am spus, în acel moment, că 
refuz să depun mărturie la proces, pentru că ar fi trebuit să 
recunosc că îl vedeam pe Assem numai o dată pe săptămână, 


vinerea după-masă, şi, atunci, numai pentru câteva ore. Ea a 
făcut o scurtă pauză, înainte de a adăuga: mărturisesc că 
moartea lui a venit ca o binecuvântare. 

Booth Watson și-a lăsat capul în jos. 

— M-au părăsit cei mai mulţi dintre prieteni, a continuat ea, 
așa că nu mai am niciun motiv pentru a rămâne în ţara asta. 
Intenţionez să mă mut în Franţa. Cât mai curând posibil. Mă rog 
ca Dumnezeu să nu-mi prelungească viaţa pe pământ prea mult 
timp. 

Booth Watson a zâmbit spre clienta sa ca un păianjen benign 
care a prins un fluture mare în pânza lui şi nu avea nicio intenţie 
să-i dea drumul. Ultimul lucru pe care-l voia era ca doamna 
Rashidi să moară. 

— Cu acestea în minte, vă întreb dacă îmi puteţi pune 
lucrurile în ordine, ca să mă pot întoarce în Lyonul naşterii 
mele. 

— Fiţi sigură, doamnă, a spus Booth Watson, am lucrat zi şi 
noapte pentru dumneavoastră, cu acest singur ţel în minte. Dar 
mă tem că afacerile dumneavoastră sunt oarecum complexe. 
Totuşi, cum timpul este esenţial, s-ar putea să am o soluţie la 
problema dumneavoastră. 

— Care, domnule Booth Watson? 

Zâmbetul binevoitor a revenit, păianjenul mai adăugase 
câteva fire la pânza lui. 

— Puteţi pleca la Lyon când doriţi, dacă... 

— Dacă ce? 

— Dacă vă simţiți capabilă să-mi transferați mie calitatea de 
avocat pentru afacerile dumneavoastră, în absenţă. Aș fi onorat 
să vă reprezint, cu cele mai bune abilități ale mele. Desigur, aş fi 
fericit să vă vizitez la Lyon din când în când, ca să vă informez. 

— Ce aş avea de făcut pentru a se întâmpla cum spuneţi? 

— Dacă semnaţi acest document, doamnă Rashidi, a spus el, 
punând în fața ei două coli de hârtie, problemele 
dumneavoastră vor deveni problemele mele şi dumneavoastră 
vă puteţi relaxa ştiind că eu voi avea întotdeauna interesele 
dumneavoastră în inimă. 

I-a dat clientei sale un stilou şi a marcat cu două cruci locurile 


unde să semneze. Doamna Rashidi nu şi-a petrecut mult timp 
cu cititul documentului, înainte de a-l semna. 

BW a aşteptat să se usuce cerneala, apoi a spus: 

— Rămân umilul dvs. Servitor, doamnă, și s-a înclinat uşor în 
faţa ei. 

— Nu, nu, domnule Booth Watson. Eu sunt cea care trebuie 
să vă mulțumesc. 


Nicky şi-a terminat serviciul, imediat după ora patru. 
Decisese că sosise vremea să spună că era însărcinată şi că nu 
mai era mult până ce starea ei va fi orbitor de evidentă. S-a uitat 
la inel şi a zâmbit. Intenţiona să profite din plin de cele trei luni 
libere plătite pentru maternitate oferite femeilor polițiste, după 
care va hotărî dacă va reveni la muncă sau va demisiona. Un 
poliţist este suficient pentru o familie, după opinia ei. 

A intrat în apartament și nu a fost surprinsă să constate 
dezordinea. La urma-urmelor, fusese plecată o săptămână. În 
chiuvetă, era un maldăr de vase nespălate, cu mâncarea uscată 
pe ele. Limpezirea nu era, în mod clar, o activitate prioritară 
pentru Jerry. A deschis fereastra și s-a apucat să spele vasele, 
sperând că va termina treaba, până va veni el de la serviciu. 

Odată încheiată curăţenia în bucătărie, şi-a concentrat atenţia 
spre dormitor. Patul era nefăcut și halatul de mătase al lui Jerry 
fusese lăsat în devălmăşie pe podea. Exact cum face James 
Bond, îi spusese el odată. L-a ridicat și l-a atârnat pe spatele ușii, 
apoi a umflat pernele și a întins cearşaful. A rămas stană de 
piatră şi a simţit că i se face rău, când a văzut o pereche de 
chiloți roşii de dantelă, în mijlocul patului. Cu siguranţă nu erau 
ai ei. S-a prăbușit pe podea, în lacrimi. Îi lăsase cineva acolo 
intenționat, ştiind că ea va fi cea care îi va găsi? 

De câte ori jurase Jerry că începuse o viață nouă, de când o 
întâlnise pe ea? „Am găsit femeia cu care vreau să-mi petrec tot 
restul vieții”, îi spusese el destul de des. Inelul nu însemna 
nimic? Ori era monedă de schimb, cum era și ea? 

Nu a durat mult până când lacrimile lui Nicky s-au 


transformat în furie, când s-a gândit la cât de multe riscuri își 
asumase pentru el, ca să fie aruncată ca o cutie goală de carton. 
Voia ca el să intre în casă, chiar în acea clipă, ca să poată să-i 
spună exact ce gândea despre el. 

A trecut o oră şi el nu a apărut; ea a decis că era timpul să 
treacă de la gânduri la acțiune. 

S-a ridicat de pe podea, s-a dus încet în bucătărie a luat o 
pereche de foarfeci mari dintr-un sertar. S-a întors în dormitor, a 
deschis dulapul, unde era o jumătate de duzină de costume, 
vreo două sacouri, pantaloni gri și cravate. Nici chiar un papion 
roșu, purtat destul de rar, nu a scăpat de execuţie. 

A admirat carnagiul risipit pe toată podeaua, și a dus 
foarfecele în sertarul din bucătărie. Apoi, a luat un ciocan din 
cutia cu scule de sub chiuvetă și a distrus televizorul din salon. 
În sfârșit, şi-a îndreptat atenţia spre vase, farfurii, cești şi 
farfurioare, lăsând la sfârşit serviciul de masă care tocmai fusese 
adus în casă pentru ocazii speciale. Jerry îi spusese că era un 
cadou de la mama lui. Mai degrabă de la John Smith. Când a 
terminat, Nicky a stat pe loc şi a admirat dezastrul. Un taur într- 
un magazin de porțelanuri ar fi fost mândru de ea. Nicky s-a 
lăsat pe podea, extenuată, dar entuziasmată. Odată ce şi-a 
revenit în întregime, a continuat cu deciziile. 

S-a aşezat la biroul lui Jerry din camera din faţă, a luat un plic 
mare din sertarul de sus și a pus chiloţii de dantelă şi inelul cu 
diamant înăuntru, apoi l-a sigilat. Era pe punctul să închidă 
sertarul, când a zărit jurnalul lui Jerry. 

A dat încet paginile, până a ajuns la zi. Văzând cuvintele Club 
Playboy, Park Lane subliniate, a înţeles că el nu se va întoarce 
acasă, înainte de miezul nopții. A încercat să nu se gândească la 
iepurași. 

A luat o coală de hârtie de pe suportul de argint din faţa ei și 
a scris o notă scurtă pe care o va lăsa în drumul ei spre casă din 
acea seară la secţie, în speranţa că inspectorul Warwick nu va 
mai avea nicio îndoială de care parte era ea. 

Au ajuns amândoi la bancă cu câteva minute înainte de 
întâlnirea cu managerul zonal. Tânăra de la recepţie le-a 
verificat numele pe clipboard și le-a bifat. 

— Dacă luaţi liftul până la etajul cinci, a spus ea, dra Davis, 
asistenta personală a domnului Simpson, vă va întâmpina și vă 
va conduce la biroul managerului. 

Cei doi bărbaţi au urmat instrucțiunile și nu au vorbit între ei 
în liftul aglomerat, până când ușile s-au deschis la etajul al 
cincilea, unde au fost întâmpinați de o tânără. 

— Bună dimineaţa, a spus ea. Sunt asistenta personală a 
domnului Simpson. Acesta așteaptă cu nerăbdare întâlnirea cu 
dumneavoastră. 

l-a condus pe un coridor lung spre o ușă pe care scria R.C. 
Simpson, Manager Zonal. A bătut o dată la uşă și nu a aşteptat 
răspunsul ca să deschidă uşa şi s-a tras într-o parte. 

— Mă bucur să vă cunosc, a spus Simpson, ridicându-se din 
spatele biroului, pentru a le strânge mâinile potenţialilor săi noi 
clienți. 

— Asemenea, a spus, cu politețe, Booth Watson. Faulkner nu 
a spus nimic. 

— Vă rog să luaţi loc, a spus managerul. Dra Davis s-a așezat 
în spate, cu carnetul de notițe deschis şi stiloul pregătit. Deşi 
toate documentele dvs. sunt în ordine, a spus domnul Simpson, 
odată ce musafirii s-au așezat, mi-am luat precauţiunea de a o 
suna pe doamna Rashidi, în Lyon, pentru a verifica dacă banca 
are permisiunea să colaboreze total cu dvs. 

— Nu m-aș fi aşteptat să nu fie așa, a spus Booth Watson, 
oferindu-i cel mai binevoitor zâmbet. 

— Doamna Rashidi a confirmat nu numai că aveţi toată 
puterea ca avocat, ci că eu trebuie să răspund la orice întrebare 
ați putea avea privitor la proprietăţile şi bunurile fiului ei 
defunct. Vă stau la dispoziție, domnilor. 

— Vă mulțumesc, a spus Booth Watson. Aș începe prin a 
vedea detaliile oricărui cont personal aflat pe numele domnului 


Rashidi şi cel mai recent raport anual de la Marcel & Neffe. 

Domnul Simpson i-a înmânat două dosare groase, dovedind 
că anticipase, în mod clar, cele două întrebări. 

Faulkner a întors ultima pagină și a început cu rândul de jos, 
în timp ce Booth Watson a continuat cu lista cu întrebări. 

— Mai există alte active depuse în bancă pentru siguranță, 
care nu se regăsesc în contul curent al doamnei Rashidi? 

— Procentul ei de cincizeci și unu la sută din Marcel & Neffe. 
Vă pot spune, ca pe o confidenţă strictă pe care v-o fac, că 
ceilalți patru deținători de acțiuni vor dori să renunţe la 
participaţia lor la companie, dacă ar fi să primească o ofertă 
realistă. 

— Cum preţul acţiunilor a scăzut, a spus Faulkner, luând 
cuvântul pentru prima oară, dar fără a-şi ridica privirile, sunt 
obligat să întreb ce ar considera ei o ofertă realistă? 

— Cred că ar fi de acord să renunţe la procentul lor de 
patruzeci şi nouă la sută pentru două milioane de lire sterline. 

— Le oferim un milion şi spuneţi-le că aceasta este ultima 
ofertă și că nu e loc de negocieri. 

— Dar compania a avut un profit de trei sute de mii, anul 
trecut. 

— Asta a fost anul trecut. Cinstit vorbind, voi fi surprins dacă 
ating rentabilitatea, anul acesta. Repet, asta-i ultima ofertă. 

— Le voi transmite mesajul, a spus Simpson, nepărând a avea 
vreo speranță. 

— Mai sunt alte active de care ar trebui să știm? a întrebat 
Booth Watson, continuând să facă pe polițistul bun. 

— Cu siguranță că mai sunt, a replicat Simpson. Domnul 
Rashidi a închiriat șapte cutii de valori, care sunt păstrate în 
seifurile noastre, dar, desigur, nu le cunosc conţinutul. Le puteți 
vedea oricând doriți. 

— Este convenabil chiar acum, a spus Faulkner, ridicându-se 
de pe scaun şi punând dosarele înapoi pe biroul managerului. 

Simpson a fost surprins, dar şi-a revenit rapid. 

— Mă tem că asta nu va fi posibil, decât, desigur, dacă sunteți 
în posesia cheii doamnei Rashidi. 

Booth Watson a scos cheia din buzunarul interior. 


— Domnişoară Davis, vă rog să-i însoțiți pe domnul Booth 
Watson şi pe colegul său, la subsol. Voi suna la șeful securității 
să-l previn că sunteţi în drum spre el. 

Domnișoara Davis și-a închis carnetul de notițe, s-a ridicat de 
la locul ei şi a spus: 

— Urmaţi-mă, domnilor. 

Booth Watson a dat mâna cu Simpson, încă o dată, apoi i-a 
urmat pe Faulkner și pe dra Davis afară din cameră și înapoi la 
lift. 

— Frumoasă vreme avem, pentru acest moment al anului, s-a 
aventurat dra Davis, în timp ce liftul cobora încet spre subsol. 

— Da, într-adevăr, a spus Booth Watson, care nu a mai făcut 
nici o altă remarcă despre vreme sau despre orice alt subiect, 
înainte ca ușile liftului să se deschidă. 

De această dată, au fost întâmpinați de un bărbat înalt, 
îmbrăcat elegant, care avea în mână un mănunchi mare de chei. 

— Bună dimineaţa, domnilor. Vă rog să mă urmaţi, a spus el, 
înainte de a-i conduce pe un coridor prost luminat, până la o 
ușă mare de oțel. A fost nevoie de trei chei și de introducerea 
unui cod pe o tastatură de pe perete, înainte ca el să poată 
deschide ușa grea de fier, lăsând la vedere o încăpere cu sute de 
cutii de valori aliniate de-a lungul pereţilor, de la podea până la 
tavan. Funcţionarul a verificat câteva numere într-un mic carnet, 
înainte de a extrage șapte cutii şi a le pune pe masa din centrul 
încăperii. 

— Vă lăsăm acum, domnilor, a spus dra Davis. Când vă 
încheiaţi treaba, vă rog să apăsaţi pe butonul verde de pe perete. 
Uşa se va deschide automat şi eu vă voi însoţi înapoi la biroul 
managerului. 

— Vă mulțumim, a spus Booth Watson. 

Domnișoara Davis și funcţionarul de la securitate s-au retras 
discret, închizând ușa în urma lor. 

Booth Watson a deschis fără grabă fiecare din cele şapte cutii, 
înainte ca amândoi să verifice conținutul acestora: primele șase 
cutii erau pline cu bani, diamante, obligaţiuni și certificate de 
acțiuni, dar nu şi a șaptea. Booth Watson se simţea ca şi cum 
peştera lui Aladin ar fi semănat cu un magazin pentru săraci, în 


comparaţie cu comorile care erau acum în jurul lor. A fost 
nevoie de o oră pentru a face inventarul complet al conţinutului 
cutiilor. 

— Estimez că sunt peste un milion de dolari și aproape un alt 
milion în lire sterline, a spus el. Cu toate acestea, deși sunt 
bancnote folosite şi prin urmare imposibil de urmărit, ultima 
lege privitoare la spălarea banilor va face dificilă pentru tine 
folosirea lor în sume mari. 

— Asta n-ar trebui să fie o problemă, a spus Faulkner. Sunt 
destul de mulţi aristocrați care ar fi fericiți să renunţe la 
obiectele ciudate de familie pentru bani peşin, atâta vreme cât 
eu pot să produc pentru ei o copie pe care s-o atârne în locul 
originalului, asigurându-i că nu este nevoie să-l deranjeze pe 
agentul fiscal. Şi poţi de asemenea să fii sigur că nu e vorba de 
sărăcirea străinilor bogaţi care sunt nerăbdători să achiziționeze 
capodopere pentru cazul în care ar deveni pe neaşteptate 
persona non grata în propriile lor ţări și să aibă nevoie de active 
disponibile. 

— Asta nu rezolvă problema modului în care vei cumpăra 
restul acțiunilor de la Marcel & Neffe. Simpson nu va accepta 
niciodată o plată cash pentru o asemenea sumă. Orice tranzacţie 
va trebui să fie transparentă și corectă. 

— Şi așa va fi, a spus Miles. Rashidi are trei conturi valide 
dintre care unul de puţin peste un milion. Deci, putem cumpăra 
cele patruzeci și nouă de procente ale companiei cu propriii lui 
bani. 

— Cum te aștepți să-i explic eu doamnei Rashidi lucrul 
acesta? S-ar putea să nu fie chiar așa de naivă cu bancnotele. 

— Îi poți spune că sunt bani murdari, obținuți de fiul ei din 
tranzacții ilegale cu droguri. Atunci, nu va dori deloc să aibă de- 
a face cu ei. 

— Dar cum rămâne cu procentul ei de cincizeci şi unu la sută 
din Marcel & Neffe? 

— Sunt convins că va renunţa la acele acţiuni în schimbul 
lucrării Madonna di Cesare a lui Raphael. 

— Dar asta valorează milioane. 

— S-ar putea, dacă ar fi originalul. 


— Dar dacă îl dă în vânzare? 

— Nicio șansă. Femeia care crede în Dumnezeu, mai bine ar 
muri decât să vândă Fecioara. 

— Cu excepţia cazului în care dă peste original. 

— Exclus, pentru că eu dețin originalul şi nu am nicio 
intenţie să-l pun pe piaţă. 

— Și eu ce profit am din planul tău, ştiind că nimic din toate 
acestea nu sunt posibile fără mine, a întrebat Booth Watson, cu 
un gest larg al mâinilor. 

— Vei asigura preluarea cu succes a companiei Marcel & 
Neffe, după care vei deveni juristul companiei cu un onorariu 
lunar destul de consistent pentru ca să nu mai ai niciodată 
nevoie să mai reprezinţi un alt client. 

— Cu bonusuri, a sugerat Booth Watson, uitându-se la 
mormanele de bani de pe masa din faţa lor. 

— Bineînţeles, a spus Faulkner, luând câteva pachete sigilate 
de douăzeci de bancnote dintr-una dintre cutii și dându-i-le lui 
Booth Watson. Pentru moment, acestea ar trebui să-ți acopere 
micile necesități. Și dacă te bagi, vor fi mult mai mulți acolo, de 
unde vin aceştia. 

Zâmbetul lui Booth Watson a rămas la locul lui, în timp ce 
acesta punea câteva pachete de bani în sacoșa Gladstone, care s- 
au alăturat conţinutului celor șapte cutii. 

— Voi duce toate lucrurile personale la Lyon, a spus el, și le 
voi da doamnei Rashidi. Fotografii, scrisori și câteva amintiri de 
familie pe care ştiu că le va aprecia. 

— Împreună cu copia lucrării lui Raphael, la care, sunt 
convins, că nu va rezista, a spus Faulkner. 

— Luând în consideraţie totul, am lucrat bine, în dimineața 
asta, a declarat Booth Watson, în timp ce ridica sacoșa lui grea, 
iar Faulkner apăsa pe butonul verde. Când ușa s-a deschis, dra 
Davis şi funcţionarul de la securitatea băncii erau acolo. 

— Pentru moment, am terminat, a spus Booth Watson. Eu voi 
reveni, din când în când. 


Beth îi hrănea pe gemeni când a auzit poarta deschizându-se. 
S-a uitat pe fereastră şi a văzut o tânără care punea un plic în 
cutia lor poştală. Probabil o circulară de la parohie sau o 
invitaţie la o serată a Partidului Conservator local, s-a gândit ea, 
cu dezamăgire. S-a uitat cu mai mare atenţie la tânăra care se 
îndepărta pe alee. I se părea ceva cunoscut la ea, dar Beth nu îşi 
putea da seama unde și când o mai văzuse. 

A auzit a doua oară deschizându-se poarta când ducea 
gemenii la etaj şi a zâmbit la gândul că William venea acasă 
devreme. Odată ce gemenii au fost aşezaţi în pătuţurile lor, a 
coborât la parter și l-a găsit pe William citind ceva scris pe o 
coală de hârtie. 

— Ai văzut cine a adus asta? a întrebat el, fără să-și ridice 
ochii de pe foaie. 

— Da. Și ce plăcut să te văd şi pe tine! 

— Scuze, a spus el, îmbrăţişând-o. 

— M-am uitat numai o clipă la ea. Era tânără, cam douăzeci 
și cinci-şase de ani, păr negru. Cred că s-ar putea să fie 
însărcinată. 

William a dat din cap și a citit textul a doua oară. 

Mergi la Clubul Playboy, pe Park Lane, la ora 7:30, în seara 
aceasta. Nu lua în seamă iepuraşii, fii cu ochii pe braconieri. 

— Am pregătit meniul tău favorit pentru cină, om al 
cavernelor, a spus Beth, așa că sper că-ţi este foame. 

William i-a dat biletul. După ce l-a citit, ea a spus: 

— Hmm, este un loc unde te vei putea amesteca printre o 
mulțime de alți oameni ai cavernelor, dar aş putea să pariez că, 
la Clubul Playboy, nu se serveşte plăcinta păstorului. 

William a sosit la Clubul Playboy de pe Park Lane, imediat 
după ora şapte, convins că va avea mai mult decât destul timp 
să se familiarizeze cu locul, pentru că ştia că Summers nu 
termina serviciul până la ora opt. 

După ce s-a înregistrat, a urcat scările spre primul etaj şi a 
intrat în cazinou. S-a plimbat agale în jurul sălii de jocuri, 
inventariind diferitele modalități de a pierde bani. O duzină de 
mese de blackjack și câteva mese de ruletă erau supravegheate 
de crupieri care mișcau roțile în timp ce clienţii lor urmăreau 
parcursul unei mici mingi albe, sperând cu ardoare că ea se va 
opri pe numărul ales de ei. Nouăzeci și trei la sută din timp, nu 
se întâmpla. În fundul sălii, William a remarcat o uşă pe care 
scria PRIVAT, prin care, a presupus el, erau invitaţi să treacă 
numai jucătorii mari. O invitaţie de care nu va avea parte 
niciodată. 

După ce a dat ocol a doua oară sălii de jocuri, s-a așezat la 
capătul barului şi a aşteptat să-şi facă apariția Summers. 

— Cu ce vă pot servi, sir? a întrebat un barman atent. 

— Un suc de portocale, vă rog, a spus William, scoțând 
portofelul din buzunar. 

— E din partea casei, sir, a spus barmanul primului său 
client. 

A trecut o oră şi nici urmă de Summers. După a doua oră, 
William a început să se întrebe dacă poliţista Bailey nu cumva îl 
trimisese acolo în speranţa că-l va scăpa basma curată pe iubitul 
ei, în timp ce el își dorea să fi stat acasă. 

William aproape că a căzut de pe scaunul de bar, când s-a 
deschis ușa și a intrat Bruce Lamont. S-a îndreptat rapid spre 
cea mai apropiată scară, fără să ştie nici măcar unde ducea. 
Când a ajuns în capul treptelor a fost întâmpinat de șeful 
chelnerilor. 

— Veţi lua cina cu noi, sir? a întrebat un bărbat care era 
obișnuit cu clienţii care iau masa singuri. 

— Nu, mulțumesc, a spus William. Deja am mâncat. A 


aruncat o privire peste balcon și l-a văzut pe Lamont stând la 
bar, la numai câteva scaune distanţă de locul pe care stătuse el 
cu doar câteva momente înainte. Dar, aş vrea o cafea, a 
continuat el, ochind o masă liberă în capătul îndepărtat al 
balconului. 

— Bineînţeles, sir. Dacă doriţi să luaţi un loc, în scurt timp va 
veni o chelneriță să vă ia comanda. 

Noul punct de observaţie îi oferea lui William o vedere 
panoramică asupra parterului cazinoului, el rămânând pe 
jumătate ascuns în spatele unei coloane de marmură falsă. 
Lamont bea șampanie și stătea de vorbă cu barmanul, când în 
cazinou a intrat Summers şi s-a dus lângă el, la bar. 

— Ce vă pot aduce de băut, sir, a întrebat o tânără într-o 
ţinută care lăsa puţin loc imaginației. 

— Numai o cafea, a răspuns William, încercând să nu se uite 
fix la urechile ei mari de iepure şi la codița pufoasă. Neagră. 

Şi-a întors apoi atenţia spre bar, unde Lamont și Summers 
erau cufundaţi adânc în conversaţie. William s-a întrebat dacă 
aleseseră clubul ca loc de întâlnire, pur și simplu pentru că, aici, 
era puțin probabil să dea de cineva care i-ar recunoaște. 
Conversaţia celor doi s-a încheiat şi Summers s-a ridicat şi s-a 
îndreptat spre cea mai apropiată masă de ruletă. 

I-a dat crupierului un pachet învelit în celofan care conţinea 
cinci sute de lire în cinci bancnote, pe care William îl văzuse 
ultima oară în biroul lui Hawk. Crupierul a împrăștiat banii pe 
postavul verde, i-a numărat şi i-a pus într-o cutie de plastic 
transparent, ca să-i vadă toți. Apoi a împins un mic teanc de 
jetoane spre noul său client de dincolo de masă. 

William nu ştia prea multe despre jocurile de noroc, dar ştia 
că ruleta era una din cele mai ușoare căi de a pierde bani. Au 
urmat imediat pariurile asupra cărora tatăl lui l-a avertizat încă 
de la o vârstă fragedă. Dacă nu ar fi aşa, i-a explicat el, cele care 
ar sfârși prin faliment ar fi cazinourile și casele de pariuri, nu 
pariorii. 

Câteva minute mai târziu, a venit și Summers lângă Lamont, 
a ocupat un loc în faţa lui, fără să-l avertizeze. A dat cinci sute şi 
a primit şi el un teanc de jetoane. William a sorbit o gură de 


cafea, încercând să-și dea seama ce urmăreau cei doi. 

— Faites vos jeux, a spus crupierul, în timp ce învârtea roata. 

Lamont a pus cinci jetoane pe negru, în timp ce Summers a 
pus aceeași sumă pe roşu, asigurându-se că unul dintre ei va 
câștiga cu siguranţă, iar celălalt era la fel de sigur că va pierde. 

— Rien ne va plus, a anunţat crupierul. Mingea a continuat să 
se învârtă pe marginea exterioară înainte de a coborî spre 
numere, unde a ţopăit în jur o vreme, şi s-a așezat în cele din 
urmă pe roşu 27. 

Crupierul a strâns pariurile pierzătoare, inclusiv pe cel al lui 
Lamont, apoi a împins încă cinci jetoane în direcția lui 
Summers. 

— Faites vos jeux, a anunţat din nou crupierul. 

Câţiva pariori au rămas la numerele lor favorite, fără o 
motivaţie logică, în timp ce alții au urmat schemele presupus 
infailibile, ignorând faptul că sunt mii de cărți scrise pe acest 
subiect, cele mai multe dintre ele netipărite. 

Lamont a pus alte cinci din jetoanele lui pe negru, iar 
Summers a continuat cu roșu. Roşu 11. Summers a câştigat din 
nou, în timp ce Lamont a pierdut. După două rotiri între ei, nu 
pierduseră şi nu câștigaseră nimic, erau la egalitate. Lui William 
nu i-a luat mult timp până şi-a dat seama ce făceau cei doi. 

Simplu şi metodic, depuneau bancnotele marcate ale lui 
Hawk în schimbul jetoanelor, pe care urmau să le schimbe, la 
sfârşit, în bani cash pentru un cec dat de cazinou. Câștigul putea 
fi depus, apoi, la orice bancă, ca rezultat al norocului la mese, dacă 
ar întreba cineva. De două ori a fost 0 şi amândoi şi-au pierdut 
miza de cinci lire. O mică neregularitate în planul lor general, 
pentru că nu trebuiau să-și plătească şampania și somonul 
afumat oferite gratis. 

După o oră de joc, Summers şi Lamont şi-au strâns jetoanele 
şi s-au îndreptat spre o altă masă, unde au dat încă o dată un 
pachet învelit în celofan, care conţinea cinci sute de lire, şi au 
continuat cu aranjamentul lor. William știa că nu putea face 
nimic în această privință. Își putea imagina răspunsul lui Hawk, 
dacă el ar chema brigada locală și le-ar cere să facă percheziţie. 

A mai trecut o oră înainte ca ei să se mute la următoarea 


masă, acum cu buzunarele pline de jetoane. Strategia a 
continuat până când ultimul pachet de cash a fost depus, iar ei 
au părăsit, în sfârşit masa de joc, pentru a se așeza la o coadă 
mică, la ghişeul casierului. Acesta le-a făcut două cecuri pentru 
trei mii nouă sute de lire fiecare, în schimbul jetoanelor. 

Summers şi Lamont au părăsit clubul cu două sute de lire 
mai puţin decât avuseseră la venire, dar cu o deosebire 
esenţială. Aveau acum bancnote nemarcate. 

William trebuia să admită că ei găsiseră un mijloc de a spăla 
banii, chiar sub nasul șefilor și al poliţiei. Nu putea decât să se 
întrebe cât va dura până când va trece o lege care să-i împiedice 
pe alţii să joace același joc. 

În ciuda orei înaintate, William ştia că Hawk stătea acasă 
lângă telefon, în așteptarea unui apel. A răspuns înainte ca al 
doilea apel să-i deranjeze soţia. 

— Lămureşte-mă, a spus Hawk, ştiind că numai o anume 
persoană îl suna la această oră din noapte. 

William i-a povestit despre noaptea petrecută la Clubul 
Playboy și, când a ajuns la ultima rotire a roții, tot ce-a spus 
Hawk a fost: 

— Inteligent. 

— Numai că au făcut o greșeală, sir, a spus William, care s-ar 
putea să-i dea de gol. 

— Lămureşte-mă. 

— După câte îmi dau eu seama, nu au spălat toți banii. Mi se 
pare că au scăpat de circa opt mii de lire cash, aşa că mai au încă 
două mii puși undeva. 

— Nu uita că inspectorul Castle va trebui să-și primească 
partea. 

— Nu am uitat, sir. De fapt, voiam să vă sugerez să obținem 
mandate de percheziție pentru toate locaţiile şi, dacă dăm peste 
vreuna din bancnotele noastre marcate, vom pune mâna pe ei. 

— Castle și Lamont sunt mult prea perspicace pentru a face 
acest fel de greșeală, a spus Hawk. Cu toate acestea, am putea 
avea noroc cu un supra încrezător detectiv sergent. 

— În același timp, cred că ar trebui să percheziționăm casa lui 
Jimmy Turner, a spus William. Eu bănuiesc că Turnerii sunt 


leneși și cred că având un poliţist local pe statul lor de plată, nu 
au a se teme de nimic. Am putea găsi acolo mai mult decât 
numai drogurile pe care Summers le-a luat de la Payne și le-a 
dat Turner-ilor. 

— Bine gândit, William. Mâine-dimineaţă la șapte să fie toată 
lumea la mine în birou, cu excepţia polițistei Bailey. Dacă vrei să 
montezi întreaga operaţie, va trebui să ne mișcăm repede. 

— Summers este plecat la Malaga în weekend, sir, aşa că, atât 
timp cât el este plecat din ţară, este momentul ideal să dăm 
lovitura. 

— De acord, dar nu înainte ca el să fie în avion, la întoarcere. 

Toţi membrii echipei erau aşezaţi în jurul mesei din biroul 
comandantului, cu mult înainte de ora şapte, cu excepția 
poliţistei Bailey. 

William îi spusese lui Beth, în timpul micului dejun, că încă 
nu putea să-și dea seama dacă Nicky era în pat cu Summers sau 
chiar și dormea cu el. 

— Nu ai una fără cealaltă, a sugerat Beth, pentru care 
lucrurile tindeau să fie ori albe, ori negre. 

William nu era convins încă de părerea soţiei, când Hawk l-a 
rugat să informeze echipa cu ultimele evoluţii. Prezentarea 
felului în care ajunsese el seara trecută la Clubul Playboy îi 
făcuse pe toţi să stea numai pe marginea scaunelor. 

— Bine lucrat, William, a spus Hawk. De asemenea, cred că a 
fost înțelept să nu chemi poliţia locală. Cu toate acestea, acum 
avem o şansă reală să montăm o operaţie fără ajutorul lor. 
Permiteţi-mi să vă construiesc scheletul, pe care voi să aşezaţi 
carnea. 

În timp ce el a început să-și expună ideea, pentru William a 
devenit clar că Hawk nu se dusese la culcare, după convorbirea 
lor din timpul nopţii. După ce-a terminat, Hawk a întrebat 
numai: 

— Observaţii? 

Rebecca a vorbit prima. 

— Lamont își poate plăti din nou datoriile, a spus ea, dar e o 
zi rară când el nu merge la o casă de pariuri iar soţia lui nu e 
văzută târâindu-se prin Harrods. 

— Și Summers? a întrebat Hawk, întorcându-se spre Jackie. 

— Şi-a vândut vechiul Jaguar pentru a-şi lua ultimul model 
cu plata în rate, în așa fel încât nimeni nu poate întreba de unde 
vin banii. Sâmbătă, va zbura spre Malaga cu dra Karen Turner, 
de asemenea, ultimul model, cu toate că am sentimentul că ea 
nu va fi plătită în rate. 

Hawk s-a încruntat. 

— Dar inspectorul Castle? 


— Merge pe burtă, pentru moment. Nu face extravaganţe 
evidente pe care să nu le poată explica. 

— Putem oricând merge la Clubul Playboy să verificăm 
bancnotele, a sugerat Paul. 

— Nu. Niciodată nu vom putea dovedi cine a dat acei bani şi 
n-am face decât să-i alertăm pe Summers și Lamont că le-am 
luat urma. Trebuie să acceptăm că am pierdut ocazia asta. Să 
sperăm că, în timp ce Summers este plecat, să găsim câteva din 
bancnote într-una din casele lor. Ce-i cu polițista Bailey? a 
întrebat Hawk, revenind la Rebecca. Credeam că va pleca cu 
Summers la Malaga. 

— Aparent, nu, sir. Noaptea trecută a venit acasă extrem de 
enervată și, poate, mai important, nu mai purta inelul de 
logodnă. 

— De partea cui crezi că este ea acum? a întrebat Jackie. 

— Cu siguranţă, nu de a lui Summers, a spus William, altfel 
nu mi-ar fi trimis biletul acasă. 

— Vom afla curând, a spus comandantul, pentru că mai e o 
treabă pe care am nevoie s-o facă ea. Deci, să sperăm că iadul nu 
are nicio furie care să semene cu o femeie trădată în dragoste. 

— Ştiţi de unde vine această zicală? a întrebat William, 
lăsându-se pe spătarul scaunului. 

— Mireasa îndoliată, a spus Hawk, fără ezitare. 

— Scrisă de William Congreve, în 1697, a spus Paul. 

— Un scriitor şi dramaturg din perioada Restauraţiei, care a 
fost educat la Trinity College din Dublin, a continuat Rebecca. 

— Născut în 1670 şi decedat în 1729, a spus Jackie, 
înăbușindu-și un căscat. 

William a ridicat braţele în aer şi s-a predat. 

— Cu toate acestea, a spus Rebecca, înşelată sau nu, eu cred 
că ea îl iubește încă pe Summers. După ce a povestit echipei tot 
ce-i spusese Nicky în timpul micului dejun din acea dimineaţă, 
a scos o cutiuță de piele şi a pus-o în mijlocul mesei. A lăsat-o pe 
dulapul din hol, în dimineaţa asta, înainte de a se întoarce în 
Romford. 

— Eu presupun că e goală, a spus Paul, deschizând capacul 
cutiuței. 


— Da, dar, cum am spus, Nicky nu mai purta inelul, aşa că, 
în mod clar, a vrut ca eu să găsesc cutia. 

William a studiat textul auriu din interior: Casa Garrard 
fondată 1735. 24 Albemarle Street, London WI. 

— Adeseori, ceva mic şi neaşteptat duce la descoperirea 
adevărului, a spus comandantul. Bine lucrat, Rebecca. Totuşi, 
nu consider că ar fi potrivit să urmezi acest fir special. Lasă-i 
asta inspectorului William. Acum, înapoi la treabă! Avem numai 
câteva zile înainte ca Summers să se întoarcă de la Malaga, așa 
că amintiţi-vă, nu există somn... 

— Pentru cei răi, au spus cu toții în cor. 


Patruzeci de minute mai târziu, William stătea în fața intrării 
magazinului Garrard's de pe strada Albemarle, unde l-a 
întâmpinat un anunţ: Închis. A verificat între ce ore era deschis 
magazinul: De luni până sâmbătă, de la 10 la 5. Trebuia să fie de 
acord cu F. Scott Fitzgerald: Bogaţii sunt diferiți. 

A decis să se plimbe puţin împrejur ca să mai treacă timpul 
până când se deschidea magazinul de bijuterii. Trecând pe 
lângă Instituţia Regală, a zărit un poster în fereastră: Vizitaţi 
Laboratorul lui Michael Faraday. Deschidea la ora nouă. 

A intrat şi s-a alăturat unui grup de vizitatori care coborau 
scările ce duceau la laboratorul marelui om de știință din secolul 
al nouăsprezecelea. William a fost uluit de geniul acelui bărbat 
care a transformat, pentru prima oară, energia electrică în 
mișcare mecanică și viceversa. L-a amuzat să afle că sir Roberts 
Peel a spus, la momentul acela: „Dar, spune-mi, Faraday, care 
este problema?”, la care Faraday a răspuns: „Care e problema 
cu un nou-născut, domnule prim-ministru?” 

Abia după ce ceasul a bătut ora zece, William a revenit, fără 
tragere de inimă, în secolul douăzeci. A urcat scările și s-a 
îndreptat spre magazinul Garrard's. A trecut în minte peste 
întrebările pe care le pregătise în metrou, în acea dimineaţă. Şi-a 
amintit că Beth îi spusese odată că ar strânge fericită de gât pe 
oricine care s-ar gândi numai să-i fure inelul de logodnă. 


l-a deschis ușa un portar fără uniformă, care s-a purtat de 
parcă el ar fi fost un client pregătit să cheltuiască o mie de lire 
sterline pe un fleac. William s-a dus la unul dintre standuri şi i-a 
arătat legitimaţia tinerei vânzătoare. 

— E posibil să vorbesc cu managerul? 

Femeia a ridicat telefonul, a apăsat un buton și a transmis 
mesajul. După o pauză scurtă, a pus telefonul jos și a spus: 

— Vă rog să mă urmaţi, domnule inspector. 

L-a condus pe o scară elegantă în spirală până la primul etaj, 
unde îl aștepta managerul. 

— Bună dimineaţa, domnule inspector. Mă numesc Paul 
Gumbley. 

Cei doi au dat mâna și Gumbley a deschis o uşă care dădea 
spre sanctuarul în care regii, maharajahii, președinții și 
dictatorii ocazionali erau invitați să vadă comori pe care simplii 
muritori nu le puteau vedea niciodată. 

— Cu ce vă pot ajuta, domnule inspector? 

Investighez furtul unui inel de logodnă care a fost cumpărat 
de aici, a spus William, întinzându-i cutiuța cu însemnele 
Garrard's. 

— Mă tem că nu vă pot spune prea multe pe baza acestui 
obiect, a spus managerul. Nu cred că aveţi chitanța? William a 
scuturat din cap. Aveţi idee cât timp este de când a fost 
cumpărat? 

— Nu ştiu, a spus William. 

— Destul de ciudat, m-a mai vizitat cu ceva timp în urmă un 
coleg de-al dvs. şi m-a întrebat despre furtul unor bijuterii. 

Managerul a deschis un sertar de la biroul său, a scos un 
jurnal și a căutat ceva în el. 

— Spuneţi-mi, numele lui era Summers? l-a rugat William. 

— Ah, da, iată-l, a spus Gumbley, după ce a dat câteva pagini 
din jurnal. Un inspector Prescott din West End Central. A venit 
să se intereseze de niște bijuterii care fuseseră furate dintr-o casă 
din Mayfair. Cu toate că nu am voie să dezvălui numele 
clientului interesat, pot confirma că inelul de logodnă era 
printre bijuteriile furate. 

— Vă sunt recunoscător, a spus William. În afara chestiunii, 


îmi puteţi spune cât a costat inelul? 

— Un pic mai mult de trei mii de lire sterline, a spus 
Gumbley, pe un ton dezinvolt. 

— Înseamnă că nu o veți cunoaşte niciodată pe soția mea, a 
spus William, cu un zâmbet. 

Gumbley l-a însoțit pe scară în jos. 

— Sper să găsiţi bărbatul care a furat inelul, a spus el, în timp 
ce deschidea ușa magazinului. 

Odată ajuns în strada Albemarle, William a pornit spre staţia 
de poliție West End Central din Savile Row. A trecut pe lângă 
câteva galerii de artă în care i-ar fi plăcut să intre şi să se uite o 
oră sau două, dar nu astăzi. 

Când a ajuns la secţie, a intrat, a arătat legitimaţia ofițerului 
de la pază, care a verificat-o, apoi s-a mai uitat o dată la William 
și l-a întrebat: 

— Cu ce vă pot fi de folos, domnule inspector? 

William s-a întrebat cât de în vârstă ar trebui să fie înainte ca 
alți ofițeri să nu fie surprinşi de rangul său. 

— Inspectorul Prescott este de serviciu? a întrebat ei. 

— L-am văzut urcând la biroul său, mai devreme, în această 
dimineaţă. Îl sun. 

Ofiţerul de serviciu a ridicat receptorul şi a spus: 

— Este aici un inspector Warwick, sir. Se întreabă dacă ați 
putea să-l primiţi. 

— Trimite-l sus, a spus o voce. 

— În capul scărilor, prima ușă pe dreapta, sir, a spus 
sergentul. 

William i-a mulţumit, a urcat scările şi a bătut la ușă, 
așteptând până când a auzit comanda: „Intră!”, apoi a intrat. 

William a fost întâmpinat de colegul lui care, în mod clar, se 
apropia de finalul carierei. O faţă ridată şi smochinită care trăise 
o „viaţă de crimă”, l-a strâns cu căldură mâna lui William și a 
spus: 

— Cu ce te pot ajuta? 

— Urmăresc un spărgător în feuda dvs. Furtul unui inel de 
logodnă, printre alte bijuterii scumpe. Managerul de la 
Garrard's mi-a spus că l-aţi vizitat şi dvs. în legătură cu asta. 


— Domnul şi doamna van Haeften, a spus Prescott. S-a 
ridicat de la birou, s-a dus la un dulap cu dosare și a răsfoit 
câteva, până a extras unul. 

— Domnul van Haeften a raportat un furt, anul trecut, a spus 
el, revenind la birou. Se căsătoriseră numai de câteva luni și 
doamna van Haeften mi-a spus clar că își voia inelul de logodnă 
înapoi și că trebuie să las orice alt caz la care lucrez până când i- 
| găsesc. 

William a început să dea foile, făcând ocazional câte o pauză 
pentru a-şi nota ceva și să soarbă dintr-o cană cu cafea proastă. 
Vă mulțumesc, inspectore, a spus el, în sfârşit, dând înapoi 
dosarul. 

— Ştii cine e responsabil de furt? a întrebat Prescott. 

— Nu. Dar, sunt sigur că-l ştiu pe cel care l-a prins pe hoţ şi 
care a furat inelul de la hoţ. 

Inspectorul Prescott ştia când să nu insiste pentru mai multe 
informații. 

— Te rog transmite-i salutările mele lui Hawk, a spus el. 

— Îl cunoaşteţi pe șeful meu? 

— Am studiat amândoi la Hendon. Acolo și-a căpătat 
porecla. Eşti cumva Coristul? 


— Bine lucrat, inspectore, a spus Hawk, după ce a citit 
raportul lui William. 

— Încotro ne îndreptăm, de aici, sir? 

— Îţi aduci aminte că am spus ia întâlnirea din dimineaţa 
asta că mai e un lucru pe care am nevoie să-l facă poliţista 
Bailey. 

— Cred că deja mi-am dat seama care ar fi lucrul acesta, sir. 

— Luminează-mă. 

— Vreţi să verifice toate documentele lui Summers ca să afle 
dacă el a arestat un hoţ, la puţin timp după furtul bijuteriilor 
din casa familiei van Haeften, pentru că asta ar explica de unde 
avea el inelul pe care, în mod clar, nu și-l permitea. În funcţie de 
acest răspuns, vom şti de partea cui este ea. 


— Şi dacă e de cealaltă parte? 

— O voi aresta în aceeași zi cu Summers, când acesta se 
întoarce din vacanţă. 

— Şi, în cazul în care crezi că urmează o săptămână uşoară, s- 
ar putea să te intereseze că domnul Justice Ramsden și-a început 
sinteza în cazul lui Tony Roberts. 

— Tata îmi spune că nu poate fi decât o cale. De fapt, a fost 
surprins că Roberts nu a pledat vinovat după ce eu am spus 
Curţii că l-am văzut pe peron stând de vorbă cu cei doi bărbați 
care l-au aruncat pe Rashidi pe șine. 

— Se poate ca asta să nu fie suficient pentru a-i convinge pe 
juraţi. Aceştia pot trage concluzia că el a fost nimic mai mult 
decât un om nevinovat care se afla acolo și care a fost şocat, ca 
toţi ceilalți aflați pe peron, de ce s-a întâmplat. 

— Atunci, de ce a început să fugă, când m-a văzut pe mine? 

— Bună întrebare. 

— Şi cum rămâne cu duzina de martori care au depus 
mărturie? 

— Din păcate, mai există şi cei doisprezece juraţi care se 
poate să fi fost convinşi de limba mieroasă a lui Booth Watson. 

— Dacă pierdem procesul, voi desființa sistemul cu juraţi, a 
spus William. 

— Nu, nu-l vei desființa, a spus Hawk. Asta ar însemna 
tiranie. 


— Îţi amintești când e ziua mea de naștere, om al cavernelor? 

— Astăzi, a răspuns William, luând-o pe Beth în braţe. Ţi-aş fi 
urat „La mulţi ani!”, în dimineaţa asta, dacă tu nu ai fi dormit 
când am plecat eu de-acasă. 

— Deci, unde este cadoul meu? a întrebat Beth, întinzând 
mâinile. 

— Te așteaptă pe masa noastră din restaurantul tău favorit. 

— La Ritz? 

— Nu încă. Va trebui să mă fac comisar, înainte de a ne putea 
petrece o seară la Ritz. Până atunci, va trebui să te mulțumești 


cu restaurantul Elena. 

— Unde am mers la prima noastră întâlnire, ce romantic! 

— Şi, înainte de asta, vom merge la teatrul de la Palat, a spus 
William. 

— Să vedem ce? 

— Mizerabilii, a răspuns William, exact când au auzit o bătaie 
în uşă. 

— Cine poate fi? 

— Bona. Suzy e liberă, în noaptea asta. De ce nu te duci tu să 
te schimbi, cât timp eu o prezint pe bonă gemenilor? 

Când Beth a coborât, treizeci de minute mai târziu, William 
nu se putea stăpâni să nu se uite plin de dorinţă la ea. 

— Nicio şansă, om al cavernelor. După cină, dacă eşti bun. 

William a zâmbit, când a luat-o de mână. 

— Copiii sunt aşezaţi în pătuţurile lor şi trăsura te așteaptă, 
My Lady. 

— Nu cred că poţi numi trăsură un Austin Allegro la mâna a 
doua. M-aş gândi că seamănă mai mult cu un dovleac. 

De la ridicarea cortinei, s-au bucurat amândoi de spectacol, 
dar Beth a sunat acasă la pauză, ca să afle dacă au adormit 
copiii. După ce au plecat de la teatru, Beth a cântat tot drumul 
până la restaurant Am avut un vis. 

Gino i-a condus la masa lor din colţ, cum făcuse și în prima 
lor seară împreună, în urmă cu cinci ani. Pe masă, aștepta o 
cutie verde, de piele. Gino a destupat o sticlă de şampanie, în 
timp ce Beth deschidea cutia și descoperea în ea un colier cu 
perle de cultură. A rămas cu gura căscată. 

— L-ai furat de la Garrard's, om al cavernelor? 

— Nu. Mi l-a lăsat bunica prin testament, pentru femeia cu 
care mă voi însura. 

— De ce ţi-a luat aşa de mult timp să mi-l dăruieşti? 

— A trebuit să mă asigur că iubirea durează, a glumit el, 
aplecându-se peste masă și punându-i perlele la gât. 

Beth şi-a deschis pudriera şi s-a uitat în oglindă. 

— Uau! Bunica ta avea gusturi bune, a exclamat ea. 

— Ca şi bunicul meu, care le-a adus de la Tokyo, pentru 
aniversarea lor de treizeci de ani de căsătorie. 


— Crezi că noi vom apuca treizeci de ani de căsătorie? a 
întrebat Beth, luându-l de mână. 

— Dacă nu, voi vrea să-mi dai colierul înapoi, a spus William, 
zâmbind. 

— Nicio speranţă, a spus Beth, când Gino a reapărut la masa 
lor, cu carnetul deschis şi pixul pregătit. 

— Ce să fie? a întrebat el 

— Am dori același preparat pe care l-am ales și prima dată, a 
spus William. 

— Desigur, dar, aş înlocui sticla de Frascati cu o șampanie 
veche, a spus Gino, în timp ce le umplea din nou paharele. 

— Mai am o surpriză pentru tine, a spus William, după ce 
Gino a plecat. Nu ar trebui să mai dureze mult timp până când 
revin la echipă și mă întorc, oficial, la muncă, la Yard. 

— Ce s-a schimbat? 

— Poliţista Bailey. Cred că se va întoarce la echipa de la bază, 
ceea ce ne va face viețile mai ușoare. 

— Va trebui să înfrunte un interogatoriu? 

— Cu puţin noroc, nu va fi necesar, a spus William, în timp 
ce chelnerul îi punea în față un castron cu stracciatella. 

— Chiar am comandat supă, la prima noastră întâlnire? 

— Urmată de spaghete bologneze. În timp ce eu am mâncat 
somon afumat şi vită cu sos de lămâie și piure de spanac. 

— Cum de m-am bucurat eu de o a doua întâlnire? 

— Am putut vedea potenţialul, a spus Beth. Chiar dacă tu nu 
prea te-al grăbit. 

— Eşti deja directoare la Fitzmolean? a întrebat, întorcând 
lovitura, William. 

— Nu, dar se vorbește că Tim va fi făcut cavaler și introdus în 
lista de onoare a New York-ului, şi se poate să treacă la lucruri 
mai importante, cât de curând. 

— Ca şi tine? 

Chelnerul debarasa după primul fel, când Beth, l-a prins pe 
William de braţ: 

— Nu te uita acum, dar Christina tocmai a intrat. 

— Este cu căpitanul? a şoptit William, în timp ce pe masă era 
așezat felul principal. 


— Nu. E cu un tânăr mai degrabă urâţel, pe care nu l-am mai 
văzut niciodată până acum. 

— Nu m-aş fi gândit că Elena's este stilul ei, a spus William, 
răsucind spaghetele pe furculiță. 

— Poate că nu vrea să fie văzută de vreunul din prietenii ei. 

— Nu mi-ai spus tu că e serioasă treaba cu căpitanul Neville? 

— Cu siguranţă, asta a fost impresia pe care mi-a făcut-o ea, 
când ne-am văzut, cu numai câteva zile în urmă. Mi-a spus că 
vor pleca într-o vacanţă la New York — cu Alden, nu mai puțin. 
Cinstită să fiu, sunt surprinsă că a revenit la fostul ei mod de 
viaţă. 

— Eu nu sunt. 

— Crezi că va veni să ne salute? 

— Nu ti-ar mulțumi că ești aici, aşa că eu aș fi liniștit, a 
răspuns William. 

— Îmi pare rău pentru Ralph. Îmi plăcea de el. Dar tu 
întotdeauna ai crezut că e un căutător de aur. 

— Nu e chiar așa de simplu, a spus William. E ceva ce nu 
pare în regulă la căpitanul Ralph Neville, a adăugat el, în timp 
ce farfuriile se goleau. 

Gino a venit la ei, peste câteva momente, cu tortul aniversar. 
A tras aer în piept şi era gata să dea drumul unei versiuni 
răgușite a urării La mulți ani!, când William i-a şoptit cu 
fermitate: 

— Nu în seara asta, Gino! 

— De ce nu, signore? Sunt cunoscut ca Pavarotti de la Potters 
Bar. 

— Fără îndoială, dar noi încercăm să nu atragem atenţia unei 
anumite doamne care stă în cealaltă parte a restaurantului. 

— Ah, signora Christina, a şoptit Gino, intrând în joc. 

— Vine aici cu regularitate? a întrebat William. 

— Cu certitudine. Cel care nu este un obișnuit este domnul. 

Beth a râs. 

— Există vreo posibilitate să ieşim de-aici, fără să fim văzuţi? 

— Nu-i nicio problemă. Vă conduc eu prin bucătărie și vă 
scot pe la intrarea personalului. 

— Nu înainte ca noi să plătim, a spus William, scoțând 


portofelul. 

— De data aceasta, este din partea casei, a spus Gino, 
începând să împacheteze tortul într-un ambalaj. Apropo, îmi 
place mult colierul. 


— Harrison. Craig Harrison, a spus Nicky, când i s-a alăturat 
Rebeccăi, la micul dejun, în dimineaţa următoare. Un hoț 
mărunt cu un dosar lung cât braţul tău. 

— L-a arestat Summers pentru spargere de locuință, anul 
acesta, mai devreme? 

— Da, pe douăzeci şi trei mai, pentru o altă faptă, a confirmat 
Nicky, așezându-se la masa din bucătărie, deși Rebecca a 
remarcat că nu s-a atins de micul dejun. 

— A fost acuzat? 

— A doua zi şi, când a apărut în fața magistratului, a pledat 
vinovat și a cerut să-i fie luate în seamă alte opt fapte. Dar eu 
bănuiesc că Hawk va fi interesat numai de una. 

— ÎL vei informa? 

— l-am lăsat deja raportul meu pe birou. 

— Asta-i o veste bună, a spus Rebecca, luând-o de mână. 

— Am decis, de asemenea, că nu voi reveni în poliţie, după ce 
nasc. 

— Eu n-aş spune nimănui altcuiva asta, a spus Rebecca. La 
urma-urmelor, ai putea să simți altfel, peste câteva luni. 

— Nu prea cred, a spus Nicky, pentru că tatăl copilului va 
satisface o sentință lungă cu închisoarea și eu sunt cea care l-a 
turnat. 

— Summers este tatăl? 

— Oh, haide! Nu e nevoie să te faci că nu știai. 

Rebecca s-a aşezat lângă prietena ei și a cuprins-o cu blândeţe 
pe după umeri. 

— Restul echipei știe? a întrebat Nicky. 

— Da. Știu de ceva vreme și mă tem că eu sunt de blamat 
pentru asta. 

Nicky s-a întors cu fața spre colega ei de apartament, cu 


lacrimile şiroind pe obraji. 

— Imediat ce am văzut inelul, am ştiut că Summers nu-și 
putea permite un diamant de dimensiunea aceea, din salariul de 
polițai. 

— Nu putea să mi-l dea altcineva. 

— Precum un agent de vânzări din Croydon, de exemplu? 
Nu cred asta. 

— Dar l-am dat înapoi, a spus Nicky, bătând în retragere, și 
am lăsat cutia de la Garrard's unde nu puteai să nu o vezi. 

— l-am dat-o în aceeaşi dimineaţă inspectorului Warwick. 

— Am presupus că i-ai dat-o. 

— Şi, mulțumită ţie, știm acum că Summers l-a arestat pe 
Harrison, după ce acesta furase inelul, aşa că... 

— Voi fi arestată şi eu? 

— Să sperăm că nu se va ajunge la asta, a spus Rebecca, cu 
blândeţe. Comandantul nu crede că ești implicată în vreuna din 
activităţile criminale ale lui Summers și știe foarte bine că tu l-ai 
alertat pe inspectorul Warwick cu privire ia vizita lui la Clubul 
Playboy, ceea ce va fi în favoarea ta. 

— Dar nu şi în a lui Jerry. 

— Nu merită simpatia ta. 

— Tu mi-ai fost o așa de bună prietenă, a spus Nicky, luând-o 
de mână. 

— Nu atât de bună, cât mi-ar fi plăcut să fiu. 


— L-aţi găsit pe prizonierul din boxă, Anthony Roberts, 
vinovat sau nevinovat de omor? 

Preşedintele juraților s-a ridicat încet de la locul său. Ea l-a 
privit pe judecător şi a spus: 

— Vinovat, Onorată Instanță. 

William a sărit în picioare și a ieşit afară din sala de judecată, 
uitând să se încline, în timp ce-și făcea drum spre uși și se 
îndrepta spre cel mai apropiat telefon. 

— Vinovat, a spus el, când a auzit vocea lui Hawk, la celălalt 
capăt al firului. 


— Aşadar, nu vei desființa sistemul cu juraţi, până la urmă? 

— Nu, sir. Dar, se poate să-mi schimb părerea dacă este 
achitat Summers. 

— Se poate să nu mai ai slujbă, dacă Summers este achitat, i-a 
răspuns Hawk. 

— Avem o problemă. 

— Nu mă scuti, a spus Miles. 

— Nu la telefon. 

— E atât de rău? 

— Mă tem că da, a spus Booth Watson. Unde te vei afla mai 
târziu, în dimineaţa asta? 

— Am o întâlnire de lucru în City, la ora zece. 

— Anuleaz-o. Vino la biroul meu, cât poți de repede. 

— Dar eu prezidez întâlnirea... 

— Se poate să nu mai fi preşedinte, până diseară. 

— E așa de rău? 


Danny nu a luat în seamă linia dublă galbenă, zona interzisă 
şi semnele de parcare pe timp limitat, când l-a dus pe 
comandant la Aeroportul Gatwick şi s-a îndreptat spre poarta 
interzisă cetăţenilor obișnuiți. 

Un gardian i-a verificat comandantului Hawksby legitimaţia, 
apoi i-a indicat capătul culoarului, unde era aşteptat de 
superintendentul-şef Bob Fenton, directorul securității 
aeroportului și de alți trei ofițeri fără uniformă. 

— Bună dimineaţa, Bob, a spus Hawk, când a coborât din 
maşină și i-a strâns mâna celuilalt bărbat. Mă poţi pune la zi? 

— Zborul 016 a decolat de la Malaga la nouă treizeci şi cinci, 
în dimineaţa asta, a spus Fenton. Cam cu cincisprezece minute 
întârziere. Este așteptat să aterizeze în aproximativ treizeci de 
minute. 

— Sincronizare perfectă, a spus Hawk, care s-a întors la 
maşina sa şi i-a cerut pe Danny să-l contacteze pe sergentul 
Adaja, pe radio. Câteva minute mai târziu, o voce familiară s-a 
auzit printre cârâituri. 

— Bună dimineaţa, sir. 

— Bună dimineaţa, Paul. Summers este la bord și zborul lui 


este cam la o jumătate de oră de Gatwick, aşa că nimeni nu 
poate lua legătura cu el. Vreau să acționezi și să-l arestezi pe 
Castle şi, în același timp, echipa sergentului Roycroft să facă o 
percheziţie serioasă la el acasă. Mă interesează orice lucru care 
arată scump şi nelalocul lui. Droguri şi bancnote marcate... asta 
ar fi un bonus. 

— Ce facem cu casa lui Summers? 

— Spune-i lui Jackie să se ocupe. Dacă găsești un inel cu 
diamant, sună-mă imediat, pentru că acesta este proba de care 
avem nevoie. 

— Sergentul Roycroft, polițist Pankhurst și echipa ei 
staționează deja lângă casa lui Summers şi așteaptă ordinul 
dvs., a spus Paul. La comanda dvs., echipa de căutare va intra 
imediat în acțiune, iar eu merg la secţia locală de poliție și mă 
auto-prezint inspectorului Castle. 

— Daţi-i drumul, a spus Comandantul, înapoindu-i radioul 
lui Danny. 

— Zero unu şase a cerut permisiunea să aterizeze, a spus 
Fenton. Se vor duce la poarta patruzeci şi trei pentru taxi şi 
colegul tău cu doi oameni ai mei îl așteaptă deja. Poate ar trebui 
să mergem şi noi la ei. 

— Superintendentul Watts, pe linie, a spus Danny, dându-i 
radioul lui Hawk. 

— Bună dimineaţa Chris, a spus Hawk, noului şef al echipei 
antidrog. Te-a așteptat Jimmy Turner cu câțiva prieteni, la micul 
dejun în dimineaţa asta? 

— Nu, sir. Era încă în pat când am intrat în casă şi l-am 
arestat pe el și pe alți trei membri ai familiei. 

— Cu ce acuzaţii? 

— Posesia a opt kilograme de cocaină, printre alte câteva 
substanţe ilegale, dintre care unele s-a întâmplat să fie în geanta 
Sainsbury. 

Hawk a zâmbit. 

— Abia aştept să-i spun sergentului Summers vestea bună, 
când îl voi aresta, peste câteva minute. 

— Ne vedem la sediu, sir, a spus Watts. Să sperăm că au 
destule celule în care să-i ţină. 


— Bine lucrat, Chris. Voi încerca să nu uit să-i spun 
comisarului de rolul pe care l-ai jucat. 

— Sunt sigur că nu uitaţi, sir, a spus Watts, râzând. 

— Hai să acționăm, a spus Hawk dându-i înapoi radioul lui 
Danny. Nu trebuie să-l lăsăm pe Summers să aştepte. 


Miles i-a întins șoferului de taxi o bancnotă de o liră și i-a 
spus să păstreze restul. A traversat încet Middle Temple, 
continuând încă să-și imagineze de ce Booth Watson voia să se 
vadă cu el atât de urgent. Două tinere au trecut pe lângă el, una 
împingând o mică valiză, cealaltă îmbrăcată în robă de avocat. 
Le-a recunoscut pe amândouă, dar ele nu i-au dat atenție.. 

Când a ajuns la Nr 1 Fetter Court, nu a trebuit să parcurgă 
lista numelor pictate pe peretele de cărămidă albă ca să 
descopere la ce etaj avea biroul șeful tribunalului. A urcat niște 
scări de lemn care scârțâiau până la etajul al doilea și a bătut la 
uşă. Nu pentru prima dată, s-a simţit ca un elev obraznic care 
este pe punctul să dea piept cu mânia directorului şcolii, pentru 
că nu i-a predat eseul săptămânal. 

Uşa a fost deschisă de dra Plumstead, şefa secretariatului 
Tribunalului, care l-a condus în sanctuarul lui Booth Watson. 

— Bună dimineaţa, căpitane Neville, a spus Booth Watson, în 
timp ce aştepta să iasă secretara din birou. 

— Ce poate fi atât de important pentru ca să se aştepte de la 
mine să anulez o întâlnire şi să vin în fugă aici? a întrebat Miles, 
îndată ce s-a închis ușa. 

— A murit doamna Rashidi. Booth Watson a făcut o pauză, 
pentru a-i permite clientului său să rumege vestea. A murit 
liniștită, în somn, ieri după-masă, a continuat el, în timp ce 
clientul său s-a prăbușit pe un scaun. 

Miles a rămas tăcut ceva timp, apoi a întrebat: 

— Cui i-a lăsat Raphael-ul? 

— A lăsat tot, inclusiv Raphael-ul, Oratoriului Brompton, 
biserica ei din Kensington, a spus Booth Watson, citind direct 
din testament. 


— Atunci este în regulă, a spus Miles. Oratoriul va atârna 
pictura în biserică, urmând să se roage la ea toți credincioşii din 
parohie şi nimănui nu-i va păsa de ea. 

— S-ar putea așa să fie dacă Oratoriul n-ar avea nevoie de un 
acoperiş nou, ceea ce va costa peste un milion de lire. Comitetul 
parohial consideră că apariția Madonnei lui Raphael, exact la 
momentul în care ei aveau nevoie mai mare de ea, nu este nimic 
mai puţin decât un miracol din cât am înţeles. 

— Deci, trebuie s-o luăm înapoi înainte să afle cineva că este 
un fals, a spus Miles. Oferă-le un milion. 

— S-ar putea să nu fie suficient. Din nefericire, unul dintre 
membrii comitetului bisericii este director la Christie's, așa că 
poți fi sigur că ceilalți membri îi vor cere părerea. Dar eu cred că 
am o soluţie la această problemă. În clipa aceea s-a deschis ușa 
și dra Plumstead a apărut cu o tavă cu cafea şi biscuiţi. 

— Aş fi onorat să particip ca vorbitor la cina dvs. de la 
Falklands, din octombrie, căpitane Neville, a spus Booth 
Watson, fără cea mai mică ezitare, turnând cafea pentru 
amândoi. 

— Voi informa comitetul de următoarea noastră întâlnire. Şi 
aş dori să detaliaţi sănătatea clubului, de care eu voi răspunde, 
ca secretar, a spus Miles, în timp ce dra Plumstead ieșea din 
încăpere. 

— Deci, care e soluția? a insistat Miles, în clipa în care ea 
închidea ușa în urma ei. 

— După cum ştim amândoi, Madonna di Cesare a lui Raphael 
este o copie, nu originalul... Ceea ce face situația și mai rea este 
că, în momentul în care i-am dat lucrarea doamnei Rashidi, în 
schimbul acţiunilor ei la Marcel & Neffe, contractul includea 
documentul original și dovada provenienţei, așa că nici 
Oratoriul, nici Christie's nu vor avea niciun motiv să se 
îndoiască de autenticitatea lui. 

— Deci ce mă sfătuiești să fac? 

— Nu ai altă opţiune decât să o cumperi înapoi când apare în 
vânzare la Christie's. Dacă Oratoriul ar descoperi că pictura este 
falsă, nu va dura mult până se află, în primul rând, cine a 
vândut lucrarea doamnei Rashidi și, apoi, unde se află 


originalul. 

— Dar eu sunt mort, dacă cumva ai uitat, a spus Miles. 

— Şi Christina este încă foarte vie și asta îi va da ei încă un 
băț cu care să te bată, pentru că ştie că originalul atârnă pe 
perete în Monte Carlo. 

— Eu totnu mă văd aruncând încă peste un milion pentru un 
fals, când eu deţin deja originalul. 

— Eu te înțeleg, Miles, dar este o alternativă mai bună să-ţi 
petreci următorii zece ani la izolare? 

— Aş putea s-o ucid pe Christina. 

— Atunci, vei sfârși prin a-ţi petrece douăzeci de ani la 
izolare. Nu, eu cred că am o soluţie mai bună despre cum să 
negociem cu Christina. 

— Anume? 

— Să te căsătoreşti cu ea. 


Danny a condus încet în jurul perimetrului aeroportului, 
înainte de a se opri la Poarta 43. Comandantul a coborât şi l-a 
prezentat pe Fenton colegilor săi. 

— Bună dimineaţa, inspectore, a spus Fenton. Sper că nu v- 
am făcut să mă așteptați prea mult timp. 

— Cam şase luni, sir, a spus William, dând mâna cu 
superintendentul-şef. 

— Ei, nu veţi mai avea de așteptat prea mult, a spus Hawk în 
timp ce urmărea cu privirile zborul 016 care ateriza la capătul 
pistei şi începea să ruleze spre ei. A durat câteva minute până 
când avionul s-a oprit în faţa porții şi comandantul a trebuit să- 
și ţină pălăria cu mâna ca să nu i-o ia curentul provocat de 
motoare. 

Personalul de la sol a împins scara spre ușa navei. 

— Summers și tovarăşa lui sunt pe rândul nouă, locurile A şi 
B, a spus Fenton, verificând rezervarea, așa că trebuie să fie 
printre primii care coboară din avion. 

Uşa avionului s-a deschis și Hawk s-a instalat la baza scării şi 
a început să-i scaneze pe pasageri, în timp ce aceştia coborau 


spre asfalt. Nu a durat mult, până când William a spus: 

— Ăsta este. Şase picioare, sacou albastru-marin, jeanşi şi o 
cămașă deschisă la gât. 

— Şi cred că în spatele lui este Karen Turner, a spus Hawk. 

— Ce te face să spui asta, sir, a întrebat William. 

— Uită-te la al treilea deget de la mâna ei stângă. 

William și-a întors atenţia spre blonda atrăgătoare care arăta 
de parcă tocmai petrecuse două săptămâni la soare. 

— Asta va fi vacanţa pe care nu o va uita niciodată, a spus 
William. Îi arestăm pe amândoi? 

— Nu. Numai pe Summers. Eu o voi lua deoparte pe dra 
Turner şi o voi uşura de inelul de logodnă, a spus Hawk. Să 
sperăm că nu au stabilit data nunţii înainte de 2010. 

Când Summers și dra Turner au pus piciorul pe asfalt, cinci 
ofițeri s-au îndreptat spre ei. William și doi tineri poliţişti i-au 
blocat drumul lui Summers, în vreme ce comandantul și 
polițista Pankhurst au tras-o pe tovarășa lui deoparte. 

— Sergent detectiv Jerry Summers, a spus William, care i-a 
prezentat legitimaţia. Sunt Inspectorul Warwick și te arestez sub 
suspiciunea de însuşirea de obiecte furate şi conduită 
nepotrivită în funcţia publică. Poţi să nu spui nimic, dar îţi vei 
înrăutăţi apărarea, dacă, atunci când ești întrebat, ascunzi ceva 
pe care te vei baza, mai târziu, la tribunal. Tot ce spui, poate fi 
prezentat ca probă la proces. 

Summers arăta şocat și a aruncat rapid o privire în spate, la 
Karen, pe care a văzut-o îndepărtându-se în compania unui 
bărbat mai în vârstă şi a unei polițiste. Doi ofițeri fără uniformă 
i-au răsucit mâinile la spate și i-au pus cătuşe, apoi a fost dus la 
maşina poliției, care aştepta. El nu a spus nimic. 


— Permiteţi-mi să deschid această întâlnire urându-i, în mod 
oficial, bun-venit Inspectorului Warwick. El a fost în ceea ce 
serviciul civil numeşte „ieşire pentru grădinărit”, chiar dacă el 
nu are grădină. De fapt, după cum ştiţi, în ultimele cinci luni a 
operat ca UCO și m-a informat în permanenţă, fapt pentru care 


eu am putut să fiu cu un pas înaintea voastră. Chiar şi soția lui a 
fost ținută în întuneric, atât de secretă a fost această operațiune. 

William ar fi vrut să spună, „Ei, nu chiar”, dar a hotărât să nu 
o facă. 

— Poliţista Bailey probabil că şi-a dat seama, a spus Paul, 
pentru că ea l-a informat asupra vizitei lui Summers și a lui 
Lamont la Clubul Playboy, ceea ce a dovedit că cei doi lucrau în 
tandem. 

— Nicky și-a jucat cu siguranţă rolul, informându-mă de ce 
trebuie să mă duc în noaptea aceea la Clubul Playboy, a 
confirmat William. 

— De acord, a spus Jackie. Dar nu trebuie să ignorăm faptul 
că polițista Bailey a oferit informaţii vitale, de ceva timp, 
informații care au ajutat investigația. 

— Poate că ar trebui să ne amintim, de asemenea, că ea nu 
intenționează să se întoarcă în poliție, după naşterea copilului 
ei, a intervenit polițista Pankhurst. 

— Ceea ce ar rezolva o problemă, a spus comandantul. 
Pentru că eu sunt totuşi convins că a jucat şi ea un rol în 
activitățile ilegale ale lui Summers. 

— Cu toate că a fost fericită să etaleze un inel scump cu 
diamant dăruit ei de Summers, cred că și-a dat seama că el nu 
şi-l permitea şi că, prin urmare, probabil era furat, a spus Jackie. 

— Dar ea i l-a dat înapoi, i-a amintit Rebecca, și a lăsat cutia 
Garrard, în care eu am fost sigură că se aflase inelul. Dacă este 
vinovată de ceva, este de o judecată greșită, ceva de care noi cu 
toții am fost vinovaţi, uneori. 

— Dacă cere să revină în poliţie, în viitor, veţi vrea să vă 
faceţi că nu vedeţi? a întrebat Jackie. 

— Ea trebuie să ştie că așa ceva nu e înțelept, date fiind 
circumstanţele, a spus comandantul, privind direct spre polițist 
Pankhurst. Acum, hai să trecem la Summers şi la familia Payne 
şi la ce am plănuit pentru ei. Inspector Warwick? 

— L-am arestat pe sergentul detectiv Summers, la Aeroportul 
Gatwick, ieri-dimineaţă, și l-am acuzat de însușirea de obiecte 
furate şi comportament greșit în slujba publică. Spre surpriza 
mea, a fost eliberat pe cauțiune — până când am aflat că avocatul 


lui a fost Booth Watson. 

— Summers nu putea să-și permită taxa de cauțiune, a spus 
sergent Adaja. 

— Dar tatăl lui Karen Turner, cu siguranță, poate, a spus 
William. Şi el nu vrea ca logodnicul fiicei lui să ajungă în 
închisoare. Aşa că ne putem aştepta ca Summers să apară la Old 
Bailey cam peste șase luni, ceea ce ne va da nouă mai mult decât 
destul timp pentru a ne pregăti cazul. 

— Şi el să şi-l pregătească pe al lui, a spus Hawk. Dar cum e 
cu Castle? 

— Nu am găsit destule probe pentru a-l acuza, a spus Jackie, 
şi nu e cazul să deschidem un dosar. 

— Nu aţi găsit nimic incriminator, acasă la el? a insistat 
Hawk. 

— O marcă nouă de televizor și o brichetă, despre care spune 
că e moștenire de familie. Nu destul pentru a avea convingerea 
că îi putem asigura o condamnare. 

— Tot va trebui să-și dea demisia, a spus comandantul, odată 
ce toți și-au dat seama de ce i-a fost percheziționată locuinţa. 

— Şi Lamont? a întrebat William. 

— Nu pot spune Asta e!, a admis Rebecca. Echipa mea nu a 
găsit niciun ban înseriat în casa lui, nici altceva care să-l implice, 
aşa că, precum Jackie, nu l-am putut acuza de nimic. De la a te 
da drept ofițer de poliţie şi a petrece o seară la Clubul Playboy 
cu prietenul său Summers e drum lung până la a fi vinovat 
dincolo de orice îndoială rezonabilă. 

— Deci va scăpa cu atât? a întrebat William. 

— Numai dacă sergent Roycroft nu are să ne spună ceva care 
să merite, după ultima lor ieşire împreună, a spus Hawk. 

— A fost la pescuit, sir, a spus Jackie. Mi-a spus că a citit în 
presă despre arestarea lui Summers și s-a întrebat dacă am aflat 
de legătura dintre ei doi. 

— Tu ce i-ai spus? a întrebat William. 

— Eu m-am arătat cât trebuia de surprinsă când mi-a spus că 
a fost inspector în Romford pe când Summers era recrut, dar a 
susținut că nu și-l amintește. 

— Deci are o memorie extrem de scurtă, a spus Hawk. Ai 


lăsat să-ţi scape informaţia pe care noi am dorit ca el să o ştie? 

— Da, sir. 

— Şi ai fost răsplătită cum trebuia? 

Jackie şi-a deschis geanta, a scos un plic maro şi i l-a dat 
comandantului, care l-a deschis și a scos din el un pachet gros 
de bancnote de cinci lire. Le-a distribuit celorlalţi, aceștia au 
început imediat să caute seriile, dar niciunul nu a strigat: Te-am 
prins! 

— Presupun că am sperat prea mult, a spus Hawk, punând 
banii înapoi în plic și dându-i plicul lui William. Ai grijă să-l 
predai la magazia secției, împreună cu raportul sergentului 
Roycroft. 

William a dat din cap. 

— Deci, acum, ne concentrăm pe Summers. Ați găsit ceva 
incriminator în apartamentul lui, sergent Roycroft? 

— Nu, sir, a spus Jackie. Este oarecum ironic că polițista 
Bailey a distrus locul, pentru că asta poate fi ceea ce l-a salvat. 

— Cum adică? a întrebat Hawk. 

— Ea a distrus toate probele relevante. Am găsit resturile pe 
baza unei informaţii a Consiliului local. 

— Nu acesta a fost motivul pentru care a făcut ea asta, a spus 
Rebecca. 

— Posibil, a spus Jackie, dar asta se poate să-l scape pe iubitul 
ei din clenci. 

— Atunci nu mai era iubitul ei. 

— Potoliţi-vă, voi două, a spus William, tăios, şi încercaţi să 
vă amintiți că vom avea nevoie de polițista Bailey să apară ca 
martoră a apărării, la procesul lui Summers. Şi-a întors înapoi 
atenţia spre Jackie. Sergent Roycroft, am ajuns deci în situaţia că 
tu nu ai găsit nimic care să poată fi folosit ca probă? 

— Numai suportul de argint pentru scrisori, vreo două 
ceasuri de colecţie și câteva lire cash, dar niciuna înseriată de 
noi. 

— Totuşi, a spus Hawk, datorită aroganţei lui Summers, 
lăcomiei, încrederii în el peste măsură, sau spuneţi-i cum vreți, 
avem inelul cu diamant, ceea ce ar trebui să fie mai mult decât 
suficient să-l trimitem jos şi să-l prindem pe Lamont. Felicitări 


tuturor pentru o treabă bine făcută. Dar, amintiţi-vă, când cazul 
va veni în tribunal, voi să fiți siguri că Summers va putea 
explica ce-i cu inelul, ceasurile de colecţie, suportul de argint 
pentru scrisori și cu orice altceva mai descoperim. Deci niciunul 
dintre noi nu îşi poate permite să se relaxeze, până când nu-l 
vedem dus de la Old Bailey la Black Maria, şi nu conducându-și 
ultimul său Jaguar. 


— Vrei să-l ţii în braţe, a întrebat-o Nicky pe Rebecca, dându- 
i bebelușul. 

— Eşti aşa de norocoasă, a spus Rebecca, legănându-l în 
brațe. 

— Nu mă simt așa întotdeauna, a recunoscut Nicky luând în 
considerare că Jake se poate să nu-și vadă tatăl până la 
adolescenţă. 

— ÎI poţi vizita oricând, la închisoare. 

— Nu atâta timp cât el este logodit cu altă femeie. În orice 
caz, nu-l voi lăsa niciodată pe fiul meu să vadă cum e o pușcărie 
în interior. Aşa se obişnuiesc să admită ideea. 

— Asta înseamnă că ești de acord să depui mărturie 
împotriva lui Summers? 

— Hawk nu prea mi-a dat de ales, dacă nu cumva vreau să 
fiu alături de el în boxă. 

— Mărturia ta se poate dovedi crucială, a spus Rebecca, dând 
băiețașul înapoi mamei lui. 

— Sunt conștientă de asta, a spus, pe ton liniștit, Nicky. De 
data asta, nu te voi lăsa baltă. 

— ÎI iubeşti, încă, nu-i aşa? 

A durat puţin, înainte ca polițista Bailey să răspundă: 

— Da, dar asta nu mă va opri să aduc o mărturie vitală care îl 
va îndepărta pe Jerry, chiar dacă asta înseamnă că și eu, de 
asemenea, voi ajunge la o sentință pe viaţă. 


S-a auzit o bătaie uşoară în ușa biroului lui Beth. Înainte de a 
putea răspunde, ușa s-a deschis şi, înăuntru, s-a strecurat 
Christina. Purta un costum Armani și o eșarfă Hermes de 
mătase, o geantă Gucci, fapt pentru care nimeni nu s-ar fi îndoit 
de ce suferea ea de iluzia titulaturii, nu ca un membru minor al 
Familiei Regale. 

Pe Beth o amuza că, niciodată, Christina nu o anunţa că va 
veni s-o viziteze la galerie. Nu numai că presupunea că prietena 
ei va fi acolo oricând ar veni ea s-o vadă, dar și că aceasta va fi 
întotdeauna disponibilă. Complicii ei talentați, Rembrandt, 
Rubens și Vermeer, nu se opuneau cauzei ei. 

— E plăcut să te văd, a spus Beth, ca şi cum nu ar fi avut 
nimic mai bun de făcut. A sărutat-o pe Christina pe amândoi 
obrajii. Cui datorez această neașteptată bucurie? a adăugat ea. 

— Treceam prin zonă și m-am gândit să intru. 

Beth ştia foarte bine că Christina nu... trece din întâmplare pe 
undeva. Dimpotrivă, avea întotdeauna un motiv pentru vizitele 
ei neanunţate. Aceasta s-a așezat pe cel mai confortabil scaun 
din încăpere, ceea ce însemna că nu avea să fie o întâlnire scurtă. 

— Am câteva vești pe care vreau să ți le împărtășesc. 

Beth s-a așezat în fața celui mai generos binefăcător al galeriei 
Fitzmolean, interesată să descopere ce o trezise atât de devreme, 
în acea dimineaţă. 

— Dar, întâi, ce mai face inspectorul meu favorit? 

— Îşi petrece cea mai mare parte a timpului pregătindu-se 
pentru un proces major de corupţie la Old Bailey, când va trebui 
să fie în cea mai bună formă, pentru că se confruntă din nou cu 
Booth Watson. 

— Un om de care nu mi-a păsat niciodată, a spus Christina. 
Eu îl prefer pe socrul tău. 

— Sir Julian va reprezenta Coroana, cu această ocazie, ceea ce 
nu-i ușurează deloc viața lui William. Dar, spune-mi, de ce ai 
vrut să mă vezi? 

— Ralph mi-a cerut să mă căsătoresc cu el. 

— Şi tu ce ai spus? 

— Da! Eu chiar îl iubesc pe omul acesta. 

— Felicitări! a spus Beth, încercând să pară încântată, deşi nu 


se putea stăpâni să nu-și aducă aminte că ultima oară o văzuse 
pe Christina la Elena's și nu Ralph era cel pe piciorul căruia era 
aşezată mâna acesteia. 

— Este frumos, a spus Beth, când Christina a întins mâna 
stângă pentru a-i arăta un simplu diamant solitaire, ce arăta un 
pic cam pierdut printre rivalii lui mai sclipitori. 

— Aţi fixat data? 

— Douăzeci și doi august. 

— Nu trebuia să fii atunci pe Alden, înspre New York? 

— Ba da, dar este singura sâmbătă înainte de sfârşitul lui 
septembrie când biserica parohiei Limpton nu este închiriată 
pentru o căsătorie. Aşa că, în loc să așteptăm până atunci, am 
decis să amânăm călătoria, în favoarea evenimentului cel mai 
important. Care a fost și motivul pentru care am vrut să te văd. 
Ne-am întrebat dacă n-aţi vrea să plecaţi în locul nostru? 

— Glumeşti, a spus Beth. Noi nu ne permitem nici clasa a 
treia pe Alden! 

Christina a izbucnit în râs. 

— Nu, veţi ocupa pur şi simplu camera noastră, pentru că nu 
putem anula rezervarea cu atât de puţin timp înainte și, dacă 
este să spunem adevărul, ne veţi face o favoare. A tăcut pentru 
a-i permite lui Beth să-și revină. Bineînţeles, dacă nu crezi că 
William ar avea obiecţii. 

— Dacă are, voi pleca fără el, a spus Beth. 

— Bine. Am stabilit. Dar, mai e ceva, chiar mai important, ce 
trebuie să discut cu tine. 

Beth se gândea ce putea fi oare mai important decât să te 
căsătoreşti. 

— Pentru a sărbători logodna noastră, Ralph și cu mine am 
vrea să oferim galeriei Fitzmolean un cadou potrivit, care să 
marcheze această ocazie. 

— Ce generos din partea voastră, a spus Beth, cu toate că nu 
se putea stăpâni să se întreba ce însemna în acest context 
cuvântul potrivit. 

— După cum sunt sigură că ştii, draga mea, a apărut un 
Raphael la licitaţia de toamnă şi noi doi am simţit că Fitzmolean 
este locul în care această doamnă specială ar trebui să-și 


petreacă restul zilelor ei. 

— Nu cumva te referi la Madonna di Cesare? a întrebat Beth, 
fără a încerca măcar să-și ascundă emoția. 

— Chiar la ea. 

— Dar Pictura asta nu făcea la început parte din colecţia lui 
Miles? 

— Ba da, dar, chiar înainte să moară, el i-a dat-o unui prieten. 
Cu toate acestea, eu știu că, la început, intenționase să o lase, 
prin testament, galeriei Fitzmolean. 

— Ce gest incredibil de generos! a spus Beth, rămasă aproape 
fără cuvinte. 

— Există o condiţie mică. 

Bineînțeles că există, s-a gândit Beth, dar nu a spus nimic. 

— Eu voi fi în Monte Carlo împreună cu Ralph când va avea 
loc licitația și va fi nevoie de cineva care să liciteze pentru 
pictură în numele meu. Nu m-am putut gândi la cineva mai 
potrivit decât la tine să faci acest lucru. 

— Sunt onorată. Dar, nu ar fi mai potrivit să vă reprezinte 
Tim Knox? La urma-urmelor, el este directorul galeriei, a spus 
Beth, începând să scotocească printr-un sertar de la birou, în 
căutarea ultimelor cataloage de licitaţie, pentru ca, astfel, să 
poată verifica la cât a fost estimat preţul picturii — maximum și 
minimum. 

— Opt sute de mii — un milion, a spus Christina, înainte ca 
Beth să fi ajuns la Lotul 25, Madonna di Cesare al lui Raphael, 
proprietatea unei doamne. 

— Şi până la ce nivel îmi permiţi să licitez? 

— Un milion ar trebui să-i alunge pe rivalii mei. 

— Asta este dincolo de posibilităţile galeriei, aşa că aș avea 
nevoie de câteva documente de securitate. 

— M-am gândit că vei spune asta, a spus Christina. A deschis 
geanta, a scos un cec și i l-a dat lui Beth. 

Mâna lui Beth a început să tremure când a văzut cifra de 
1.000.000 lire sterline. 

— Bineînţeles că Madona va atârna pe peretele de la 
Fitzmolean înainte ca tu să faci asta, a spus Christina, şi nu uita, 
trebuie să rămână micul nostru secret. 


— Da, bineînţeles, a spus Beth, cu toate că ştia că exista o 
persoană căreia ar fi trebuit să-i spună. Așa cum a făcut 
Christina. 


— Nu uitaţi că luni începe procesul lui Summers, le-a 
reamintit Hawk. Cu toate acestea, sunt câteva lucruri care 
trebuie făcute înainte de alegerea juraților. 

William şi Jackie și-au deschis carneţelele. 

— Sergent Roycroft, vreau să aranjezi o altă întâlnire cu 
Lamont. Spune-i că a apărut ceva ce trebuie să știe imediat. 

— Ce a apărut? a întrebat Jackie. 

— Vreau să-l avertizezi că, în timpul procesului, va fi urmărit 
de o echipă de ofițeri, douăzeci şi patru de ore din douăzeci și 
patru. 

— Ce să-i spun, dacă mă întreabă de ce este supravegheat? 

— Ştie el de ce, a spus Hawk. 

Jackie şi-a închis carnetul de note. 

— Nu am suficient de mulţi ofițeri disponibili pentru o 
supraveghere continuă, a spus William. 

— Nici nu vei avea nevoie. Pentru Lamont, va fi suficient să 
creadă că este supravegheat ca să ne asigurăm că nu-și va 
asuma niciun risc. Ceea ce mă conduce la cineva care nu dă doi 
bani pe asumarea de riscuri. Bones Turner! 

William s-a încruntat la menţionarea numelui celui mai tânăr 
fiu al lui Jimmy Turner, al cărui unic scop în viață părea a fi să 
se asigure că membrii familiei sale vor fi găsiți nevinovaţi, ori de 
câte ori zarurile le sunt potrivnice. Nu-i păsa dacă mituia sau 
şantaja. Descoperise că amenințarea cu oasele rupte sau 
accidentul de mașină erau foarte convingătoare. 

— În prezent, este în perioada de probă, după cei doi ani de 
puşcărie efectuaţi din sentința de patru ani pentru vătămare 
corporală gravă, a spus Paul. 

— Atunci, găsiți orice scuză, pentru a-l închide din nou 
pentru vreo două luni, până se termină procesul. 

— Este de notorietate că întârzie de la întâlnirile săptămânale 


cu ofițerul de eliberare condiţionată. Voi avea doi ofiţeri care să- 
l aştepte, data viitoare și să-l ducă direct la Pentonville și să-l 
lase acolo, până la încheierea procesului. 

— Bun! William, cum am ajuns la subiectul proces, sper că, 
de această dată, ești pregătit pentru a fi interogat de Booth 
Watson. 

— Abia aştept, a recunoscut William, și intenționez să mă 
refer la superbul, magnificul inel cu diamant foarte scump, din 
nou și din nou, ori de câte ori mi se oferă cea mai mică 
oportunitate. 

— ÎI rugăm pe acuzat să se ridice în picioare. 

Summers s-a ridicat de la locul lui din boxa acuzaților. Purta 
un costum nou, cămașă albă și cravată albastră, de mătase. 

— Jeremy Rochard Summers, ai fost acuzat de trafic de 
obiecte furate și, prin asta, de conduită greșită în funcția 
publică. Cum pledezi? 

— Nevinovat, a răspuns Summers, uitându-se direct la 
funcţionarul tribunalului. 

— Te poţi așeza. 

Domnul Justice Ramsden a privit în jos de la locul său şi l-a 
văzut pe sir Julian fremătând nerăbdător să-și prezinte 
cuvântarea de deschidere, ca un ogar înfierbântat să pornească 
după pradă. Spre deosebire de Booth Watson, care trăgea cu 
ochiul de la celălalt capăt al băncii, dând impresia că era pe 
jumătate adormit. Ştia că va mai dura ceva timp, până când va 
trebui să deschidă ochii. 

— Sir Julian, a spus judecătorul, întorcându-și atenţia spre 
eminentul avocat al reginei. Vă rugăm să deschideţi 
procedurile. 

Sir Julian s-a ridicat de la locul său, şi-a netezit roba lungă și 
neagră, și-a aranjat peruca, aşa cum făcea întotdeauna, înainte 
de a se întoarce cu faţa către jurați. I-a salutat pe cei opt bărbaţi 
și patru femei cu un zâmbet binevoitor, conştient că ei erau cele 
mai importante douăsprezece persoane din sala de judecată. 

A aruncat o privire pe textul pregătit, chiar dacă avusese în 
vedere posibilitatea ca Summers să pledeze vinovat și toate 
orele de muncă să se poată dovedi inutile, până la ultimul 
cuvânt. Anii de experienţă îl învăţaseră că acesta era un risc pe 
care nu trebuie să și-l asume un avocat al acuzării. 

— Onorată Instanță, a început el, uitându-se în sus spre 
judecător, în cazul acesta, eu reprezint Coroana, alături de 
asistenta mea, domnişoara Grace Warwick, iar distinsul meu 
prieten Booth Watson este avocatul Apărării. 

Trebuie să-mi deschid pledoaria cu un avertisment, a spus sir 


Julian, întorcându-și atenţia spre jurați. Fapta reprobabilă pe 
care sunteți chemaţi să o judecaţi este printre cele mai 
dezonorante pe care o poate comite un funcționar public. 
Dovada este sentința stabilită de Parlament, aceea de pedeapsă 
cu închisoarea pe viaţă — sir Julian a făcut o pauză și i-a privit 
intens pe juraţi, înainte de a continua, — dacă decideți că 
acuzatul este vinovat. 

Toţi cetăţenii care au de-a face cu un funcţionar al Coroanei, 
fie că este un distins judecător sau un polițist de pe stradă, au 
dreptul să presupună că integritatea acestei persoane este 
dincolo de orice dubiu. Când această încredere este înșelată şi, 
în acest caz, a fost înșelată fără posibilitatea de reparaţie, cu 
siguranţă, este justificată o sentință draconică. 

Sergentul detectiv Summers părea a fi un ofițer de poliție 
respectabil, cu un record de arestări şi condamnări care 
prevedeau o carieră strălucită. Dar el a ales să-și folosească 
talentul pentru a încălca legea, nu pentru a o respecta. 

Tentaţia face parte din viaţa de zi cu zi a unui ofițer de poliție 
și marea majoritate a acestora nici nu s-ar gândi vreodată să 
încalce regula. Dar, din păcate, există unii, din fericire puţini, 
care nu au scrupule. Sergentul detectiv Summers este unul 
dintre aceştia şi veți descoperi asta, pe parcursul acestui proces. 

Doamnelor și Domnilor Juraţi, nu este vorba de un singur caz 
de lipsă întâmplătoare de judecată care să poată fi trecută cu 
vederea când este pusă în balanță cu un lăudabil record de 
servicii aduse comunităţii. Sergentul detectiv Summers a pus la 
cale o rețea clandestină la fel de bine organizată şi eficientă ca 
cele ale gangsterilor profesioniști din reţeaua de crimă 
organizată. 

Domnilor juraţi, în cursul acestor proceduri, veţi afla cum 
Summers, în numeroase ocazii, după ce a făcut o arestare pentru 
furt din buzunare sau din case, s-a asigurat ca unele din cele 
mai prețioase obiecte furate să nu ajungă în custodia poliţiei, ci 
în casa lui Summers sau să fie distribuite prietenilor şi 
asociaţilor lui. 

Spre deosebire de dvs. sau de mine, a spus sir Julian privind 
din nou direct spre juraţi, sergentul detectiv Summers nu avea 


nevoie să viziteze magazinele de pe strada principală, dacă îşi 
dorea un televizor nou, cel mai nou hi-fi sau chiar un Jaguar. În 
loc de asta, el le lua, pur şi simplu, dintre bunurile furate la care 
avea acces, în timp ce-și îndeplinea datoria de serviciu. Vă 
întrebaţi poate de ce hoţii înşişi nu au atras atenţia autorităților 
asupra acestei practici. De ce să fi făcut acest lucru, atâta vreme 
cât o reducere a numărului de obiecte pentru care erau acuzaţi 
că le-au furat însemna pentru ei obținerea unei sentințe mai 
blânde? 

Cu toate acestea, nimic nu era destul pentru lăcomia fără 
limite a sergentului detectiv Summers. De ani de zile, districtul 
lui din Romford a fost pradă a două familii criminale rivale, 
familia Payne şi familia Turner. El a decis să sprijine activ una 
dintre aceste găști nemiloase, în scopul de a înclina balanţa în 
favoarea acestora şi, poate chiar mai important, în favoarea lui. 

A început să aresteze membri ai familiei Payne, permițând, în 
acelaşi timp, finanţatorilor săi din gaşca Turner să scape cu fața 
curată. Și, în timp ce-și umplea buzunarele cu bunurile obținute 
ilegal, primea laude și recompense pentru muncă exemplară în 
cadrul poliţiei. Un Jekyll şi Hyde al zilelor noastre. 

Dar, la fel ca mulți alți răufăcători, a mers puţin prea departe 
și Scortand Yard-ul i-a întins o cursă la care nu a putut rezista. 

Booth Watson a scris cuvintele Pus o cursă, în caietul de 
notițe. 

Sir Julian a continuat: 

— O cursă pe care intenţiona să o folosească mai târziu. Când 
acest ofițer va depune mărturie, veţi constata fără nicio îndoială 
dimensiunea activităţilor criminale ale sergentului detectiv 
Summers. Verdictul dvs. va fi o lovitură de răsunet în bătălia 
pentru protecția cetățenilor decenţi, obișnuiți, de un individ 
corupt care a distrus reputaţia celei mai respectate forțe 
polițienești din lume. 

Sir Julian s-a așezat nu în aplauze tumultuoase, ci lăsând 
niște juraţi care meditau la fiecare cuvânt spus de el, ceea ce era 
ceva cu mult mai important. Chiar și Booth Watson a trebuit să 
recunoască, fie și numai pentru el însuși, că niciodată nu fusese 
martor al unei forme mai bune a bătăiosului său rival. Dar, 


fusese trasă numai prima salvă — avertisment. 

— Vă puteţi chema primul martor, sir Julian, a spus 
judecătorul. 

— Vă mulțumesc, Onorată Instanță. Îl chem pe inspectorul 
detectiv William Warwick. 


Lamont s-a uitat spre cei opt bărbaţi și patru femei de la locul 
lui din spatele galeriei vizitatorilor, conștient că nu putea risca 
să se apropie de vreunul dintre ei, după ce fusese avertizat de 
Jackie că era filat zi şi noapte. 

Bănuia că Bones Turner ar fi mituit pe cel puţin unul dintre 
ei, aşa că juraţii nu puteau ajunge la un verdict unanim. Cu 
toate acestea, în timp ce procesul îşi urma cursul, el trebuia să 
evite contactul cu vreunul din membrii familiei Turner sau cu 
Booth Watson. 

Nu se putea plânge. Fusese răsplătit corespunzător pentru 
îndepărtarea singurei dovezi în legătură cu care Booth Watson 
era îngrijorat. 


William a luat Biblia în mâna dreaptă şi a spus jurământul cu 
glas sigur. 

— Vă rog să vă spuneţi numele și rangul, pentru înregistrare, 
a spus sir Julian, uitându-se peste ochelarii lui semilună. 

— Inspector detectiv William Warwick. 

— Inspectore Warwick, vă rog să le descrieţi juraţilor ce 
implică munca dvs. actuală în cadrul Poliţiei Metropolitane. 

— Lucrez într-o unitate specială a Scotland Yardului care se 
ocupă de investigarea ofițerilor de poliție corupți, a unuia, în 
particular. 

— Care este numele și rangul acestui ofițer? 

— Sergent detectiv Jerry Summers. 

— Îi vedeți, acum, în sala de judecată? 

— Da, sir. El este acuzatul care se află în boxa pârâților. 


— Ce a determinat deschiderea unei investigații asupra SD 
Summers? 

— Poliţistul-şef Fin Essex a informat Scotland Yardul că îl 
suspectează pe un ofițer din poliţia locală că este implicat în 
traficul cu obiecte furate și că lucrează cu una din organizaţiile 
criminale din zonă. 

— Ce aţi făcut în continuare? 

— Noi ştiam deja că în Romford există două grupări 
importante care se ocupă cu traficul de droguri și comandantul 
districtului a devenit suspicios când membrii uneia dintre 
familii erau încontinuu arestaţi, în timp ce rivalii lor îşi vedeau 
netulburați de afaceri. 

— Înarmat cu aceste informaţii, ce aţi făcut apoi, domnule 
inspector? 

— Am plasat unul dintre polițiștii din echipa mea, pe 
poliţista Bailey, în poliţia din Romford, iar eu am continuat să 
lucrez sub acoperire. 

Booth Watson a scris: Polițista Bailey. 

— L-aţi putut prinde pe sergentul Summers cu sânge pe 
mâini, ca să folosim o expresie colocvială? 

— Da, sir, a răspuns William, deschizându-şi carnetul cu 
notițe. La primele ore ale zilei de vineri, 29 mai, un ofițer sub 
acoperire l-a văzut pe Summers intrând în locuința domnului 
Reg Payne, capul uneia dintre organizaţiile criminale de vârf. 
Summers era însoţit de un alt bărbat, aşa că ofițerul nostru sub 
acoperire a presupus că Summers era acolo pentru a face o 
arestare. 

Booth Watson a notat: Va depune mărturie UCO? 

— Cei doi bărbaţi au ieșit din casă, douăzeci de minute mai 
târziu, când UCO l-a fotografiat pe Summers cărând o sacoşă 
Sainsbury voluminoasă. 

— UCO a continuat să-l urmărească pe suspect, domnule 
inspector? 

— Da, l-a urmărit. Acesta s-a dus cu maşina acasă la Jimmy 
Turner, în Westfield Drive, Romford. 

— Jimmy Turner? 

— Capul celeilalte familii de traficanţi de droguri, cu care 


bănuiam că lucrează Summers. 

— Şi câta stat el în casa familiei Turner? 

— Cam treizeci de minute. 

— Până la unu jumătate, noaptea. 

— Da, sir. 

— Şi, când a ieșit din casă, mai căra sacoșa voluminoasă? 

— Nu, sir. 

— Ce s-a întâmplat în continuare? 

Ofiţerul nostru l-a urmărit pe Summers până la apartamentul 
lui, apoi s-a întors cu mașina la Scotland Yard, unde a lăsat un 
raport scris cu privire la tot ce văzuse în noaptea aceea, 
împreună cu fotografiile, pe biroul comandantului. 

Comandantul Jack Hawksby? şi-a notat Booth Watson. 

— Odată ce ai citit raportul, ce ai făcut în continuare, 
domnule inspector? 

— Am obţinut un mandat de percheziție a apartamentului lui 
Summers, percheziție pe care a făcut-o, în absenţa lui, o echipă 
condusă de sergent detectiv Roycroft. 

Booth Watson a notat: Summers a fost informat de percheziție? 

— Ce au găsit? a întrebat sir Julian. 

— Un suport de argint pentru scrisori, două ceasuri de 
colecţie şi ceva cash. Un Jaguar nou-nouţ era parcat pe alee. 

— Asta e tot ce ne poţi prezenta? a întrebat Booth Watson, 
destul de tare pentru ca rivalul lui să audă. 

— Răbdare, l-a plesnit sir Julian, fără a se uita spre el. 

— Îmi cer scuze, sir Julian, a spus judecătorul, privind în jos 
de la înălțimea lui. 

— Eu îmi cer scuze, Onorată Instanță, am avut un mic schimb 
de cuvinte cu distinsul meu prieten, a spus sir Julian, 
întorcându-și înapoi atenţia către martor. 

— Sergent Roycroft şi echipa ei au căutat ceva anume în 
apartamentul lui Summers? 

— Da, sir, un inel de valoarea cu diamant, pe care colega 
poliţist Bailey îl văzuse, anterior, acolo. 

— Şi au găsit inelul? 

— Nu. Sir. Cu toate acestea, când sergent Summers s-a întors 
din vacanţa în Malaga, în aceeași zi, tovarășa lui de călătorie, 


dra Karen Turner a fost văzută purtând acel inel, pe al treilea 
deget de la mâna stângă. 

De această dată, Booth Watson a notat fiecare cuvânt, 
subliniind Turner şi adăugând Răzbunare? 

— Aţi putut stabili cum a intrat Summers în posesia acestui 
inel? 

Booth Watson s-a ridicat în picioare: 

— Onorată Instanță, nu există absolut nicio dovadă că 
clientul meu ar fi știut măcar de existența acestui inel, ca să nu 
mai vorbim că ar fi fost vreodată în posesia lui. 

— Sper că distinsul meu prieten nu sugerează că cea care a 
furat inelul a fost domnișoara Turner, a spus sir Julian, cu un 
oftat. Sau că sergent Summers a plecat în vacanţă cu o tânără 
care era deja logodită cu altcineva? 

Booth Watson s-a cufundat în fotoliul său. 

— După ce l-aţi arestat pe Summers, l-aţi interogat cu privire 
la furtul inelului? 

— Da, sir, dar a refuzat să răspundă la orice întrebare, ceea ce 
nici nu m-a surprins. 

Booth Watson a fost din nou în picioare: 

— Onorată Instanță, trebuie să protestez. Un suspect este 
îndreptăţit să refuze să răspundă la orice întrebare pusă lui de 
către poliţie, în absenţa reprezentantului său legal. 

— Aţi făcut o observaţie corectă, domnule Booth Watson, a 
spus judecătorul, şi, întorcându-se spre martor, a adăugat: 

— Rămâneţi la fapte, inspectare. Nu ne interesează opiniile 
dvs. 

William s-a simţit admonestat, dar, a știut care va fi 
următoarea întrebare pusă de tatăl lui. 

— Într-adevăr, să rămânem la fapte, nu-i aşa, inspectare? 
Când reprezentatul legal al lui Summers a apărut, în cele din 
urmă, a devenit acesta mai comunicativ? 

— Nu, sir, a spus William, care ar fi vrut să adauge Ceea ce, de 
asemenea, nu m-a surprins, dar s-a abținut. 

— Permiteţi-mi să mă întorc la întrebarea distinsului meu 
prieten: Ai putut descoperi cum a intrat Summers în posesia 
inelului? 


— Da, sir, a spus William. Noi am stabilit că Garrard's, 
bijuteria Mayfair, a vândut inițial inelul unui domn van 
Haeften, cu suma de trei mii trei sute de lire sterline. 

Sir Julian a schimbat imediat abordarea: 

— Cât câştigă un sergent detectiv pe săptămână? 

— După ce plăteşte taxa şi asigurarea națională, rămâne cu 
aproximativ o sută douăzeci și cinci de lire sterline. 

— Ne sugeraţi că sergent Summers a furat inelul de la 
domnul van Haeften? a întrebat sir Julian, revenind la subiect. 

— Nu, sir. Inelul a fost furat de un hoţ pe nume Craig 
Harrison, pe care sergentul Summers l-a arestat, după câteva 
săptămâni, pentru o altă faptă. Când a fost declarat vinovat, 
Harrison a vorbit despre alte fapte de luat în considerație, 
printre care furtul unor bijuterii și a altor obiecte valoroase 
dintr-un apartament din Mayfair, care includea inelul de 
logodnă al doamnei van Haeften. 

Sir Julian a făcut o pauză, pentru a le permite juraţilor să 
absoarbă informaţia. 

— Deci, l-aţi arestat pe Summers şi l-aţi acuzat de sustragerea 
unui inel furat în valoare de trei mii trei sute de lire sterline, 
când el și dra Turner s-au întors din vacanţa în Malaga. 

— Da, sir. 

— Onorată Instanță, Coroana va prezenta acum inelul în 
chestiune, pentru ca martorul să-l identifice. 

Judecătorul a dat din cap înspre aprod, care s-a ridicat şi s-a 
dus la locul unde se aflau probele cu care fuseseră de acord 
ambele părți. A verificat pe lista lui. Obiectul nr 11, un inel cu 
diamant în cutie de piele Garrard's. 

A luat obiectul, s-a dus la boxa martorului şi i-a dat cutiuța 
de piele inspectorului. 

— Aceasta este cutia Garrard's despre care ați vorbit mai 
devreme? 

— Da, sir, aceasta este. 

— Şi, mai important, inspectare Warwick, în ea se află inelul 
care a fost luat de la dra Karen Turner, când ea s-a întors în 
Anglia, din vacanţa în Malaga, petrecută cu sergent Summers? a 
întrebat sir Julian. 


Booth Watson a permis ca o adiere de zâmbet să-i traverseze 
faţa. 

William a deschis cutia și s-a uitat la inelul cu diamant câteva 
momente, înainte de a spune: 

— Da. 

Booth Watson s-a uitat lung la Lamont, aflat în galeria 
vizitatorilor, care, după expresia feţei lui, nu avea nicio îndoială 
că fusese prins de Warwick. Sir Julian s-a înclinat şi i-a șoptit lui 
Booth Watson: Odată ars, sufli şi în... 

— Sir Julian, poate că juraţii ar trebui să vadă această piesă, a 
sugerat judecătorul. 

— Sunt cu totul de acord, a spus avocatul Coroanei. Numai 
să nu obiecteze distinsul meu prieten? 

Booth Watson a reușit să facă un semn negativ, scurt. William 
i-a dat inelul înapoi aprodului, care, după ce s-a uitat la el 
judecătorul, l-a dus la boxa juraţilor și l-a dat președintei. 

Preşedinta și-a acordat un răgaz suficient pentru a studia 
inelul, înainte de a-l da spre examinare fiecăruia din colegii ei, 
pe rând. Ultima persoană căreia i s-a prezentat afurisita de piesă 
— dovadă a fost domnul Booth Watson, care l-a refuzat cu un 
semn al mâinii. 

— Vă mulțumesc, inspectore Warwick, pentru valoroasa 
contribuţie, a spus sir Julian. Dar, aş putea să vă rog să rămânețţi 
în boxa martorilor, pentru că mă aştept ca domnul Booth 
Watson să vrea să vă interogheze. 

Un freamăt de nerăbdare a măturat sala de judecată, pentru 
că, cu toţii, aşteptau ca taurul să înfrunte matadorul. 

— Doriţi să-l interogaţi pe acest martor, domnule Booth 
Watson? a întrebat domnul Justice Ramsden. 

Avocatul apărării s-a ridicat fără grabă de la locul său, dar nu 
a aruncat nici măcar o privire în direcția lui Warwick, înainte de 
a se uita la judecător şi a spune: 

— Nu, Onorată Instanță. 

Freamătul de nerăbdare s-a dizolvat într-o duzină de 
întrebări lipsite de răspuns, în timp ce avocatul apărării îşi relua 
locul. William s-a simțit jefuit, pentru a doua oară, pentru că-și 
petrecuse atât de multe ore pregătindu-se pentru această 


întâlnire. Sir Julian nu a părut deloc surprins, în timp ce Grace 
părea uluită. 

— Ce pune ăsta la cale? i-a șoptit ea tatălui ei. 

— l-am tras preşul de sub picioare, așa că, acum, nu-și 
permite să-l interogheze pe William. Booth Watson a fost 
convins că este goală cutia Gerrard's. Dar Hawk nu a permis să 
se întâmple așa ceva, a doua oară. 

— Prin urmare, ne aşteptăm la o schimbare a pledoariei? 

— Nicio speranţă. Booth Watson nu va arunca prosopul cât 
timp mai are o cât de mică şansă de a-l scăpa pe clientul său. Cu 
toate acestea, acum știe că polițista Bailey este singura lui 
speranţă pentru a intra din nou în ring. Așadar, să nu cumva să 
lăsaţi garda jos, în nicio circumstanţă, pentru că ea este singura 
martoră pe care o va aştepta Booth Watson. 

— Sir Julian, sunteţi gata să chemaţi următorul dvs. martor? a 
întrebat judecătorul. 

— Da, Onorată Instanță. Cu toate acestea, cu permisiunea 
Înălțimii Voastre, o voi ruga pe asistenta mea să îl interogheze 
pe acest martor special, din partea Coroanei. 

— Cum doriţi, sir Julian. 

Fiica s-a ridicat pentru a lua locul tatălui său. Cu colțul 
ochiului, Grace a sesizat că Booth Watson aproape că-şi lingea 
buzele de nerăbdare. Poate că îl evitase pe Corist, dar abia o 
aştepta pe Coristă. 

Grace s-a uitat încrezătoare la judecător și apoi la jurați, 
înainte de a spune: 

— O chem pe poliţista Nicola Bailey! 

— Crezi că a luat momeala? a întrebat Miles. 

— Cârlig, undiţă, scufundare, a răspuns Christina. I s-au 
luminat ochii la gândul că Fitzmolean pune mâna pe un 
Raphael. 

— Ceea ce, din păcate, nu se va întâmpla. Ea nu este altceva 
decât un pion într-un joc cu mult mai mare și este aproape să fie 
îndepărtată de pe tabla de joc. 

Christina se simţea vinovată de felul în care era folosită 
prietena ei, dar Miles nu a lăsat-o să aibă vreun dubiu cu privire 
la alternativă. 

— Îi dai autoritatea să liciteze până la un million de lire, în 
numele tău și accentuezi că nu are voie să meargă mai sus. Şi, la 
fel de important, nu trebuie să spună nimănui că licitează în 
numele tău. 

— Nici chiar lui Tim Knox? Ea nu are nicio idee că cecul nu 
va fi niciodată transformat în bani peşin, pentru că tu vei 
supralicita. 

— Cum a reacționat ea, când i-ai oferit șansa să-ți ia locul pe 
Alden? a întrebat Miles. 

— A fost copleșită. Dar a fost dezamăgită că aceasta 
înseamnă că nu va putea participa la căsătorie. 

— Să sperăm că nu va afla niciodată adevăratul motiv pentru 
care nu putem risca să fim văzuţi împreună pe Alden. 


— Este chemată polițista Nicola Bailey, a repetat aprodul, a 
cărui voce a circulat ca un ecou prin sala de judecată. 

În sală, a intrat o tânără îmbrăcată cu o bluză simplă, albă şi o 
fustă plisată, albastru-marin, lungă până sub genunchi. Nu 
purta nicio bijuterie şi avea numai o idee de ruj pe buze. Ea și 
Rebecca se gândiseră mult timp la cum să arate ea, avându-i în 
minte numai pe juraţi. 

Nicky a traversat încet sala până la boxa martorilor, fără să 


arunce nicio privire înspre fostul ei iubit din boxa acuzaților, cu 
toate că el nu-și lua ochii de la ea. Funcţionarul i-a dat Biblia, ea 
a depus jurământul, fără a se uita pe cartonul cu textul acestuia. 

Grace a verificat lista lungă de întrebări pentru pregătirea 
căreia ea și Clare munciseră mai multe zile, pentru a se asigura 
că Summers nu era lăsat fără spaţiu de negociere şi, în același 
timp, sperând să evite orice cursă pe care ar putea s-o întindă 
Booth Watson, mai târziu. 

Clare o instruise pe Nicky să spună adevărul şi să recunoască 
că a greşit și că, sub nicio circumstanţă, nu trebuie să-și piardă 
cumpătul, pentru că, dacă o face, Booth Watson se va folosi de 
asta. 

Grace i-a zâmbit martorei, conștientă de cât de emoţionată 
trebuia ea să fie. 

— Vă rog să vă spuneţi numele și gradul, pentru înregistrare, 
a spus Grace. 

— Poliţist Nicola Bailey. 

— Pe când serveaţi ca ofițer în Poliția Metropolitană, în ce 
direcție ați lucrat? 

— Lucram într-o unitate specială de investigare a ofițerilor de 
poliție corupți, cu baza la Scotland Yard. Ultimul meu loc de 
lucru a fost acela de poliţist în Romford. 

Booth Watson a scris în carnet cuvântul Final? 

— De ce la Romford? 

— Unitatea îl investiga pe un sergent detectiv Jerry Summers, 
un ofițer de la divizia din Romford, despre care aveam motive 
să credem că era implicat în activități criminale serioase. Sarcina 
mea era să încerc să culeg informaţii pe teren, în timp ce șeful 
meu imediat rămânea sub acoperire. 

Până acum, e bine, s-a gândit William, care stătea pe ultimul 
rând din sala de judecată. 

— Cum v-aţi descurcat cu această sarcină? 

— Ca să încep cu aceasta, am fost extrem de precaută, pentru 
că, dacă sergentul Summers s-ar fi gândit că lucrez pentru Yard, 
eu aș fi devenit responsabilă pentru periclitarea întregii acţiuni. 

— Ce informaţii ai reușit să culegi despre activităţile lui 
Summers? 


— Am început prin a-i verifica rapoartele zilnice, care, trebuie 
să mărturisesc, erau impresionante. Dar, deşi recordul 
arestărilor lui nu era depăşit de nimeni, existau, de asemenea, 
câteva anomalii inexplicabile. 

— Cum ar fi? 

— Două bine-cunoscute familii conduceau afacerile locale cu 
droguri și, în timp ce membrii uneia dintre ele, familia Payne, 
erau, cu regularitate arestați de către Summers, rivalii lor la fel 
de faimoşi, familia Turner, scăpau adeseori cu un avertisment 
sau, cel mai grav, scăpau pe cauţiune. 

— Aţi găsit vreo explicaţie la acest aparent tratament diferit? 

— Da. Summers afirma deschis că avea un informator bine 
plasat în banda Turner, care îi furniza informaţii ce duceau la 
câteva capturi mari de droguri şi un număr de arestări. 

— Aţi furnizat această informaţie Scotland Yardului? 

— Da. Locuiesc în același apartament cu o altă membră a 
echipei noastre, aşa că nu a fost nicio problemă. 

Booth Watson a scris în carnet Numele și gradul colegei de 
apartament. 

— Aţi încercat să stabiliți un contact cu subiectul, în timpul 
acestei operațiuni. 

— Da, dar nu a fost ușor, la început, fără a o face prea 
evident, a spus Nicky. La urma-urmelor, Summers era un 
sergent detectiv şi, în ceea ce-l privea, eu eram numai o altă 
stagiară la patrulare. Cu toate acestea, chiar mi-a vorbit într-o 
ocazie, în cantina secţiei de poliție și, când am aflat ce cârciumă 
frecventează, după muncă, am început să patrulez pe acolo, 
împreună cu o altă polițistă, în speranţa că-l voi vedea, din nou. 

— Şi complotul acesta s-a dovedit valoros? 

— Nu, la început. Dar, într-o seară, după ce prietena mea a 
plecat pentru a intra în tura de noapte, sergentul Summers s-a 
oferit să-mi cumpere o băutură. Eu am acceptat, dar am rămas 
precaută şi, la un moment, am păstrat distanţa. 

Booth Watson a scris: La un moment, am păstrat distanța’? 

— Mai târziu, în acea săptămână, m-a invitat la cinema. După 
aceea, am fost împreună să bem ceva la el în apartament, înainte 
de a merge acasă. 


— De ce ai fost de acord să mergi în apartamentul lui? Nu a 
fost acesta un risc inutil care putea să pericliteze întreaga 
acţiune? 

— Eu voiam să aflu dacă existau în casa lui obiecte scumpe 
care n-ar fi putut fi cumpărate din salariul unui sergent din 
poliţie. 

— Şi erau? 

— Da, cu mult peste. Clădirea în care locuia era oarecum 
ponosită şi, cu siguranţă, avea nevoie de un strat de vopsea, iar 
grădina avea mai multe buruieni decât flori, dar, odată ce erai în 
interiorul casei sergentului, povestea era diferită. Avea toate cele 
mai recente gadget-uri și mobilă de top, care arăta de parcă 
venise de la un magazin scump din West End. Cu o singură 
excepţie — draperiile erau vechi și uzate. 

— De ce? a întrebat, cu inocenţă, Grace. 

— Aşa putea semăna cu celelalte apartamente din clădire și 
nu atrăgeau atenţia trecătorilor. Am fost mirată în mod special 
de cât de bine era echipat apartamentul, pentru că ştiam că 
Summers era mândru de faptul că, asemenea mie, venea din 
mediul muncitoresc, deci nu putea fi vorba de banii familiei, cei 
care-i permiteau să trăiască la acel nivel. 

— Aţi raportat aceste nelămuriri ofițerului însărcinat cu 
operațiunea? 

— l-am prezentat totul, imediat, colegei mele de apartament, 
polițista Pankhurst, care era membră a echipei, în dimineaţa 
următoare. 

Booth Watson a scris: Imediat? Data? 

— Summers ţi-a explicat măcar cum a ajuns să intre în 
posesia a atât de numeroase obiecte scumpe şi luxoase, din 
salariul unui sergent? 

— Nu mie, dar, la cârciumă, într-o seară în care sărbătorea un 
alt arest, l-am auzit spunându-i unui poliţist tânăr că, ori de câte 
ori capturează un spărgător de case, unul sau două din obiectele 
furate s-ar putea să dispară. Poţi să spui că-i un adaos la salariu, 
adăugase el, fără să pară că-i păsa cine-l auzea. 

Booth Watson a început să vorbească chiar în timp ce se 
ridica de la locul lui, de la celălalt capăt al băncii. 


— Aţi auzit, Onorată Instanță? Nu-mi pot aduce aminte de 
un exemplu mai flagrant de erezie. 

— Sunt de acord, domnule Booth Watson, a spus judecătorul 
și, întorcându-se spre juraţi, i-a instruit: Nu veţi lua în seamă 
ultima declaraţie a martorei. 

— După ce ați căpătat suficient de multe probe pentru ca 
sergent Summers să fie arestat, de ce nu v-aţi întors la Scotland 
Yard ca să solicitați mandat de percheziţie? a întrebat Grace. 

— Ştiu că așa trebuia, a spus Nicky, dar mi-a fost rușine să 
admit că, precum alte atât de multe înaintea mea, mă 
îndrăgostisem de el şi voiam să-i acord beneficiul îndoielii. 

— Aşadar, nu i-ai spus poliţistei Pankhurst ce ai descoperit? 

— Nu, nu imediat. Dar, mai târziu... 

Cât de mai târziu? Și-a notat Booth Watson. De-abia a pus 
stiloul jos, că l-a și luat din nou în mână. 

— Te-ai culcat cu sergentul Summers? a întrebat Grace. 
Întrebarea contondentă a provocat exclamaţii şi expresii de 
surpriză de la toți cei din sala de judecată, dar Grace știa că 
trebuia să fie înregistrată, înainte ca Booth Watson să o 
interogheze pe Nicky. 

— Da, chiar dacă aveam dovada că ceea ce aflasem va 
complica mult cazul. 

— Şi care era acea dovadă? a întrebat Grace, fără să piardă 
timpul. 

— Am găsit o cutiuță de piele lângă patul lui Summers, în 
care era un inel cu diamant. Părea atât de scump încât am știut 
că exista un singur mod în care putea Summers să intre în 
posesia lui. 

— Ai păstrat acel inel ca dovadă? 

— Nu. Summers mi l-a pus pe deget și, când am ajuns acasă, 
în dimineața următoare, i-am povestit Rebeccăi... 

— Rebecca? 

— Poliţista Pankhurst... că m-am logodit. 

— Cu sergentul detectiv Summers! 

— Nu. Cu un agent imobiliar din Croydon. 

— Cum a reacţionat ea la această veste? 

— Când a văzut inelul, am știut că nu m-a crezut. 


— Aşadar, de ce nu i-ai spus adevărul? 

— În momentul acela, eu credeam cu adevărat că Jerry vrea 
să se căsătorească cu mine. Am sperat că voi putea să-l aduc pe 
calea cea bună şi voi opri investigația. 

— Aşa că te-ai făcut că nu ai văzut nimic? 

— Da, a recunoscut Nicky. Dar am deschis ochii, curând 
după aceea. 

— Ce a provocat asta? 

— Când i-am spus lui Jerry că eram însărcinată, nici măcar 
nu a încercat să-și ascundă sentimentele și, imediat, mi-a 
sugerat să fac avort. 

— Ce ai răspuns la această sugestie? 

— I-am spus NICIODATĂ. Eu voiam copilul nostru. Cu toate 
acestea, mi-a devenit repede clar că inelul de logodnă nu era 
nimic altceva decât încă o dezamăgire și chiar m-am întrebat 
câte alte femei mai purtaseră acel inel, înaintea mea. 

— Dar faptul că nu voia copilul nu este o dovadă în sine că 
nu mai ţinea la tine? 

— O săptămână mai târziu, am primit toate dovezile de care 
aveam nevoie când m-am întors la apartament, după tura mea 
de după-masa. Am intrat şi am constatat că lăsase totul într-o 
mare dezordine, ca de obicei, aşa că am început să fac curățenie. 
Am început din bucătărie, prin a spăla vasele, şi apoi, am trecut 
la dormitor. În timp ce așterneam patul, am găsit chiloţii altei 
femei, printre cearșafuri. Mi-am dat seama că aceasta era 
modalitatea lui de a-mi da de știre că trecuse la alta. 

— Ce-ai făcut atunci? 

— Am fost așa de furioasă încât i-am scos hainele din 
şifonier, am tăiat cu foarfeca mânecile jachetelor şi cămășilor și 
i-am smuls cracii de la pantaloni. 

O femeie dintre juraţi a zâmbit. 

— Apoi, ai plecat din apartament? 

— Nu. M-am dus înapoi în bucătărie, am găsit un ciocan și 
am distrus toate lucrurile de care era el cel mai mândru. Acum 
îmi dau seama că a fost cel mai prostesc lucru pe care îl puteam 
face. 

— De ce? 


— Am distrus chiar probele pe baza cărora putea fi 
condamnat. 

— Dar ai păstrat inelul cu diamantul? 

— Nu. L-am scos de pe deget și l-am pus pe noptieră, ştiind 
că va fi găsit de poliție, la percheziţie. 

Booth Watson nu se oprea din luat notițe. 

— Şi cutiuţa de piele în care ai văzut prima dată inelul? 

— Am luat-o cu mine când am părăsit apartamentul, în acea 
noapte. 

— De ce-ai făcut asta? 

— Aveam adresa și numele magazinului de bijuterii, în 
interior, aşa că am presupus că pentru colegii de la Yard va fi o 
pistă. 

— Ai mai luat ceva din apartament? 

— Numai câteva lucruri de-ale mele. Totuși, am găsit jurnalul 
lui Summers și, în timp ce-i rupeam filele, am văzut că avea 
planificată o întâlnire la Clubul Playboy din Mayfair, în acea 
noapte. 

— Cu cine? 

— Nu ştiu, pentru că nu era menţionat niciun nume în jurnal. 
Dar am scris o notă pentru Inspectorul Warwick pentru a-l 
informa ce punea la cale Jerry și am pus-o în cutia sa poştală, în 
drumul meu spre casă. 

— Și descoperirea acestei dovezi vitale a condus la arestarea 
sergentului Summers şi a altui ofițer de poliţie care s-a 
pensionat din poliţie, recent. 

— Corect, dar nu uitaţi că eu am fost numai un membru al 
unei echipe de înalt profesionalism și dedicată profesiei. 

— Analizând perioada aceea, aveţi vreun regret? a întrebat 
Grace. 

— Dacă nu știi acum, vei ști atunci când voi termina eu cu 
tine, a mormăit Booth Watson, destul de tare încât Grace să 
audă. 

— Da, am, a spus Nicky, uitându-se la Summers, pentru 
prima oară, dar fără să se mai simtă înfricoșată de privirea lui 
pătrunzătoare. Niciodată nu ar fi trebuit să devin atât de 
apropiată de acest suspect și, odată ce am aflat dimensiunea 


activităților lui criminale, ar fi trebuit să-i raportez totul 
inspectorului Warwick, de îndată, și să-l las pe el să se ocupe. 
Dar am permis propriilor mele sentimente să-mi întunece 
judecata. 

— O greşeală destul de umană, a spus Grace, privind direct 
spre juraţi, ceea ce ar putea face oricare dintre noi, date fiind 
circumstanţele. 

William a zâmbit. Poate că Nicky a lăsat impresia de naivitate 
și prostie, dar când s-a uitat la jurați, aceștia păreau empatici și 
înțelegători față de ceea ce i se întâmplase acesteia. 

— Vă mulțumesc, polițist Bailey, pentru mărturia corectă şi 
cinstită pe care, sunt sigură, juraţii o vor păstra în minte când 
vor avea de stabilit verdictul. Grace a zâmbit. Vă rog să 
rămâneţi în boxa martorilor, pentru ca distinsul meu prieten să 
vă poată pune întrebări. 

— În acest caz, domnule Booth Watson? a întrebat 
judecătorul, uitându-se de sus spre avocatul apărării. 

— Numai o întrebare sau două, Onorată Instanță, a declarat 
Booth Watson, ridicându-se încet din poziţia în şezut. l-a dăruit 
lui Nicky un zâmbet cald, înainte de a spune: Nu vă voi ţine 
mult, dra Bailey, dar sunt obligat să vă întreb dacă ați auzit 
vreodată expresia Iadul nu are nicio Furie asemenea unei femei 
înşelate în amor. 

— Da, am auzit-o, a răspuns Nicky, cu prudenţă. 

— Aş sugera că o femeie înșelată în amor este o descriere mai 
exactă a dumneavoastră, decât directă şi cinstită. Ultimele două 
cuvinte au fost împletite cu sarcasm. 

— Este opinia dvs., a spus Nicky. 

Grace şi-a îngăduit un zâmbet. 

— Este, dra Bailey. Așa că vreau să vă gândiţi cu mare atenție 
înainte de a răspunde la următoarea mea întrebare, pentru că 
sunt sigur că nu trebuie să vă aduc aminte că sperjurul este o 
crimă serioasă, chiar mai mult, când e comis de un ofițer de 
poliţie. Şi-a întors privirea spre juraţi, apoi a întrebat: Cât timp 
ați avut o relaţie intimă cu sergentul Summers, înainte de a... 

Grace a fost rapid în picioare. 

— Este relevant acest tip de întrebare, Onorată Instanță? 


Poliţista Bailey și-a recunoscut deja indiscreția. Nu este 
suficient? 

— Aproape destul, Onorată Instanță, a spus Booth Watson, 
înainte ca dl Justice Ramsden să aibă şansa să-i răspundă lui 
Grace. Comportamentul domnișoarei Bailey atinge chiar inima 
acestui caz, dacă vom descoperi cine spune adevărul și cine este 
un mincinos notoriu. 

— Reveniţi la subiect, domnule Booth Watson, a spus 
judecătorul, cu fermitate. 

— Cum doriţi, Onorată Instanță. Este normal ca eu să 
consider dificil de crezut că relația domnişoarei Bailey cu 
sergentul Summers a fost aşa de trecătoare şi întâmplătoare cum 
susține ea, când ea a născut cu numai o lună în urmă. Datele, 
pur şi simplu, nu se potrivesc, a spus el, accentuând fiecare 
cuvânt. Așa că trebuie să vă întreb din nou, dra Bailey. Cât timp 
a durat relația? 

— Câteva săptămâni. 

— Luni, aş sugera eu, dra Bailey. 

— Săptămâni, a replicat aspru Nicky. 

— Acum, că am stabilit că a fost o relaţie de durată între dvs. 
şi pârât, poate că ar trebui să trecem la relatarea dvs. despre 
cum ați dat peste inelul cu diamant pe care afirmațţi că l-aţi găsit 
în apartament, în dimineața de după noaptea în care v-aţi culcat 
cu sergentul Summers, prima oară. Pentru că, încă o dată, 
lucrurile nu se potrivesc. Booth Watson a întins o mână, în care 
asistentul lui i-a pus o foaie de hârtie. Poate că puteți explica 
acest memo dat sergentului Paul Adaja de către colega dvs. de 
camera, polițista Rebecca Pankhurst, amândouă membre ale 
unității despre care ați spus Curţii că erați așa de mândră să 
lucraţi. S-a uitat în jos la memo și a început să citească: în 
dimineaţa de 13 mai, când polițista Bailey mi s-a alăturat pentru 
micul dejun, purta un inel cu diamant pe care nu-l mai văzusem 
niciodată înainte şi care părea extrem de scump. 

Nicky şi-a încleştat degetele de marginea boxei și a început să 
tremure necontrolat. 

— Poate că aţi uitat, dra Bailey, că ambele părţi dintr-un 
proces sunt obligate de lege să prezinte orice dovadă dețin și 


care s-ar putea dovedi relevante pentru caz. Această mică 
dovadă a fost găsită rătăcită printre cele două sute douăzeci și 
trei de obiecte predate curții. 

— Asta nu schimbă faptul că prezența cutiei Garrard's 
dovedește că inelul a fost furat de un hoţ, care mai târziu a fost 
arestat de sergentul Summers, a încercat Nicky să atace, la 
rândul ei. 

— Sau poate că dezvăluie cum aţi pus mâna pe inel, dra 
Bailey? Și, descoperind că era puţin prea periculos să-l 
manevrați l-aţi plantat în apartamentul iubitului. 

— Este o sugestie ridicolă, a spus Nicky, aproape strigând. 

— Atunci, poate ne puteți spune când a văzut poliţista 
Pankhurst că purtaţi inelul, prima dată, în apartamentul dvs. 
din Pimlico. 

— A doua zi după ce m-a cerut Jerry. 

— V-a cerut în căsătorie, dra Bailey? 

— Nu cu cuvinte, dar mi-a pus inelul pe deget. 

— Nu avem decât cuvântul dvs. ca dovadă pentru acest 
aspect, a spus Booth Watson. 

— Dar, eu i-am returnat inelul şi eu i-am dat cutia Garrard's 
polițistei Pankhurst, presupunând că ea i-l va da sergentului 
Adaja, ceea ce, într-adevăr, a şi făcut. 

— Nu mă îndoiesc de asta dra Bailey. Cu toate acestea, sunt 
mai interesat de cât de mult timp a trecut între momentul în 
care colega de cameră a văzut pentru prima oară inelul pe 
degetul dvs. şi momentul în care i-ați dat cutia Garrard's. 
Pentru că, din păcate, încă o dată lucrurile nu se potrivesc. 
Booth Watson a arătat un alt memo. S-ar părea că ați păstrat 
inelul un timp considerabil înainte de a-l lăsa într-un loc unde, 
ca să citez propria dvs. mărturie, să fie găsit când poliția va 
percheziționa casa. Juraţii pot fi iertați pentru că se întreabă care 
este partea vinovată din acest caz și cine a fost angajat în 
compromiterea unui om nevinovat. 

— Summers este partea vinovată și singurul meu interes a 
fost să strâng destule probe pentru a-l aduce în faţa justiţiei. 

— Ţi-a luat destul de mult timp, a bubuit Booth Watson şi nu 
a aşteptat ca Nicky să-și revină înainte de a adăuga: Încep să 


cred, dra Bailey că, de fapt, tu ai fost cea care a furat inelul și că 
sergentul Summers a păstrat tăcerea pentru că nu a vrut să fii 
arestată și să suporţi o sentinţă cu închisoarea. 

— Cum să fie posibil aşa ceva, când inelul a fost furat înainte 
ca noi doi să ne cunoaștem? 

Sir Julian şi-a permis un zâmbet. 

— Avem numai cuvântul dvs. privitor la momentul în care v- 
ați întâlnit. 

— Inventaţi astea, cum respiraţi!, a strigat Nicky. 

— Cum aţi făcut dvs. din clipa în care ați intrat în boxa 
martorilor. 

— În continuare, veţi spune că eu am plantat inelul lângă 
patul lui, ca un act de răzbunare. 

Grace s-a strâmbat, iar sir Julian și-a plecat capul. 

— Vă felicit, dra Bailey, pentru că aţi anticipat următoarea 
mea întrebare. Așa cum aţi recunoscut, acum, că cel care a 
încheiat relaţia a fost pârâtul. A făcut o pauză, s-a uitat câteva 
momente la jurați, apoi a spus: Poate pentru că a descoperit că 
erați un poliţist corupt şi singura lui faptă reprobabilă a fost că 
s-a făcut că nu vede. 

Avocatul acuzării a fost rapid în picioare. 

— Sir Julian, n-ar trebui să vă amintesc, a spus judecătorul că 
nu dvs. îl interogaţi pe acest martor, în numele Coroanei. 

Sir Julian s-a aşezat, iar Grace s-a ridicat în picioare, cu toate 
că nu ştia ce intenționase să spună tatăl ei. 

— Onorată Instanță, a început ea ezitant, polițista Bailey nu 
este cea judecată... 

— Asta crezi tu, a mormăit Booth Watson, care rămăsese în 
picioare. 

— Am recunoscut deja că Jerry şi cu mine am avut o relaţie, 
ceea ce voi regreta tot restul vieții mele, a izbucnit Nicky. 

— Într-adevăr, a spus Booth Watson. Dar ceea ce se pare că 
nu regretaţi este faptul că i-aţi tăiat hainele, i-aţi spart mobile, i- 
ați distrus echipamentele electronice şi i-ați făcut bucăți 
serviciul de masa de la mama lui, înainte de a planta inelul 
lângă pat, ca act de răzbunare, ca să folosim cuvintele dvs. 

Ziariştii de pe banca rezervată presei nu se opreau din scris. 


— Nu! Nu am făcut asta! a strigat Nicky. 

— Nu i-aţi devastat apartamentul, după ce el v-a lăsat baltă? 

— Nu. Nu am plantat inelul. 

— Dar ați distrus apartamentul fostului iubit. 

— Nimic mai mult decât ce merita. 

— Sau aţi făcut asta pentru a distruge probele? 

— Numai pe el am vrut să-l distrug! 

William și-a înclinat capul. 

— Vă mulțumesc pentru răspunsul corect și cinstit, dra 
Bailey, pentru că asta dovedeşte că am dreptate, a spus Booth 
Watson, și permiteţi-mi să reamintesc juraților de cuvintele lui 
William Congreve: Iadul nu are nicio furie asemenea unei femei 
înşelate în amor. Mă întreb, dra Bailey, dacă vă amintiţi exact 
următorul rând al piesei de teatru? 

Nicky s-a uita fără expresie la el. 

— Atunci, permiteţi-mi și vi-l reamintesc: Pentru că unde nu e 
iubire, se instalează cea mai nebună răzbunare. 

Sir Julian s-a ridicat pe jumătate şi, apoi, şi-a amintit că nu el 
este cel care-l interoghează pe martor, altfel l-ar fi corectat pe 
adversarul său pentru citatul greşit intenționat, din textul lui 
Congreve. Booth Watson i-a aruncat o privire distrugătoare 
oponentului său pus la podea, apoi s-a întors spre judecător şi a 
spus: 

— Onorată Instanță, nu mai am alte întrebări. 

— Te-ai descurcat cât de bine te puteai aştepta, în 
circumstanțele date, i-a spus sir Julian lui Grace, pe drumul de 
întoarcere la Lincoln's Inn, după ce judecătorul a anunțat 
încheierea procedurilor din acea zi. 

— Nicky ar fi trebuit să se stăpânească mai bine şi nu să se 
enerveze cu Booth Watson şi să-i permită să transforme 
problemele într-o chestiune personală, a spus Clare. 

— Mă tem că, pentru ea, chiar a fost personal, a spus sir 
Julian. 

— Dumnezeu e martor că i-am repetat destul să rămână 


calmă, indiferent cu ce aruncă în ea Booth Watson, a spus Grace. 

— Ceea ce agravează situația se datorează performanţei 
șovăielnice a poliţistei Bailey și, acum, Booth Watson își poate 
sfătui clientul că nu mai e nicio nevoie să depună și el mărturie, 
din boxa martorilor, a spus sir Julian. 

— Sunt de acord, a spus Grace. Dar, cu siguranţă, juraţii îşi 
vor da seama care dintre ei este vinovatul? 

— Eu ştiu că el e vinovatul și BW ştie cu siguranţă și el că 
Summers e vinovat, a spus sir Julian, dar, la sfârşit, juraţii vor 
decide pe care dintre ei să creadă. 

— Eu cred că şansele sunt juma-juma, a spus Clare. La urma 
urmelor, alegerea juraţilor este între o tânără susceptibilă şi 
bărbatul care a profitat de ea și care nici măcar nu va apărea în 
boxa martorilor pentru a se apăra. 

— Ceea ce este corect, conform legii, cum va sublinia 
judecătorul, le-a reamintit sir Julian. Nu, trebuie să sperăm că 
juraţii își amintesc mărturia lui William și de faptul că BW a 
preferat să nu-l interogheze, după ce William a mărturisit că 
Summers furniza droguri pe bani unor răufăcători bine 
cunoscuți. 

— Dar noi avem inelul cu diamant furat pe care Summers l-a 
dat următoarei lui iubite, care, ce să vezi?! este fiica traficantului 
de droguri, a spus Clare. 

— Nu putem decât să sperăm că juraţii și-au dat seama de 
asta, a spus sir Julian. 

— Încă un motiv pentru care BW nu-i va permite lui 
Summers să intre în boxa martorilor, a sugerat Grace. 

— Booth Watson a reuşit chiar să deformeze citatul din 
Congreve, pentru a-l folosi în sprijinul cazului său, a spus sir 
Julian. 

— De asta te-ai ridicat ca să-l întrerupi pe BW? a întrebat 
Grace. 

— Verifică citatul, a spus tatăl ei. 

— Ei, vei putea cel puţin să corectezi înregistrarea când vei 
prezenta concluziile, a spus Clare, când au ajuns la Essex Court. 

— Citatul deformat din Congreve nu va sparge gheaţa, de 
vreme ce BW continua să repete întruna cuvintele record de 


arestări, comentarii şi dincolo de orice îndoială rezonabilă, în timpul 
concluziilor sale și uită să menţioneze inelul sau orice alte 
bunuri furate pe care Nicky a reuşit să le distrugă. 

— Atunci va trebui să menţionezi acest aspect din nou și din 
nou, în timpul concluziilor acuzării. 

— Aşa voi face. E păcat însă că BW va avea ultimul cuvânt. 

— Nu, judecătorul va avea ultimul cuvânt, i-a reamintit 
Grace tatălui ei, în timp ce urcau treptele spre biroul avocatului 
principal. 

— Dar el va trebui să prezinte ambele laturi ale cazului, fără 
părtinire, şi să le aducă aminte juraţilor că verdictul lor trebuie 
să fie luat în unanimitate și, mai important chiar, să fie dincolo 
de orice îndoială rezonabilă. 

— Eu consider că avem încă șanse juma-juma să câştigăm, a 
spus Clare. 


30 


Sir Julian s-a trezit devreme, în dimineața următoare, și nu 
pentru că nu putuse să doarmă. Avea nevoie să repete cuvântul 
de închidere pentru păsările care se trezeau şi să capete 
aprobarea lor. 

A aprins veioza de pe noptieră, și-a pus halatul și s-a 
îndreptat spre birou. A luat în mână notițele, s-a uitat în oglindă 
şi a început: Onorată Instanță, domnilor jurați, ce caz extraordinar s- 
a dovedit a fi acesta şi aş sugera că, la sfârșit, depinde, pur şi simplu, 
pe cine crezi. Pe de o parte... 

Patruzeci de minute mai târziu, sir Julian și-a încheiat 
cuvântarea: Sunt încrezător că stimaţii jurați îşi vor folosi bunul 
simț în stabilirea verdictului, conștienți fiind de cine este vinovatul. 

Dar oare ei chiar sunt conștienți de lucrul acesta? S-a întrebat 
el punând scriptul într-o parte. Încă nu putea fi sigur cum vor 
judeca juraţii și nu era de niciun ajutor faptul că Booth Watson 
va vorbi după el și va avea ultimul cuvânt înainte de sinteza 
judecătorului. A hotărât să-și facă o cană de ceai, înainte de a se 
îmbrăca și traversa biroul să vadă dacă Grace şi Clare aveau 
vreo sugestie de ultim minut. 

În drum spre bucătărie, s-a oprit să ia de pe prag ziarul de 
dimineaţă. S-a uitat la titlul de pe prima pagină din Telegraph şi 
a tras o înjurătură cu voce tare. După ce a citit articolul, a înjurat 
din nou, încă şi mai tare. 


— Crezi că-l vor găsi vinovat? a întrebat Beth, luând oul 
prăjit din tigaie şi punându-i-l lui William în farfurie. 

— Va fi o cursă strânsă, a replicat William. Ar putea să simtă 
că nu sunt destule dovezi pentru a-l condamna pe Summers, 
după ce Booth Watson a inventat ideea de răzbunare, despre 
care Congreve nu a scris nimic, niciodată. 

— De ce nu l-a corectat tatăl tău? 

— Nu putea, de vreme ce Coroana era reprezentată de Grace. 


— Dar numai cu o săptămână în urmă, considerai acest caz 
unul simplu, deschis şi închis. 

— Şi aşa ar fi fost, dacă agentul nostru sub acoperire ar fi fost 
în stare să-l aresteze pe Summers când acesta ieşea din casa lui 
Payne şi l-ar fi ușurat de sacoșa Sainsbury pe care o căra. 

— Şi de ce n-a făcut asta? 

— Nu-i aşa de simplu să arestezi doi oameni, când nu ai 
asigurat spatele şi dacă, desigur, nu ești James Bond. 

— Dar cum rămâne cu Clubul Playboy, când ţi s-a dat o a 
doua șansă? 

— Din aceeași cauză, deşi, mulțumită lui Nicky, măcar am 
aflat cu ce se ocupau Summers şi Lamont. 

— Dar puteai încă să prezinţi inelul ca dovadă, a spus Beth, 
începând să le dea să mănânce gemenilor. 

— Da, dar nu era de folos faptul că Nicky a întârziat să 
recunoască când a văzut inelul, prima oară, a răspuns William, 
aruncând o privire spre exemplarul din Daily Mail al lui Beth. 

— E tot de ce am nevoie, a spus el, după ce a citit titlul de pe 
prima pagină. 


Grace nu s-a necăjit cu micul dejun, în acea dimineaţă; a 
trecut încă o dată peste remarcile de închidere ale avocatului 
principal, înainte de a porni spre biroul acestuia. 

— Este tatăl tău în forma lui cea persuasivă, a spus Clare, 
după ce a citit şi ea peroraţia. 

— Sunt de acord, a spus Grace, în timp ce ziarul de dimineaţă 
ateriza pe preșul de la intrare cu o bufnitură. Dar vor ajunge 
juraţii să-i ofere lui Summers beneficiul îndoielii? 

— Vom afla destul de curând. De ce nu iei tu ziarul, în timp 
ce eu fac cafeaua? 

Clare a pus ibricul pe foc, în timp ce Grace părăsea bucătăria. 
Câteva momente mai târziu, a auzit o avalanșă de injurii venind 
dinspre hol, care au crescut în intensitate, pe măsură ce 
partenera ei se întorcea la ea. Nu era felul de limbaj la care te 
aştepţi de la cineva care speră să fie numită consilier al reginei. 


Grace a dat buzna înapoi în încăpere și a aruncat The 
Guardian pe masa de bucătărie, spunând: 
— Asta nu va ajuta cauza noastră. 


Booth Watson încă simţea că verdictul era la limită, în timp ce 
trecea peste cuvântul lui final adresat juraţilor. Se bucura de un 
mic dejun englezesc complet, la masa lui favorită din Savoy 
Grill. Era încântat că fusese capabil să-l convingă pe Summers 
că nu trebuie să dea mărturie. Un risc care nu merita să fie luat, 
îi repetase el, de mai multe ori. Sir Julian probabil că va 
menționa stafia lui Banquo în timpul sintezei lui finale, dar el 
avea cel puțin avantajul că urma după rivalul său și înainte ca 
judecătorul să se adreseze juraţilor. 

A făcut una sau două corecturi la text, apoi l-a pus deoparte 
și a luat un exemplar din The Times. Cafeaua s-a răcit, cât timp el 
a citit articolul de pe prima pagină, de două ori. 

— Mai doriţi o cafea, sir, a întrebat un chelner atent. 

— Nu, a spus Booth Watson, abrupt. Adu-mi câte un 
exemplar din toate ziarele din dimineaţa asta şi trece-le în nota 
de plată. Imediat! 

— Da, sir, a spus chelnerul și a dispărut în mare grabă. 

Booth Watson a citit articolul a treia oară și a zâmbit. Zarurile 
nu mai erau juma-juma. A început să rescrie ultimul paragraf al 
discursului său de încheiere. 


Sala de judecată a fost plină înainte de intrarea judecătorului, 
audiența așteptând cu nerăbdare să se ridice cortina pentru 
actul final. 

Sir Julian își aranjase deja masa și Grace verifica din nou dacă 
paginile manuscrisului erau în ordine. Clare stătea în banca din 
spatele lor, gata să înmâneze urgent o notă scrisă, dacă apare 
ceva neanticipat. 

Booth Watson s-a instalat la celălalt capăt al băncii, singura 


persoană din sala plină care l-a urmărit pe acuzat când acesta a 
intrat în boxă, însoţit de doi ofițeri care arătau de parcă sperau 
că Summers va încerca să scape. 

Când a apărut judecătorul, toți cei prezenţi în sala de 
judecată s-au ridicat în picioare și s-au înclinat. Judecătorul le-a 
răspuns la fel şi s-a aşezat în fotoliul cu spătar înalt din centrul 
platformei. Odată instalat, a privit pe deasupra ochelarilor spre 
juraţi și a zâmbit. În sfârșit şi-a întors atenţia către avocatul 
principal al acuzării. 

— Sir Julian, sunteţi pregătit să prezentaţi concluzia în 
numele Coroanei? 

— Sunt, Onorată Instanță, a spus avocatul principal al 
Coroanei, ridicându-se, netezindu-şi roba şi potrivindu-și 
peruca, arătând că unele lucruri nu se schimbă niciodată. 

— Onorată Instanță, stimațţi juraţi, ce extraordinar s-a dovedit 
a fi acest caz. La sfârșit, aş sugera pur și simplu că depinde în 
cine crezi. Puteţi fi iertați dacă vă întrebaţi cine este judecat aici, 
de vreme ce acuzatul a refuzat să răspundă la orice întrebare, 
după ce a fost arestat, și, din nou, nu a reuşit să facă aceasta în 
prezenţa distinsului meu prieten, iar noi suntem privaţi de orice 
explicaţie pe care el ar fi putut să o ofere dacă i s-ar fi dat șansa 
să ne spună varianta lui a poveștii, din boxa martorilor. Nu 
diferit de stafia lui Banquo; îl puteți vedea stând aici, dar nu 
răspunde la niciuna din întrebările lui Macbeth. 

— Cum este dreptul lui legal, a mormăit Booth Watson din 
poziția aşezat, de la celălalt capăt al băncii. 

Sir Julian s-a întors, a zâmbit spre rivalul său și a spus: 

— În sfârşit, am găsit ceva cu care suntem de acord. Unul sau 
doi dintre juraţi au zâmbit şi ei, de asemenea. 

— Dacă ar fi făcut aceasta, Onorată Instanță, eu aș fi putut să- 
l întreb pe pârât de ce a intrat în casa unui traficant de droguri 
notoriu la ora unu noaptea şi ce era în sacoșa Sainsbury pe care 
o căra când a ieșit din casă, douăzeci de minute mai târziu. 
Poate că există o explicaţie simplă. Dacă este așa, nu ni s-a dat 
posibilitatea să aflăm. 

Şi, te poţi întreba, a continuat el, întorcându-și fața înspre 
juraţi, de ce acuzatul s-a dus apoi cu maşina la casa unui alt 


traficant la fel de notoriu, care, în mod clar, îl aştepta, după cum 
a subliniat inspectorul Warwick, pentru că uşa de la intrare s-a 
deschis ca să-l primească chiar înainte ca el să apuce să bată? 
Când Summers a reapărut, o jumătate de oră mai târziu, nu mai 
avea cu el sacoşa Sainsbury. Ce putea să fi fost în ea? Vă puteți 
întreba. Poate produse alimentare? (Aceasta i-a făcut pe câțiva 
dintre jurați să zâmbească.) Şi, apoi, mai e misterioasa vizită la 
Clubul Playboy, unde a fost văzut cheltuind o sumă mare de 
bani. Dar oare chiar pierduse acești bani sau numai îi schimbase 
cu alții? Pentru că, peste trei ore, a ieșit din club cu un cec 
pentru aproape exact aceeași sumă cu care pornise. Sunt sigur 
că există o altă explicaţie simplă pe care nu a simţit că ne-o 
poate împărtăși. 

Încă și mai inexplicabil este cum a ajuns el în posesia inelului 
cu diamant în valoare de peste trei mii de lire, care a fost găsit în 
apartamentul lui de polițista Bailey. Distinsul meu prieten a 
încercat cu abilitate să plaseze vinovăția pe poliţista Bailey 
însăşi, afirmând că datele nu se potrivesc. Eu vă voi spune o 
dată care se potriveşte şi pe care distinsul meu prieten a evitat 
să o menţioneze. Hoţul care a furat inelul din casa din Mayfair a 
fost arestat şi acuzat în luna mai, cu mult înainte ca polițista 
Bailey să-l fi întâlnit pe pârât, aşa că nu se putea ca ea să fie cea 
care a furat inelul, ceea ce restrânge mai degrabă cercul. 

Dacă acuzatul ar fi vrut să apară în boxa martorilor și să jure 
că va spune adevărul, tot adevărul și numai adevărul, se putea 
să fiu tentat să-l întreb cum a intrat el în posesia celui mai recent 
model de televizor Sony, a unui recorder VHS serie nouă, a 
două ceasuri de colecţie, ca să nu mai vorbim de Jaguar şi de 
mobile care s-ar fi potrivit într-o casă din Mayfair mai degrabă 
decât într-un apartament mic din Romford. 

Cu toate acestea, există un lucru cu care distinsul meu prieten 
și cu mine putem fi de acord. (Sir Julian s-a uitat spre Booth 
Watson, care stătea cu capul plecat, dând impresia că a aţipit.) 
Anume că numai o singură persoană ar fi putut fura toate aceste 
bunuri, inclusiv inelul. (Sir Julian s-a întors din nou cu faţa spre 
juraţi.) Și, cu siguranţă, nu a fost vorba de o tânără naivă, 
impresionabilă, poate lipsită de înțelepciune, cea care s-a 


îndrăgostit de acuzat şi a ajuns să poarte copilul acestuia. Un 
copil de care el nu a vrut să știe. De fapt, el a plecat în vacanţă 
cu o altă femeie, în timp ce polițista Bailey era însărcinată şi, 
când cei doi s-au întors din vacanţă, cealaltă femeie avea pe 
deget inelul de logodnă. Domnilor juraţi, vă puteţi întreba cum 
poate un bărbat să decadă atât de mult încât să acuze de furt o 
femeie nevinovată, mama copilului lui, pentru a-și salva 
propria-i piele. 

Înainte de a vă retrage pentru a hotărî verdictul, v-aș ruga să 
meditaţi la încă un aspect şi mai important al acestui caz. Dacă i 
se permite sergentului Summers să încalce legea și să-şi 
continue faptele reprobabile extraordinare, ce mesaj trimite 
lucrul acesta miilor de ofiţeri decenţi și dedicați din această ţară, 
care își îndeplinesc misiunea fără a se gândi la ei înșiși şi cu 
curaj, zi de zi, în serviciul public? 

Sunt încrezător că, după ce veţi cântări dovezile, nu puteți 
ajunge decât la o singură concluzie. Anume că sergentul 
detectiv Jerry Summers este un individ corupt şi lipsit de 
scrupule, care, acum, trebuie să se confrunte cu consecinţele 
acţiunilor lui, fie şi numai pentru a reasigura populaţia că 
nimeni nu este deasupra legii. Sir Julian s-a întors pentru ultima 
oară cu fața spre juraţi şi a spus aproape în şoaptă: pentru a 
realiza acest lucru, trebuie ca verdictul dvs. să fie că Summers 
este vinovat. 

Sir Julian s-a așezat într-o avalanșă de șușoteli care sugerau 
că cei mai mulți din cei din sala de judecată erau de acord cu el. 
Jurnaliştii continuau să ia notițe, părând convinși că verdictul 
fusese deja decis şi că nu putea fi decât un titlu pe primele 
pagini ale ziarelor din dimineaţa următoare: VINOVAT. 

Judecătorul a aşteptat să se liniştească toată lumea, înainte de 
a se întoarce spre celălalt capăt al băncii avocaţilor, unde 
mierosul avocat al apărării era nu numai perfect treaz, ci şi, în 
mod clar, nerăbdător să atace. 

— Domnule Booth Watson, sunteţi gata să prezentaţi 
cuvântarea de încheiere în apărarea clientului dvs.? a întrebat 
judecătorul. 

— Mai mult decât pregătit, Onorată Instanță. 


Booth Watson s-a ridicat de la locul său, nu s-a necăjit să-și 
netezească roba sau să-şi aranjeze peruca. S-a uitat la cele șapte 
puncte scrise cu majuscule pe dosul unui plic. Și el stătuse treaz 
toată noaptea. 


BĂRBATUL 

— Domnilor Juraţi, a început el, uitându-se la ei, pentru 
prima oară. Nu credeți uneori că aţi dori să auziţi cealaltă parte 
a poveștii? Bărbatul supus astăzi procesului a servit în poliție, ca 
sergent, timp de şapte ani, ajungând la rangul de sergent 
detectiv, fără vreo pată în activitatea sa. (Ochii lui nu se 
dezlipeau de jurați.) În trei situaţii diferite a primit laude pentru 
munca remarcabilă pe care a făcut-o în folosul comunităţii 
locale. Se poate ca acest bărbat să fie același cu cel pe care 
tocmai l-a portretizat Coroana? Eu nu cred. 


BUNURILE GĂSITE ÎN CASA LUI 

— Coroana ne-a spus că locuința acuzatului era plină de 
echipamente electronice scumpe și obiecte de lux. Nu credeţi că 
e ciudat că niciunul din aceste obiecte nu a fost prezentat ca 
probă în proces? Ni s-a spus că motivul este că toate au fost 
distruse de unul din ofiţerii Scotland Yard-ului, polițista Bailey, 
înainte ca poliția să poată percheziționa locaţia. Și, puteţi întreba 
dvs., ce au găsit polițiștii când au cercetat apartamentul. (Booth 
Watson a făcut o pauză.) Un suport de argint pentru scrisori, 
două ceasuri de colecţie și un Jaguar plătit în rate? Cu greu 
„jaful cel mare al trenului”. 

Unul dintre juraţi şi-a stăpânit un zâmbet. 


DOUĂ AFACERI CU DROGURI 

— Coroana a făcut o mare problemă din vizitele făcute de 
acuzat la șeful unei grupări de traficanţi de droguri, la primele 
ore ale dimineţii. Dar nu este parte din sarcina ofițerului de 
poliție să descindă la suspecţii de trafic de droguri când aceştia 
se aşteaptă cel mai puţin, în speranţa de a găsi dovezi pe baza 
cărora să-i ducă în faţa justiției? Nu o treabă pe care ar vrea s-o 
facă mulți dintre noi, în mijlocul nopţii, când am prefera să ne 


ghemuim liniştiți în patul nostru. Să-i fim recunoscători 
sergentului Summers că şi-a asumat această responsabilitate 
solicitantă şi periculoasă, în numele nostru. 

Dacă ofițerul sub acoperire care-l supraveghea zi şi noapte a 
fost aşa de dornic să descopere ce era în sacoşa Sainsbury, în 
noaptea cu pricina, de ce nu l-a arestat pe sergentul Summers şi 
nu s-a uitat în sacoşă? Poate că nu se afla la faţa locului? 

Grace s-a aplecat şi i-a șoptit tatălui ei: 

— Chestia e că știe cu siguranţă, că agenţii sub acoperire 
rămân sub acoperire. 

— Bineînţeles că știe, a spus sir Julian. Totuși, cuvintele lui nu 
ni se adresează, ci se adresează juraţilor, care nu ştiu acest lucru. 


CLUBUL PLAYBOY 

— Stimaţi juraţi, s-ar părea că acum, este o crimă să mergi la 
Clubul Playboy şi să te simţi bine, după o zi grea. Și o crimă încă 
şi mai mare este să pleci de la club cu aproape aceeași sumă de 
bani cu care ai intrat. (Booth Watson a reușit să-l facă să 
zâmbească pe un alt jurat.) Inspectorul Warwick vrea ca noi să 
credem că acuzatul făcea ceva ilegal, jucând la ruletă. Dacă aşa 
stau lucrurile, de ce, din nou, nu l-a arestat? Pentru că, încă o 
dată, ştia că sergentul Summers nu avea nimic de ascuns. (Booth 
Watson s-a uitat la lista cu titluri). 


INELUL 

— Să ne întoarcem, acum, la inelul solitaire pe care se 
bazează toată această șaradă. Un inel cu diamant care a fost 
descoperit pe noptiera sergentului Summers. Dar cum a ajuns el 
acolo? vă puteţi întreba. Dra Bailey ne-a spus că ea l-a lăsat pe 
noptieră, înainte de a pleca la casa ei. Dacă e să credem acest 
lucru, de ce nu l-a dat ea superiorilor ei de la Scotland Yard, în 
dimineața următoare, când, în acest fel, se putea rezolva pe loc 
cazul şi polițista Bailey putea, cu siguranţă, primi laude pentru 
munca ei remarcabilă de detectiv, în loc să creeze suspiciunea că 
nu a fost pe de-a întregul cinstită cu privire la modul în care a 
intrat ea în posesia inelului. Ca să-l citez pe distinsul meu 
prieten, vă puteţi întreba de ce? Este posibil ca dra Bailey să nu 


fie chiar așa de naivă şi inocentă cum ar putea crede distinsul 
meu prieten? 

La urma-urmelor, știm că ea a purtat inelul cel puţin timp de 
o lună, posibil mai mult, şi, apoi, când lucrurile au început să 
iasă la suprafaţă, s-a întors în apartamentul pârâtului, când el 
nu era acolo, și a lăsat inelul pe noptieră, în speranţa că va fi 
descoperit de percheziția celor de la Scotland Yard, care urmau 
să sosească în ziua următoare, în forță. Dar, din păcate, aceștia 
nu au găsit inelul. Aşa că, suntem obligaţi să ne întrebăm cine a 
furat inelul, de fapt. 


RELAŢII PERSONALE 

— Coroana a făcut mare tărăboi de faptul că, atunci când dra 
Bailey a născut, sergentul Summers, cu mare nesimţire, nu a 
făcut nici măcar efortul de a-şi vizita fiul. Încă o dată, dra Bailey 
v-a spus partea ei de poveste. Ceea ce nu a reușit să vă lase să 
ştiţi stimați juraţi, iar domnul judecător vă poate confirma lucrul 
acesta, este că indiferent de circumstanţe, pârâtul nu are voie 
nici măcar să încerce să o contacteze pe dra Bailey înainte de 
începerea procesului, altfel cauțiunea i-ar fi anulată. Clientul 
meu s-a ținut de litera legii și ea îl condamnă pentru aceasta, a 
protestat Booth Watson, nedezlipindu-şi ochii de la jurați. 


SINTEZA 

— Stimaţi juraţi, Coroana a continuat să sugereze că dacă nu 
va fi găsit vinovat şi condamnat pentru o perioadă lungă de 
închisoare clientul meu, va fi trimis un mesaj colegilor lui 
poliţişti în care vor fi anunţaţi că pot să-şi bată joc de lege, 
încălcând-o, fără să fie pedepsiți. 

De fapt, adevărul este exact opusul. Dacă îl veți găsi 
nevinovat pe sergentul Summers, va fi trimis un mesaj colegilor 
săi care le va spune că un om nevinovat să nu se teamă de 
acuzaţii false și fără bază reală aduse de o femeie răzbunătoare, 
atâta timp cât apare în fața unor juraţi care cred în lege. Booth 
Watson s-a oprit puţin din vorbit, înainte de a continua: La 
începutul acestui proces, ați auzit, de la nimeni altul decât 
distinsul meu prieten, că sergentul Summers este un ofițer cu 


multe distincţii, cu o carieră în fața sa care promite. Dra Bailey a 
mers încă mai departe când a mărturisit că recordul lui de arestări 
nu este depăşit de nimeni, ca să citez propriile-i cuvinte. Cu toate 
acestea, aşa de dură a fost publicitatea adversă pe care a primit- 
o sergentul Summers ca rezultat al acestui proces încât, chiar 
dacă dvs. îl găsiți nevinovat, el nu va avea altă soluţie decât să 
demisioneze din poliţie, pentru că niciodată nu va putea să mai 
ajungă la cele mai înalte abilităţi ale sale în această meserie, așa 
cum și-a dorit întotdeauna, încă de când era copil. S-ar putea să 
simțiți că este prea mare pedeapsa pentru o așa mică abatere. 

Şi, în sfârşit, doamnelor și domnilor juraţi, eu m-am întrebat 
dacă dvs. aţi avut ocazia să citiți vreun ziar din dimineaţa 
aceasta. Dacă nu, permiteţi-mi să vă arăt câte un exemplu de pe 
primele lor pagini. 

Booth Watson a aşteptat un moment înainte de a arăta, întâi, 
un exemplar din The Times, urmat de cel din Telegrapf, apoi din 
Daily Mail şi, la sfârşit, din The Guardian. Fiecare avea pe prima 
pagină titlul NEVINOVAT. 

— Ieri, a continuat Booth Watson cu voce din ce în ce mai 
scăzută, a fost eliberat un prizonier de la Wormwood Scrubs, 
care a executat o sentință de paisprezece ani pentru o crimă pe 
care nu a comis-o. Eu vreau ca dvs., chiar și numai pentru un 
moment, să vă amintiţi ce făceaţi cu paisprezece ani în urmă şi 
toate lucrurile care vi s-au întâmplat în acest interval de timp, a 
spus el, cu ochii trecând încontinuu de la judecător la jurați. 
Apoi, privirile i s-au mutat pe rândul ai doilea. Și, acum, 
imaginați-vă, doamnelor şi domnilor juraţi, cum ar fi dacă nu v- 
ați putea întoarce la familiile dvs., pentru că ați fi pe punctul să 
fiți trimiși la închisoare pentru paisprezece ani, pentru o crimă 
pe care nu ați comis-o. Sunt sigur că sunteţi de acord că nici nu 
poţi suporta să te gândești la aşa ceva. Dar, mulțumită dvs., 
acum, am oportunitatea să vă asigur că un om nevinovat nu are 
de suportat o asemenea sentință dură pentru o crimă pe care nu 
a comis-o. 

V-aș sugera ca, dacă există un dram de îndoială în mintea 
dvs. cu privire la vinovăția sergentului Summers, să cântăriți cu 
grijă verdictul. Pentru că, dacă faceți aceasta, va fi cu siguranță 


de partea justiţiei şi nu veţi avea altă posibilitate decât să 
ajungeţi la verdictul de nevinovăție. 

Încă o dată, Booth Watson a ridicat The Times, în aşa fel încât 
ultima imagine pe care să o vadă juraţii înainte de a se retrage 
pentru deliberare să fie cuvântul NEVINOVAT. 

Booth Watson s-a prăbușit pe fotoliu, în mod clar, extenuat. 
Nu pentru prima oară, sir Julian a trebuit să înţeleagă că nu 
avea un rival mai formidabil, în tribunal. 

Încă o dată, în sala de judecată au izbucnit șușoteli. Booth 
Watson a tras cu ochiul pe ascuns la juraţi. Era încrezător că 
sădise sămânţa îndoielii, pentru că toți arătau cum îi descrisese, 
cândva, Dickens pe juraţi: între două stări. 

— Sclipitor, i-a șoptit sir Julian lui Grace. Eu ştiu că e vinovat, 
tu ştii că e vinovat şi, cu siguranţă, și Booth Watson ştie că e 
vinovat. Dar, după asta, juraţii pot să nu se mai simtă suficient 
de convinşi că au un verdict ce poate fi socotit ca dincolo de 
orice îndoială rezonabilă. 

— Poate că ar fi timpul să luăm o pauză pentru prânz, a spus 
judecătorul. Dacă veţi reveni la ora două, voi începe prezentarea 
concluziei. 

Domnul Justice Ramsden şi-a împins fotoliul înapoi, s-a 
ridicat, s-a înclinat în fața adunării şi a părăsit sala de judecată. 
Imediat ce ușa s-a închis în urma lui, vorbăria a început din nou. 
Fiecare părea a avea o opinie în legătură cu vinovăția sau 
nevinovăția pârâtului. 

Mă rog, fiecare, cu excepţia lui sir Julian Warwick și a lui 
Booth Watson. 


— Plăcintă cu carne şi rinichi cu cartofi prăjiți, a cerut 
William. 

Grace s-a încruntat. 

— Sunt sigură că Beth n-ar fi de acord. 

— Eu nu-i voi spune, dacă tu nu-i spui, a zâmbit William. 

— Și eu la fel, a comandat sir Julian, dând înapoi meniul. 

Grace nu a comentat. 


— Sir Julian, ştiu că e o întrebare prostească, a spus Clare, dar 
dacă ar fi să faceţi un pariu cu privire la verdict, care... 

— Ai dreptate Clare, este o întrebare prostească. Noi nu avem 
decât să lăsăm această decizie juraţilor. Niciunul dintre noi nu 
poate să-și dea cu presupusul. 

Alte opinii n-au mai fost exprimate până când nu a reapărut 
chelnerița cu o tavă plină cu mâncăruri. 

— Salata verde este a mea, a spus Grace. 

— Nu vă uitaţi, acum, a spus William, dar stimatul tău 
coleg... 

Sir Julian, Grace și Clare şi-au ridicat privirile şi l-au văzut pe 
Booth Watson luând masa cu clientul său. 

— BW nu e colegul meu și, cu siguranţă, nu este stimat, a 
ripostat sir Julian. S-a întâmplat numai să avem aceeași profesie. 

— Asta poate fi foarte adevărat, a spus William, dar, chiar şi 
aşa, eu îmi doresc să fi fost o muscă pe tavan. 


— Tu ce crezi? a întrebat Summers, în timp ce tăia friptura în 
două. 

— Odată ce nu mai e nimic din ce pot eu face ca să influențez 
juraţii, nici nu mă mai gândesc, a răspuns Booth Watson. E un 
joc prostesc. Dar aș fi interesat să aud ce are de zis judecătorul, 
pentru că de fapt totul rămâne la decizia lui. 

— Două femei dintre jurați se uitau la mine, când te-ai așezat 
după încheierea pledoariei şi tu ai fost de părere că e un semn 
bun. 

— Probabil aceleași două femei care s-au uitat la Warwick, 
după depoziţia lui. 

— Nu puteai face nimic mai mult, a spus Summers, 
aruncându-şi un cartof în gură. 

Dar va fi suficient? nu putea să nu se gândească Booth Watson, 
în timp ce chelnerița debarasa. 


— Cât timp crezi că va dura sinteza judecătorului? a întrebat 
William, uitându-se la ceas. Speram să mă întorc la Yard şi să 
mă ocup de câteva dosare pe care începe să se aştearnă praful. 

— Durează cât durează, a spus sir Julian, fiindu-i foarte de 
ajutor lui William. 

— Tata, pot să-ți spun ceva despre Nicky Bailey? a întrebat 
Grace, schimbând subiectul. 

— Ce-i cu ea? 

— Indiferent care este verdictul, mă întrebam dacă i-am 
putea găsi un serviciu la tribunal. Nu-i va fi ușor să se descurce, 
ca mamă singură. 

— Essex Court nu e creșă, a răspuns sir Julian, punând jos 
ceașca cu cafea. Noi suntem un birou de profesioniști în drept. 

— Eu aş fi fericită să o iau ca investigator, a intervenit Clare. 
Este sclipitoare şi capabilă iar faptul că s-a îndrăgostit de cine 
nu trebuie nu înseamnă că nu are dreptul la o a doua şansă. 

— De ce nu l-ai angaja pe Summers, dacă tot te ocupi de asta? 
a ripostat sir Julian. La urma-urmelor, s-ar putea ca şi el să-și 
caute slujbă. 

— Întotdeauna este tatăl tău așa de recalcitrant? i-a șoptit 
Clare partenerei sale. 

— Numai după ce-și termină intervențiile și se gândeşte la 
întrebările pe care ar fi trebuit să le pună. 


Chelneriţa s-a întors la masa lor. 

— Mai doriţi ceva, sir? 

Booth Watson s-a uitat la ceas. 

— Nu, numai nota, a spus el, fără a face vreun gest că ar vrea 
să plătească. 

Summers i-a zâmbit chelneriţei, în timp ce aceasta îi dădea 
nota de plată. S-a uitat la cifră, 7,80 lire și i-a dat zece. 

— Păstrează restul. 

— Vă mulţumesc, sir. 

— Abia aştept să ne vedem, mâine, a adăugat Summers cu un 
zâmbet. 


Booth Watson nu a mai comentat nimic, doar a spus: 

— E timpul să ne punem în mișcare. Mai bine ne-am întoarce 
înaintea judecătorului, altfel am putea ajunge amândoi în boxa 
acuzaților. 

Au ieşit din restaurant și au pornit înapoi spre tribunalul 
numărul unu, unde Summers s-a întors în boxa acuzaților, iar 
Booth Watson şi-a ocupat locul pe banca din față; amândoi s-au 
aşezat și au aşteptat să se întoarcă și domnul Justice Ramsden și 
să-şi înceapă cuvântarea de final. 

Când a bătut ora două, judecătorul a intrat, cu un dosar mare 
și roşu sub brațul drept. Asemenea celor doi avocaţi principali, 
îşi petrecuse noaptea stilizându-și cuvântarea, care era printre 
cele mai grele pe care trebuise să le scrie, în lunga sa carieră. 

S-a așezat în fotoliul cu spătar înalt, și-a rearanjat roba lungă 
şi neagră, a zâmbit către adunare, dar zâmbetul i-a dispărut 
când a observat că avocatul principal al Coroanei nu era la locul 
său. Şi nici asistenta lui. Şi-a verificat ceasul și a văzut că era ora 
două și trei minute. La două și patru minute a început să bată 
nerăbdător cu degetele în dosarul deschis și, la două şi cinci 
minute, a devenit incredibil de nervos. Nu știa ca sir Julian să 
mai fi întârziat vreodată la începutul sesiunii. 

Booth Watson nu a făcut nicio încercare să-și disimuleze un 
zâmbet când ceasul a bătut două și șase minute și ușile sălii de 
judecată s-au deschis. Sir Julian, Grace și Clare au dat năvală 
înăuntru. 

— Îmi cer scuze, Onorată Instanță, a spus avocatul Coroanei, 
încă în mers spre locul său. 

Domnul Justice Ramsden a dat scurt din cap. 

— Când sunteţi gata, sir Julian, probabil aş putea să primesc 
permisiunea să-mi încep cuvântarea. 

— Onorată Instanță, înainte de a chema înapoi juraţii, a spus 
sir Julian, cam fără suflu, sper că-mi veți permite să fac o 
solicitare legală. 

— Cum doriţi, a spus judecătorul, închizându-și fără plăcere 
dosarul şi lăsându-se pe spătarul fotoliului. 

— Cu permisiunea dvs., Onorată Instanță, aş dori să rechem 
un martor, pentru că a apărut o nouă dovadă importantă. 


— După cum bine ştiţi, sir Julian, asta ar fi foarte neobişnuit, 
în stadiul actual al procedurilor. 

— Accept, Onorată Instanță. Totuși, dacă această nouă probă 
nu este adusă la cunoştinţa juraţilor, ar fi compromis întregul 
scop al acestor proceduri. Sunt sigur că veţi fi de acord cu mine 
că juraţilor trebuie să li se ofere toate probele relevante și 
administrative dacă e vorba să exercite o judecată corectă în 
acest caz. 

— Aveţi vreo obiecţie la cererea lui sir Julian de a rechema un 
martor? a întrebat domnul Justice Ramsden, întorcându-și 
atenţia spre celălalt capăt al băncii. 

— Bineînţeles că am, a spus Booth Watson, ridicându-se de la 
locul său. Așa cum aţi sugerat, asta ar fi deosebit de 
nereglementar, ținând cont că procesul aproape s-a încheiat şi 
tot ce mai rămăsese de audiat, după retragerea juraţilor, a fost 
cuvântarea dvs. de încheiere. 

— Vă înţeleg, domnule Booth Watson, și voi avea nevoie de 
câteva momente, pentru a analiza cererea lui sir Julian. 

În clipa în care judecătorul a închis ușa în urma lui, au 
izbucnit conversații intense. Booth Watson avea o discuţie 
urgentă, în şoaptă, cu asistentul său despre cine ar putea să fie 
martorul și, mai important, ce probă nouă găsise Coroana. 

Ceasul a bătut două și treizeci și șase de minute, înainte ca 
uşa să se deschidă, din nou, și să reapară dl Justice Ramsden. 
Curtea a tăcut şi toți au așteptat ca judecătorul să pronunţe 
decizia lui. 

— Am acordat cererii dvs. toată atenţia, sir Julian, a spus el, şi 
am decis că vom audia noua mărturie a martorului, înainte ca 
eu să-mi prezint concluzia. 

— Presupun că ai ascultat sfatul lordului cancelar, a mormăit 
Booth Watson către asistentul lui, așa că nu am de ce să mă 
obosesc să obiectez. 

Judecătorul a aşteptat întoarcerea juraţilor şi să-şi ocupe 
fiecare locul, apoi a spus: 

— Pe cine doriți să rechemaţi, sir Julian? 

— Pe inspectorul detectiv William Warwick,  Onorată 
Instanță, a răspuns avocatul acuzării. 


Judecătorul a aprobat dând din cap şi aprodul tribunalului a 
strigat: 

— Este chemat inspectorul detectiv William Warwick 

William a intrat în sală, un moment mai târziu. În drum spre 
boxa martorului, i-a înmânat un plic lui Clare. 

— Sunt sigur că nu trebuie să vă reamintesc, domnule 
inspector că sunteţi încă sub jurământ, a spus judecătorul. 

William a înclinat capul, în timp ce Clare îi dădea conţinutul 
plicului șefului ei, care l-a verificat, înainte de a formula prima 
întrebare. 

— Domnule inspector, vă rog să spuneţi Curţii exact la ce ați 
fost martor cu câteva minute în urmă, în timp ce luaţi prânzul, 
la restaurantul Silks. 

— L-am văzut pe acuzat, care lua masa cu reprezentantul lui 
legal, dându-i două hârtii de cinci lire chelneriței, după ce 
aceasta i-a adus nota de plată. 

— Ce ai făcut, atunci? 

— Îndată ce ei au plecat din restaurant, am luat cele două 
bancnote de la chelneriţă. 

Booth Watson a fost instantaneu în picioare. 

— Sunt obligat să întreb, Onorată Instanță, cum poate fi sigur 
inspectorul Warwick că erau aceleaşi bancnote? 

— Nu pusese încă banii în sertar şi eu am întrebat-o dacă ar 
putea să-l identifice pe clientul care i-a dat acele bancnote, a 
spus William. Ea şi-a deschis carnetul. Cuvintele exacte au fost: 
oh, da, nu l-am putut uita, pentru că era chipeș și mi-a dat un 
bacşiș așa de substanţial. 

— Onorată Instanță, a spus sir Julian, îl pot ruga pe aprod să 
ia bancnotele și să le dea martorului? 

— Care este exact semnificația acestor bancnote? a întrebat dl 
Justice Ramsden. 

— Ele fac parte din pachetul de zece mii de lire, cash, care i-a 
fost dat domnului Reg Payne, de către ofițerul de poliție sub 
acoperire, la scurt timp după ce sergentul Summers a intrat în 
casa acestuia, la ore mici, în noaptea de douăzeci şi nouă mai, 
cum am raportat mai devreme, sub jurământ. Vă reamintiţi, 
Onorată Instanță, că, atunci când Summers a ieșit din casă, 


douăzeci de minute mai târziu, el căra o sacoşă Sainsbury, care 
nu era, cum a sugerat domnul Booth Watson, plină cu alimente, 
ci plină cu zece mii de lire sterline cash, pe care ofițerul sub 
acoperire i le dăduse domnului Payne și primise o chitanță 
pentru ele. 

— Ce vă face să fiți sigur că aceste bancnote de cinci lire vin 
din acelaşi pachet? 

— Seriile bancnotelor date lui Payne au fost înregistrate la 
Scotland Yard de către comandantul Hawksby în prezența mea. 
Acestea erau, William s-a uitat din nou în carnetul său, AJ 
142001 până la AJ 152000. 

— Şi ce numere au cele două bancnote pe care le-ai recuperat 
de la chelneriță, inspectare Warwick? a întrebat sir Julian. 

— AJ 143018 până laAJ 143019. 

— Nu mai am întrebări, Onorată Instanță, a spus sir Julian. 

— Domnule Booth Watson, doriți să-l interogați pe martor? 

Booth Watson a rămas nemișcat la locul lui și a mormăit: 

— Dacă-aş fi plătit eu nota... 

— ZECE ANI, a spus comandantul, pe baza a două bancnote 
și datorită faptului că inspectorul Warwick era pe jumătate 
treaz. Ideea despre compliment a lui Hawk. Și mulțumită 
restului echipei, inspectorul detectiv Castle s-a pensionat 
anticipat. Și, poate, la fel de important, alți 43 de ofițeri din 
Poliția Metropolitană au primit preaviz. Felicitări pentru o 
treabă bine făcută. 

— Dar Lamont a scăpat curat, a spus Paul. 

— Daţi-mi numai timpul necesar, a spus William, aproape 
aruncând cuvintele. 

— Mă tem că nu, William. Tu va trebui să lași asta 
succesorului tău, deoarece comisarul, în înțelepciunea sa, a 
decretat că orice unitate care îi investighează pe ofițerii corupți 
nu poate fi formată din membri ai aceleiași echipe pentru mai 
mult de o investigaţie majoră, de teamă că se separă de restul 
colegilor lor şi au dificultăţi să se întoarcă la sarcinile de serviciu 
normale. Și eu sunt de acord cu el. 

— Poate că ar trebui să cerem cu toții pensionare anticipată? 
a sugerat William. 

— Nicio speranţă, domnule inspector-șef, a spus Hawk, 
lăsându-se pe spătar şi aşteptând să vadă cine va reacționa 
primul. 

Paul a început să bată cu palma în masă și Jackie şi Rebecca l- 
au urmat imediat. 

— Felicitări, domnule inspector-șef, a spus Hawk, după ce s- 
au potolit aclamațţiile. Cum William nu răspundea, el a adăugat: 
După câte ştiu, te vei bucura să auzi că restul echipei ţi se va 
alătura în noua ta misiune. 

— Să îndrăznesc să întreb ce aveţi în minte pentru noi, sir? a 
întrebat inspectorul-şef detectiv Warwick. 

— Omorul, a spus comandantul și, apoi, a lăsat ideea să se 
depună, câteva minute, ca să vadă cum reacționează ei. 

— Cred că eu aş prefera Artă şi Antichităţi, a spus Jackie. 

— Oh, memorie binecuvântată, a spus Hawk. 


— Ori chiar droguri, a spus Paul. 

— Este cum poate fi, a spus comandantul. Dar, dacă sunteți 
cei mai buni, ajungi să primeşti cea mai grea misiune, pentru că 
prima voastră sarcină va fi să investigaţi cinci persoane care, 
literal, au scos-o la capăt cu crima. Cu toate acestea, vă voi 
permite să vă răsfățați câteva zile, înainte de a vă întoarce 
pentru o nouă misiune, luni dimineaţa. La ora opt fix. 

— Asta înseamnă că suntem liberi, restul săptămânii? a 
întrebat Paul. 

— Sergent Adaja, sunt uluit că ai nevoie de lamă, dimineaţa, 
când eşti atât de ascuţit... Da, sunteţi liberi o perioadă, aţi 
câştigat asta. Dacă decideţi să ieşiţi împreună să sărbătoriți, 
primul rând îl dau eu. 

— V-am auzit corect, sir? a insistat Paul. 

— Da. Şi nu uita, eu am autoritatea să anulez, la fel cum am 
dreptul să promovez. Cât te priveşte pe tine, sergent Adaja, ori 
te întorci la patrulare ori mergi la omoruri. Tu alegi. Dar, pentru 
moment, nu vreau să vă mai văd pe niciunui dintre voi prin 
birou, până lunea viitoare. Cu excepţia poliţistului Pankhurst, 
toți o puteți șterge. 

William şi-a strâns dosarele și s-a alăturat celorlalţi, chiar 
când aceștia ieșeau din încăpere. Nu a spus că el, pentru prima 
dată, nu-și va lua liber pentru restul săptămânii, pentru că avea 
încă de rezolvat o problemă personală. 

Hawk a așteptat până când a plecat restul echipei, apoi a 
început să-i vorbească Rebeccăi. 

— Poliţist Pankhurst, în ciuda triumfului echipei, în care ai 
jucat un rol crucial, eu cred că există o persoană care nu poate 
sărbători. Deși nu pretind că înţeleg, o suspectez pe poliţist 
Bailey că încă ţine la Summers. Cu toate acestea, am nevoie să-i 
spui că, atâta cât mă priveşte pe mine, cazul este închis şi nu 
există niciun plan de a lua alte măsuri împotriva ei. 

— Şi se va simţi așa de ușurată. Vă mulțumesc, sir, a spus 
Rebecca. 

— Să sperăm că-și va putea găsi o altă slujbă. 

— I s-a oferit deja o poziţie de investigator în biroul lui Clare. 

— Pentru care este perfect calificată, a spus Hawksby. Dar, 


pentru moment, aș vrea să o inviţi tu la un pahar în oraș și să 
încerci să o convingi că are toate motivele să sărbătorească. Tu 
te-ai dovedit o prietenă loială și ea a fost norocoasă să te aibă de 
partea ei, sergent Pankhurst. 

Rebecca s-a întors la birou și şi-a găsit colegii bine-dispuși 
deja. 

— Mergi cu noi la cârciumă, Rebecca? a întrebat Jackie. 

— Mulţumesc, dar trebuie să merg acasă, a spus ea, fără alte 
explicații. 

William i-a zâmbit cu căldură, conștient de sarcina cu care se 
confrunta ea. 

Rebecca a decis să meargă înapoi la Pimlico pe jos, pentru că 
voia să aibă puţin timp să-și adune gândurile. Trebuia s-o 
convingă pe Nicky că făcuse ce trebuie când se gândise să 
depună mărturie împotriva fostului iubit şi că era, acum, timpul 
să meargă mai departe. 

Când a ajuns la ușa casei, Rebecca era pregătită să se lupte cu 
lacrimile, incriminările și spera la ușurare. A pus cheia în ușă și 
a zâmbit când ușa s-a deschis și a auzit copilul plângând. Era 
mândră că Nicky o invitase să fie una din nașele lui Jake. 

În timp ce urca scările spre primul etaj, plânsul a devenit mai 
tare. A bătut la uşa lui Nicky. Nu a așteptat răspuns, a intrat 
pentru a-și găsi prietena ghemuită pe podea, cu două tuburi de 
barbiturice lângă ea. Jake continua să plângă. 


— Zece ani pentru furtul unui inel în valoare de trei mii? a 
întrebat Miles. Nu-mi vine să cred. 

— Mai mult de-atât, a spus Booth Watson, un inel care fusese 
deja furat de un hoţ care a primit numai doi ani. 

— Cum e posibil aşa ceva? 

— Summers era ofițer de poliție, în acea perioadă. Dacă aș fi 
plătit eu prânzul... 

— Asta ar fi fost un început, a spus Miles. Ori de câte ori am 
mâncat împreună cu tine, nu numai că eu am plătit masa, ci, 
după aceea, mi-ai trimis şi o factură pentru consultație. Micul 


dejun o oră, prânzul două ore, cina trei ore. BW, tu ai dat un 
sens nou cuvântului reîmprospătare. 

— Nu e greșeala mea că tu nu poţi veni la biroul meu de la 
tribunal, a contraatacat Booth Watson. În orice caz, tu ai 
întotdeauna un motiv pentru care vrei să te întâlneşti cu mine. 
Care este motivul, de această dată? a întrebat el, înainte de a-și 
pune încă un cubuleţ de zahăr în cafea. 

— Vreau să ştiu dacă ai rezolvat cu Christina. 

— La mai multe niveluri, a replicat Booth Watson. De unde 
vrei să încep? 

— A reușit să o convingă pe prietena ei Beth Warwick să 
liciteze pentru Madonna di Cesare, în numele muzeului? 

— I-a dat chiar un cec de un million de lire, care nu va fi 
niciodată transformat în cash, pentru că eu voi face oferta finală 
pentru pictură, în numele tău. Nu aș vrea ca pariorii să creadă 
că ar putea să fie un fals. 

— Atunci, de ce s-o implicăm pe Christina, când ea ar putea 
încă să treacă de partea cealaltă și să-i spună prietenei ei Beth ce 
punem noi la cale? 

— Implicăm este cuvântul relevant, a spus Booth Watson. În 
Legea din 1967, el apare la articolul privitor la complicitatea cu un 
răufăcător cunoscut, cum îi voi explica eu Christinei, când mă voi 
întâlni cu ea, data următoare. Sentința maximă pe care o poate 
da un judecător pentru această faptă este de şase ani, ceea ce ar 
trebui să fie mai mult decât suficient de stimulativ pentru a o 
face să-și țină gura. 

— Punct ochit, punct lovit! a spus Miles. Trebuie să recunosc 
că ţi-ai câştigat cinstit fiecare bănuț dat de mine pentru 
reîmprospătare. Dar tot nu văd de ce trebuie să mă căsătoresc 
cu blestemata asta de femeie? 

— Gândeşte-te la asta ca la o poliţă de asigurare, a spus 
Booth Watson. Când Christina își va da seama că s-ar putea 
confrunta cu o a două acuzație — adăpostirea unei persoane 
cunoscute ca fugind din fața legii — eu o voi avertiza că, pentru 
această faptă, maximum de pedeapsă este la discreția 
judecătorului. 

— Însă asta tot nu înseamnă că eu scap de obligaţia de a da 


mălaiul — peste un million de lire — pentru un fals. 

— Ori asta, ori următorii zece ani în închisoare. Alegerea îţi 
aparține. 

— M-ai convins, BW. Așa cum accept că nu îmi pot permite 
să fiu văzut pe Alden. Cu toate acestea, tot am nevoie să-mi 
salvez restul colecției din apartamentul de la New York. 

— Atunci, va trebui să zbori. 

— Îmi dau seama, dar tot nu sunt pe de-a întregul sigur de ce 
a trebuit să o pun pe Christina să-i dea lui Beth Warwick biletele 
noastre pentru Alden. 

— Îi vreau pe Warwick-i cât mai departe posibil când are loc 
nunta şi tu plănuieşti să te muţi în casa cea nouă. 

— Christina nu ştie despre Barcelona...? 

— Nu ştie nimeni altcineva în afară de mine și de tine. 

— Îi mulţumesc lui Dumnezeu pentru asta. Dar tot va trebui 
să faci un contract pre-nupţial, a spus Miles, care să o facă pe 
Christina să nu aibă nicio îndoială asupra consecinţelor trecerii 
de partea cealaltă. 

— Am făcut deja o primă variantă, a spus Booth Watson. 
Atâta timp cât nu te aștepți să-ți fiu cavalerul de onoare la 
căsătorie, treaba mea s-a încheiat. 

— Amuzant să menţionezi asta, BW... 


— Moartea este întotdeauna o mare tristeţe, a spus preotul pe 
un ton sumbru. Mai ales când se întâmplă cu o tânără cu așa de 
mult potenţial nefructificat. Polițista Nicola Bailey, Nicky, a fost 
o asemenea persoană. A fost destinată unei cariere sclipitoare în 
profesia aleasă, dar, din păcate, asta nu se va împlini niciodată. 
Cu toate acestea, ne putem inspira cu toții din amintirea 
neîndoielnicului ei talent, inepuizabilului ei spirit şi cu 
entuziasmul ei de nestins. Cei rămași își vor aminti de ea cu 
afecțiune şi respect, tot restul vieților lor. 

Mica adunare care înconjura mormântul a rămas tăcută, în 
suferinţă, în timp ce sicriul cu Nicola Anne Bailey era coborât în 
pământ. Rebecca a plâns fără jenă când preotul a dat ultima 


binecuvântare și a făcut semnul crucii, în fața persoanelor 
îndoliate. William i s-a alăturat când plecau din cimitir, dar nu i- 
a tulburat gândurile. Grace și Clare au însoţit-o pe mama lui 
Nicky înapoi la căsuţa ei, unde au luat împreună un ceai. 

Doamna Bailey a fost impresionată când comandantul 
Hawksby li s-a alăturat şi, mai mult de-atât, i-a spus ce rol 
important a jucat Nicky în echipa ei. Nu a putut să-şi ascundă 
mândria, în ciuda durerii și suferinței. 

Grace şi Clare au rămas ultimele și, după plecarea celorlalți, 
doamna Bailey le-a întrebat dacă ele ar putea să mai rămână 
câteva minute, pentru că dorea să discute ceva cu ele, în 
particular. 

— Bineînţeles, a spus Clare. 

Doamna Bailey a tăcut câteva minute, dar, când a început să 
vorbească, a fost clar că se gândise mult la ceea ce urma să 
spună. 

— Nicky v-a admirat mult pe amândouă, și sunt 
recunoscătoare pentru tot ce ați făcut pentru ea, mai ales pentru 
că i-ați găsit o slujbă, după toate problemele ei din ultima 
vreme. 

— Niciodată nu ne-am îndoit că era o persoană specială, a 
spus Clare. De aceea am vrut ca ea să lucreze la firma noastră. 

— După cum ştiţi, Nicky a sperat că voi două veți fi de acord 
să fiți naşele lui Jake, alături de Paul Adaja, a spus ea. 

— Am fost onorate și încântate amândouă, când ne-a propus 
asta, a declarat Clare. 

— Dar eu m-am întrebat, dragele mele, dacă v-aş putea 
încărca cu o responsabilitate încă şi mai mare. 

— Cu orice, a spus Grace. 

— Ce deosebit este ca un jurist să consimtă, înainte de a 
asculta detaliile și de a avea măcar o lună la dispoziţie, pentru a 
analiza implicaţiile. 

Grace şi Clare au râs, pentru prima oară, în ziua aceea. 

Doamna Bailey a tăcut un moment, apoi a spus: 

— Aş vrea să scot cuvântul Dumnezeu din noul vostru titlu 
pentru ca voi să deveniți părinți adoptivi ai lui Jake. La vârsta 
mea, nu sunt capabilă să cresc un copil şi nu am nicio îndoială 


că voi ați fi nişte părinți minunati. 
Grace a rămas fără grai, dar nu și Clare, care, imediat a spus: 
— Nimic nu ne-ar face o mai mare plăcere. 


— Ai ascultat ceva din ce ţi-am relatat? a întrebat Beth. 

— Fiecare cuvânt, a spus William, în timp ce se urca în pat. 

— Atunci, poţi să reproduci? 

— Mâine-seară, va fi pus în vânzare tabloul Madonna di Cesare 
a lui Raphael la casa de licitaţii Christie's. Este lotul numărul 
douăzeci și cinci. 

— Unu din zece. Mai încearcă. 

— Christina te-a autorizat să licitezi până la un million de 
lire, în numele ei, și, dacă ai succes, pictura va fi donată galeriei 
Fitzmolean. 

— E bine, om al cavernelor. Dar tot nu ai scăpat. 

— Ţi-a dat un cec pentru întreaga sumă, dar, dacă cineva 
licitează mai mult, trebuie să te retragi şi să nu spui nimănui pe 
cine ai reprezentat. 

— Impresionant, a spus Beth. William și-a pus o mână pe 
interiorul uneia dintre coapsele ei, dar ea i-a îndepărtat-o, de 
parcă ar fi fost la prima lor întâlnire. 

— Şi cum voi licita? 

— Prin telefon, din biroul tău de la Fitzmolean. 

— Îţi datorez scuze, om al cavernelor, a spus ea, luându-l în 
braţe. Deci, tot ce ai acum de făcut este să-mi urezi noroc. 

— Înainte de asta a spus William, neluându-i în seamă 
avansurile, am nevoie să încetezi să te gândești ce înseamnă asta 
pentru galerie și să începi să te gândești la ce înseamnă asta 
pentru Christina. 

— De ce-aș face asta? 

— Draga mea, eu sunt conștient că tu ai călca în picioare 
fericită peste o mie de cadavre pentru a pune mâna pe o pictură 
minoră a unui pictor olandez minor, pentru Fitzmolean, așa că 
Dumnezeu ştie ce ai fi în stare să faci pentru a achiziționa un 
Raphael. 


— Ai uitat că asta face parte din sarcinile mele de serviciu? 
Am obținut deja un Rembrandt și un Rubens pentru muzeu, din 
aceeaşi sursă, în caz că nu ai observat. 

— Chiar am observat, dar în ambele cazuri a fost amestecată 
Christina. Aşa că ce vreau eu să ştiu este pentru ce ar călca ea în 
picioare peste o mie de cadavre? 

— Niciodată nu ai plăcut-o pe Christina, nu-i aşa? 

— De fapt, o plac destul de mult. Numai că nu am încredere 
în ea. 

— Ştiu că nu este o sfântă, a spus Beth, dar a fost foarte 
generoasă în decursul anilor. De ce nu-i acorzi tu prezumția de 
nevinovăție, pentru o dată măcar. 

— Nu, atâta vreme cât deţine câteva alte lucrări majore și 
singurul ei interes în legătură cu ele, în trecut, a fost să afle cât 
valorează. Așa că trebuie să mă întreb de ce nu oferă ea, pur și 
simplu, muzeului Fitzmolean o pictură din colecţia defunctul ei 
soţ, mai degrabă decât să se despartă de un million de lire din 
propriii ei bani. 

— Şi-a spus că vrea să dea Madona muzeului Fitzmolean, în 
amintirea lui Miles. 

— Singurul lucru pe care ar fi fericită să-l dea Christina 
muzeului, în amintirea lui Miles, ar fi cenușa lui. Așa că sunt 
obligat să întreb, care este adevăratul motiv pentru care vrea ea 
să aibă înapoi pictura? 

— Nu ştiu, domnule inspector-şef Warwick. Dar de ce eşti 
întotdeauna aşa de suspicios cu privire ia motivele altor oameni, 
în special cu ale Christinei? 

— Mă tem că asta face parte din sarcinile mele de serviciu. 
Dar permite-mi să-ți pun o altă întrebare. De ce are nevoie 
Christina să licitezi tu în numele ei, când ar putea foarte ușor să 
facă lucrul acesta chiar ea? 

— E ușor de răspuns. Ea va fi în Monte Carlo, în seara 
licitaţiei. 

— Şi, în Monte Carlo, nu există telefoane? 

— Nu vrea să știe nimeni altcineva că ea licitează. 

— Cine anume? 

— Tim Knox, de exemplu. 


— Asta nu are niciun sens. El este directorul galeriei şi cu 
siguranță ar trebui să-i spui ce ţi-a cerut Christina să faci. Dacă 
merge ceva prost, niciodată el nu va mai avea încredere în tine și 
s-ar putea chiar să-ţi pierzi slujba. 

— Dar Christina nu mă va ierta niciodată, dacă îmi încalc 
cuvântul. 

— Atunci, poate că ar trebui să te întrebi de ce te-a ales pe 
tine și, chiar mai important, cine este vânzătorul? 

— Oratoriul din Brompton, a spus Beth. Au nevoie de bani 
pentru un acoperiş nou. 

— Asta e ceva ce chiar cred. Dar, în primul rând, cine le-a dat 
pictura lor? Pentru că, cu siguranţă, nu Miles Faulkner este cel 
care s-a rugat la Mammon, nu la Dumnezeu. 

— În catalog scrie că este „proprietatea unei doamne”, ceea 
ce, de obicei, înseamnă că proprietarul nu vrea să-și spună 
numele. 

— Dacă poți afla cine este misterioasa doamnă, eu bănuiesc 
că vei descoperi, de asemenea, de ce Christina vrea ca tu să fii 
văzută cumpărând pictura. 

— Ce te face să fii aşa de convins de lucrul acesta? a întrebat 
Beth. 

— Oratoriul Brompton se întâmplă să fie biserica unde s-a 
rugat defuncta doamnă Rashidi, când locuia în The Boltons. 

— Asta poate fi numai o coincidenţă, a spus Beth, încercând 
să-i distragă atenţia. 

Era rândul lui William să ridice o mână. 

— Tot coincidenţă este și că defunctul Assem Rashidi a fost 
în Pentonville în același timp cu Miles Faulkner, proprietarul 
anterior al tabloului lui Raphael? 

— Ce dovedeşte asta? 

— Nu ştiu, dar ar putea explica de ce Christina nu vrea pe 
nimeni altcineva în afară de tine să ştie că ea este cumpărătorul. 

— Dar, dacă eu chiar obţin pictura pentru un million sau mai 
puţin, teoria ta se face praf, şi tu odată cu ea. 

— De acord. 

— Caz în care, Christina este o sfântă și tu eşti numai un cinic 
bătrân plictisitor. 


— Christina nu e o sfântă și există numai o cale de a afla dacă 
eu sunt un cinic bătrân plictisitor. 

— Luminează-mă, a spus Beth, imitându-l pe Hawk. 

— Când tu vei fi la galerie licitând la telefon în numele 
Christinei, eu voi fi la Christie's şi, te asigur, că nu mă voi uita la 
adjudecător. 

William a stins lumina și a început să-și strecoare mâna între 
coapsele lui Beth. 

— Interesant ce te excită, om al cavernelor. 

— Cu cât să încep? a întrebat William, dându-se jos din pat, 
în dimineaţa următoare și pornind spre baie. 

— Dacă iau Raphael-ul cu mai puţin de un million, nici nu- 
mi pasă, pentru că un cinic bătrân mă va duce la Elena's, să 
sărbătorim triumful meu. 

— Şi dacă e vândut altcuiva pentru mai mult de un million, 
ce faci? 

— Plăcinta umilinţei va fi servită în bucătărie, domnule 
inspector-șef. 

— Eu prefer Elena's, a spus William, închizând uşa băii. 

Nu pentru prima oară, s-a gândit că, pentru Beth, toate 
paharele sunt pe jumătate pline, ceea ce era unul din 
numeroasele motive pentru care el o adora. Spera să se 
dovedească faptul că el greşea, dar se temea că acest pahar 
special era pe jumătate gol. 

A dat drumul la apa caldă şi s-a uitat la sine în oglindă. Îi 
lipsise, ocazional, acel timp, când lucrase sub acoperire şi nu 
trebuia să se radă în fiecare zi. Și atunci şi-a reamintit că astăzi 
va fi sub acoperire. 


— Cât de mult crezi că va trebui să liciteze Booth Watson? a 
întrebat Christina, în timp ce aşteptau la coadă la poarta Plecări. 

— Un million o sută, un million două sute, cel mult. 

— Sunt mulţi bani, pentru un fals, a spus Christina. 

— N-am prea avut de ales, a răspuns Miles. Dacă pune mâna 
pe pictură un alt licitant şi, după aceea, descoperă că este un 
fals, nu numai că va trebui să predai originalul, ci istețul 
inspector Warwick ar putea chiar pune împreună doi cu doi şi, 
apoi, noi amândoi vom sfârși la pârnaie. 

Miles i-a dat cartea de îmbarcare şi pașaportul ofițerului de la 
birou, acesta a deschis la ultima filă a pașaportului, a verificat 
fotografia şi i-a dat pașaportul înapoi. 


— Să aveţi un zbor plăcut, căpitane Neville! a spus el 


Directorul a ascultat cu mare interes ce avea Beth de spus, 
înainte de a-i oferi opinia lui. 

— Spui că doamna Faulkner ţi-a dat un cec de un million de 
lire ca să licitezi pentru tabloul lui Raphael, în numele ei? 

Beth i-a dat cecul. 

Tim a citit cifrele şi a zâmbit. Apoi a început să bată cu 
degetele în masă, ceea ce era, întotdeauna, un semn că gândea 
profund. 

— În prezent, avem un million de lire în fondul nostru de 
achiziţii, a spus el, în cele din urmă, așa că îţi voi acorda 
autoritatea să licitezi până la două milioane, ceea ce ar fi mai 
mult decât suficient pentru a obţine pictura. 

— Îi pot spune Christinei decizia ta? 

— Bineînţeles, iar eu vorbesc cu președintele Consiliului de 
Administraţie ca să am aprobarea lui. 

— De ce zâmbești? 

— Gândul că galeria va deţine un Raphael. 


Christina a ridicat telefonul și, când a auzit vocea de la 
celălalt capăt al firului, a fost uşurată că Miles ieșise să-şi facă 
alergarea de dimineaţă. 

A ascultat în liniște ce avea de spus prietena ei, dar nu a 
răspuns imediat. Beth începea să se întrebe dacă nu cumva 
Christina pusese telefonul în furcă pentru că își încălcase 
promisiunea de a nu-i spune lui Tim despre aranjamentul lor, 
dar tăcerea s-a sfârșit, după un timp. 

— Nu văd niciun motiv pentru care să nu poți licita până la 
două milioane, a spus Christina. Îţi urez noroc! 

Christina a zâmbit la gândul că Miles va trebui să plătească 
dublul sumei pe care o pregătise pentru a-şi cumpăra propriul 
fals. A auzit ușa trântindu-se şi a pus telefonul în furcă, fără să 


spună la revedere. 


Lui William i-a fost greu să se concentreze când l-a informat 
pe inspectorul Cole cu privire la responsabilităţile lui ca nou șef 
al unităţii anticorupţie. 

— Nu sunt prea încântat de ideea de a-mi spiona colegii, a 
recunoscut Cole, peste halba de bere şi bucata de plăcintă cu 
carne de porc. 

— Eu am constatat că e de ajutor, dacă te gândești la ei ca la 
niște corupți, mai degrabă decât ca la niște colegi, şi la fel de răi 
ca oricare alt răufăcător. 

Cole s-a dus la bar și a mai adus o a doua rundă de băuturi, 
dar când a revenit la masa lor, tot nu arăta convins. 

— Aşa, deci, tu abia aştepţi să conduci o echipă pentru 
omoruri, ca ofițer superior de investigaţii? 

— Depinde cât de mult merge, a spus William. Inspectorul 
Cole arăta uluit. 

— Scuze, a spus William, care a revenit în prezent. Eram cu 
mintea în altă parte. 


Booth Watson a comandat un pahar de Courvoisier VSOP. 

S-a uitat la ceasul de la mână: 6:37. La ora șapte, urma să vină 
primul lot, la bătaia cu ciocanul. Ştia exact cât va dura drumul 
de la Ritz la Christie's și, cum Raphael era lotul numărul 
douăzeci și cinci, nu avea nicio grabă. 

— Coniacul dvs., sir. 


Beth a început să se plimbe în jurul biroului, ca un tigru în 
cuşcă. La ora șapte a încuiat ușa, pentru a fi sigură că nu o va 
deranja nimeni. 

Tim Knox trecuse pe acolo, după-amiază mai devreme, 


pentru a-i confirma acordul Consiliului de administraţie că ea 
poate să liciteze până la două milioane de lire pentru Raphael. 
Cu toate acestea, ei sperau că-l va obţine pentru o sumă mai 
mică, și nu va fi nevoie de milionul instituţiei lor. Beth şi-a 
verificat ceasul și şi-a mai turnat încă o cafea neagră, în timp ce 
aştepta să sune telefonul. 

Omul de la Christie's o sunase chiar la prânz, pentru a o 
informa cu privire la procedură. 

— Vă voi apela pe numărul acesta când se va ajunge la lotul 
douăzeci, a spus el. Aceasta vă va oferi mai mult decât suficient 
timp să vă pregătiți. Domnul Pylkkänen mi-a spus că va 
deschide licitaţia cu suma de 500.000 de lire. Eu vă voi informa 
încontinuu cum evoluează vânzarea și dvs. îmi puteți spune 
când vreţi să începețţi să licitați. Dar, mai important, nu neglijați 
să-mi spuneți când vă atingeți limita maximă până la care vreți 
să licitați. Dacă veți câştiga lucrarea, aveţi paisprezece zile să 
încheiați achiziția, şi după ce faceți acest lucru, noi vă vom 
aduce lucrarea la muzeu. 

— La ce oră să aştept apelul dvs.? 

— La puţin după ora șapte şi treizeci de minute. Ar fi înțelept 
să mă puneţi pe speaker. Cunosc clienţi care au pus jos telefonul 
în timpul licitării şi cineva l-a închis accidental și nu a mai putut 
reveni în timp util pentru a face licitarea finală. Nu mă pot 
gândi la o casă mai bună pentru Madonna di Cesare decât muzeul 
Fitzmolean. Vă urez noroc! a spus el. 

Beth şi-a amintit de ultima persoană care spusese aceste 
cuvinte. 


Booth Watson şi-a golit ultima picătură de coniac de colecţie 
din pahar, a vrut să mai comande unul, dar s-a răzgândit şi a 
cerut nota. A scris un cec și a adăugat un bacșiş frumos în 
numele clientului său. 

Parcursese distanța scurtă dintre Ritz şi Christie's — nouă 
minute de mers —, cu câteva zile înainte şi participase la o 
licitație de stampe rare condusă de același personaj care era pe 


podium şi în seara aceasta. 

A intrat în sala de licitaţie la 7:42 și şi-a ocupat locul rezervat, 
pe care-l alesese, după ce se gândise serios unde era mai bine. 
Trei rânduri de la fundul sălii, pe partea stângă. Repetase chiar 
gestul de ridicare a paletei la o înălțime potrivită pentru ca cel 
care conducea licitaţia să o vadă, fără ca cineva așezat în fața lui 
să aibă vreo idee despre cine era licitatorul. 


Ea 


Când a sunat telefonul de pe birou, Beth l-a apucat, de parcă 
era un colac de salvare. 

— Am ajuns la lotul douăzeci, doamnă Warwick, a spus 
reprezentantul Christie's. Mă puteţi auzi bine? 

— Da, a răspuns Beth, înainte de a apăsa butonul hands-free 
şi a pune receptorul la loc. Auzea o voce în fundal spunând: 
Vândut pentru suma de patruzeci şi două de mii de lire, urmată 
de o bătaie de ciocan. 

Beth a trecut la următoarea filă a catalogului și a căutat lotul 
numărul douăzeci și unu, exact când William a intrat în sala de 
licitaţie. 

Nu diferit de noaptea de deschidere a West End Show, a fost 
primul gând al lui William. Toate locurile fuseseră ocupate 
înainte de ridicarea cortinei. S-a înghesuit în grupul de 
vorbăreţi, de unde avea vedere direct spre conducătorul 
licitaţiei, continuând să rămână dificil de remarcat. A scanat cu 
privirile sala, dar nu a văzut niciun cunoscut. Nu l-a ajutat 
faptul că vedea mai mult spatele capetelor şi nu-i putea vedea 
pe unii dintre cei așezați pe locurile din fundul sălii. 

— Lotul numărul douăzeci şi unu. 

Booth a studiat catalogul. O natură moartă de Oieter Claesz 
nu a reușit să atingă prețul previzionat și conducătorul licitaţiei 
a bătut cu ciocănelul și a spus Pass, pentru a confirma că nu a 
fost o licitare de succes. Nu părea că Raphael va avea aceeași 
soartă, pe a cărui lucrare presa o declarase atracția principală a 
licitaţiei de toamnă. 

— Lotul numărul douăzeci şi doi, a anunţat conducătorul 


licitației, pe un ton mai optimist. Un desen al Catedralei din 
Anvers, de Peter Paul Rubens. Suma de deschidere este 
douăzeci de mii de lire. Oferă cineva douăzeci și două? 

Da, şi desenul s-a vândut cu 33.000 de lire, cu puţin sub 
prețul estimat. 

Beth nu avea nevoie să-şi verifice pulsul pentru a şti că de 
fiecare dată când aude lovitura de ciocănel, pulsul ei crește cu 
alte câteva bătăi. 

— Lotul numărul douăzeci şi trei. Un autoportret de Frantz 
Hals, ulei pe lemn. Preţ de pornire cincizeci de mii de lire. 

William a continuat să se concentreze asupra licitatorilor. O 
femeie din rândul trei a ridicat paleta. Oferta ei a fost urmată de 
un licitator la telefon, al cărui reprezentant stătea în spatele 
mesei lungi de pe o platformă din partea dreaptă a sălii. Mâna 
lui a acoperit receptorul, în aşa fel încât numai clientul lui să 
audă ce spune ei. 

William s-a uitat cu atenţie la duzina sau cam așa ceva de 
asistenţi care aşteptau la telefoane să vină rândul loturilor care li 
se încredinţaseră de clienţii lor anonimi. S-a întrebat care dintre 
ei era pe linia cu Beth. 

— O sută douăzeci și cinci de mii, a spus conducătorul 
licitaţiei, în timp ce un alt licitator și-a ridicat paleta. 

— Adjudecat! 


— Nu mai poate dura mult, a spus Christina, când pisica a 
sărit la ea în poală şi s-a ghemuit acolo. 

— Booth Watson va suna în momentul în care s-a vândut 
pictura, a spus Miles. 

— Nu pari deloc nervos, a spus ea, privind spre un soț de 
care nu-și permitea să divorțeze. 

— De ce-aș fi? BW va pune mâna pe ea, indiferent de suma 
finală licitată. 

— Chiar dacă merge mai sus de un million? 

— Nu există niciun motiv pentru care să se vândă pentru mai 
mult decât estimarea maximă, a spus Miles, cu indiferenţă. 


Christina a continuat să mângâie pisica, care a început să 
toarcă mulțumită. 


— Conducătorul licitaţiei tocmai a deschis licitaţia pentru 
lotul douăzeci şi patru, a spus vocea la telefon. Nu ar trebui să 
dureze mult. Sunteţi gata, doamnă? 

Mai mult decât gata, a vrut să-i răspundă Beth, dar 
mulțumită de ea, a spus numai: 

— Da, vă mulţumesc. 

— Adjudecat pentru nouăzeci de mii de lire, a auzit ea în 
fundal. 

A urmat ceva ce părea o pauză interminabilă, apoi a auzit, în 
sfârşit cuvintele: 

— Lotul douăzeci şi cinci, Madonna di Cesare de Raphael. 

S-au auzit voci emoţionate în sala de licitație când 
capodopera a fost așezată pe un şevalet în faţa podiumului, ca 
să o vadă toți participanţii. Conducătorul a așteptat până când 
s-a făcut linişte totală, ceea ce a făcut-o pe Beth şi mai nervoasă. 

— Suma de deschidere: cinci sute de mii de lire sterline. 
Oferă cineva şase sute de mii? 

— Doriţi să licitaţi, doamnă? a întrebat vocea din telefon. 

— Da, a răspuns Beth, cu hotărâre. 

— Se oferă șase sute de mii, prin telefon, a spus conducătorul 
licitaţiei, întorcându-se spre stânga. 

Booth Watson s-a uitat la şirul de asistenți care aşteptau 
răbdători pe latura dreaptă a sălii. Numai unul dintre ei 
acoperise receptorul telefonului și şușotea cu clientul său. Ştia 
exact cine se afla la celălalt capăt al firului. 

— Cine licitează pentru şapte sute de mii de lire, a spus 
directorul licitaţiei. Nu a trebuit să aştepte mult, pentru că 
Booth Watson şi-a ridicat paleta. 

— Şapte sute de mii a fost oferit de un gentleman aşezat spre 
spatele sălii, a spus vocea în telefon. Oferiți opt sute de mii, 
doamnă? 

— Da, a spus Beth, fără ezitare. 


William ştia cine se afla la celălalt capăt al firului, dar nu era 
în stare să vadă cine licita împotriva ei. Nu putea risca să facă 
un pas în față, de teamă să nu fie descoperit. 

800.000 lire, 900.000 lire, 1 milion de lire, s-au succedat cu 
repeziciune. 

— Cine oferă un million o sută de mii, a întrebat directorul 
licitaţiei. 

Booth Watson a ridicat paleta. 

Atunci l-a identificat William. 


Miles a început să se plimbe prin salon, aşteptând cu 
nerăbdare să sune telefonul, în timp ce Christina rămăsese pe 
sofa, mângâind pisica. 

— Cu siguranţă au ajuns deja la lotul douăzeci şi cinci, a spus 
Miles, uitându-se la ceas. 

— Aşa crezi tu, a spus Christina, dar eu simt că domnul 
Booth Watson va suna în clipa în care aude ciocănelul bătând. 
Este un om de încredere, a adăugat ea, continuând să mângâie 
pisica. 

Torceau amândouă. 


— Un million opt sute de mii, a spus directorul licitaţiei, în 
timp ce continua să-și mute atenţia între licitatorul de la telefon 
și gentlemanul așezat în spatele sălii, care părea să fie singura 
persoană rămasă în cursă. 

Booth Watson începea să se întrebe cine putea fi la celălalt 
capăt al telefonului, pentru că nu putea fi doamna Warwick. 
Numai dacă... 

A ridicat din nou paleta. 

— Domnul din spatele sălii oferă un million nouă sute, 
doamnă, a șoptit asistentul la telefon. Oferiți două milioane? 

— Da, a spus Beth, pentru ultima oară. A închis ochii și s-a 
rugat ca oricine ar fi cel care licitase împotriva ei să fi ajuns la 


limita sa şi să nu mai ridice paleta. 

— Am o ofertă de două milioane, la telefon, a spus directorul 
licitaţiei. Veţi oferi două milioane două sute de lire, sir? a 
întrebat el plin de speranţă, cu privirile fixate pe singurul 
licitator rămas în sală. 

După ce lui Beth i s-a părut că, preț de câteva secunde, a atins 
victoria vieţii ei, în sală, a fost ridicată o paletă. 

Directorul licitației și-a îndreptat atenţia spre licitatorul de la 
telefon: 

— S-a oferit suma de două milioane două sute de mii, a spus 
el, zâmbind cu bunăvoință. 

— Doamnă, oferiţi două milioane patru sute de mii, a 
întrebat o voce care suna acum îndepărtat. 

— Nu, a răspuns Beth, Mi-am atins limita maximă. 

— Vă mulțumim, doamnă, a spus reprezentantul Christie's, 
înainte de a pune telefonul în furcă. S-a uitat spre directorul 
licitaţiei şi a scuturat din cap. Nu i-a spus clientului său cât de 
recunoscător era, pentru că, întotdeauna cel care decide prețul 
adjudecat este licitatorul care renunţă. 

— Mai există oferte? Privirile directorului licitaţiei au 
măturat sala, dar fără niciun folos. În cele din urmă, a lovit 
puternic cu ciocănelul, apoi a declarat: Vândut domnului din 
spatele sălii pentru două milioane două sute de mii de lire 
sterline. 

O rundă de aplauze spontane a izbucnit în sală, după un nou 
record de preț pentru un Raphael. Booth Watson nu s-a alăturat 
entuziasmului. 

William încă nu putea fi sigur de cine închisese licitația, 
pentru că nu văzuse decât spatele capului câștigătorului, dar tot 
nu avea de gând să riște să mai rămână pe-acolo, de teamă să nu 
fie recunoscut. Era momentul acela în care vânătorul devine 
pradă. 

A părăsit rapid sala de licitaţie, a coborât pe scara largă 
acoperită cu covoare şi a ieșit pe ușa din față. Nu s-a uitat înapoi 
până când nu a traversat strada şi a ajuns pe o alee îngustă pe 
care o descoperise cu o noapte în urmă, de unde avea vedere 
direct asupra intrării în clădirea licitaţiei. William tremura de 


frig, aşteptând să se confirme cea mai rea din temerile sale. 


Telefonul din salon a început să sune. Miles l-a smuls din 
furcă şi a ascultat în tăcere câteva momente. Sângele i s-a scurs 
din față, când a repetat: 

— Două milioane două sute de mii? 

— Corect, a spus Booth Watson. Sunt pe punctul să depun cei 
zece la sută — depozit obligatoriu. Diferenţa trebuie plătită în 
paisprezece zile. 

— Cine este cel care a pierdut? a întrebat Miles. 

— Asta-i ciudăţenia. A mai fost numai un singur licitator 
serios, dar la telefon. Pot numai să presupun că a fost doamna 
Warwick, care a licitat în numele muzeului Fitzmolean. 

— Cum să fie posibil aşa ceva, când Christina i-a dat un cec 
de numai un milion? 

— Habar n-am, a recunoscut Booth Watson. Poate o întrebi 
pe soția ta. 

— O voi întreba, a spus Miles și a trântit telefonul, ceea ce a 
făcut-o pe pisică să sară din poala Christinei și a zbughit-o din 
cameră. 

— Ai reușit? a întrebat Christina cu inocenţă. 

— Da, a spus Miles, dar am de plătit două milioane două 
sute. S-a întors şi a văzut o adiere de zâmbet trecând peste fața 
Christinei. Se poate să fie posibil aşa ceva? 


După ce îi telefonase lui Tim Knox ca să-i spună veştile 
dezamăgitoare, Beth şi-a pus haina şi a descuiat ușa biroului. Se 
hotărâse să se ducă direct acasă şi să-şi plângă tristețea 
împreună cu gemenii. Cel puţin ei nu vor jubila. Apoi va pregăti 
o plăcintă obișnuită pe care o va împărţi cu soțul ei atotştiutor. 
Se întreba numai ce altceva mai ştia ei. 

Aveau măcar excursia la New York cu Alden, ca perspectivă 
și, odată ce vor fi la bord, îi va interzice să deschidă, din nou, 


acest subiect. 


Mulțimea care participase la licitaţie se revărsa acum afară 
din clădire și apoi pe stradă. Unii căutau un taxi, alţii se 
îndreptau spre cluburile lor sau restaurantele la modă. 

William a cercetat fiecare față, dar niciuna nu l-a făcut să se 
uite a doua oară. Nu a recunoscut pe nimeni. Începea chiar să se 
întrebe dacă cele 2,2 milioane n-ar putea veni de la licitatorul 
adevărat şi-şi lăsa imaginaţia să zboare în această direcție. Dar 
nu avea nicio intenţie să plece acasă, până când nu se stingea 
ultima lumină din clădire. A acceptat că putea să fie o așteptare 
lungă. 


Booth Watson a pus jos telefonul din hol şi s-a întors să-l 
găsească pe asistentul care-l aștepta. 

— Felicitări, sir, i-a spus acesta. 

Licitatorul câştigător nu a simţit că felicitările erau în ordine, 
dar nu a spus nimic. 

— După cum ştiţi, sir, vă vom cere două sute douăzeci de mii 
de lire depozit pentru a vă rezerva Raphael-ul, urmând ca restul 
banilor să fie plătiți în interval de paisprezece zile. 

Booth Watson a scos un cec din buzunarul de la piept care 
fusese deja semnat și datat, dar pe care nu era menționată suma. 
A scris el 220.000 lire, întâi în litere, apoi cu numere, înainte de a 
i-l înmâna tânărului asistent. 

— Vă mulțumesc, sir. Îndată ce primim suma întreagă, puteţi 
fie să veniți personal să luaţi lucrarea, fie noi vom fi fericiți să 
facem aranjamentele pentru a v-o livra acasă. 

Încă o dată, Booth Watson nu a comentat. L-a lăsat pe 
asistentul galeriei acolo şi s-a îndreptat spre ieşirea principală. 

William era pe punctul să accepte că poate greşise, când din 
clădirea licitaţiei, a apărut o siluetă corpolentă familiară, care nu 
părea deloc bucuroasă. Aceasta a chemat un taxi și a dispărut în 


direcția St James. 

William a pornit pe jos spre cea mai apropiată staţie de 
metrou, dar s-a oprit când a observat cabina telefonică din colțul 
Piccadilly Circus. A intrat înăuntru, a ridicat receptorul, a 
format un număr care nu era în nicio carte de telefon. Când o 
voce familiară a răspuns, el a pus o monedă de zece penny în 
fanta telefonului. 

— Bună seara, sir. M-am gândit că aţi vrea să ştiţi că Booth 
Watson a fost la licitaţie și, în ciuda faptului că soția mea a licitat 
două milioane pentru Raphael, nu ea a fost câştigătoarea. 

— Ei, un lucru e sigur, a spus Hawk. Booth Watson nu a 
licitat în numele doamnei Christina Faulkner, pentru că aceasta 
este vânzătoarea, nu cumpărătoarea. 

— Ceea ce mai degrabă ne restrânge aria de cercetare, a spus 
William. De fapt, încep să mă întreb, dacă nu e posibil ca Miles 
Faulkner să fie viu. 

— Eu nu am crezut niciodată că este mort, a spus 
comandantul. 

Seria captivantă despre viața unui detectiv, 
scrisă de maestrul povestitor sarey her 
continuă cu al treilea roman FĂ-TE CĂ NU 
VEZI. William Warwick, acum inspector 
detectiv, este însărcinat cu o nouă misiune 
periculoasă, sub acoperire, cu scopul de a 
da în vileag corupția din interiorul Poliției 
Metropolitane, 


E n sa se concentrează pe urmărirea detectivului Jerry Summers, 
un tânăr ofițer al cărui stil de viață pare să-i depășească veniturile, 
Relaţia porsona a acestuia cu o membră a echipei lui William, 
amenință să compromită întreaga acțiune. Pe parcuri nvegigei Ro 
William îşi dă seama de adâncimea fenomenului corupției, şi de faptul 
că, mai mulți colegi de-ai săi erau dispuși să închidă ochii la nereguli. 


Personajele sunt bine alese, răsturnările de situaţii caracteristice 
romanelor lui JEFFREY ARCHER sunt perfect plasate iar finalul te 
conduce la următoarea carte. 

{1} UCO (în poliţie) Under Cover Officer: un ofiţer care lucrează sub acoperire. 
{2} City of London (City sau Square Mile, pentru că are o suprafaţă de 1,12 
mile pătrate) este principalul centru financiar al Regatului Unit. 

{3} Gamma-hydroxybutync acid - drog din Clasa B în Marea Britanie, 

{4} Shandy - bere cu aromă de lămâie. 


